
תקצירים



השפעת ייצור החשמל על איכות האוויר בישראל 

תקציר הביקורת: משרד מבקר המדינה בדק את מימוש ההחלטות והיעדים שקבעה הממשלה בעניין הפחתת זיהום האוויר הנגרם בתהליך ייצור החשמל, ובכלל זה את שילוב האנרגיות המתחדשות בתהליך ייצור החשמל ואת פעולות חברת חשמל להפחתת זיהום האוויר בתהליך ייצור החשמל בה. 
זיהום האוויר בישראל הוא אחד המפגעים החמורים ביותר המשפיעים על בריאות הציבור בארץ, על איכות החיים ועל איכות הסביבה. משרד מבקר המדינה אמד את עלות זיהום האוויר בשנת 2015 עקב פליטת גזי חממה (גז"ח) ופליטת מזהמים הפוגעים בבריאות מכלל המגזרים (חשמל, תחבורה ותעשייה), בהתבסס על העלויות החיצוניות שקבע המשרד להגנת הסביבה, בכ-16 מיליארד ש"ח; בשנת 2014 נאמדה העלות ב-15.9 מיליארד ש"ח. יותר ממחצית העלות בכל אחת מהשנים האמורות, כ-8.8 מיליארד ש"ח, מקורה בתהליך ייצור החשמל. אף שבמהלך השנים חלה ירידה ניכרת בהיקף הפליטה מתחנות הכוח הפחמיות, העלויות החיצוניות מתחנות אלה נותרו גבוהות והסתכמו מתחילת שנת 2013 עד מחצית שנת 2016 בכ-14.8 מיליארד ש"ח.
מדינת ישראל שמה לה ליעד להפחית את פליטת המזהמים במגזרים השונים, לרבות במגזר החשמל, ואף התחייבה על כך בהסכמים בין-לאומיים. הפליטה במגזר החשמל אמורה להיות מופחתת בין היתר באמצעות שילוב אנרגיות מתחדשות במערך ייצור החשמל וצמצום השימוש בפחם. נמצא כי החלטות ממשלה בעניין הפחתת פליטת גז"ח ובעניין שילוב אנרגיות מתחדשות בייצור החשמל לא מומשו.
מהביקורת עולה שבסוף שנת 2015 - שנה לאחר המועד שנקבע בהחלטת הממשלה להשגת יעד הביניים של ייצור 5% מהחשמל באמצעות אנרגיות מתחדשות - היה שיעור ייצור החשמל באמצעות אנרגיות אלו כ-2% בלבד מכלל ייצור החשמל; ייצור החשמל כאמור נעשה בעיקר באמצעות אנרגיה סולרית, וכמות החשמל שיוצרה באמצעות אנרגיית רוח, ביוגז וביומסה הייתה זניחה. כדי לעמוד ביעדים שקבעה הממשלה לשנים 2020, 2025 ו-2030 על הגורמים הממשלתיים (משרד האנרגיה, המשרד להג"ס ומשרד האוצר), לפעול בהקדם להסרת החסמים המעכבים את ייצור החשמל באמצעות אנרגיות מתחדשות; לבחון את צורכי הפיתוח של מערך ייצור החשמל והולכתו ואת צורכי הגיבוי והאגירה הנדרשים; ולקבוע את תמהיל הטכנולוגיות המיטבי לייצור חשמל באמצעות אנרגיות אלו, בהתחשב בשיקולי עלות-תועלת, ישימות והצורך בהבטחת אספקת חשמל רציפה.

תקציר תגובות המבוקרים: ברשות החשמל מתבצעת מזה מספר חודשים עבודה לגיבוש תוכנית האב והעבודה צפויה לעבור לאישור שר האנרגיה במהלך שנת 2018. עד כה, במסגרת העבודה,  גובשה המלצה להנחות עבודה, גובשו תרחישים לבחינה, גובשו ונבחנו תחזיות לביקוש ונבחנו קריטריונים לפיתוח המשק. 
לצד העבודה על תוכנית האב גובשה גם תוכנית מפורטת לעמידה ביעד האנרגיה המתחדשת לשנת 2020. התוכנית צפויה לעלות לאישור מליאת רשות החשמל במהלך חודש אוקטובר 2017. בנוסף, גובשה תוכנית להיקף הקרקע הנדרש כדי לעמוד בהיקפי האנרגיה המתחדשת לשנת 2030. לאחר השלמת התוכנית ל 2020, הרשות צפויה לעסוק בחודשים הקרובים גם בתוכנית לעמידה ביעדים לשנת 2025 ו-2030.
ברשות החשמל בוצעה עבודה מקיפה לבחינת הצורך במתקני אגירה שאובה. עבודה נוספת בנושא זה הושלמה לאחרונה גם ע״י יחידת תפ״ט בחברת החשמל. מעבודות אלו עולה שהאגירה השאובה איננה מהווה תנאי הכרחי לשילוב אנרגיה מתחדשת בהיקפים גדולים יותר בישראל. לצד זאת, הרשות בוחנת בימים אלו שילוב מתקני אגירה בסוללות כדי לסייע בייצוב התדר, צורך אשר עלה במסגרת בחינת המשמעות של שילוב אנרגיה מתחדשת.
לאור הפער במימוש המכסות לייצור חשמל מאנרגיה מתחדשת בשנת 2015, השר, בהתייעצות עם רשות החשמל, החליט בשנת 2016 להוסיף 1,000 MW למכסה הסולארית אשר ימומשו עד שנת 2020 ויבטיחו עמידה ביעדי הממשלה. ביום 27.2.2017 פורסם המכרז להקמת מתקני ייצור חשמל סולאריים וביום 20.3.2017 נבחרו זוכים אשר יקימו מתקנים בהיקף של 235 MW. המכרז הנ"ל הינו הראשון מבין שורת מכרזים שצפויה רשות החשמל לפרסם בשנתיים הקרובות ויבטיחו עמידה ביעדי ייצור החשמל מאנרגיה מתחדשת.
הוועדה לבחינת חסמים להקמת מתקני ייצור חשמל באנרגיות מתחדשות קיימה מספר לא מבוטל של פגישות והיא גיבשה מסקנות מקצועיות, לאחר הליך היוועצות עם הציבור. בהמשך לאמור, תיקון חוק משק החשמל מיום 6.8.2017 קובע כי יש להקים ועדה בין-משרדית שתפקידה להגיש המלצות לשר בנוגע לקידום ייצור חשמל מאנרגיה מתחדשת. חברי הוועדה כאמור שונים מחברי הצוות הבין-משרדי שהוקם לפי החלטת הממשלה מאפריל 2016. משכך, המסקנות האמורות ישמשו כמצע לדיון של הצוות החדש, אשר צפוי להתכנס בשבועות הקרובים.
משטר ההפעלה של יחידות ייצור 1-4 ב "אורות רבין" הוא סוגיה מורכבת הן במישור הסביבתי, הן במישור ההנדסי והן במישור הכלכלי. ההחלטה על סגירת יחידות 1-4 התקבלה על-ידי שר האנרגיה ד"ר יובל שטייניץ, לאחר דיונים רבים שהתקיימו בשנים 2015-2016, בין נציגי משרד האנרגיה, רשות החשמל, משרד האוצר והמשרד להגנת הסביבה ובהשתתפות חברת החשמל. 
בימים אלה מגבשים המשרד ורשות החשמל הצעת החלטה לממשלה בעניין הערכות משק החשמל והפעולות הנדרשות ליישום בעקבות הקפאת פעילותן של יחידות 1-4, שמטרתה היא להבטיח את סגירת היחידות עד לשנת 2022. סגירת היחידות תהיה תלויה בקיומם של שני תנאים:
*העלאת היתירות של משק הגז הטבעי, באמצעות חיבורם לחוף של שלושה מאגרי גז טבעי בלתי תלויים.
*הקמת מחז"מים חלופיים המונעים בגז טבעי, אשר יוקמו באתר "אורות רבין" או באתר סמוך אחר, בהתאם לאילוצי הרשת.
בעקבות בדיקה מקיפה של רשות החשמל, החליט שר האנרגיה על הפחתה של 19% בהיקף השימוש בפחם בשנים 2017-2022. ההחלטה נועדה להפחית את פליטות המזהמים מהתחנה עד למועד סגירה.




החלטות מיסוי מקדמיות

תקציר הביקורת: משרד מבקר המדינה בדק את טיפולה של הרשות בבקשות למתן החלטות מיסוי.
מוסד החלטות המיסוי המקדמיות (פרה-רולינג) עוגן בחקיקה כבר בשנת 2005, אולם מאז לא פעלה הרשות לשם יצירת איזונים ובלמים, אשר יבטיחו כי מוסד זה יפעל תחת עקרונות של הגינות, שקיפות ויעילות.
הביקורת העלתה גם ליקויים הפוגעים בכללי המינהל התקין: היעדר תיעוד של הליכי בדיקת בקשות למתן החלטות מיסוי לאורך כל שרשרת הבדיקה; החלטות מיסוי שבהן לא ניתנה הנמקה מקצועית; היעדר תיעוד של אישורי הנישומים על החלטות מיסוי שניתנו בהסכם; ועוד. 
טרם הוסדר חוזר הקובע נהלים המחייבים הן את הרשות והן את הנישום; טרם הובהר מהי הגדר המפרידה בין "החלטת מיסוי" לבין פנייה אחרת של נישום בעניינו; טרם נקבעה אחריות הנישום למצג העובדתי שהציג בהחלטת המיסוי; אין תיעוד של תהליך קבלת ההחלטות בתיקי החלטות המיסוי; ועוד.
ייעול מוסד החלטות המיסוי יאפשר מתן מענה מהיר לנישומים וישפר את השירות הניתן להם, באמצעות גיבוש פרשנות אחידה. החלטות המיסוי יוצרות ברשות "מאגר ידע" אשר עשוי לשמש בסיס לכתיבת הנחיות מינהליות ולייזום תיקוני חקיקה נדרשים.
לאור העומס הרב המוטל על הרשות בכלל ועל החטיבה המקצועית בפרט, כאשר היא נדרשת, נוסף על מכלול תפקידיה האחרים, גם להכריע בכ-2,000 החלטות מיסוי ו/או אישורים מדי שנה. נדרשת חשיבה מעמיקה כיצד ליצור כלים משלימים אשר יפחיתו את מספרן הרב של בקשות למתן החלטות. 
תקציר תגובות המבוקרים: קיימת אבחנה בין החלטת מיסוי לבין פניה שאינה החלטת מיסוי – נישום רשאי לפנות לרשות המיסים בבקשה לקבלת החלטת מיסוי כהגדרתה בפקודה או להפנות כל שאלה מקצועית אחרת לחטיבה המקצועית לקבלת מענה בהתאם לשיקול דעתו. פניה שאינה בגדר החלטת מיסוי תהיה בעיקרה פשוטה במהותה ולעיתים אף תהיה פניה כללית. טיפול מסוג זה מטיל דרישות פחותות הן על הפונה והן על החטיבה המקצועית בכל הקשור לצירוף מסמכים, ביסוס העובדות, קיום דיונים לבירור מחלוקות וכדומה והמענה שניתן בדרך כלל הוא כללי ומהיר יותר. מנהלי המחלקות הקובעים את סיווג הטיפול בפניה שמגיעה אליהם הם בעלי ניסיון רב ויש בידם את היכולת לקבוע את מסלול הטיפול הנכון בפניה. הטיפול בפניות שלא במסגרת החלטות מיסוי נעשה במרבית המקרים במחלקות ספציפיות כמו מחלקת קופות גמל ומיסוי יחיד, מע"ם ומיסוי מקרקעין. הפניות המטופלות במחלקות אלו כפניות שאינן החלטות מיסוי אינן מורכבות באופן מיוחד והטיפול בהן פשוט יותר ואינו מצריך ליווי משפטי שהרי לא מדובר בסוגיות מורכבות שלא נדונו והוכרעו בעבר. 
בחטיבה המקצועית קיימת משנה סדורה לטיפול בפניה שאיננה החלטת מיסוי ואף נבנתה מערכת ממוחשבת ייעודית לטיפול בפניות שאינן החלטות מיסוי. המערכת מתעדת את הפניה והמענה שניתן לנישום וקיימת הדרכה מסודרת לאופן השימוש במערכת והטיפול בפניות מסוג זה. במערכת הממוחשבת קיימת הפרדה בין בקשה להחלטת מיסוי לבין פנייה. קיימת אופציה במערכת להמיר את הבקשה שהגיעה כ"בקשה להחלטת מיסוי" ל"פנייה". כל הבקשות זמינות לצפייה בהתאם לרמות הרשאה שנקבעו על ידי מנהל המחלקה המקצועית. עובד במשרד אזורי מקבל חיווי שלתיק מסוים קיימת החלטת מיסוי (החיווי מתאפשר בשאילתות השומה). בנוסף, קיימת תשתית טכנולוגית המאפשרת הצגת המסמך הסרוק למפקח המטפל בתיק הנישום.
קיים שוני רב באופי ומשך הטיפול בהחלטת מיסוי בין המחלקות השונות. מטבע הדברים ישנן מחלקות בהן משך הזמן להכנת החלטת מיסוי ארוך מזה שהוצע בוועדה וישנן מקרים בהן זמן הטיפול בהחלטת מיסוי עומד על ימים בודדים. יחד עם זאת החטיבה המקצועית שמה לה למטרה מזה מספר שנים לצמצם את זמני הטיפול בהחלטות מיסוי בכל המחלקות. מתוך נתוני החטיבה המקצועית המפורטים בטבלה מטה ניתן לראות שעל אף הגידול בכמות הפניות, החוסר בכוח אדם והדינמיות במשימות החטיבה, צומצם באופן משמעותי הזמן הממוצע למתן החלטת מיסוי בחטיבה המקצועית.





היבטים במיסוי עסקאות מקרקעין

תקציר הביקורת: משרד מבקר המדינה בדק את הטיפול של רשות המסים בעסקאות מקרקעין.
מחירי הדיור בישראל נמצאים בשנים האחרונות בעלייה ניכרת. אפיק ההשקעה בנדל"ן הפך לאחד מאפיקי ההשקעה האטרקטיביים ביותר עבור משקיעים משכבות המעמד הסוציו-אקונומי הבינוני והגבוה. הסדרי המס המוטלים על נדל"ן בישראל יצרו תמריץ חיובי להשקיע במקרקעין בישראל וזאת בשל השוני המשמעותי ביחס להשקעות אלטרנטיביות - בעיקר בתחום שוק ההון. לגידול ברכישת דירות להשקעה ישנה השפעה על העלייה ברמת מחירי הדירות.
הליקויים שהועלו בדוח מעלים את החשש כי הון שחור רב מושקע בענף הנדל"ן בישראל. המאבק בהון השחור, ובפרט זה המושקע בנדל"ן, יכול להגדיל את פוטנציאל הגבייה של מסי מקרקעין, מס הכנסה ומע"ם. כמו כן, לכספים שאינם מדווחים לרשויות המס יש חלק בביקושים בשוק הנדל"ן, והם עלולים להביא לעלייה נוספת במחירי הנדל"ן. השקעת מאמצים למיגורה של תופעת הלבנת ההון דרך רכישת מקרקעין אף צפויה להביא להגברת היצע הנדל"ן בשוק, לתחושת צדק חברתי ולצמצום אי - השוויון.
הליקויים שהועלו בדוח גם מצביעים על הצורך בהתייעלות רשות המסים בטיפולה בעסקאות מקרקעין. שיפור שיטות עבודה קיימות, הידוק הקשר בין מערכי המס השונים, ובניית מערכות מידע ממוחשבות יועילו ליצירת הרתעה אפקטיבית, להגברת גביית המסים ולשיפור השירות לאזרח.
תקציר תגובות המבוקרים: בפברואר 2016 הוקמה וועדה ברשות המסים בנושא העברת מידע בענף מקרקעין בין מערכי המס. על הוועדה לבצע מטלות כגון: לוודא שמתבצעת בדיקה מעמיקה לעסקאות שדווחו בשנים האחרונות למסמ"ק (מיסוי מקרקעין) במטרה לאתר מקרים שלא דווחו כדין למע"ם או למס הכנסה. לאפיין ולהמליץ אילו נתונים יועברו ממסמ"ק למע"ם ולמס הכנסה באופן אוטומטי ויהוו בסיס לרשימות עבודה ובחירת תיקים לביקורת ושומה. לאפיין ולהמליץ אילו נתונים ידרשו מדווחי העסקאות למסמ"ק לספק באופן מקוון, במטרה שישמשו את מע"ם ומס הכנסה כחלק מהפעולות החייבות בדיווח. בנוסף למטלות שצוינו בכתב מינוי, כחלק מפעילות הוועדה, הצוות בוחן את נתוני העסקאות במקרקעין בהשוואה להכנסות המדווחות למס הכנסה והמקרים החשודים יועברו לבדיקה במס הכנסה. הרשות מציינת כי לבעלי 3 דירות ומעלה יתכן וישנם מקורות הכנסה נוספים על שכרם כשכירים, ולכן שכרם נראה נמוך יותר לעומת בעלי דירה אחת או שתים. כך במקרה מסוים של בעל 22 דירות, אשר נבדק לאחר פרסום הסקירה, נמצא כי בנוסף לשכרו כשכיר הנו עוסק בענף הנדל"ן ומדווח על הכנסותיו מעסקו לרשויות המס. 
במסגרת עבודת הוועדה יוחלט על פיתוח כלים ממוחשבים שיסייעו בהצפת מקרים בהם נדרשת בדיקה מעמיקה של מקורות המימון בעסקאות מכירה ורכישה של נדל"ן, כולל דירות להשקעה.
בנוסף, בימים אלו (אוגוסט 2017) מתבצע עיבוד של קובץ עסקאות מקרקעין שהתקבל ממיסוי מקרקעין על ידי מטה השומה והיחידה הכלכלית, ובכוונת מחלקת שומה וביקורת מע"ם, להיכנס לביקורות מקיפות החל משנת 2017 לגבי גורמים המקיימים פעילות במקרקעין המגיעה לכלל עסק ואינם רשומים כעוסקים ומדווחים על העסקאות כדין.




מיסוי קרנות הון

תקציר הביקורת: משרד מבקר המדינה בדק את טיפולה של רשות המסים בישראל במיסוי קרנות השקעה הפועלות בישראל.
מדיניות מסים קוהרנטית מבוססת על ערכים של שוויון ושל שקיפות. הטבות מס כמוהן כסיוע ישיר מתוך תקציב המדינה, וזהו מכשיר חשוב לעידוד השקעות במשק הישראלי. ניהול המתח בין הצורך בהגדלת ההכנסות ממסים לבין הצורך בעידוד השקעות הוא נדבך מרכזי במערכת המס. 
למנהל רשות המסים מוקנים סמכות ושיקול דעת בקבלת החלטות פרטניות וענפיות שלהן משמעויות כספיות ניכרות. הקלת מס הנקבעת על פי שיקול דעת בלבד, ללא קריטריונים מוגדרים ואחידים, אינה רצויה. הקלות המס למשקיעים זרים ניתנות כיום לקרנות ההון בלא שנקבעה לכך הסמכה מפורשת בלשון החוק. משרד מבקר המדינה מברך את רשות המסים על קידום החקיקה שיזמה להסדרת ההקלות לקרנות ההון. 
מקרה קרן א' ממחיש את הצורך בהסדרת ענף הקרנות. נוכח ההיקפים הגדולים של הטבות המס הגלומות בכלל הקרנות, מן הראוי להסדירן בחקיקה ובנהלים שיקבעו קריטריונים ברורים לקבלתן. נוסף על כך יש מקום לבחינת התועלת המשקית שנובעת מהטבות אלו בחלוף השנים.
פרסום החלטות מיסוי מקדמיות על פי קריטריונים שייקבעו ויפורסמו לציבור עשוי להגביר את אמון הציבור ברשות המסים ולתרום לקיום דיון ציבורי בדבר התועלת שבמתן ההטבות.
תקציר תגובות המבוקרים: מנהל רשות המסים בוחן באופן קבוע את הקריטריונים למתן הטבות, וזאת, בין היתר, על רקע תנאי השוק המשתנים, ומעניק הטבות בהתאם לסמכות (שהואצלה לו משר האוצר) בעלת האופי הכללי, שנקבעה בסעיף 16א לפקודה. רשות המסים מתכוונת לפרסם לציבור חוזר (שטיוטה שלו כבר הוכנה) שיפרט את המדיניות העדכנית הנוגעת למיסוי קרנות השקעה, לרבות הקריטריונים השונים למתן ההטבות לקרנות. 
המחוקק בחר במסגרת סעיף 16א  בסעיף הסמכה בעל אופי כללי למתן הטבות לתושבי חוץ, ולא במסגרת מפורטת למתן הטבות כפי שנעשה בהקשרים אחרים (כדוגמת החוק לעידוד השקעות הון). 
בהתייחס לטענה כי הסמכות המופעלת בפועל על ידי המנהל במסגרת סעיף 16א היא של פטור ממס כשלשון הסעיף מתייחסת להחזר ממס, רשות המיסים מציינת כי פרשנותה המשפטית של רשות המסים למעלה מ-20 שנה הייתה כי ניתן לעשות שימוש בסעיף 16א כל זמן שיש חשש מבוסס לקיומו של עודף מס בישראל, (קרי: תשלום מס בישראל מעבר למס ששולם בחו"ל), וזאת גם בדרך של החלטה מראש בנסיבות בהן בהתאם למדיניות הרשות היא תצטרך מאוחר יותר להחזיר את עודף המס. פרשנות כאמור מתיישבת עם ה"שכל הישר", ומתפיסה כי קרן ההון סיכון מורכבת מפיזור רב של משקיעים זרים הבאים ממדינות רבות ומאוגדים בצורות התאגדות שונות וחלים עליהם משטרי מס שונים (פיזור משקיעים זהו תנאי בסיסי של מתן האישור מכוח 16א). במצב דברים כזה מתן ההקלה בדיעבד באופן של החזר מס לכל משקיע, הינו מסורבל והופך את האמור לנטל על המשקיע- נטל שהיה מונע בפועל את ההשקעות הזרות בישראל. הפרשנות שאימצה הרשות חוסכת בירוקרטיה מיותרת ומקילה על המשקיעים הזרים. המחוקק לא הגביל את סמכות המנהל, אך המנהל צמצם את סמכותו בעיקר למתן הקלות לקרנות לגביהם ברורה התרומה הגדולה של המשקיעים הזרים לפיתוח המשק ותעשיית ההייטק הישראלית. 
יודגש, כי רשות המסים פעלה לערוך תיקון חקיקה שיבהיר באופן מפורש את עמדתה לפיה הסמכות הקבועה בסעיף 16א מקנה סמכות למנהל לפטור או להחזיר מס. תיקון החקיקה כאמור, נכון למועד זה (אוגוסט 2017) , עבר בקריאה ראשונה.
בהחלטות המיסוי שמנפיקה הרשות קיימת דרישה המהווה תנאי להסכם לפיה על הקרן לפרט בדוח המוגש לפשמ"ג (פקיד שומה מפעלים גדולים) על כל הרכב השותפים המוגבלים בה ועל השותפים של השותף הכללי. מעבר לכך יש לקחת בחשבון כי במקרים בהם המשקיעים בקרן מורכבים משותפויות שמשקיעים בהן הן שותפויות והן חברות, לקרן עצמה אין תמיד את היכולת לדעת ולקבל נתונים על בעלי הזכויות הסופיים בחברות ובשותפויות המשקיעות בקרן. על אף האמור כאשר ישנם מימושים שמבצעת הקרן, פקיד השומה, על פי שיקול דעתו, מפעיל הליכי ביקורת על מנת להשתכנע בהרכב בעלי הזכויות הסופיים.



איסוף מידע ושיתוף פעולה בין יחידות 
המודיעין ברשות המסים

תקציר הביקורת: משרד מבקר המדינה בדק את עבודת רשות המסים בתחום המודיעין. 
איסוף מודיעין הוא מאבני היסוד של עבודת רשות המסים ולהיקף השימוש המקצועי והמושכל בו עשויה להיות השפעה מכרעת על הגברת האכיפה, על יצירת הרתעה ועל ייעול עבודת השומה. תכלית עבודת המודיעין ברשות המסים היא לאסוף מידע כדי לגלות, בין היתר, תופעות וממצאים לגבי נישומים העוסקים בפעילות כלכלית שאינה מדווחת, ולספק מידע מקיף לגבי שיעורן של פעילויות כלכליות או תופעות כלכליות בענפים כלכליים מסוימים. אולם בבדיקת משרד מבקר המדינה נתגלו ליקויים מהותיים בעיבוד פרטי המודיעין המתקבלים ברשות המסים, ובהכשרת עובדי המודיעין. נמצא כי אין שיתוף במידע בין יחידות הרשות ובהפעלת כלי המודיעין הקיימים. הדבר פוגע בעבודת רשות המסים: באיתור העלמת הכנסות ועבירות מס, ובגביית מסים. על כן הפעילות של יחידות המודיעין שבמשרדי החקירות של אגף מס הכנסה לוקה בחסר, והיחידות אינן מצליחות לספק עבודת מודיעין איכותית בזמן אמת.
עבודת המודיעין באגף מס הכנסה אינה נעשית באופן המיטבי לגילוי עבירות מס, דבר ההולך ופוגע יותר ויותר בכוח ההרתעה של שלטונות המס מפני העלמת הכנסות, ועלול לעודד נישומים להקל ראש במילוי חובתם האזרחית. עבודת המודיעין חשובה לטיוב עבודת רשות המסים על יחידותיה השונות, העוסקות בחקירות ובשומה, בהגברת האכיפה ובהגדלת ההכנסות ממסים. על הרשות לבחון באופן מקיף את מערך המודיעין במטה המודיעין של מס הכנסה, במשרדי החקירות ובמשרדי השומה, לערוך בחינה מקיפה של כל מערך המודיעין, להגדיר את הצרכים הלוגיסטיים ולקבוע אילו משאבים נדרשים. כמו כן יש ליצור סינרגיה בעבודה של כל יחידות רשות המסים כך שעבודה של יחידה אחת תשלים ותשפר את העבודה של היחידות האחרות.
תקציר תגובות המבוקרים: במטה אגף המודיעין בתל אביב ישנן שתי חוליות, האחת חוליית איסוף והשנייה חוליית הערכה. במטה מבוצעת בקרה על הערכת המידע המתקבל מהיחידות השונות. כלל עובדי המודיעין, הן בפקידי השומה האזרחיים והן בפקידי שומה לחקירות, עוסקים באיסוף מידע והערכתו כנדרש.
מטה אגף המודיעין בירושלים מבצע, על פי תכנית עבודה סדורה, איסוף יזום על פי נושאי התעניינות בענפים כלכליים ובזיהוי תופעות.
בשנים האחרונות מטפלים מרכזי המודיעין הן ב"הרחבת רשת נישומים" והן במידעים שהתקבלו ב"קו הצדק", כך שרוב עבודתם הינה בנושא מודיעין.  איתור הנישומים אינו נעשה על ידי מרכזי המודיעין במשרדי השומה, אלא על ידי מטה אגף המודיעין. צוותי מטה יוצאים לפעילויות שטח ומספקים מידע מאומת לגבי איתורו של נישום למשרדי השומה. פתיחת התיקים נעשית על ידי "מרכזים בכירים למודיעין".  
הרשות מציינת כי עיבוד הנתונים במבצע "הרחבת רשת נישומים" הוטל על משרדי השומה. חלק מהמנהלים הטילו את העבודה על מפקחים וחלקם הטיל זאת על מרכזים בכירים למודיעין. בשלב השני של העבודה, המידע הועבר למרכזי המודיעין לשם פתיחת תיקי שומה במקרה הצורך. בתחילה, עקב עומס עבודה נוצר מלאי שטופל בהמשך וכמעט רוב העבודה בוצעה.


הסדרת הביטוחים הסיעודיים הקבוצתיים

תקציר הביקורת: משרד מבקר המדינה בדק את פעולות אגף שוק ההון, הביטוח והחיסכון במשרד האוצר (להלן - אגף שוק ההון), ואת פעולות המפקחים על הביטוח שכיהנו בשנים 2016-1992, בכל הנוגע לאסדרת שוק הביטוח הסיעודי הקבוצתי המסחרי. 
אף שהעלייה בתוחלת החיים והשיפור בטכנולוגיות הרפואיות נושאים עמם ברכה רבה, הרי שיש בצדם גידול ניכר הן בהסתברות להגיע במהלך החיים למצב סיעודי והן בסך הוצאות הקיום הנדרשות במצב זה. לנוכח זאת נדרשת היערכות אישית וציבורית לסוגיות האמורות, ויש לשים את הדגש על הצורך בתכנון כלכלי ארוך טווח. חלק מהנזקקים הסיעודיים, ובמיוחד הקשישים שבהם, שייכים לקבוצות החלשות ביותר בחברה, הן בשל מצבם הכלכלי והן בשל מצבם הקוגניטיבי. ההגנה על זכויות האדם בישראל, ובראשן השמירה על כבוד האדם, מחייבת את כל רשויות השלטון בישראל לדאוג לקשישים אלו, וראוי כי יפעלו מתוך ראייה לעתיד, ובפרט לטווח הארוך. 
הכשל המהותי והמתמשך שהתגלה בכל הנוגע להסדרת שוק הביטוח הקבוצתי המסחרי שהשפיע על הזכויות של חלק ניכר מאוד מהציבור הוא כשל ארוך טווח שנמשך למעלה מ-19 שנים, תקופה שבה כיהנו חמישה מפקחים על הביטוח. ראוי כי אגף שוק ההון יקיים בדיקה פנימית יסודית כדי לבחון מדוע לא טופל כשל עקרוני ומתמשך זה במשך שנים כה רבות, וכדי להסיק את המסקנות המתבקשות לעניין אופי פעולת האגף. 
אחריות למשבר בתחום הביטוחים הסיעודיים הקבוצתיים נחלקת בין כמה גורמים, ובראשם שני גורמים אלה: (1) המפקחים על הביטוח, בייחוד בשנים 2011-1998, אשר אפשרו את המשך שיווק הביטוחים הסיעודיים הקבוצתיים, על אף העמדה הברורה כי מדובר במוצר ביטוחי מסוכן, שאינו משרת את תכליתו של הביטוח הסיעודי; (2) בעלי הפוליסות הקבוצתיות, וכן יועצים לבעלי הפוליסות הקבוצתיות, אשר הפרו את חובתם החוקית לדאוג לטובת המבוטחים, בכך שהמליצו למבוטחים להצטרף לביטוח הסיעודי הקבוצתי, על אף סימני אזהרה ברורים בדבר הסיכונים הנשקפים לחלק מהמבוטחים עקב ההצטרפות. גם חברות הביטוח יכלו ככל הנראה לפעול באופן אקטיבי יותר על מנת למנוע את המשבר בתחום הביטוח הסיעודי הקבוצתי. המשך הנפקת הפוליסות במשך שנים תרם להמשך קיומו של מצב משברי זה. 
הממצאים שמוצגים בחוות דעת זו משקפים את הכשלים שהתגלו בטיפולו של אגף שוק ההון בהסדרת תחום הביטוח הסיעודי הקבוצתי, מדגישים את חובתו כגורם מאסדר לטפל במהירות ובנחישות בכשלים שבתחום אחריותו, ומדגימים את הקושי שעלול להיגרם עקב דחיית הטיפול בבעיות המתגלות. על אגף שוק ההון והמפקחת על הביטוח להפיק את הלקחים הנדרשים מהכשלים שהתגלו בהסדרת תחום הביטוח הסיעודי הקבוצתי. ההסדר שאימץ אגף שוק ההון ביולי 2016 אשר אפשר לבני 60 ומעלה שהיו מבוטחים בביטוחים סיעודיים קבוצתיים שלא חודשו להצטרף לביטוח סיעודי קבוצתי של חברי קופת חולים, מעורר כמה וכמה קשיים, ואגף שוק ההון נדרש לבחון אותם בהקדם האפשרי.
תקציר תגובות המבוקרים: אגף שוק ההון פעל החל משנת 1998 לטפל בכשלים שהתגלו בביטוח הסיעודי. הרשות מדגישה כי מדובר בתקופה שבה שוק הביטוח הסיעודי היה עוד בראשיתו והמידע שהיה קיים לגביו היה מוגבל. כמו כן, משאבי אגף שוק ההון, ביטוח וחיסכון באותה תקופה היו מוגבלים מאוד. לאור זאת, ובהינתן כשלים רבים ומורכבים שהיו בשוק זה, שהקיפו מספר רב יותר של מבוטחים (ראו לדוגמא, את פוליסות הביטוח הסיעודי לחברי קופות החולים, המקיפות מעל 4 מיליון מבוטחים כיום) ההחלטות שהתקבלו ותעדוף העבודה שבוצע בין סוגי ביטוחי הסיעוד השונים היו סבירים ומבוססים על עמדות מקצועיות. 
אגף שוק ההון פעל בשנים האחרונות באופן רציף למצוא פתרון לכשל הקיים בביטוח הסיעודי הקבוצתי מתוך הבנה כי המתכונת הקיימת, לפיה הביטוח נערך בהסתכלות קצרת טווח, אינה מספקת מענה למבוטחים גם בהגיעם בעתיד לגיל מבוגר, כמצופה מביטוח סיעודי. 
רשות שוק ההון סיפקה מענה ביטוחי למבוטחים מבוגרים שלא חודש להם הביטוח הקבוצתי בעבר ע"י מתן האפשרות להצטרף לביטוח הסיעודי הנערך לחברי קופות החולים ללא בחינה של מצב רפואי, וכן פרסמה מודל ביטוחי חדש ותקדימי המאפשר לבעל הפוליסה להמיר את הביטוחים הסיעודיים הקבוצתיים קצרי הטווח לארוכי טווח ויציבים, לטובת המבוטחים בהם. בכך, הניחה רשות שוק ההון, ביטוח וחיסכון את התשתית עליה יערכו ביטוחים סיעודיים קבוצתיים. הרשות פועלת בכל הכלים העומדים לרשותה על מנת להגביר את הסיכוי שכלל המבוטחים ידעו את זכויותיהם ויפעלו על מנת לממשן. בהתאם להוראות חוזר מס' 2016-1-3, מיום 24 בינואר 2016, שעניינו "ביטוח סיעודי קבוצתי לחברי קופת חולים" חברות הביטוח נדרשות לפנות אל המבוטחים בדבר זכויותיהם האמורות, ליידע את בעל הפוליסה האחרון ולפרסם זאת באתר החברה. מצופה לכן מבעל פוליסה, בהתאם להיותו אמון על טובת המבוטחים ופועל בשמם, לפעול ולידע את חברי הקבוצה בדבר זכויותיהם. בנוסף, פורסמו הדברים באמצעי התקשורת. כמו כן, לאחרונה בוצע תיקון בהוראות הפוליסה האחידה בקופות החולים כך ש"נפתח" חלון הזדמנויות נוסף למבוטחים מבוגרים הזכאים לכך, שטרם מימשו את זכותם, להצטרף ללא בחינה של מצבם הרפואי עד לסוף השנה (הוראות הפיקוח על שירותים פיננסיים (ביטוח)(ביטוח סיעודי קבוצתי לחברי קופת חולים)(תיקון), התשע"ז-2017). הרשות עוקבת באופן שוטף אחר ביצוע הוראות ההסדרה בכל הקשור לצירוף אוכלוסיית המבוטחים לקופות.




תהליך התקינה בישראל

תקציר הביקורת: משרד מבקר המדינה בדק את תהליכי התקינה. בין היתר נבדקו המעורבות הממשלתית בתהליכי תקינה, והפעולות שנעשו לצמצום החסמים המאסדרים לשם הגברת התחרותיות והפחתת מחיר הטובין לצרכנים, תוך שמירה על בטיחות הציבור ובריאותו. 
תהליך התקינה חיוני מאוד במדינה מתקדמת. מתוקף החוק, מכון התקנים מנהל את תהליך התקינה מן הבחינה המקצועית ומן הבחינה הטכנית. למכון יש השפעה רבה על קביעתם של מדיניות התקינה ותוכן התקינה ועל הבדיקות שיערכו המעבדות הבודקות עמידה בתקן. מערכת התקינה בישראל בנויה על איזון אינטרסים מנוגדים , אך למכון יש השפעה מהותית על התהליך, אף על פי שגם הוא בעל עניין, שכן חלק נכבד מהכנסתו נובע מבדיקות עמידה בתקן שעורכות מעבדותיו. 
לאחרונה הונהגו בחוק התקינה שינויים המתקנים את מקצת הליקויים שמצא מבקר המדינה בביקורתו על ניהול המכון ועל תהליך התקינה. בדוח הביקורת נמנו ליקויים נוספים בתהליך קביעתם של תקנים ובמימונה של פעילות התקינה, וגם חשש שנמנע אימוצם של תקנים בין-לאומיים בגלל אינטרסים של גורמים בוועדות התקינה. היות שהמדינה מממנת את רוב הוצאות התקינה ופועלת בתחום בעיקר בתקינה רשמית ובתקנים מחייבים, על משרד הכלכלה ומשרד האוצר לשקול את הרחבת התחומים שתקנים נכתבים בהם לתחומים חדשים ולתקנים וולנטריים שלא הוקדשה להם תשומת לב בשנים האחרונות.
חמש שנים חלפו מאז שקבעה ועדת טרכטנברג כי לחסמי אסדרה בתחום התקינה יש השפעה ניכרת על יוקר המחיה, ומאז החלטת הממשלה על החלפת תקנים ישראלים בתקנים בין-לאומיים, אך משרד הכלכלה והמכון טרם בחנו את הצורך בשינויים לאומיים המצויים בחלק נכבד מן התקנים הישראלים. עיכובים באימוץ תקנים בין-לאומיים והקצב האטי ששינויי תקנים נבחנים ומאומצים בו מחייב את משרד הכלכלה לבחון את תהליך התקינה כולו במשרדו. אימוץ תקינה בין-לאומית אמור לתרום להקלת הנטל הכלכלי המוטל על האזרחים באמצעות עידוד התחרות, לרבות ממקורות יבוא, הפחתת הבירוקרטיה והגברת הסחר בין ישראל ובין העולם.



תקציר תגובות המבוקרים: לפי החלטת הממשלה (סעיף 6 להחלטת ממשלה 1857), מאוגוסט 2016 החל הממונה על התקינה ביישום תכנית תלת שנתית לבחינה של כל השינויים הלאומיים בכלל התקנים הרשמיים. החלטה זו גם באה לידי ביטוי בשינויים שהוכנסו בחוק התקנים.
על מנת לבנות את רשימת השרים אשר בסמכותם המוצרים או תהלכי ייצור של המוצרים עליהם חלים תקנים רשמיים, הממונה על התקינה צריך לקבל מידע ממשרדי הממשלה לגבי סמכותיותם ואחריותם. המשרד פועל להכנת רשימה זו עד סוף שנת 2017.
לגבי הנוהל להליך ביצוע התייעצות: בשנת 2016 הכנת הנוהל הופסקה לנוכח כך שחוק התקנים היה בהליכי שינוי ולכן לא היה טעם בהשלמת הנוהל. הממונה על התקינה יפעל להכנת הנוהל בהתאם להוראות חוק התקנים המעודכן, תאריך יעד לסיום הכנת הנוהל – 31 דצמבר 2017.
מערכת ייעודית לניהול ובקרת הליך אישור תקנים רשמיים  נמצאת בהליכי פיתוח במשרד, צפי להפעלתה – 31 דצמבר 2017. המערכת מיועדת לביצוע מעקב אחרי תהליך היוועצות ותיעוד כולל של התהליך. במערכת תתועד בין היתר, פעילות בחינת השינויים הלאומיים ע"י ועדת האימוץ ומסקנותיה.  



היבטים בפעילותם של גופים ציבוריים זעירים

תקציר הביקורת: משרד מבקר המדינה בדק את פעילותם של מכון היין, מכון הקרמיקה וחברת אות המוצר בשנים 2016-2011. משרד הכלכלה, אשר היה שותף להקמה של גופים שנועדו לקדם ענפים שונים במשק, הפסיק בחלוף השנים להיות שותף פעיל בחלק מגופים אלה. משלושת הגופים שנבדקו, רק עבור גוף אחד (המכון לקרמיקה וסיליקטים) מממן המשרד את הפעילות, אך זאת בניגוד לתבחינים שקבע. היקף הפעילות של גופים אלו מצוי בקיפאון, והערך המוסף שלהם בקידום תחום פעילותם אינו גדול, ומתעורר אפוא ספק לגבי הצורך בהמשך קיומם במתכונת הקיימת.
המשך קיומו של מכון היין כגוף התורם לקידום ענף היין מחייב שינוי בהרכב בעלי המניות הממשלתיים והפרטיים, החלטה אסטרטגית בעניין התחומים שבהם המכון צריך להשקיע את משאביו ובניית תכנית להרחבת מקורות המימון של המכון. בלי לבצע שינויים אלו יש לפעול לקיום החלטות הממשלה לפירוק המכון. 
על הרשות לחדשנות ומשרד הכלכלה לבחון את עתיד מכון הקרמיקה, ואם יגיעו למסקנה שיש צורך בהמשך פעילותו, עליהם לסייע למועצת המנהלים והנהלת המכון להכין תכנית הבראה ולבחון דרכים להרחבת תחומי פעילותו.
על משרד הכלכלה ורשות החברות לבחון בשיתוף מועצת המנהלים של חברת אות המוצר את השתתפות המדינה בניהול החברה, להגדיר מטרות עדכניות ואת דרכי הפעולה והמשאבים הנדרשים להשגתן. נוסף על כך על רשות החברות לבחון את שינוי מבנה החברה לחברה לתועלת הציבור (חל"צ) והעברת המניות הרשומות על שם המדינה למשרד ממשלתי או לגוף ציבורי אחר שיסייעו לה להשיג את מטרותיה. 
על משרד הכלכלה לבחון מחדש את פעילותם של הגופים שתוארו בדוח ביקורת זה; על המשרד לבדוק כיצד אפשר לסייע לגופים אלה להגשים את ייעודם, ובכלל זה העברת מניות המדינה בהם למשרד ממשלתי או גוף ציבורי אחר, ולחלופין לפעול להפסקתם. האפשרות לסגור את מכון היין ומכון הקרמיקה הועלתה בשיחות עם עובדים בכירים במשרד הכלכלה והרשות לחדשנות, שהם הגורמים האחראים על גופים אלו.
תקציר תגובות המבוקרים: עם תחילת הפעילות של רשות החדשנות בינואר 2017, האחריות להפעלת המסלול כדוגמת המכון לקרמיקה הועברה אליה בדומה להעברת כל מסלולי התמיכה האחרים של המדען הראשי. אחריות זו כוללת את מימון פעילות המחקר והפיתוח לרבות רכש ציוד מעבדה, אך אינה כוללת את האחריות לניהול המכונים או להשתתפות פעילה במועצת המנהלים שלהם. בכוונת הרשות להעמיד לרשות המכון את הכלים, בדמות מסלולי התמיכה במכוני המחקר ובחברות, שיאושרו במועצת הרשות עד סוף שנת 2017, אשר יאפשרו למכון לתת מענה לצרכי התעשייה.
בכוונת רשות החדשנות לעבוד בתאום עם מועצות המנהלים של המכונים לבניית מפת דרכים, שתבסס את מעמדן ויכולותיהן בתעשייה. מסלולי התמיכה העדכניים של הרשות, שיאושרו במועצת הרשות בסוף שנת 2017, משרתים יעד זה. 




שימוש בכרטיס רב-קו בתחבורה ציבורית

תקציר הביקורת: משרד מבקר המדינה בדק היבטים של השימוש בכרטיס רב-קו בתח"ץ, בין השאר בעקבות תלונות של נוסעי תח"ץ בנושא שהתקבלו במשרד מבקר המדינה. 
הגודש בכבישי ישראל מחייב לקדם את התחבורה הציבורית במדינה. בשנים האחרונות פועל משרד התחבורה לפיתוחו ולשיפורו של מערך שירותי התחבורה לציבור ברחבי הארץ. כדי להרחיב את השימוש בתחבורה הציבורית ולשפר את השירות לנוסעים עשה משרד התחבורה כמה רפורמות בנושא, כגון הוזלת התעריפים ומתן אפשרות מעבר בין אמצעי תחבורה שונים בתוך המטרופולינים ללא תשלום. כרטיס הרב-קו הוא רכיב עיקרי ביישום רפורמות אלו, והשימוש בו יכול לסייע בשיפור השירות וחוויית הנסיעה. יצוין כי הצעת חוק להסדרת השימוש בכרטיס רב-קו עברה בקריאה ראשונה בכנסת בינואר 2017.
התגלו ליקויים שונים בהליכי ההנפקה, ההטענה והתיקוף של כרטיס הרב-קו ואכיפת התשלום. עוד נמצא כי במקרים מסוימים לא ניתנו הנחות בדמי הנסיעה לזכאים לכך על פי חוקים וצווים, כגון הנחות לאזרחים ותיקים. 
מערכת תחבורה ציבורית יעילה ואיכותית יכולה לשנות הרגלי נסיעה של תושבי המדינה, להרחיב את השימוש בה לאוכלוסיות נוספות ולהעלות את מספר המשתמשים בה. מאחר שכרטיס הרב-קו הוא רכיב חשוב במערכת, על משרד התחבורה לשפר את הליכי ההנפקה, הטעינה והשירות למחזיקי הכרטיס. כמו כן, על המשרד לבחון את מערך אכיפת התשלום כדי להבטיח גבייה מלאה של דמי הנסיעה מכל נוסע. על משרד התחבורה גם לסייע בהליכי החקיקה ולהקפיד על מתן ההנחות שהנוסעים זכאים להן על פי החוק והצווים.  
תקציר תגובות המבוקרים: מספר עמדות השירות להנפקת כרטיסי רב-קו אישיים יעלה ל-125 עד לסוף השנה הנוכחית (בכלל זה עמדה נוספת בבאר שבע ושתי עמדות נוספות בבית שמש). להערכת משרד התחבורה היקף כזה של עמדות מאוישות אמור לספק מענה הולם לאוכלוסיית הנוסעים בתחבורה הציבורית.
משרד התחבורה פועל במספר מישורים על מנת להנגיש את תהליך הטעינה שלא באמצעות הנהג, כך שכל נוסע יוכל לטעון את כרטיס הרב קו בנוחות מרבית.
המשרד נמצא בתהליך מואץ לקראת הפחתת טעינת חוזי הנסיעה באמצעות הנהג. התהליך כולל, בין היתר, התקנת עמדות טעינה ברחבי הארץ (הן בסמיכות לתחנות אוטובוס והן במרכזי קניות, בתי חולים ומוסדות אקדמיים), אפשרות לטעינת הכרטיסים במכשירי הכספונטים הפזורים ברחבי הארץ, מתן אפשרות לטעינה אוטומטית של הכרטיס באמצעות הרשאה לחיוב חשבון (טרם הושלם) ועוד.
ניתן לראות כדוגמא את העיר באר שבע, בה לא מתבצעת כלל מכירה אצל הנהג. בעיר זו הותקנו מכשירי טעינה על גבי האוטובוסים ובנוסף הוצבו מכונות טעינה ברחבי העיר. כמו כן קיימות בעיר כ-100 מכונות ATM, בהן ניתן לטעון את כרטיסי הרב קו.
במהלך השנה האחרונה כמות הטעינות באינטרנט גדלה באופן מסיבי, בשיעור של כ-100 אחוזים. זאת ועוד, אפשרות הטעינה בכספונטים כבר קיימת בכ-2500 מכשירים הפרוסים ברחבי הארץ. המשרד פועל נמרצות במישור זה, כך שעד סוף שנת 2018 המכירה אצל הנהג בטבעות הראשיות במטרופולינים ירושלים ותל אביב תצומצם לאחוזים מזעריים.

פיקוח ובקרה על פעילותן של חברות תשתית בתחום התחבורה היבשתית

תקציר הביקורת: משרד מבקר המדינה עשה ביקורת בנושא פיקוח ובקרה על פעילות חברות התשתית להקמת פרויקטים בתחום התחבורה היבשתית. בדוח ביקורת זה נעשתה בדיקה רוחבית של תהליכי הבקרה המופעלים על כלל חברות התשתית, ומובאות בו דוגמאות רבות לליקויים שהועלו בהקשר של חברות תשתית שונות. דוגמאות אלה ממחישות כי יש נושאים רבים שאינם מוסדרים דיים בתהליכי הבקרה, וכי שיפור תהליכי הבקרה עשוי למנוע או למזער את הליקויים האמורים לעיל. חשוב לציין כי הצגה של ליקויים שהועלו בחברת תשתית מסוימת אין משמעה כי הליקוי קיים בהכרח בכל חברות התשתית, אולם רוב המסקנות הנגזרות מהליקויים רלוונטיות לתהליכי הבקרה בכל החברות.
משרד התחבורה מממן מתקציבו את פעילות חברות התשתית, שמהוות זרועות ביצוע שלו; תקציב זה הסתכם בשנת 2016 ב כ-11 מיליארד ש"ח. רוב חברות התשתית פועלות על פי מודל של חברות ממשלתיות, שמקנה להן מידה רבה של עצמאות בניהול הפרויקטים ומערך ההתקשרויות תוך יצירת פערי מידע בין גורמי הממשלה לבין החברות. פעילות חברות התשתית באמצעות ספקים חיצוניים וביצוע התקשרויות בהיקפים עצומים טומנים בחובם חשיפה לסיכונים רבים. מנגנוני הבקרה הפנימיים והחיצוניים אמורים להבטיח ניצול יעיל ואפקטיבי של התקציבים וניהול של פעילות החברות בהתאם לסטנדרטים של מינהל תקין ועמידה בטוהר המידות. החברות הממשלתיות הן נאמני הציבור, ומתוך כך הן מופקדות על שמירת האינטרס הציבורי ומחויבות לפעול בהגינות, בשקיפות, ביושר וביושרה. 
הביקורת העלתה שקיימים כשלים רבים בתפקודם של מנגנוני הממשל התאגידי  בחברות התשתית, בין היתר ליקויים במינוי דירקטורים ו"שומרי סף" ובתפקודם. הליקויים הרבים העולים פעם אחר פעם בתחום החשוב והמרכזי של ניהול המכרזים וההתקשרויות מעידים ש"שומרי הסף" בחברות הממשלתיות לא תמיד מצליחים למנוע התנהלות לא תקינה ופגיעה בטוהר המידות ובעקרון השוויון. במשך שנים הזניח משרד התחבורה את נושא ליווי חברות התשתית וביצוע פיקוח ובקרה עליהן. בין היתר, במשך שנים היו חסרות בקרות על תחום התכנון, ומינהל התשתיות עבד ללא כלי בקרה, שיטות עבודה מגובשות ונהלים סדורים. גם כיום חלק מהנהלים וכלי הבקרה עדיין אינם מגובשים. 
מנגנוני הבקרה של משרדי התחבורה והאוצר והממשל התאגידי מכבידים על חברות התשתית, חסרים את התיאום הנדרש ביניהם, ופעמים רבות לא הצליחו לגלות פגמים מהותיים בהתנהלות החברות ולמנוע התרחשותם של אירועים כמו פרשת נת"י, התקשרויות בניגוד לדיני המכרזים, חריגות מלוחות זמנים ומתקציב בפרויקטים וטעויות באישור חשבונות.  
כל אלה מצביעים על כשלים במבנה הפיקוח והבקרה הקיים, שאמור להבטיח את האיזונים והבלמים הנדרשים לצורך עבודה עצמאית ויעילה של החברות מחד גיסא, ולצורך מינהל תקין, שמירה על האינטרס הציבורי והתנהלות זהירה ואחראית בכספי ציבור מאידך גיסא. פרשת נת"י העלתה על סדר היום את נושא הבקרות על חברות התשתית, ועל משרדי האוצר והתחבורה ורשות החברות לבחון ביסודיות את מודל הפיקוח והבקרה הקיים על חברות התשתית על מנת לגבש מערכת בקרות אפקטיבית, יעילה, אחידה ומתואמת. עליהם להקים לאלתר את הצוות הבין-משרדי בהתאם להחלטת הממשלה מ-2016, לבחון את מכלול הליקויים שהועלו בדוח זה ולפעול לתיקונם.
תקציר תגובות המבוקרים: רשות החברות ערכה במהלך שנת 2016 עבודה מקיפה לסקירת פעילות חברות התחבורה הממשלתיות ותהליכי הבקרה עליהן. עבודה זו הוגשה בחודש פברואר 2017 לנציגי הממשלה הרלוונטיים כרקע לעבודת הצוות האמור בהחלטת הממשלה. הרשות תפעל לקמת צוות בין משרדי שיבחן את מנגנוני הבקרה הקיימים תוך בחינת הצעות לשיפורם. 
רשות החברות מובילה בשנים האחרונות מספר תהליכים שמטרתם שיפור איכות תפקוד הדירקטוריונים של החברות הממשלתיות, כך שיוכלו להוביל לשיפור החברות וביצועיהן ולשיפור התוצאות הכספיות שלהן בסביבה עסקית מורכבת, דינמית ומאתגרת. במסגרת זאת, החלה הרשות לבחון מודל לבדיקת אפקטיביות הדירקטוריון בחברות הממשלתיות בנוסף לקידום מהלך "נבחרת הדירקטורים" שהוביל לשיפור משמעותי באיכות הדירקטוריונים של החברות הממשלתיות.
בנוסף, חוזר הרשות בנושא "הנחיות רשות החברות הממשלתיות בנוגע לפיקוח ובקרה על פרויקטי תחבורה המבוצעים על ידי חברות התחבורה הממשלתיות", מציב סט חדש של כללים שצפוי לשפר את פעילות הדירקטוריון, לשפר את הקשר בין הבקרות הפנימיות בארגון לאלה החיצוניות ולמקד את עבודת הדירקטוריון בנושאי הליבה של החברות - תכנון וביצוע של פרויקטי תשתית. חוזר זה יפורסם כחוזר סופי בהקדם.
משק הגפ"ם (גז בישול) - 
תחרותיות והיבטים בבטיחות

תקציר הביקורת: משרד מבקר המדינה בדק את הפעולות שנעשו לקידום התחרות במשק הגפ"ם כמו כן בדק היבטים בנושא הבטיחות במשק הגפ"ם.
הגפ"ם הוא אחד ממקורות האנרגיה המרכזיים בישראל. הוועדה לשינוי כלכלי-חברתי  קבעה כי המגזר הביתי משלם מחיר כמעט כפול ביחס למגזר המוסדי, ללא הצדקה . אומדן העלות העודפת למשקי הבית בשל כשלי תחרות בענף מוערך בכ-150 מיליון ש"ח בשנה. בשנים האחרונות העביר משרד האנרגיה כמה תיקוני חקיקה חשובים, שתכליתם, בעיקר, טיפול בחוליה האחרונה בשרשרת ייצור הגפ"ם (מקטע שיווק הגז): הפחתת חסמי המעבר בין ספק גז אחד למשנהו. 
כדי לפתוח את שוק הגפ"ם לתחרות אמיתית, על משרד האנרגיה לטפל גם בחוליות הראשונות בשרשרת הייצור: (1) מקטע ייצור הגפ"ם (לרבות יבוא) - ניתן לשקול את ביטול הקצבות הגפ"ם במתכונתן הנוכחית לפרק זמן מסוים לספקים קטנים וחדשים, לשקול את הגדלת ההקצבה בכל מקרה שבו הוכיח ספק קטן כי התקשר עם צרכנים נוספים, ולקדם את תכנונו של מתקן פריקת גפ"ם נוסף; (2) מקטע האחסון - נדרש לבחון את סוגיית האחסון בחברה ל' וברשויות המקומיות ולמצוא הסדרי אחסון זמניים, וכן לזרז את השלמת הכנת התמ"א לאחסון ככל הניתן, תוך דיון בסוגיית התאמתם של לפחות חלק מאתרי האחסון שיאושרו בתמ"א לספקים קטנים. בד בבד עם פתיחת השוק לתחרות, על המשרד לפעול לשיפור נושא הבטיחות במשק הגפ"ם ולהבטיח כי פתיחת השוק לתחרות לא תפגע ברמת הבטיחות במתקני הגפ"ם ובאתרי האחסון.
מחיר הגפ"ם ללקוחות הביתיים מתאפיין ברווחיות גבוהה, בייחוד באספקה באמצעות מרכזיות מיכלים, באזורים מסוימים בארץ, ויש לו השפעה על יוקר המחיה. ללא טיפול הולם בכל החוליות של שרשרת הייצור לא תתאפשר תחרות מספקת, והצרכנים הביתיים ימשיכו לשלם מחירים מופרזים תמורת הגפ"ם. לפיכך, על משרד האנרגיה ומשרד האוצר להגביר את מאמציהם ופעולותיהם לעידוד התחרות במשק הגפ"ם. עליהם להידרש לנתונים על רווחיות ספקי הגפ"ם במגזר הביתי וכן לבחון האם די בשינויי החקיקה שכבר נעשו ובשינויים שנעשים כעת במקטעים הנוספים כדי להגביר את התחרות באופן משמעותי.
תקציר תגובות המבוקרים: משרד האנרגיה פעל באופן נמרץ בשנים האחרונות לגבש טיוטת תקנות עדכנית וסבירה אשר תאפשר שיפור התחרות בעניין אספקת הגפ"מ. הצעת המבקר איננה לוקחת בחשבון שלל בעיות מתחומי הבטיחות והבקרה ואיננה יישומית. לעומת זאת הכין המשרד טיוטת תקנות הכוללת הקלה משמעותית ביכולת לקבל הקצבת גפ"מ בגין לקוחות שעברו מספק לספק :הקטנת כמות המינימום ל 30 טון; שינוי שיטת בדיקת מספר הלקוחות, ותוספת של 10% נוספים לחברות שיוכיחו מחיריהן זולים ועוד. כמו כן יצוין, כי מדובר בשריון של 10% על החלק היחסי, כאשר בכל הקצבה מוסף השיריון על הכמות הרלוונטית. תוספת זו, מאפשרת לספקים החדשים לגדול מדי חודש. כמו כן, רשאי ספק גז חדש לרכוש גז נוסף מספק גז המייבא גז, וכן לחתום על הסכם ייבוא מול חברת ל' ללא צורך בכושר אחסון נוסף. הפיילוט המוצע על ידי מבקר המדינה יכול להוביל להגדלת היקף הפעילות של ספקי גז לא מורשים.
המשרד עושה מאמצים לאפשר לחברות הקטנות להשכיר שטחי אחסון במשותף. יחד עם זאת, חשוב להבהיר כי החברות הקטנות מעדיפות שלא לקדם פתרון זה בגלל עלויות האחסון, והן מעדיפות להסתמך אך ורק על הגפ"מ המיוצר בבתי הזיקוק.









חברת דואר ישראל בע"מ
ניהול הנכסים וההתקשרויות

תקציר הביקורת: משרד מבקר המדינה בדק את אופן הטיפול של חברת הדואר בנכסיה ובהתקשרויותיה. נכסי המקרקעין של חברת הדואר משפיעים במידה ניכרת על חוסנה ועל יכולתה לספק שירות נאות לציבור, וראוי להתייחס אליהם בהתאם לכך. העובדה שזה שנים רבות לא מוסדר רישום הנכסים ונפגעת הקצאת המשאבים הראויים לצורך תכלית כה חשובה מעידה על כשל ניהולי ממושך. מוטל על הנהלת החברה הנוכחית לפעול במרץ לתיקון הליקויים אשר הועלו בדוח זה, ובכללם בנוגע לחלק מההתקשרויות שבוצעו, ולהפיק את הלקחים הנדרשים בהתאם לכך. על הדירקטוריון לפקח באופן הדוק ועקבי על פעולותיה של החברה בתחום ניהול נכסי המקרקעין שלה.
מהליקויים אשר הועלו בדוח, הן בתחום ניהול הנכסים של חברת הדואר והן בתחום התקשרויותיה, אפשר ללמוד שניהול מושכל יותר של נכסיה והתקשרויותיה היה תורם לשיפור תזרים המזומנים שלה, וזאת בייחוד לנוכח העובדה שהחברה הייתה נתונה בקשיים כלכליים ובמצוקת תזרים מזומנים במשך שנים וקיבלה מהמדינה עזרה כספית בהיקף של מאות מיליוני ש"ח.
הגברת היעילות של ניהול נכסי חברת הדואר והפחתת העלויות שהיא נושאת בהן ישפרו את תפקוד החברה ובכך ישפרו גם את השירות שהיא מספקת לציבור.
תקציר תגובות המבוקרים: חברת דואר ישראל נקטה שורה של צעדים לקידום הרישום של נכסיה: כל נכסי החברה מופו ולפיכך לחברה מידע שוטף מקיף על נכסיה הפנויים ומידע זה עומד בפניה כאשר היא נזקקת לשימוש בנכס.  החברה אף יוזמת על בסיס מידע זה פינוי של שטחים לשם מכירתם או השכרתם והעברת הפעילויות הקיימות בשטחים אלה לשטחים אחרים אותם ניתן לנצל טוב יותר, או שעלותם נמוכה יותר. פרטי כל הנכסים הפנויים בחברה רוכזו זה מכבר בתחום הנכסים ולגבי כל אחד מהם נשקלות חלופות פעולה: שימוש חלופי לנכס אחר, מכירה, השכרה או השבחה. 
בנוסף, בחברה פועל פורום נדל"ן אשר מתווה מדיניות לניהול ושימוש מיטבי בנכסי החברה. הפורום מתכנס בתדירות של אחת לחודש. במסגרת זו, מוצגים בפני חברי הפורום נתונים אודות נכסי החברה, לרבות שטח, מיקום, שווי, מצב תחזוקתי, מטרת השימוש ועוד. על בסיס הנתונים הללו והדיונים בפורום מתקבלות החלטות המתורגמות לתכנית עבודה לביצוע. מנהל הנכסים מדווח לפורום באורח שוטף על התקדמות הביצוע של החלטות אלה. 
בנוסף, גויס מנהל נכסים עתיר ניסיון, נבחרו שני משרדים נוספים של עורכי דין, ונכון לאוגוסט 2017, מועסקים ברישום הנכסים מספר גופים (משרדים של עורכי דין וכן חברות המתמחות בנושא) הפועלים במרץ לקידום מטרה זו. נכון למועד הדיווח, מחצית מנכסי חברת דואר ישראל אינם רשומים ברישום מיטבי (הווה אומר: הן ברמ"י והן בטאבו על שם חברת דואר ישראל). תהליכי רישום מקרקעין במדינה הם מטבעם ארוכים, והחברה בטוחה כי גופי המדינה הנוגעים בדבר יסייעו להאיץ את הליכי הרישום של נכסי דואר ישראל.
 



ניהול ביקושים במשק החשמל 
ומיזם "מנייה חכמה"

תקציר הביקורת: משרד מבקר המדינה בדק את התכניות לניהול ביקושים במשק החשמל, לרבות את היקף השימוש בתכניות ואת הסביבה התומכת להפעלתן, וכן את התכנון והיישום של מיזם מנייה חכמה. תכנון מערך הייצור של החשמל בישראל מתמקד בהגדלת יכולות הייצור, כדי לספק את מלוא הביקוש לחשמל בכל רגע נתון, במשך כל שעות היממה ובכל עונות השנה. תכנון כאמור נועד להתמודד עם כמה אתגרים, ובהם היעדר יכולת לגבות את מערך החשמל בישראל באמצעות מערכי החשמל של המדינות הגובלות עמה, חוסר יכולת לאגור חשמל באופן יעיל ובכמויות גדולות, והעלויות הגבוהות של אי-אספקת חשמל. היקף מערך היצור נקבע בהתאם לתחזיות שיא הביקוש. שיעור השעות שבהן מתרחש שיא הביקוש הוא רק כ-3% ממספר שעות הייצור בשנה . 
בישראל גובשו תכניות לניהול ביקושים רק לצרכני החשמל הגדולים. אף שמחקרים העלו כי תכניות לניהול ביקושים אשר מתמקדות בין היתר במשקי הבית עשויות להביא להסטה של ביקושים בקרב אוכלוסייה זו, שמשקלה בצריכת החשמל גבוה יחסית, בישראל אין תכניות כאלה. נמצא כי המיזם לפריסת מונים חכמים, המאפשרים בין היתר להחיל תעריפים משתנים, דבר המהווה תמריץ לצרכנים להסיט ביקושים, מקוּדם באִטיות רבה. הסיבה לכך היא חסמים רבים שלא טופלו במשך השנים, ובהם חסמי מימון וחסמי אסדרה. 
על פי אומדן תאורטי שערך משרד מבקר המדינה, פוטנציאל החיסכון מהסטה של 10% מהביקוש לחשמל בשעות השיא הוא עד כ-8.1 מיליארד ש"ח בשנים 2027-2011, ונובע מדחיית השקעות בהקמת תחנות חדשות ומהפחתה בעלות החזקתן של תחנות . רזרבת הייצור במשק החשמל גבוהה באופן ניכר מהיעד שנקבע בשיעור של 20% ומגלמת עודף כושר ייצור משמעותי. נוכח העלויות הגבוהות הכרוכות בהקמת תחנות חדשות ובייצור החשמל בשעות השיא של ביקוש החשמל, הרי שניהול הביקושים, צמצום שיאי הביקוש גם באחוזים בודדים וצמצום ייצור החשמל - טומנים בחובם אפשרות לחיסכון כספי ניכר. על משרד האנרגיה, רשות החשמל וחח"י לגבש ולממש תכניות להסטת ביקושים משעות השיא על מנת לייעל את מערך ייצור החשמל וכדי לחסוך כסף רב, ואף כדי לצמצם את רמת הפליטות וזיהום האויר.
תקציר תגובות המבוקרים: חיזוי ביקושים במשק החשמל הוא אתגר שמעסיק הן את המשרד והן את רשות החשמל. בעוד שחיזוי בחסר עלול להוביל להפסקות חשמל, חיזוי ביתר עלול להוביל לתשלום עודף על רזרבה. בהמשך לאמור, לאור הימשכות הליכי התכנון וההקמה של תחנות כוח, בשילוב גריטה צפויה של תחנות כוח קיימות (חיפה, אורות רבין 1-4), משרד האנרגיה ורשות החשמל סבורים כי המכסות שאושרו נחוצות למשק החשמל.
ככלל משק חשמל, בדומה לתחומי תשתית רבים, מאופיין במחזורי פיתוח של גאות ושפל הנובעים מהתמשכות התהליכים הנדרשים לתכנון ולהקמת התשתית (7-10 שנים), לעומת קיבועי הזמן הקצרים יותר בהם משתנה תחזית קצב הגידול בביקוש. לאור מאפיינים אלו, רשות החשמל סבורה כי בתחום התשתיות לא ניתן להבטיח רזרבה שנתית מדויקת בכל שנה ומטבע הדברים בחלק מהשנים ההספק עשוי להיות גבוה מהמתוכנן בעוד שבשנים אחרות ההספק עלול להיות נמוך מהמתוכנן.
לאור החלטת הממשלה לאסור על חברת החשמל להקים תחנות חדשות ולהעביר את האחריות להקמה של תחנות כוח אלה לשוק הפרטי, נדרש להבטיח וודאות ארוכת טווח להספק נדרש למשק. על מנת לעודד את היזמים להשקיע את ההשקעות הנדרשות בתהליכי התכנון הקודמים להקמת התחנות נדרש לייצר ודאות ואופק לרגולציה.
במבט לשנים הקרובות, עולה מהמסקנות הראשוניות של תוכנית האב כי המכסות הקיימות אכן נחוצות למשק החשמל, גם אם קריטריון הרזרבה ישתנה, זאת משום שבשנים הקרובות צפויה גריטה של מספר תחנות כוח (חיפה, רבין 1-4 ורידינג).
בימים אלה (ספט' 2017) הצוות המקצועי ברשות החשמל שוקד על גיבוש המלצות באשר ליעדי תוכנית האב. במסגרת גיבוש התוכנית ייבחן גם מענה לשיאי הביקוש באמצעות ניהול ביקושים. רשות החשמל מתקפת את ממצאי הניתוח בימים אלו ולאחר השלמת הבחינה יוחלט האם נכון להמליץ לשר האנרגיה לעדכן את המדיניות שנקבעה בשנת 2010 ולתת דגש גדול יותר להסדרי ניהול ביקושים על פני הגדלת ההספק.



ביצוע פרויקט החשמול 

תקציר הביקורת: משרד מבקר המדינה בדק את ניהול פרויקט החשמול על ידי חברת הרכבת. פרויקט החשמול הוא אחד הפרויקטים התשתיתיים הגדולים שמקדמת חברת הרכבת. סיום הפיתוח והטמעת המערכת החשמלית אמורים להביא לידי שינוי בדפוסי העבודה בחברה ולייעל את תהליכיה.
הביקורת הנוכחית של משרד מבקר המדינה העלתה ליקויים שונים - בייחוד בתכנון, בהכנת אומדני עלויות ובעמידה בלוחות הזמנים של הפרויקט - הנובעים בעיקר מהיעדר ניהול מקצועי ויעיל של הפרויקט בעיקר בתחילתו. העיכובים הרבים בפרויקט חייבו את החברה לשנות את תכנית העבודה שלה, ושינויים אלו הביאו להוצאות נוספות. אף על פי שחברת הרכבת צופה שהקו הראשון המחושמל (הקו המהיר תל אביב-ירושלים) יופעל בסוף מרץ 2018, במועד סיום הביקורת קיימים פערים בין תחזיות החברה לבין תחזיות גורמים מקצועיים, וביניהם משרד האוצר וחברת הבקרה. 
על חברת הרכבת לבחון בצורה יסודית את היערכותה לקידום הפרויקט, כדי שתוכל לבצע אותו על פי לוחות הזמנים שגובשו, התקציבים שהוקצו לו ואמות המידה הנדרשות. בה בעת, הרצון להפעיל בהקדם את הקו החשוב תל אביב-ירושלים עלול להביא לידי קיצורי דרך שיפגעו באיכות הפרויקט ובבטיחות הנוסעים, ויגדילו בעתיד את העלות הכוללת של הפרויקט עקב הצורך לתקן ליקויים. על חברת הרכבת להגביר את הפיקוח ולוודא שכל מרכיבי הפרויקט מבוצעים כראוי. כמו כן, על משרדי התחבורה והאוצר מוטלת האחריות להפיק לקחים ולנקוט את הצעדים הנדרשים כדי למנוע פיגורים נוספים בלוחות הזמנים וחריגה מעלויות הפרויקט במהלך ביצועו.
תקציר תגובות המבוקרים: מנהלת החשמול בשיתוף עם הנהלת הרכבת מבצעים מעקב צמוד תוך כדי נקיטת פעולות יום יומיות אל מול הקבלן וגורמים אחרים על מנת לעמוד במועד המוסכם. הסיכונים נבחנים ביחד עם חברת הניהול ופעולות מתקנות מידיות ניתנות לכל אחד מהם. יש לציין כי לו"ז פתיחת הקו לירושלים כפי שהוצג ב 2014 הנו בתוקף.
וועדת ההיגוי העליונה דנה בסיכונים השונים הכרוכים בהשלמת הפרוייקט, ומוצגות המשמעויות של מימוש הנתיב הקריטי להשלמתו במועד.
משרד התחבורה מקיים פגישות דו שבועיות בנושא החשמול יחד עם אנשי הרכבת ואנשי חברת הניהול והקבלן, על מנת לוודא כי כפי שמציין המבקר מתקיים פיקוח הדוק של הרכבת על פעילות הקבלן. בנוסף לפגישות אלו מדווחת הרכבת על ביצוע פגישות רבות בצוותי עבודה מקצועיים עם הקבלן על מנת לאפשר את קידום הפרויקט בקצב ובאיכות הרצויה. יצוין, הקו לירושלים מהווה כר לימוד פורה למערכת כולה, החווה את החישמול כפרויקט חדשני. משכך, הוחלט כי לאחר סיום ביצוע הקו והפקת הלקחים ממנו ניתן יהיה להחיל לקחים אלו על תוכנית החשמול כולה, ולעדכן את הלו"ז הפרויקטלי בהתאם.





תחזוקת כבישים בין-עירוניים

תקציר הביקורת: משרד מבקר המדינה בדק את פעילות חברת "נתיבי ישראל" בנושא תחזוקת הכבישים, כולל פרויקט התחזוקה בשיתוף המגזר הפרטי באזור חדרה ותחזוקת כבישים מרשויות. 
לתשתיות התחבורה חשיבות רבה לתפקוד הכלכלי של המדינה וליציבותה במישורים רבים נוספים, כגון, המישור החברתי, וכן בשמירה על הבטיחות בדרכים. על מנת לאפשר ניצול מרבי של תשתיות אלה והקטנת מספר ההרוגים והפצועים בתאונות דרכים נדרשת תחזוקה ברמה נאותה, המחייבת ניהול מקצועי והקצאת תקציבים ההולמים את הצרכים השונים של המערכת. כמו כן, חיוני לבצע את פעולות התחזוקה במועדן כדי למנוע הידרדרות מהירה באיכות הכבישים.
משרד מבקר המדינה העלה ליקויים רבים בפעולות בתחום התחזוקה שבאחריות החברה. בין היתר, נמצא כי בתחומים שונים, כמו מיסעות, גשרים, צביעה ותאורה, קיימים פערים גדולים בין הפעולות הדרושות בשל מצב רשת הכבישים וההנחיות המקצועיות שקבע משרד התחבורה ובין יישומן בידי החברה, דבר המסכן את בטיחותם של כלל המשתמשים בדרך - הנהגים, הנוסעים והולכי הרגל. 
נוכח הסתמכות החברה על יועצים ועל מנהלי פרויקטים חיצוניים קיימת חשיבות גדולה לבקר באופן שוטף את גורמי הביצוע. הבדיקה העלתה ליקויים בקיום הליכי בקרה על נותני שירותים במיקור חוץ ועל מתן דיווחים לנת"י כנדרש בהסכמים. כמו כן נמצא כי מהלכים והחלטות בחברה בתחום התחזוקה אינם מגובים בתיעוד מספיק, ובחלק מהנושאים חסרים נתונים, בניגוד לכללי מינהל תקין.
נוכח הליקויים שנמצאו בביקורת, וחשיבותם בראש ובראשונה לשמירה על חיי אדם, משרד מבקר המדינה מעיר לחברה כי עליה להגביר את מעורבותה בניהול פעולות התחזוקה שבאחריותה, ולחזק את מנגנוני הבקרה השונים על מנהלי פרויקטים וגורמי ביצוע המבצעים עבודות בשטח. כמו כן, נוכח העלות הגבוהה של אי-ביצוע פעולות תחזוקה במועדים הרצויים, על החברה ועל משרדי התחבורה והאוצר להביא בחשבון בעת קביעת התקציבים המוקצים לתחזוקה גם את התרומה הכלכלית המשמעותית הגלומה בביצועה במועד. כמו כן על משרד התחבורה ובטיחות בדרכים, לוודא כי פעולות החברה לתחזוקת כבישים מתבצעות בהתאם לכל הסטנדרטים המקצועיים, כדי להבטיח את תקינות הכבישים והגברת הבטיחות בדרכים.
תקציר תגובות המבוקרים: תקציב אחזקת הכבישים המקורי לשנת 2017 עמד על 1,375 אש"ח. משרד התחבורה פעל בהצלחה מול משרד האוצר להגדלת התקציב  לסך של 1,675 אש"ח. זאת, במטרה לשמור על רמת תחזוקה גבוהה בכבישי ישראל. בהינתן תקציב נתון, נתיבי ישראל מבצעת תהליך תיעדוף, המבוסס על מערכת נתונים והמגדירה את סדר העדיפות לתיקון כבישים באופן האופטימלי לטובת ניצול התקציב.
בנושא מעקב אחר ביצוע, משרד התחבורה יגביר את פעולת הפיקוח שלו על החברה באמצעות מערכת ה-BI, לה נדרשת חברת נתיבי ישראל להזין נתונים באופן שוטף החל משנת 2017.
נתיבי ישראל מנהלת את תחום אחזקת הגשרים באמצעות מחלקה מקצועית המונה חמישה מהנדסי גשרים בעלי רקע וניסיון מהעשירים בארץ. זאת, בנוסף למהנדס גשרים בתפקיד מנהל תחום גשרים ומבנים באגף להבטחת איכות במטה מנכ"ל. 
המחלקה פועלת ע"פ נהלים, הנחיות והוראות שנכתבו בחברה, המבוססים על סטנדרטים מקצועיים הנדסיים. יתרה מכך, הנהלים והמסמכים המקצועיים שפותחו בחברה, אומצו ע"י רשויות דרכים אחרות (לדוג'  כביש 6, נתיבי איילון, יפה נוף). המחלקה נסמכת על מערכת המנ"ג (מערכת לניהול גשרים) שהינה מערכת מידע שתומכת בתהליכי ניהול ותכנון אחזקת גשרים. מערכת זו הינה ממערכות המידע בתחום הגשרים מהמובילות בעולם ואף הוצגה ע"י נציגי חברת נתיבי ישראל בפורומים מקצועיים בינלאומיים.
חברת נתיבי ישראל סוקרת באופן מתודולוגי אינוונטר גשרים בהיקף גדול של למעלה מ- 6000 גשרים מסוגים שונים, שבאחריות נתיבי ישראל.
האינוונטר הרחב כולל אינוונטר ראשי ועיקרי של גשרים לרכב והולכי רגל, ואינוונטר משני של מובילי מים, קירות שונים גשרי שילוט וכד'.
הסקירות מבוצעות ע"י מהנדסי גשרים שעברו הכשרה והסמכה כסוקרים. התהליך מאפשר לבצע הערכת מצב וכבסיס לתכנית עבודה.
המדד העיקרי להערכת המצב המבני של הגשר הינו CPIavg 
Condition Performance Indicator)) - פרמטר המייצג את המצב המבני (קונסטרוקטיבי) של המבנה בסקאלה בין 0 ל-100, אשר משכלל בתוכו מצב של כל הרכיבים של הגשר לפי חשיבותם. יודגש, כי לא קיים שום גשר להולכי רגל ו/או גשר לכלי רכב, אשר מדורג בדרגת חמור.




סוגיות בניהול תאגידי מים

תקציר הביקורת: משרד מבקר המדינה בדק נושאים שונים הקשורים לניהול תאגידי המים. נבדקה דרך פעולתם של שני תאגידי מים בנוגע לקידוחים שבאחריותם והפיקוח של משרד הבריאות על תאגידי המים והקידוחים. כמו כן נבדקו דרך פעולתן של הנהלות תאגידי המים בכמה היבטים הנוגעים לניהולם של התאגידים ולפיקוח עליהם, על התקשרויותיהם של תאגידי המים עם ספקים ונותני שירותים ועל דרך פעולתן של ועדות המכרזים של התאגידים.
תאגידי המים אחראים לאספקת מי השתייה ולטיפול במערכות המים והביוב ביישובים ברחבי הארץ. התאגידים הוקמו במטרה להביא לניהול עסקי מקצועי ויעיל של מערכות המים והביוב. להפקת מי שתייה באמצעות קידוחים יש חשיבות, מאחר שהיא מגדילה את היצע המים ממקורות טבעיים, משמרת את כושר ההפקה, מגדילה את אמינות האספקה ומאפשרת אספקתם במצבי חירום. בהתאם לחוק רישוי עסקים, משרד הבריאות והרשויות המקומיות רשאים לקבוע תנאים להפעלת קידוחי מים. אולם התאגידים שנבדקו לא פעלו במועד למילוי התנאים שקבעו משרד הבריאות והרשויות המקומיות השונות בעניין הפעלת הקידוחים.
על אף התפקיד המרכזי של הדירקטוריון וועדותיו בניהול העניינים של תאגיד המים, לא פעלו הרשויות המקומיות, שהן בעלי המניות בתאגידי המים, למילוי חובתם החוקית והציבורית למנות חברים לדירקטוריונים, וחברי הדירקטוריונים לא וידאו שוועדות הביקורת בדירקטוריונים פועלות כסידרן. רשות המים לא עמדה על מינוי הדירקטורים כאמור, ולא הפעילה את סמכויותיה כלפי תאגידי המים שבהם לא מונו דירקטורים וועדות ביקורת כנדרש.
תאגידי המים אינם מקפידים על קיום הוראות חוק חובת המכרזים, וממצאי ביקורת זו מצביעים על כך שחלקם מנוהלים ברשלנות עד כדי הפקרות. הדבר גורם לפגיעה בעקרונות השוויון, היעילות והשקיפות וביכולתם של התאגידים להפיק את התועלות הגלומות בקיום הליכי מכרז תקינים. חלק מההתקשרויות של התאגידים, ובהן התקשרויות בסכומים כספיים ניכרים, נעשו בניגוד לחוק חובת המכרזים ותקנותיו ולכללי מינהל תקין, מה שעלול להוות פרצה המאפשרת פגיעה בטוהר המידות.
תקציר תגובות המבוקרים: רשות המים בכלל והממונה על התאגידים בפרט מקיימים פיקוח הדוק על ממשל תאגידי בתאגידי המים בנושאי : אשראי, שכר , דוחות כספיים וכו' . יודגש כי גם העמקה נוספת ברמת הפיקוח על התאגידים לא יהיה בה בכדי להחליף או להפחית מאחריותם של נושאי המשרה בתאגידים ומשכך קיימת חשיבות עליונה למנויים של בעלי תפקידים ראויים בתאגידים על מנת לוודא את פעילותם התקינה של התאגידים. בשנת 2016 שונה מערך הביקורות בתאגידי המים והביוב מטעם הממונה על התאגידים. הוחלפו המבקרים ומפרט הביקורות עודכן וכבר בוצעו כ- 10 בקורות לעניין הממשל התאגידי לרבות קיום מעקב שוטף על תיקון הליקויים. האמור לעיל מצטרף לאישור של כללים רבים  במגוון תחומים ע"י מועצת רשות המים לשם שיפור פעילותם של התאגידים בראש ובראשונה לטובת הצרכנים.
משרד הבריאות מבצע פיקוח שגרתי על מקורות מים בהתאם לתקנות בריאות העם (תנאים תברואיים לקידוח מי שתיה) - 1995, בהן מפורטות כל הדרישות ממקור מים הרלוונטיות לאיכות המים. כך שגם אם לקידוח לא היה רישיון עסק בתוקף, לא נפגעה היכולת להבטיח את איכותם של מי השתייה המסופקים ממנו.  ככול שמשרד הבריאות פוסל אספקת מי קידוח לשתייה, רשות המים מייעדת את מי הקידוח לשימוש חלופי או משביתה את הקידוח.	
הממונה על התאגידים ברשות המים אף הנחה את תאגידי המים לפעול מול בעלי המניות לשם הגשת מועמדות לדירקטורים כחצי שנה טרם פקיעת כהונת הדירקטור המכהן. כמו כן, כנוהל הממונה נוהג להתריע בכתב בפני הרשויות המקומיות על הרכב דירקטוריון חסר לתאגיד  שבבעלותן כנדרש בחוק ודורש מהם לפעול למינוי הדירקטורים. כמו כן, הממונה אינו מאשר שחרור מענקים לרשויות מקומיות זכאיות אם נמצא כי אלה לא עמדו בחובת מינוי הדירקטורים.
ברשות המים רואים חשיבות רבה להתנהלות תקינה ושקופה של התאגידים בכל הנוגע להתקשרויות ומכרזים, וזאת כמתחייב מהיותם גופים ציבוריים שחלים עליהם דיני המכרזים הציבוריים הנדרשים לבחור את ההתקשרות הטובה ביותר עבורם תוך איזון עם הצורך לתת הזדמנות שווה לציבור המתמודדים.
הרשות מעדכנת, כי הכללים שגיבשה רשות המים לעניין מכרזים והתקשרויות של תאגידי המים והביוב אושרו ע"י מועצת רשות המים לאחר שנסתיים הליך שמיעת עמדות הציבור. הכללים יובאו לאישורה של ועדת חוקה, חוק ומשפט בכנסת, לאחר היוועצות עם שר האוצר כמתחייב בחוק חובת המכרזים. רק לאחר סיום חובת ההיוועצות עם שר האוצר ואישורם של הכללים בכנסת  יפורסמו הכללים ברשומות וייכנסו לתוקף. 
בימים אלו (ספטמבר 2017), רשות המים פועלת למיצוי הליך היוועצות עם גורמים רלבנטיים במשרד האוצר. מיד עם סיומו תעשה פנייה לוועדה בכנסת כדי לקדם אישור הכללים.






הסכמים עסקיים

תקציר הביקורת: משרד מבקר המדינה בדק את ההתקשרויות המסחריות של הרשות בנתב"ג. 
הפעילות המסחרית של רשות שדות התעופה חיונית למתן שירות איכותי לנוסעים. מאחר שהרשות אינה ממומנת מתקציב המדינה, פעילותה המסחרית חיונית גם לצורך השגת מקורות כספיים לתפעול שוטף של שדות התעופה שבאחריותה - ובראשם נתב"ג - ולפיתוח תשתית התעופה בישראל. הרשות היא האחראית הבלעדית להקצאת שטחי המסחר בכל שדות התעופה ומעברי הגבול בישראל, משום שהיא המפעילה היחידה של כל שדות התעופה בארץ. יודגש כי בהתקשרויות של הרשות עם בעלי ההרשאה השונים כרוכים סכומי כסף גדולים מאוד שהסתכמו בשנת 2015 לכ-1.5 מליארד ש"ח. 
הביקורת העלתה כי היעד העיקרי של הרשות במתן זיכיונות בנתב"ג הוא מקסום רווחיה. תנאי סף מחמירים ודמי הרשאה מינימליים גבוהים שהיא קובעת במכרזים להקצאת שטחי מסחר בנתב"ג מקטינים את מספר המתמודדים במכרזים. דמי הרשאה הגבוהים מכבידים על בעלי ההרשאה ופוגעים במקרים רבים ביציבות ההתקשרויות של הרשות עמם. העלויות והסיכונים הגבוהים מולם ניצבים בעלי ההרשאה, והבלעדיות שמעניקה הרשות לחלק מהזכיינים בתחומים העיקריים בדיוטי פרי, עלולים להביא לקביעת מחירים גבוהים של המוצרים. הרשות לא התייחסה לנושא זה, למעט קביעת הגבלות מחירי שירותי ההסעדה. חשוב לציין כי בשטחי הדיוטי פרי לא מתקיים מצב תחרותי ומחיר המוצר אינו השיקול היחידי של הנוסע לפני ביצוע רכישה. כמו כן, ברוב החוזים שלה עם בעלי ההרשאה שנבדקו לא נערכה הרשות לשינויים צפויים, והדבר הביא לידי פגיעה ברווחיות הזכיינים שאילצו אותה לבצע שינויים מהותיים בחוזים ואף הביאו לידי סיום של חלק מההתקשרויות טרם זמנן. 
היותה של הרשות תאגיד ממשלתי מחייב אותה לפעול בהגינות עסקית, ולצד הצורך להשיג מקורות למימון פעילותיה, עליה לפעול להרחבת התחרות בשטחי המסחר בנתב"ג, לפעול בהתאם לחוק הגבלים העסקיים ובאחריות המחייבת כל תאגיד ממשלתי, ולהעמיד את טובת הנוסעים במקום גבוה בסדר העדיפויות שלה. כמו כן עליה לדאוג לכך שתנאי החוזים עם הזכיינים יהיו הוגנים ומציאותיים כלפיהם וכלפי לקוחותיהם. ולהיערך מראש לתרחישים ולשינויים צפויים, כדי להימנע ממשברים שיאלצו אותה לסגת מתנאי ההתקשרות מאוחר יותר ומביצוע שינויים מהותיים בחוזים.

תקציר תגובות המבוקרים: בהתייחס לטענה כי על פי החוק אמור התאגיד הממשלתי להעמיד את האינטרס הציבורי וטובת הצרכן לצד מקסום ההכנסות – רשות שדות התעופה פועלת ברוח המלצה זו, תוך מציאת האיזון הנכון בין החובה החוקית שלה לפעול למילוי כל תפקידיה החוקיים מהכנסותיה העצמיות, לבין הצורך להעניק לציבור הנוסעים אפשרות להנות משירותים טובים ולא יקרים.
בהתייחס לטענה כי גובה דמי ההרשאה במכרזים מונע הרחבת התחרות - הליקוי תוקן באופן שבמכרזים חדשים שבהם עלולה להתעורר מגבלה כזו, מותאמים סכומי המינימום. עם זאת יובהר שמרבית המכרזים נסגרים בדמי הרשאה גבוהים יותר ממחירי המינימום, ולכן הליקוי אינו קיים או מצומצם מאוד.
לעניין התאמת מנגנוני דמי הרשאה להשפעות אקסוגניות והערות לגידול חריג במספר הנוסעים -  הגידול העצום במספר הנוסעים עקב מדיניות השמים הפתוחים הפתיע את כל הרשויות, כולל משרד התחבורה, רשות התעופה האזרחית ועוד, וכן את חברות התעופה עצמן. עם זאת, הליקוי תוקן באופן שכיום המנגנונים במכרזים גמישים יותר ומותאמים יותר לשינויים מהותיים במספרי הנוסעים, והתחזיות מעודכנות לפי המצב הידוע כיום. כך נעשה לדוגמא במכרז המסחרי המרכזי  (LTPCCD ) שהסתיים ב 8/2017.
הרשות פועלת על-פי החוק הקובע בעניינה כי עליה לפעול כמשק כספי סגור, וכי עליה לממן את כל פעולותיה מהכנסותיה; זוהי מטרה חשובה ועיקרית הנובעת מן החוק. עם זאת, הרשות הגדירה במכרזים האחרונים שפרסמה, ובין השאר בתחום ההסעדה ושירותי ההסעה במוניות, קריטריונים הנוגעים למחיר הנגבה מציבור הנוסעים והצרכנים, על מנת להביא להוזלתם של אלה. לענין הגברת התחרות והקטנת התלות בזכיין בודד, הרשות שוקלת עניין זה לפני כל מכרז, והיא תמשיך ותעשה כן גם בעתיד.




מינוי בכירים ברפאל מערכות לחימה 
מתקדמות בע"מ ותנאי העסקתם

תקציר הביקורת: משרד מבקר המדינה בדק את מינוי הפקידים הבכירים ברפאל ואת תנאי העסקתם, בעיקר לגבי השנים 2015-2012. 
רפאל מערכות לחימה מתקדמות בע"מ היא חברה ממשלתית המחויבת להקפיד על נורמות של מינהל תקין, תחרותיות ושוויוניות. הדברים נכונים בכל הקשור להליכי איתור ומינוי תקינים של פקידים בכירים, כהגדרתם בחוק החברות הממשלתיות. מתקנות החברות הממשלתיות עולה כי "דרך המלך" למינויים אלו היא באמצעות ועדות איתור.
בדוח ביקורת זה הועלו ליקויים, חלקם חמורים, הנוגעים להליכי איתור ומינוי של פקידים בכירים ללא קיום ועדות איתור; לפגיעה בעקרונות השוויון וההוגנות בתחום זה; לתנאי העסקתם של הפקידים הבכירים; ולפיקוח ולבקרה של הדירקטוריון בתחומים אלו. פעילותה של הנהלת רפאל בתחומים שנבדקו בדוח זה אינה עולה בקנה אחד עם כללי מינהל תקין, האמורים להיות נר לרגליה. על הנהלת רפאל להפיק את הלקחים הנדרשים מממצאי הביקורת ולפעול למניעת ליקויים דומים בעתיד.
תקציר תגובות המבוקרים: בעקבות דו"ח מבקר המדינה, רפאל מתעתדת לעדכן נוהל מינוי הבכירים בחברה, תוך התייחסות לממצאי דוח המבקר, ובכוונתה להעביר את הנוהל, לאחר עדכונו, לאישור רשות החברות הממשלתיות. לו"ז ליישום: עד 31.12.2017.
רשות החברות דרשה מחברת רפאל לעדכן את נוהל האיתור ומינוי פקידים בכירים כך שיעלה בקנה אחד עם דרישות החוק. הנוהל המעודכן עתיד להתקבל ברשות להתייחסות בחודשים הקרובים. רשות החברות תבחן את הנוהל בהתאם לדרישות החוק ולמקורות נורמטיביים אחרים ותאשרו במידה ויעמוד בדרישות אלה.
בהתייחס ל-12 המינויים המדוברים בדוח מדובר במינויים של עובדים בחברה לאותו תפקיד במעמד שונה בעקבות שינוי ארגוני שבוצע בסוף שנת 2013.  סוגיה זו תקבל התייחסות עתידית בעדכון נוהל מינוי הבכירים, ותסוכם מול רשות החברות הממשלתיות. לעניין 3 מינויים האחרים, מדובר בפגם טכני ורפאל לקחה לתשומת ליבה להקפיד על כך להבא.












פרק ראשון
מטלה בין-משרדית




השפעת ייצור החשמל על איכות האוויר בישראל
הגופים המבוקרים: משרד האנרגיה, משרד האוצר- מנהל התכנון באוצר, המשרד להגנת הסביבה, חברת החשמל לישראל. 
ליקוי

1. 	למשרד האנרגיה אין תכנית אב כוללת למשק החשמל. המשרד לא קבע את היקף הגיבוי ואת היקף האגירה הנדרשים לשילוב אנרגיות מתחדשות במשק החשמל ולא קבע את צורכי הפיתוח של מערכת הולכת החשמל, לשם קליטת מכסות החשמל המיוצר באמצעות אנרגיות אלה. בניגוד להחלטת הממשלה מאפריל 2016, טרם קבע משרד האנרגיה תכנית לעמידה ביעדים שקבעה הממשלה לשנים 2025 ו-2030 בעניין ייצור חשמל באמצעות אנרגיות מתחדשות. על משרד האנרגיה ורשות החשמל לקבוע תכנית ארוכת טווח לשילוב אנרגיות מתחדשות בייצור החשמל, ובכלל זה לקבוע את ההיקף של הגיבוי והאגירה הנדרשים להבטחת אספקת חשמל סדירה, את צורכי הפיתוח של מערכת ההולכה ואת הצעדים לעמידה ביעדי הממשלה לייצור חשמל באמצעות אנרגיות מתחדשות בשנים 2025 ו-2030, תוך קביעת תמהיל, מיטבי לטכנולוגיות מתחדשות, בהתחשב בשיקולי עלות-תועלת וישימות. הפחתת זיהום האוויר מייצור החשמל מתבצעת בכמה שיטות, ובהן שילוב אנרגיות מתחדשות בתהליך ייצור החשמל וצמצום השימוש בפחם. שילוב אנרגיות מתחדשות בהיקף רחב דורש הטמעה של כלים לחיזוי יכולת הייצור באמצעות אנרגיות אלו ופיתוח אמצעים לאגירה ולגיבוי. תכנון מערך ייצור החשמל באמצעות אנרגיות מתחדשות אינו יכול לעמוד בפני עצמו, אלא חייב להיעשות במסגרת תכנון כולל של משק החשמל ומערך ייצור החשמל בעתיד.

תגובה
משרד האנרגיה

1.	המשרד מבצע תהליך של הקמת בסיסי נתונים ותחזיות בסקטורים שונים במשק האנרגיה, במקביל לתהליך זה מבוצעת במשרד בחינה של מודלים בינלאומיים לטובת תכנון ארוך טווח של המשק. 



תגובה
רשות החשמל

2.	ברשות החשמל מתבצעת מזה מספר חודשים עבודה לגיבוש תוכנית האב והעבודה צפויה לעבור לאישור שר האנרגיה במהלך שנת 2018. עד כה, במסגרת העבודה,  גובשה המלצה להנחות עבודה, גובשו תרחישים לבחינה, גובשו ונבחנו תחזיות לביקוש ונבחנו קריטריונים לפיתוח המשק. 
לצד העבודה על תוכנית האב גובשה גם תוכנית מפורטת לעמידה ביעד האנרגיה המתחדשת לשנת 2020. התוכנית צפויה לעלות לאישור מליאת רשות החשמל במהלך חודש אוקטובר 2017. בנוסף, גובשה תוכנית להיקף הקרקע הנדרש כדי לעמוד בהיקפי האנרגיה המתחדשת לשנת 2030. לאחר השלמת התוכנית ל 2020, הרשות צפויה לעסוק בחודשים הקרובים גם בתוכנית לעמידה ביעדים לשנת 2025 ו-2030.
ברשות החשמל בוצעה עבודה מקיפה לבחינת הצורך במתקני אגירה שאובה. עבודה נוספת בנושא זה הושלמה לאחרונה גם ע״י יחידת תפ״ט בחברת החשמל. מעבודות אלו עולה שהאגירה השאובה איננה מהווה תנאי הכרחי לשילוב אנרגיה מתחדשת בהיקפים גדולים יותר בישראל. לצד זאת, הרשות בוחנת בימים אלו שילוב מתקני אגירה בסוללות כדי לסייע בייצוב התדר, צורך אשר עלה במסגרת בחינת המשמעות של שילוב אנרגיה מתחדשת.

 ליקוי

2. 	עד מועד סיום הביקורת לא הכינו מינהל התכנון ומשרד האנרגיה תכנית מתאר ארצית לתשתיות משק האנרגיה, כפי שקבעה הממשלה בהחלטתה משנת 2008. על משרד האנרגיה ומינהל התכנון להשלים את הכנת תכנית מתאר ארצית לתשתיות משק האנרגיה (תמ"א 41) ואת אישורה של התכנית, על מנת שפריסת המתקנים להפקת חשמל באמצעות אנרגיות מתחדשות תהיה מיטבית, דבר שיביא להפחתת עלות ייצור החשמל והולכתו. על הצוות להסרת חסמים לפעול להסרת החסמים המקשים את הקמת המתקנים להפקת חשמל באמצעות אנרגיות מתחדשות.

תגובה
משרד האנרגיה

2.	תכנית מתאר ארצית למשק האנרגיה, תמ"א 41, היא תכנית מורכבת אשר כוללת התנגדויות רבות למרחבי החיפוש למתקני ייצור אנרגיה עליהם הסכימו רוב בעלי העניין. המשרד מקדם את התכנית הנ"ל בשיתוף מינהל התכנון, המשרד להגנת הסביבה וגופים נוספים. במסגרת זו, יצוין כי בשנה האחרונה הוצגו לוועדת עורכי תמ"א 41 מרחבי חיפוש אשר מתוכם ייגזרו תכניות מפורטות. בחודשים ינואר ופברואר עסקה ועדת העורכים בפוליגונים לייצור חשמל באנרגיות רוח. בחודשים מרץ ואפריל עסקה הוועדה במרחבי חיפוש אשר מהם ייגזרו תכניות מפורטות לייצור חשמל באנרגיית שמש. בחודשים מאי עד אוגוסט דייקה הוועדה את הפוליגונים והמליצה לועדה לנושאים תכנוניים עקרוניים לקדם כ–15 פוליגונים בשטח כולל של עשרות אלפי דונמים. בועדות העורכים הקרובות של תמ"א 41 נדון ברצועות משולבות לתשתיות וכן בהרחבת ותוספת רצועות חשמל. לאחר הדיונים הנ"ל ייערך הליך של שיתוף ציבור, ובסיומו המשרד יפנה למוסדות התכנון עם תכנית מגובשת. המטרה של המשרד היא להגיש את התכנית לאישור המועצה הארצית עד תום הרבעון הראשון בשנת 2018, לצורך העברתה להערות והשגות הוועדות המחוזיות. 
התייחסות המשרד לפעילות הצוות להסרת החסמים נכללת בתגובה לליקוי מספר 5.

ליקוי

3. 	בסוף שנת 2015 יוצרו כ-2% מכלל החשמל שיוצר במשק באותה שנה באמצעות אנרגיות מתחדשות, זאת אף שבהחלטת הממשלה מינואר 2009 נקבע כי עד שנת 2014 יש לייצר 5% מהחשמל באמצעות אנרגיות כאמור.

תגובה
משרד האנרגיה

3. 	לאור הפער במימוש המכסות לייצור חשמל מאנרגיה מתחדשת בשנת 2015, השר, בהתייעצות עם רשות החשמל, החליט בשנת 2016 להוסיף 1,000 MW למכסה הסולארית אשר ימומשו עד שנת 2020 ויבטיחו עמידה ביעדי הממשלה. ביום 27.2.2017 פורסם המכרז להקמת מתקני ייצור חשמל סולאריים וביום 20.3.2017 נבחרו זוכים אשר יקימו מתקנים בהיקף של 235 MW. המכרז הנ"ל הינו הראשון מבין שורת מכרזים שצפויה רשות החשמל לפרסם בשנתיים הקרובות ויבטיחו עמידה ביעדי ייצור החשמל מאנרגיה מתחדשת. 

תגובה
רשות החשמל

3.	הרשות מאשרת כי אחוז ייצור האנרגיה ממקורות מתחדשים בשנת 2015 היה אכן נמוך מהיעד. הגורמים לפער: ראשית, חלק מהמכסות שנקבעו בהחלטת הממשלה, בדגש למכסת הביוגז, היו גבוהות ביחס לפוטנציאל המימוש הקיים בישראל. שנית, האמצעי העיקרי לעמידה ביעד הוא הקמת מתקנים גדולים המחוברים לרשת ההולכה, ומשך הזמן הנדרש לייזום ולחיבור פרויקטים אלו לרשת ארוך באופן משמעותי ממשך הזמן שנקבע מראש בהחלטת הממשלה. שלישית, נמצאו חסמים משמעותיים בתהליכי התכנון של מכסת הרוח, בעוד שמכסה זו הייתה  אמורה להוות כשליש מהאנרגיה הנדרשת לעמידה ביעד.
הרשות הפיקה לקחים מהפער בעמידה ביעד לשנת 2015, ובימים אלו מסתיים גיבוש תוכנית מפורטת אשר תבטיח עמידה ביעד לשנת 2020.

ליקוי

4. 	כדי לעמוד ביעדים שקבעה הממשלה לשנת 2020 קבעה רשות החשמל מכסות ייצור חשמל באמצעות אנרגיית רוח, ביוגז וביומסה ; נקבע שהחשמל שייוצר באמצעים אלה יהיה כ-32% מסך החשמל שייוצר באמצעות אנרגיות מתחדשות. ואולם בשל חסמים שונים מומשה בסוף שנת 2015 רק 5% מהמכסה שנקבעה לייצור חשמל באמצעים האמורים. בינואר 2016 החליט שר האנרגיה להכפיל את מכסת הייצור באמצעות אנרגית רוח, על מנת לעמוד ביעדי הממשלה לשנת 2020, אף שהקמת מתקנים לייצור חשמל בטכנולוגיה זו נתקל בחסמים רבים.

תגובה
משרד האנרגיה 

4. 	הפערים בעמידה ביעד נובעים מסיבות חיצוניות שלא נחזו מראש על-ידי הממשלה בעת קבלת ההחלטה על היקף המכסות ובפרט קושי בקידום סטטוטורי של מתקני רוח עקב התנגדות של גורמים סביבתיים ושל משרד הביטחון ופוטנציאל מוגבל למימוש מכסות הביוגז והביומסה. לאור הפער במימוש מכסות אלו, החליט השר להגדיל ב-1000 MW את המכסה להקמת מתקנים לייצור חשמל באמצעות אנרגיה סולארית, אשר ימומשו עד שנת 2020 ויבטיחו עמידה ביעד כאמור. 235 מגהוואט מתוך מכסה זו כבר הוקצו ליזמים במכרז ראשון שעשתה הרשות במרץ 2017. יתר המכסה תוקצה ליזמים באמצעות הליכים תחרותיים נוספים שהרשות תקיים בשנים 2017-2018.



תגובה
רשות החשמל

4.	הרשות מבהירה כי לא התקבלה החלטה פורמאלית להכפיל את מכסת ייצור החשמל באמצעות אנרגיית הרוח. עם זאת, לאור החשיבות של אנרגיית הרוח לתמהיל יצור האנרגיה המתחדשת בישראל, בכוונת הרשות ומשרד האנרגיה להעניק רישיונות גם מעבר למכסת הייצור לאנרגיית הרוח שנקבעה בהחלטת הממשלה. ככל שיתברר כי מתקבלים אישורים סטטוטוריים להקמת הפרויקטים הנוספים, הרשות המכסה תבחן את הצורך בהגדלת המכסה לעמידה ביעדי הממשלה ותמליץ לשר על גיבוש מדיניות בהתאם לממצאיה.

ליקוי

5. 	הצוות הבין-משרדי שהוקם לפי החלטת ממשלה מאפריל 2016 כדי לבחון את החסמים המקשים על הקמתם של מתקני ייצור חשמל באמצעות אנרגיות מתחדשות ולהמליץ על דרכים לצמצום החסמים (להלן - הצוות להסרת חסמים) עד ספטמבר 2016, טרם השלים מלאכתו וטרם פרסם את המלצותיו.

תגובה
משרד האנרגיה 

5. 	הוועדה לבחינת חסמים להקמת מתקני ייצור חשמל באנרגיות מתחדשות קיימה מספר לא מבוטל של פגישות והיא גיבשה מסקנות מקצועיות, לאחר הליך היוועצות עם הציבור. בהמשך לאמור, תיקון חוק משק החשמל מיום 6.8.2017 קובע כי יש להקים ועדה בין-משרדית שתפקידה להגיש המלצות לשר בנוגע לקידום ייצור חשמל מאנרגיה מתחדשת. חברי הוועדה כאמור שונים מחברי הצוות הבין-משרדי שהוקם לפי החלטת הממשלה מאפריל 2016. משכך, המסקנות האמורות ישמשו כמצע לדיון של הצוות החדש, אשר צפוי להתכנס בשבועות הקרובים.	

תגובה 
המשרד להגנת הסביבה

5. 	גיבוש המסקנות ופרסום ההמלצות יבוצע ע"י המשרד, אשר ריכז את עבודת הצוות. המשרד היה חבר בצוות הסרת חסמים, העלה בו סוגיות ופתרונות והינו פעיל לקידום הנושא.



ליקוי

6. 	נמצאו דוגמאות בהם תעריפים שקבעה רשות החשמל למיזמים לייצור חשמל באמצעות אנרגיות מתחדשות היו גבוהים, וגילמו עלויות עודפות שיושתו על צרכני החשמל באמצעות התעריף לצרכן. לפי חישובי רשות החשמל, ייצור של 8.2% מהחשמל בשנת 2020 באמצעות אנרגיות מתחדשות צפוי להעלות את תעריף החשמל בכ-7.6% ולהטיל על הצרכנים עלות עודפת של כ-1.7 מיליארד ש"ח, לעומת ייצור באנרגיות קונבנציונאליות  ללא אנרגיות מתחדשות.

תגובה
רשות החשמל

6.	במועד בו התקבלה החלטת הממשלה על ייצור 10% מהחשמל בישראל מאנרגיה מתחדשת, עלות ייצור האנרגיה הסולארית היה גבוה ביחס של כ- 1:20 לעומת ייצור חשמל ממקורות קונבנציונליים. הרשות פעלה על פי החלטת הממשלה ופרסמה תעריפים ומכסות על מנת לעמוד ביעד. התעריפים נקבעו לפי עקרון העלות, בהתאם לחוק, ועלות זו מוטלת על כלל הצרכנים במסגרת תעריף החשמל.
נוסף לכך, במכרז תמנע, לאור הכוונה למכרז את הקרקע, נדרש לקבוע תעריף מראש, שאיננו משתנה על פני הזמן.  אכן, לאור חלוף הזמן ממועד קביעת התעריף ועד לפרסום המכרז, ולאחר מכן עד למועד תחילת העבודות, התעריף שנקבע גבוה. הפער הזה משתקף בהצעת המחיר לקרקע שהיא עצמה גבוהה מאוד. יחד עם זאת, כל הרשויות הפיקו לקחים מאירוע זה, והרשות הגיעה להסכמות עם רשות מקרקעי ישראל, במסגרתן נקבע ערך קרקע על בסיסו יבוצעו שומות הקרקע למיזמים פוטו-וולטאיים, ותעריף החשמל הוא זה שנקבע במסגרת הליך תחרותי. בכך מזערה הרשות את עלות ייצור החשמל מאנרגיות מתחדשות כנדרש על פי דין.    
הפחתות התעריפים והסטת המכסות מטכנולוגיות יקרות לזולות כפי שביצעה הרשות חסכו לצרכני החשמל עשרות מיליארדי שקלים. הרשות הובילה מהלכים אלו ואלמלא מעורבותה נראה כי התעריף לצרכנים היה מתייקר בעשרות אחוזים.

ליקוי

7. 	חח"י לא עמדה בלוחות הזמנים לביצוע המיזם להפחתת פליטה. נרשמו דחיות של שנתיים עד ארבע שנים בהתקנת האמצעים להפחתת פליטה (להלן - סולקנים) ביחידות המופעלות באמצעות פחם. המשך הפעלה של יחידות אלה ללא סולקנים גרם לנזק, עקב פליטת מזהמים הפוגעים בבריאות. התקנת הסולקנים במועד שנקבע בצו הרוחבי הייתה מצמצמת עד דצמבר שנת 2015 את העלויות החיצוניות  בכ-4 מיליארד ש"ח, והתקנתם לפי לוחות זמנים מאוחרים יותר שקבע המשרד להג"ס ביולי 2011 הייתה מצמצמת את העלויות החיצוניות כאמור בכ-2.4 מיליארד ש"ח  (החישוב אינו כולל את העלויות החיצוניות עקב הפליטה מיחידות 4-1 באורות רבין). על המשרד להגנת הסביבה לעקוב אחר העמידה ביעדים להפחתת הפליטה של המזהמים הפוגעים בבריאות שנקבעו בתכנית הלאומית למניעה ולצמצום של זיהום האוויר, ואחר העמידה ביעדים לצמצום פליטות גז"ח שנקבעו בתכנית הלאומית להפחתת גז"ח, ולנקוט צעדים להשגת יעדים אלה.

תגובה 
המשרד להגנת הסביבה

7. 	המשרד אינו מקבל ביקורת זו. המשרד מפרסם מזה שנים רבות נתונים על איכות האוויר, פליטות מפעלים ותחזיות איכות אוויר באופן סדיר באתר המשרד.  	

ליקוי

8. 	באפריל 2016 עדכנה חח"י את תקציב המיזם שאישר הדירקטוריון בנובמבר 2012. התקציב לפי העדכון כולל תוספת של כ-1.5 מיליארד ש"ח (לא כולל עלויות ריבית בזמן ההקמה של הסולקנים, בסכום של כ-1.3 מיליארד ש"ח) וגבוה בכ-27% מהתקציב המקורי. לפי הסברי חח"י נדרשה הגדלת התקציב בשל הערכת חסר של תכולת העבודה בשלב תכנון המיזם (בשנת 2013), שנבעה בין השאר ממורכבות המיזם, מאי-הוודאות לגבי פעולות שיידרש לבצע במסגרת המיזם ומאי-תקצוב שלהן.

תגובה
חברת חשמל לישראל בע"מ

7-8.	חח"י מקבלת את הערת הביקורת: לפיה, נוכח המורכבות והייחוד של פרויקט הפחתת הפליטות, מוטב היה לו החברה הייתה מתקשרת עם יועץ מומחה בתחום, המחזיק בסיס נתונים לצורך בחינת עלויות, עוד בשלב ייזום הפרויקט ותכנון תכולותיו. הלכה למעשה, חברת החשמל אף יישמה מסקנה זו זה מכבר, שעה שהתקשרה עם חברת S&L עוד במהלך שנת 2016, לצורך עדכון עלויות ובחינת לוחות הזמנים של הפרויקט. 
	בכל מיזם תשתית עתידי חדשני, בעל מורכבות תכנונית והנדסית, חח"י תבחן את הצורך להתקשר בשלב תכנון המיזם עם יועץ מומחה במיזמים מסוג זה. זאת, גם לשם גיבוש לוח זמנים ריאלי כבר בתחילת המיזם. 
המנכ"ל הנחה (13/8/2017) כי, חטיבת פרויקטים הנדסיים תעגן את ההנחיה הנ"ל בנוהל החברה הרלוונטי. הגורם האחראי מ"מ סמנכ"ל פרויקטים הנדסיים, בשיתוף יחידת נהלים מאמ"א והנושא יובא לאישור המנכ"ל. 
תגובה
רשות החשמל 

7-8.	א. רשות החשמל קיבלה החלטה בישיבתה מס' 479 מיום 25.11.2015 (להלן: "החלטה 479") על הכרה בעלות התקנת המתקנים להפחתת פליטות. לאחר שביצעה בקרת עלויות לתקציב, הכירה הרשות בעלויות שאושרו בישיבת דירקטוריון חברת החשמל בשנת 2013, בסך של 5.6 מיליארד ₪. לבקשת חברת החשמל וכמענה לבג"ץ 9128/15 חח"י נ' רשות החשמל,  החליטה מליאת הרשות לפרסם את ההחלטה לשימוע מאוחר.  לאור השימוע טרם שולבו עלויות אלה בעדכון השנתי.
ב. חברת החשמל פנתה לרשות בבקשה להכרה נוספת בהיקף של כ- 1.1 מיליארד ₪ (לא כולל עלויות ריבית בזמן הקמה), מעבר לעלות שאושרה בהחלטה 479. 
ג. הרשות, לאחר בחינה של מימוש החלטת הדירקטוריון והעלויות הנובעות ממנה, הכירה בכל העלות שאישר הדירקטוריון מלכתחילה. 
ד. הרשות הבהירה לדירקטוריון חברת החשמל שההכרה במלוא העלות הנובעת מביצוע העבודות, לאור החריגה הגדולה מהעלות שאושרה על ידי הדירקטוריון לכתחילה, דורשת בקרה נוספת ומעמיקה יותר. כמו כן, הרשות קיימה סיור ודיון עם החברה באתר החברה ביום 15.4.15 בנושא זה.
ה. לאחר בחינת הנושא, הרשות הגיעה לכלל מסקנה שכדי לבחון את סבירות העלויות בנובעות מביצוע העבודות, ובפרט בכל הקשור לעלות הקשורה לסעיף של בניה והרכבה המהווה חלק משמעותי בגידול העלויות בפרויקט, היא נדרשת לייעוץ מבעל מומחיות בעבודות מסוג זה. לשם כך פרסמה הרשות ביום 2.6.16 הודעה על כוונתה להתקשר עם ספק יחיד לעניין זה וביום 8.11.16 נחתם חוזה עם חברת PB. זו החלה לעבוד אולם חברת החשמל, מפאת חשש לזליגת ידע, ביקשה להחתים את החברה על הסכם סודיות נוסף. כך נעשה ביום 20.3.17 ויש להניח שמאותו המועד עבודת הבקרה מתבצעת כסדרה. הרשות בכל מקרה חותרת להסקת מסקנות במהירות האפשרית על מנת להשלים את עבודת הבקרה על פרויקט זה. 
ו. מסקנת המבקר לפיה מן הראוי להכיר בכל העלויות הנובעות מביצוע הפרויקט, אין לה על מה להישען, לא במישור המקצועי ולא במישור המשפטי שכן עבודת בקרת העלויות הנמצאת בלב מומחיותה ואחריותה של הרשות עוד לא הושלמה. 
ז. רשות החשמל צעירה כי הנושא נמצא כיום לפני בג"צ ובעת הזו אין מקום לקבוע מסמרות בנדון. 

ליקוי

9. 	משרד האנרגיה שינה תכופות את ההחלטה בעניין אופן הפחתת הפליטה ביחידות הייצור 4-1 באורות רבין. הדבר גרם להמשך הפעלתן של היחידות במתכונת הנוכחית (פחם ללא אמצעים להפחתת פליטה) ולחריגה של כחמש שנים מהמועד שנקבע בצו הרוחבי להפחתת הפליטות מהן. משרד מבקר המדינה אמד את העלויות החיצוניות בפרק הזמן משנת 2013 עד מחצית שנת 2016 בכ-5.6 מיליארד ש"ח, בהתבסס על נתוני המשרד להג"ס. 

תגובה
משרד האנרגיה 

9. 	משטר ההפעלה של יחידות ייצור 1-4 הוא סוגיה מורכבת הן במישור הסביבתי, הן במישור ההנדסי והן במישור הכלכלי. ההחלטה על סגירת יחידות 1-4 הנ"ל התקבלה על-ידי שר האנרגיה ד"ר יובל שטייניץ, לאחר דיונים רבים שהתקיימו בשנים 2015-2016, בין נציגי משרד האנרגיה, רשות החשמל, משרד האוצר והמשרד להגנת הסביבה ובהשתתפות חברת החשמל. 
בימים אלה מגבשים המשרד ורשות החשמל הצעת החלטה לממשלה בעניין הערכות משק החשמל והפעולות הנדרשות ליישום בעקבות הקפאת פעילותן של יחידות 1-4, שמטרתה היא להבטיח את סגירת היחידות עד לשנת 2022. סגירת היחידות תהיה תלויה בקיומם של שני תנאים:
*העלאת היתירות של משק הגז הטבעי, באמצעות חיבורם לחוף של שלושה מאגרי גז טבעי בלתי תלויים.
*הקמת מחז"מים (מחזורים משולבים) חלופיים המונעים בגז טבעי, אשר יוקמו באתר "אורות רבין" או באתר סמוך אחר, בהתאם לאילוצי הרשת.
בעקבות בדיקה מקיפה של רשות החשמל, החליט שר האנרגיה על הפחתה של 19% בהיקף השימוש בפחם בשנים 2017-2022. ההחלטה נועדה להפחית את פליטות המזהמים מהתחנה עד למועד סגירה. 



ליקוי

10. 	עד מועד סיום הביקורת לא אישרו שר האנרגיה ושר האוצר תכנית פיתוח עדכנית למקטע ייצור החשמל, הכוללת בין היתר את ביטול מיזם D  ואת הסבת יחידות 4-1 באורות רבין ליחידות לשימור. לאי-אישור תכנית פיתוח כאמור יש השפעות על משק החשמל. על שר האנרגיה בהתייעצות עם השר להג"ס, להגיש בהקדם הצעת החלטה לממשלה בעניין היערכות משק החשמל לסגירת יחידות 4-1 באורות רבין והפעולות הנדרשות בעקבות כך. על שר האנרגיה לקבוע, בהתייעצות עם שר האוצר, תכנית פיתוח בהתאם להנחיותיו לצמצום השימוש בפחם לייצור חשמל, שתכלול את ביטול מיזם D ואת הסבת יחידות הייצור 4-1 באורות רבין ליחידות לשימור.

תגובה
משרד האנרגיה 

10. 	ביום 9.3.2017 התקבלה עמדת שר האוצר אשר תומכת בעדכון תכנית הפיתוח לעניין ביטול תחנה D. ביום 30.3.2017 שלח שר האנרגיה ליו"ר חברת החשמל מכתב בו הוא מבטל את פרויקט הקמת תחנה D. 
כפי שצוין בתגובה לליקוי מספר 9, הצעת המחליטים המתייחסת להיערכות משק החשמל לסגירת יחידות 1-4 מצויה בשלבי ניסוח סופיים. 

תגובה
המשרד להגנת הסביבה

10. 	יצוין כי נכון למועד זה לא הגיש שר האנרגיה הצעת החלטה לאישור הממשלה לעניין אבני הדרך לסגירת יחידות 1-4.








פרק שני - 
משרדי ממשלה




החלטות מיסוי מקדמיות
הגופים המבוקרים: רשות המיסים. 
ליקוי

1. 	רשות המסים לא פרסמה הבהרה מהם הקווים המנחים לסיווג בקשה מנישום לחוות דעת לגבי היבטי מיסוי כ"בקשה החלטת מיסוי" (להלן - בקשה) או כ"פנייה/אישור". חלק מהבקשות עובר לטיפול המשרדים האזוריים (מס הכנסה, מע"ם ומיסוי מקרקעין). על הרשות לקבוע בנוהל מהו הקו המפריד בין פנייה בשאלה מקצועית לבין בקשה למתן החלטת מיסוי. על הרשות גם לפעול לסריקת כל הבקשות במערכת הממוחשבת כך שהן יהיו זמינות לצפייה הן לעובדי החטיבה המקצועית ברשות והן לעובדי המשרדים האזוריים הרלוונטיים, המטפלים באותם תיקי נישומים שלגביהן הוגשו אותן בקשות.

תגובה 
רשות המיסים

1. 	לעניין אבחנה בין החלטת מיסוי לבין פניה שאינה החלטת מיסוי – כידוע, נישום רשאי לפנות לרשות המיסים בבקשה לקבלת החלטת מיסוי כהגדרתה בפקודה או להפנות כל שאלה מקצועית אחרת לחטיבה המקצועית לקבלת מענה בהתאם לשיקול דעתו. ישנן פניות רבות המגיעות לחטיבה המקצועית שבהן הסוגיות המקצועיות הינן פשוטות וברורות והחטיבה מחויבת לתת מענה גם לפניות פשוטות אלו. יתכנו גם מקרים בהן הסוגיה המקצועית שעולה מפניה כזו הינה מורכבת או חדשנית ואז נדרש הפונה להגיש פנייתו במסגרת בקשה להחלטת מיסוי. 
כאמור, פניה שאינה בגדר החלטת מיסוי תהיה בעיקרה פשוטה במהותה ולעיתים אף תהיה פניה כללית. טיפול מסוג זה מטיל דרישות פחותות הן על הפונה והן על החטיבה המקצועית בכל הקשור לצירוף מסמכים, ביסוס העובדות, קיום דיונים לבירור מחלוקות וכדומה והמענה שניתן בדרך כלל הוא כללי ומהיר יותר. מנהלי המחלקות הקובעים את סיווג הטיפול בפניה שמגיעה אליהם הם בעלי ניסיון רב ויש בידם את היכולת לקבוע את מסלול הטיפול הנכון בפניה. הטיפול בפניות שלא במסגרת החלטות מיסוי נעשה במרבית המקרים במחלקות ספציפיות כמו מחלקת קופות גמל ומיסוי יחיד, מע"ם ומסמ"ק. הפניות המטופלות במחלקות אלו כפניות שאינן החלטות מיסוי אינן מורכבות באופן מיוחד והטיפול בהן פשוט יותר ואינו מצריך ליווי משפטי שהרי לא מדובר בסוגיות מורכבות שלא נדונו והוכרעו בעבר. 
בדוח מציין המבקר כי לא קיים עיגון חוקי לטיפול בפניה שאיננה החלטת מיסוי ולא קיימת משנה סדורה או הנחיות פנימיות לטיפול בפניות אלו. הרשות מציינת כי סעיף 158ג לפקודה מעניק סמכות למתן החלטת מיסוי, וכי המענה שניתן במסגרת פניה שאיננה החלטת מיסוי ניתן במסגרת הדין הכללי למתן מענה לפניית נישום לרשות מנהלית ומן הדין שיינתן לו מענה מקצועי ראוי.  עוד מציינת הרשות כי קיימת בחטיבה המקצועית משנה סדורה לטיפול בפניה שאיננה החלטת מיסוי ואף נבנתה מערכת ממוחשבת ייעודית לטיפול בפניות שאינן החלטות מיסוי. המערכת מתעדת את הפניה והמענה שניתן לנישום וקיימת הדרכה מסודרת לאופן השימוש במערכת והטיפול בפניות מסוג זה. במערכת הממוחשבת קיימת הפרדה בין בקשה להחלטת מיסוי לבין פנייה. קיימת אופציה במערכת להמיר את הבקשה שהגיעה כ"בקשה להחלטת מיסוי" ל"פנייה". כל הבקשות זמינות לצפייה בהתאם לרמות הרשאה שנקבעו על ידי מנהל המחלקה המקצועית. עובד במשרד אזורי מקבל חיווי שלתיק מסוים קיימת החלטת מיסוי (החיווי מתאפשר בשאילתות השומה). בנוסף, קיימת תשתית טכנולוגית המאפשרת הצגת המסמך הסרוק למפקח המטפל בתיק הנישום.

ליקוי

2. 	במקרה שבו סווגה בקשה כ-"פנייה" -אין תיעוד של הבקשה וצרופותיה במערכת הממוחשבת שהוקמה לטיפול בבקשות אלו. כלומר, הבקשה, המענה לבקשה והמסמכים שעליהם התבססה החלטת הרשות - אינם מתועדים ואין אפשרות לבקר את ההחלטות האלה ולפקח עליהן. על הרשות ליצור נתיב ביקורת במערכת הממוחשבת שבאמצעותו ניתן יהיה ללמוד בכל החלטת מיסוי מיהם הגורמים המעורבים בבדיקת הבקשה; משך הטיפול הממוצע של כל גורם כזה; אילו מסמכים מבססים התקבלו; מהי עמדת המשרד האזורי; ועוד.

תגובה
רשות המיסים

2. 	בסמכותה של החטיבה המקצועית להעביר לטיפול המשרדים האזוריים מקרים בהם לא נדרשת החלטה עקרונית בתיק ואין המדובר במתן החלטת מיסוי המצריכה הסמכה ייחודית. לרוב מדובר בשאלות הנדרשות בירור עובדתי. החלטות שמתקבלות על-ידי המשרדים אינן בגדר החלטות מיסוי. 
המערכת הממוחשבת תומכת באפשרות של שמירת המסמכים הדרושים, וקיימים סוגי מסמכים שחובה להזינם לצורך הטיפול בבקשה להחלטת מיסוי/פנייה. בנוסף, קיימת תשתית טכנולוגית להזנת תיעוד ומעקב אחרי הטיפול בבקשה. בעבר היה ארכיב פיזי והכול היה מתויק בקלסרים בארכיב. לאחרונה בוטל הארכיב והרשות התחילה לשמור את המסמכים במערכת הממוחשבת. תהליך זה לוקח זמן עד שכולם יתרגלו לסרוק כל מסמך ולשמור אותו במערכת.

ליקוי

3. 	הרשות אינה דורשת בהחלטות המיסוי שכל גורם המצוין בהחלטת המיסוי, אשר אינו פועל על פי הוראות ההחלטה, יודיע על כך מידית לפקיד השומה ולנציג הרשות החתום על החלטת המיסוי.

תגובה
רשות המיסים

3. 	ככלל, כשמדובר בהחלטת מיסוי בהסכם הרי שמדובר במחויבות משתמעת של שני הצדדים ליישום ההסכם שנקבע בניהם. בנוסף, הוראות החוק מסדירות זאת בסעיף 158ו(ב) לפקודה המחייב את הפונה לפעול בהתאם להחלטת המיסוי, ובסעיף 191(ג1)(2) לפקודה המטיל קנס גירעון במקרים שבהם פעל הנישום בניגוד להחלטת המיסוי. יתרה מכן, בהחלטות המיסוי עצמן שנקבעות בהסכם נדרשת קבלת אישורו של הנישום כי יפעל בהתאם להחלטת המיסוי שניתנה לו. 
בקרוב צפוי להתפרסם חוזר מקצועי בנושא, אשר יכלול דרישה לפיה במקרים בהן מדובר בהחלטה שלא בהסכם והנישום נוקט עמדה אחרת מזו של רשות המסים, הוא יהיה מחויב לציין זאת בדוח השנתי שיגיש.

ליקוי

4. 	הוועדה לבחינת מתן החלטות מיסוי (להלן - הוועדה), שעל בסיס המלצותיה אוסדר בחקיקה מנגנון החלטות המיסוי, המליצה לקבוע בנוהל פנימי כי הטיפול בבקשה ייעשה בתוך 120-90 ימים מיום מסירת כלל המסמכים והנתונים לצורך מתן ההחלטה. המלצה זו לא יושמה, ועל פי נתוני הרשות לשנים 2015-2007 לעתים ארך הטיפול בבקשה זמן רב, ובמחלקת חוקי עידוד אף הגיע לכדי 400 יום. על הרשות לפעול ליישום המלצות הוועדה לבחינת מתן החלטות מיסוי לקביעת מסגרת זמן רצויה טיפול בבקשה להחלטת מיסוי.


תגובה
רשות המיסים

4. 	לעניין זמני הטיפול בבקשה להחלטת מיסוי – ככלל, קיים שוני רב באופי ומשך הטיפול בהחלטת מיסוי בין המחלקות השונות. מטבע הדברים ישנן מחלקות בהן משך הזמן להכנת החלטת מיסוי ארוך מזה שהוצע בוועדה וישנן מקרים בהן זמן הטיפול בהחלטת מיסוי עומד על ימים בודדים. יחד עם זאת החטיבה המקצועית שמה לה למטרה מזה מספר שנים לצמצם את זמני הטיפול בהחלטות מיסוי בכל המחלקות. מתוך נתוני החטיבה המקצועית המפורטים בטבלה מטה ניתן לראות שעל אף הגידול בכמות הפניות, החוסר בכוח אדם והדינמיות במשימות החטיבה, צומצם באופן משמעותי הזמן הממוצע למתן החלטת מיסוי בחטיבה המקצועית.

	שנת מס
	מספר בקשות להחלטות מיסוי
	זמן ממוצע חטיבתי למתן החלטת מיסוי*

	2012
	830
	163

	2013
	984
	136

	2014
	1037
	122

	2015
	1304
	91

	2016
	1478
	72



זמן ממוצע חטיבתי אינו מתייחס להחלטות מסוג "דחיית בקשה" ו"משיכת בקשה" מניין הימים מחושב מהיום בו הומצאו כלל הפרטים והמסמכים הנחוצים למתן החלטה ולא מיום הגשת הבקשה.

ליקוי

5. 	בשנת 2006 פרסמה הרשות את כוונתה להכין חוזר מקצועי מקיף בנושא הטיפול בהחלטות מיסוי, אשר יפרט את הוראות הפקודה החדשות בנושא ואת דרך ההתנהלות החדשה, כפי שהמליצה בדוח הוועדה רשות המסים בישראל. הביקורת העלתה כי חוזר כזה טרם פורסם. על הרשות לפרסם חוזר המפרט את נהלי הטיפול בהחלטות המיסוי. כמו כן מן הראוי כי ייקבע בנוהל, כי כל אימת שרשות המסים קבלה החלטה עקרונית חדשה או סטתה מפרשנותה הרשמית (קובץ החבק) בעניין מהותי, היא תפרסם את התיקון במדיניותה.




תגובה
רשות המיסים

5. 	רשות המסים פועלת בימים אלו (אוגוסט 2017) להוצאת חוזר בנושא הטיפול בהחלטות מיסוי. כיום נמצאת טיוטת חוזר כאמור בסבב התייחסות חיצוני של הלשכות והחוזר אמור להתפרסם בהקדם.

ליקוי

6. 	על אף אימוץ המלצות הוועדה על ידי מנהל הרשות, שכללו גם התייחסות לצורך לקביעת אגרה, ולמרות קיומו של סעיף המסמיך את שר האוצר, הרשות לא פעלה לקביעת אגרה כזו. אגרה כזו תוכל להבטיח כי הפונים יהיו נישומים אשר יש להם עניין אמיתי הדורש ליבון והסדר.


ליקוי

7. 	הביקורת העלתה כי ככלל, המסמכים המבססים את החלטת המיסוי אינם נשמרים. ברשות אין נוהל לבניית תיק החלטת מיסוי ("תיק רולינג") שבו יישמרו כל המסמכים החשובים לגביו, ולכן המסמכים הללו אינם מתועדים - לא בתיקייה פיזית ולא במערכת הממוחשבת של החלטות מיסוי.

תגובה
רשות המיסים

7. 	קיים נוהל לתיעוד תהליך העבודה בקביעת החלטת מיסוי במערכת החלטות המיסוי. במערכת ממוחשבת זו נשמרים ומתועדים כלל המסמכים הרלוונטיים לאותה החלטת מיסוי. גם במקרים בהם התיעוד לא מופיע במערכת החלטות המיסוי במלואו הרי שהוא מצוי בתיקיות ממוחשבות של עובדי החטיבה שנהגו לפעול כך בעבר. בשנים האחרונות ניתן דגש רב על תיעוד הליך קבלת ההחלטה במערכת החלטות המיסוי עצמה ולאחרונה אף חודשו הנהלים בנושא. עוד יצוין כי בתלות בכוח הסטודנטים שבחטיבה הרשות מבצעת השלמת תיעוד להחלטות שניתנו בעבר. כלומר סריקת המסמכים או העברת הקבצים לתוך מערכת החלטות מיסוי לצורך השלמת התיעוד במערכת כנדרש. 
הרשות מדגישה כי, קיים שוני בין החלטת מיסוי אחת לאחרת, גם אם מדובר בהחלטות מאותו התחום ולכן נוהל התיעוד מתווה קווים מנחים לסוגי המסמכים הנדרשים לתיעוד בדגש על מסמכים שתרמו לקבלת ההחלטה. הליך קבלת החלטות מיסוי כולל בחובו גם התייעצויות ודיונים בעל פה, ובמידה ומדובר בהתייעצויות או דיונים מהותיים נעשה פרוטוקול להליך אשר מתועד במערכת החלטות מיסוי. המערכת מאפשרת לתעד כל סוג של הליך שהתקיים בשלב הטיפול בבקשה בין אם מסמך, שיחה טלפונית, דיון וכדומה. 
בשע"ם קיים מאגר ממוחשב של החלטות מיסוי. במערכת נמצאים רישומים על החלטות מיסוי החל מסוף שנת 2006. במידה והמפקח מצרף מסמכים לבקשה על ידי טעינתם למערכת הם נשמרים במאגר הקיים, וניתן ללא קושי לאחזר מסמכים אלה ולצפות בהם בכל עת. קיימת תשתית טכנולוגית לשמירת כל המסמכים הדרושים ואין הגבלה של נפח הקובץ או מספר הקבצים הנטענים. עצם אפשריות השימוש לטעינת המסמכים תלויה במדיניות החטיבה. (ראה תגובת הרשות לליקוי 2 בסיפא). 

ליקוי

8. 	במטרה לייעל הליכים ולשפר את השירות הניתן לציבור, פתחה הרשות בשנים האחרונות מסלול ירוק למתן החלטות מיסוי, כהליך מקוצר ומזורז. בתכנית העבודה של החטיבה המקצועית לשנת 2015 צוין כי החטיבה פועלת להעביר 19 סוגי החלטות מיסוי מסוימות למסלול הירוק. הועלה כי מתוך רשימה זו, 17 טרם הועברו למסלול הירוק עד מועד סיום הביקורת.

תגובה
רשות המיסים

8. 	החטיבה המקצועית, מתוך רצון לייעל ולצמצם את פרק הזמן הנדרש למתן החלטות מיסוי מקדמיות ובכדי לשפר את השירות הניתן לציבור, יזמה השקת "מסלולים ירוקים" לקבלת החלטת מיסוי. המדובר בהסדרי מס שניתן להגדירם תחת מסכת עובדתית והצהרות נדרשות כך שניתן להפוך את הסדר המס המוצע למעין החלטת מיסוי אחידה. במידה ומסכת העובדות המתוארת וההצהרות המצויות תואמות לנישום הפונה הוא יוכל לקבל עליו את הסדר המס המוצע ולבקש החלטת מיסוי פוזיטיבית במסלול מקוצר. עד כה פרסמה החטיבה המקצועית 14 מסלולים ירוקים בנושאים שונים. 
הרשות מציינת ייתכן ובהליך יצירת מסלול ירוק ניתקל בקשיים מקצועיים או משפטיים שלא יביאו את המסלול הירוק לכדי הבשלה.


ליקוי

9. 	נמצאו כמה החלטות מיסוי שפורסמו, המתייחסות לאותה סוגיית מס אך סותרות זו את זו. ההחלטות לא כללו הנמקות המבארות את הסיבה להבדל בין ההחלטות ולא קבעו אם שוני זה מבטא שינוי בעמדת הרשות או שהוא נובע מנסיבות מיוחדות של כל מקרה ומקרה.

תגובה
רשות המיסים

9. 	ככלל, החטיבה המקצועית מקפידה באופן הדוק על עקביות ואחידות בהחלטות המיסוי. הבקשות נבחנות על פי העובדות המובאות בפנינו ובהתאם לכללי המיסוי בישראל, קרי בהתאם לפקודת מס הכנסה, ובכפוף לאמנות למניעת כפל מס בין המדינות עימן חתומה מדינת ישראל ובהתאם לכללי הפרשנות של  ארגון ה- .OECD סוגיית קיומו של מוסד הקבע שעלה בדוח המבקר נדון בארגון ה- OECD באופן קבוע במסגרת קבוצת עבודה וכן נדון במסגרת פרויקט ה- BEPS. דוח ה- OECD  העוסק בפרשנות מוסד הקבע שעסק גם בנושא ה- "home office" פורסם להערות הציבור בשנת 2011, ובשנת 2013 הופץ דוח סופי. בדוח צוין, כי ישנם מקרים בהם חלק מהתאגיד פועל במיקום כמו "home office", אך הדבר לא מביא למסקנה אוטומטית כי המדובר במקום שהוא בשליטתו של התאגיד, אלא יש לבחון את העובדות והנסיבות בכל מקרה לגופו. במקרים שבהם " "home officeהינו בשימוש על בסיס קבוע ומתמשך לפעילות התאגיד ומתוך העובדות והנסיבות עולה שהתאגיד ביקש מהיחיד להשתמש במיקום זה כדי  לבצע את פעילות התאגיד וכאשר התאגיד אינו מספק לעובד משרד, בנסיבות בהן טבעי כי ההעסקה דורשת משרד, הרי ש- "home office" יכול להיחשב להיות בשליטתו של התאגיד. בהחלטת המיסוי 253/12, שצוינה בדוח המבקר, המדובר בעובדת התאגיד הזר, הועסקה בתפקיד "מנהלת תיקי לקוחות". העובדת ביצעה את עבודת התאגיד בביתה באופן רגיל ומתמשך כאשר התאגיד הזר לא העמיד לרשותה משרד בעוד שביצוע התפקיד מחייב. בהתייחס להחלטות המיסוי הקודמות שפורסמו בנושא זה, הרי שמדובר בהחלטות מיסוי שניתנו בעשור האחרון בו רשות המסים הייתה שותפה לעשייה ולוועדות בארגון ה-OECD , והחלטות המיסוי שניתנו היו בהתאם להתפתחות שחלה עם השנים לעניין מוסד קבע ובהתייחס למסכת עובדתית שונה בין המקרים: החלטת מיסוי 65/06:  המדובר בנותן שירות אשר אינו מועסק על ידי החברה, נותן השירות ביצע פעילות בישראל עבור החברה שאינה מקימה לישות הזרה מוסד קבע בישראל בשל אופי השירות שניתן על ידו שכן המדובר בהכנה ועזר, שאלת מיקום מתן השירות לא זו שהכריעה אלא אופי הפעילות שניתנה. 
החלטת מיסוי  117/06: יועץ עצמאי העוסק בתיווך בין מפיצים ישראליים לחברה הזרה, במקרה זה אין המדובר ב-"home office", שכן שכר משרדים במשרדו של אחד המפיצים. פעילותו של היועץ התמקדה באיסוף מידע ובתיווך שאינם מקימים לחברה הזרה מוסד קבע. 
החלטת מיסוי 118/06: המדובר בנציג ישראל הפועל בגיוס לקוחות ישראליים ובאיתור השקעות בישראל לחברה הזרה העוסקת בייעוץ השקעות ובניהולן תמורת דמי ניהול. לנציג הישראלי לא הייתה כל סמכות להשפיע על החלטות ההשקעה של החברה, לא הייתה לא כל סמכות להתחייב בשם החברה או לחייב את החברה כלפי כל גורם שהוא, לפיכך הוחלט כי הנציג אינו יוצר  לחברה הזרה מוסד קבע. 
החלטת מיסוי 36/08: שכיר של חברה זרה, הועסק בתפקיד מומחה מערכות מידע, אשר נתן שירותים לחברה זרה, כמומחה מערכות מידע. הנישום פעל מביתו שכן החברה הזרה לא העמידה לרשותו משרד. הנישום לא העניק כל שירות לתושבי ישראל או לתושבים זרים הנמצאים בישראל, תפקידו היה לכתוב ולתמוך תוכנות מחשב המשמשות את החברה הזרה בלבד (ושאינן מועברות ללקוחות חיצוניים) המעבדת מידע המוזן לתוכה ומפיקה דיווחים להנהלת החברה הזרה. הוחלט כי החברה הזרה תחשב כמי שאין לה מוסד קבע בשל פעילותו של הנישום. 

ליקוי

10. 	הביקורת העלתה כי הרשות אינה כוללת בתכנית העבודה שלה בדיקת תיקים שבהם התקבלו החלטות מיסוי במסגרת הסכם. על הרשות לבדוק את ציות הנישומים לתנאי החלטות המיסוי, גם אלו שהתקבלו בהסכם, באמצעות הכללת חלקן בתכנית העבודה של השומה. כך תיווצר הרתעה בקרב הנישומים והם יימנעו ממסירת מצגים מטעים בבקשות למתן החלטות מיסוי. ללא בדיקות כאלו, ולוּ מדגמיות, עולה החשש לאובדן מס משמעותי ולהפליית מס בין נישומים.

תגובה
רשות המיסים

10. 	באשר להחלטות מיסוי בהסכם, יכול מנהל המחלקה בחטיבה המקצועית, במידה ומצא לנכון, לציין בעת הטיפול בבקשה כי הוא ממליץ על טיפול שומתי בתיק לאור ממצאים שהועלו בפניו או חשש מניצול לא נכון של ההחלטה או הוראות החוק. מעבר להמלצתו זו עליו לציין במערכת החלטות מיסוי את הדגשים לטיפול השומתי. תיקים שסומנו בצורה זו יועברו אוטומטית, על פי תיאום שנעשה עם חטיבת השומה, לתוכנית העבודה השנתית של השומה כתיקי מטה. באשר להחלטות מיסוי שניתנו שלא בהסכם, מאחר וקיימת סבירות גבוהה שהנישום יפעל בניגוד לעמדת רשות המסים שניתנה לו בהחלטת המיסוי במצב זה, הוחלט כי החלטות מסוג זה יכנסו לתוכנית העבודה של חטיבת השומה באופן אוטומטי כתיקי חובה. 
החטיבה המקצועית פועלת ופעלה בכדי לחזק את הקשר עם משרדי השומה וחטיבת השומה. מזה כ- 10 שנים שכל פניה שמגיעה לחטיבה המקצועית ונקלטת במערכת הממוחשבת מביאה לעדכון מידי של שאילתות שע"ם בדבר עצם הפניה, המחלקה הרלוונטית, זיהוי הפניה, סטאטוס הטיפול בה ועוד, זאת במקביל לקבלת עותק מהחלטת המיסוי שנשלחת לפקיד השומה. בשאילתות אלו יכול רכז החוליה או המפקח המטפל לקבל אינדיקציה ומידע בדבר הפניה כך שיש באפשרותם להחליט באם לטפל שומתית בתיק או בסוגיה שעולה בהחלטת המיסוי כבחירת שדה.  
לעניין שומת מס הכנסה – החל משנת 2011 ועד לשנת 2015 הוכנסו לתכנית העבודה תיקים בהם התקבלו החלטות מיסוי כדלהלן: החלטות מקדמיות - דחיית הבקשה, החלטות מקדמיות - שלא בהסכמה/משיכת הבקשה, החלטות מקדמיות - הימנעות מהחלטה/העברה לפקיד השומה. כמו כן, בשנת 2016 הוכנסו לתכנית העבודה תיקי חובה (כלומר, תיקים בהם חייבים לטפל), תיקים בהם התקבלו החלטות מקדמיות שלא בהסכמה. תיקי המטה ששולבו בתכנית העבודה לשנת 2017 בנושא החלטות מיסוי מקדמיות הם: תיקים בהם ניתנו החלטות מקדמיות שלא בהסכמה – הוכנסו כתיקי חובה, החל משנת 2016 קיימת אפשרות למנהל המחלקה בחטיבה המקצועית לעדכן במערכת החלטות מיסוי, מקרים בהם יש מקום לדעתו לבדוק את התיק במשרד השומה תוך ציון דגשים לביקורת. תיקים שסומנו על ידי החטיבה המקצועית ככאלה הרלוונטיים לטיפול על ידי פקיד השומה – הוכנסו לתכנית העבודה כתיקי מטה. לגבי תכנית העבודה לשנת 2018 – בנוסף לתיקים שיוכנסו בהתאם לאמור לעיל, נציגי חטיבת השומה והחטיבה המקצועית פועלים בימים אלו לשילוב תיקים בהם התקבלו החלטות מיסוי בהסכם, באופן מושכל.
2.1 
לעניין שומת מע"ם- לאור המלצת המבקר הרשות תפעל לכך שמידי שנה ייבדקו כ-10% מהעוסקים שקיבלו החלטות המיסוי בשנה הקודמת. במסגרת הביקורת ייבדק האם העוסק פעל על פי החלטת המיסוי וכן האם העובדות שמסר לצורך קבלת ההחלטה הן נכונות. לעניין שומות במיסוי מקרקעין– כל העסקאות במקרקעין עוברות ניתוב ידני על ידי הרכז (בחירת תיקי שדה), הבוחן את התיק כולל החלטת המיסוי אם ניתנה וצורפה, ויכול להחליט האם יש צורך להכניס לתוכנית עבודה.

ליקוי

11. 	לחטיבה המקצועית שברשות תפקידים רבים, ובכללם לקבוע את עמדת הרשות במגוון הסוגיות המתעוררות מעת לעת. חלק ניכר ממשאבי חטיבה זו מוקדש למוסד החלטות המיסוי. הביקורת העלתה כי שמונה מתוך עשר המחלקות של החטיבה המקצועית, שבהן ניתנות החלטות מיסוי , קיים תת-איוש של תקינה שאושרה. כך נפגעת יכולת החטיבה לעמוד במכלול יעדיה, ובכללם מתן שירות יעיל ומהיר בהחלטות מיסוי. על הרשות לעדכן את תקנון החטיבה המקצועית ולפעול לאיוש התקנים החסרים.

תגובה
רשות המיסים

11. 	בשנת 2012 הסתיים הליך ארוך של תקנון החטיבה המקצועית ברשות המסים. כתוצאה משינויי תפקיד, פרישות, חילופי מנהלים וכדומה הביצוע טרם הושלם. חלק מהיישום נמצא בתהליך ביצוע בתקופה זו. 

ליקוי

12. 	בשנת 2010 הצהירה הרשות במהלך דיון משפטי בבית המשפט העליון  כי בכוונתה להקים מאגר מידע בנושא החלטות מיסוי בתחום המכס, אשר יועמד לשימוש הציבור. הביקורת העלתה כי מאגר כזה טרם הוקם. מן הראוי כי הרשות תשקול ליזום שינוי חקיקה, ולפיו יוחלו הוראות החלטות מיסוי, בשינויים המתחייבים, גם על חוקי המכס ומס הקנייה, ובכלל זה פרסום ההחלטות במאגר. מאגר מידע כזה עשוי להקל את הליכי היבוא ולצמצם את מספר הפניות לרשות בעניינים אלו.

תגובה 
רשות המיסים

12. 	בימים אלו (אוגוסט 2017) הרשות שוקדת על הכנת ממשק במערכת "שער עולמי", שיאפשר שידור מקוון לבקשה של רולינג והתייחסות היבואן לעובדה שהחלטות רולינג תפורסם. פיתוח המערכת יאפשר ליבואן להגיש ערעור לבית המשפט על ההחלטה לפרסם את בקשתו ברולינג. הועדה שמונתה אמורה לתת את הדעת גם בנושא החשכת השדות שיש בהם בכדי לחשוף סודות מקצועיים (במידת הצורך) וההשלכות השונות אשר בפרסום חלקי של ההחלטה.

ליקוי

13. 	הוועדה המליצה על אימוץ העיקרון שלפיו יפורסמו כל החלטות המיסוי בכפוף לסייגים מעטים, מצומצמים ומוגדרים. ואולם, הרשות מפרסמת חלק קטן בלבד מהחלטות המיסוי. על הרשות לפרסם החלטות מיסוי מקדמיות על פי קריטריונים שייקבעו ויפורסמו לציבור, אגב שמירה על סודיות מסחרית ועל הגנת הפרטיות במקרים המתאימים. פרסום נרחב של החלטות המיסוי עשוי להגביר את אמון הציבור ברשות; לתרום להבהרת פרשנות הרשות לחוקי המס וליצירת אחידות במדיניות הרשות ובפרשנות דיני המס על ידי נישומים; להקל את התנהלות הנישומים; ואולי אף להפחית את הצורך שלהם לפנות בבקשות משלהם למתן החלטות מיסוי.

תגובה 
רשות המיסים

13. 	לאור חוק הגנת הפרטיות, התשל"א-1981, לא ניתן לפרסם את כלל החלטות המיסוי המתקבלות באופן מלא. לאור האמור ובהתאם להוראות סעיף 158ו'(ג) לפקודה, מפרסמת החטיבה המקצועית "תמצית החלטת מיסוי" הכוללת פרסום תמציתי של עיקרי החלטת המיסוי ללא פרטים מזהים, תוך מתן ביטוי לעמדת רשות המסים המהווה חידוש בהקשר לסוגיה המקצועית שעולה. לפיכך, השימוש בתמצית החלטת המיסוי נעשה רק לגבי החלטות מיסוי שיש בהן כדי לחדש משהו בעמדת רשות המסים ולא פרסום כלל החלטות המיסוי. 
הרשות מציינת כי, ישנן פניות רבות המוגשות בהתאם לדרישות החוק או לשם קבלת וודאות מס בתיאור עובדתי מסוים גם מבלי שעולות בהן סוגיות מס חדשניות.

ליקוי

14. 	על הרשות לבחון האם ראוי ליזום שינוי בחקיקה כך שתוטל אחריות פלילית של הנישום ו/או המייצג בנוגע לנאותות המצג העובדתי המופיע בבקשה למתן החלטת מיסוי. זאת בדומה להסדר הקבוע בעניין אחריות נישומים ומייצגים על דוחות שנתיים למס ודוחות כספיים.


תגובה 
רשות המיסים

14. 	פרק יא לפקודה, מטיל אחריות פלילית על אדם שמסר ידיעות לא נכונות בנוגע לכל עניין או דבר המשפיעים על חיובו במס ו/או על אדם שהשתמש במרמה, ערמה או תחבולה לצורך התחמקות ממס, ודינו מאסר שנתיים/שבע שנים או קנס כאמור בסעיף 61. הוראות אלו יחולו גם על אדם שעובר על עבירות אלו במסגרת הגשת בקשה להחלטות מיסוי ובהבאת מסמכים במהלך הטיפול בבקשה.

ליקוי

15. 	מן הראוי כי מערכת המס הישראלית תפושט ותעודכן. פישוט ועדכון כלל חקיקת המס יגבירו את היעילות והחיסכון הצפויים בהקטנת עלויות המנגנון של הרשות ועלויות הנובעות מציות הנישומים. כך יפחת מטבע הדברים גם הצורך לפנות בבקשות למתן החלטות מיסוי.

תגובה
רשות המיסים

15. 	הפקודה נחקקה בשנת 1961 ולכל אורך השנים רשות המסים ראתה ועדיין רואה לנגד עיניה חשיבות רבה לפשט ולעדכן את חקיקת המס ופועלת לכל אורך הדרך במסגרת הצעות לתיקוני חקיקה על מנת להבהיר ולפשט את החוק, יחד עם זאת במהלך השנים עולות פרצות בחוק ורשות המסים פועלת לסגירתן על ידי הצעות לתיקוני חקיקה נוספים. רשות המסים תמשיך ותפעל כל העת לפשט ולעדכן את חקיקת המס מתוך רצון להתייעלות ולחיסכון.



היבטים במיסוי עסקאות מקרקעין
הגופים המבוקרים: רשות המיסים, הרשות לאיסור הלבנת הון, משרד האוצר. 
ליקוי

1. 	במועד סיום הביקורת, דצמבר 2016, העברת מידע בנושא עסקאות נדל"ן מרשות המסים לרשות לאיסור הלבנת הון טרם הוסדרה, אף על פי שהרשות לאיסור הלבנת הון פנתה בעניין זה עוד בשנת 2004 ומספר פעמים נוספות לאחר מכן. לפיכך אין מאגר מתכלל שיאפשר להצליב מידע בין העברת כספים לעסקאות נדל"ן ולאתר את העסקאות שבהן עולה חשש להלבנת הון. על רשות המסים והרשות לאיסור הלבנת הון לשתף פעולה זו עם זו לצורך המלחמה בהון השחור. במסגרת שיתוף הפעולה בין הגופים יש מקום לבחון העברת מידע אודות הצדדים לעסקת נדל"ן כדי לסייע באיתור גורמים המבצעים עסקאות מרובות בנדל"ן בלא מקור מימון ידוע, בחשיפת קשרים בין ישויות ובאיתור נכסים שהופקו בעבירה לצורך חילוטם במסגרת ההליך הפלילי. לפיכך, מן הראוי שרשות המסים והרשות לאיסור הלבנת הון יפנו לרשם מאגרי המידע במשרד המשפטים ויבחנו עמו יחד את האפשרות להעברת מידע בין הגופים האמורים. מן הראוי כי הרשות לאיסור הלבנת הון תבחן את האפשרויות העומדות לרשותה על פי הדין להטלת חובות איסור הלבנת הון על סוכני תיווך נדל"ן ביחס לעסקאות מקרקעין. זאת מתוך מטרה לצמצם את הסיכון להלבנת הון, לקדם משטר אפקטיבי בתחום ולהתאימו לסטנדרטים בינלאומיים תוך ביסוס מעמדה של מדינת ישראל כמדינת חוק השותפה למאבק הבין-לאומי בהלבנת הון.

תגובה 
משרד המשפטים

1. 	לנושא חילופי מידע עם רשות המסים והצלבות מידע: הרשות לאיסור הלבנת הון רשאית להחליף מידע מודיעני עם רשות המסים, בין אם  על בסיס בקשה, ובין אם באופן יזום על ידי הרשות, וזאת בהתאם לסמכותה לפי סעיפים 30(ב1) ו- 31(א) לחוק איסור הלבנת הון, התש"ס-2000, ולצורך המאבק בהלבנת הון ובפשיעה החמורה, לרבות עבירות מס חמורות שהוגדרו לאחרונה כעבירות מקור בתוספת לחוק איסור הלבנת הון. כזכור, יכולת להחלפת מידע באופן ישיר בהתאם לסעיף 30(ב1) לחוק איסור הלבנת הון נקבעה במסגרת תיקון 14 לחוק איסור הלבנת הון והתקנות מכוחו (אשר נכנסו לתוקף בחודש אפריל 2017). בנוסף, הרשות מקבלת מידע מרשות המסים באופן יזום כחלק משיתוף פעולה בחקירות, וכן מבקשת מידע במסגרת פרויקטים נקודתיים, כדוגמת פרויקט הלבנת הון באמצעות נכסי יוקרה (במסגרתו הגישה הרשות בקשה כאמור לרשות המסים, אולם טרם התקבל המידע). יצוין כי הרשות מחזיקה במידע מסוים הנוגע לפעילות פיננסית בקשר לרכישה ומכירה של נדל"ן בישראל גם ממקורות אחרים, לרבות דיווחים שמתקבלים ממוסדות פיננסיים וכן ממאגר הטאבו באגף לרישום הסדר מקרקעין במשרד המשפטים. ביחס להמלצה כי יש להצליב מידע בין הרשויות במועד רכישת הנדל"ן, הרשות להלבנת הון סבורה שאין אפשרות פרקטית לביצוע הצלבה זו במועד ביצוע העסקה וזו גם לא צפויה להניב תועלת העולה על הבדיקה שניתן לבצע בדיעבד, שכן לא בהכרח יהיה ברשות מידע על אותו גורם. קבלת קובץ נדל"ן מרשות המסים תסייע באיתור חשדות להלבנת הון בהקשר של נדל"ן ולכן בכוונת הרשות להגיש בקשה נוספת לרשות המסים לקבלת המידע, וזאת בכפוף למגבלות השונות הקיימות בנוגע לחיסיון המידע שבידי רשות המיסים.  לנושא הטלת חובות על מתווכי נדל"ן: תיקון חוק איסור הלבנת הון המחיל משטר הלבנת הון על מתווכי מקרקעין נכלל בגדר הצעת חוק ממשלתית – הצעת חוק איסור הלבנת הון (תיקון מס' 11)(נותני שירות עסקי), התשע"ב-2012 – שאף עברה רציפות, אולם לאחר דיונים מקדימים עם יו"ר וועדת החוקה חוק ומשפט של הכנסת דאז, מר דוד רותם, וחוסר נכונותו לקדם תחום זה, הוחלט שלא לקדם תיקון זה ותיקון נוסף המחיל משטר הלבנת הון על מי שנותן שירותי נאמנות ולהסתפק בשלב זה בהחלת משטר הלבנת הון על עורכי דין ורואי חשבון. יובהר כי לרשות אין כל סמכות חוקית להטיל חובות מכוח חוק איסור הלבנת הון על מתווכי נדל"ן, אך היא פועלת, בשיתוף פעולה עם מחלקת יעוץ וחקיקה (פלילי) במשרד המשפטים כדי לגבש הסדר לצורך הטלת חובות על מתווכי נדל"ן באמצעותם עובר תשלום, שיאפשר התמודדות עם סיכוני הלבנת הון כפי שעולים בדו"ח, ובשים לב למאפיינים הייחודיים של הסקטור בישראל. במסגרת גיבוש ההסדר התקיימה ביום 27.6.17 פגישה עם יו"ר לשכת המתווכים, שהביע הסכמה עקרונית לשיתוף פעולה עם הממשלה בהחלת החובות כמוצע.  

ליקוי

2. 	רשות המסים לא ביצעה פעולות סדורות לאיתור משקיעי נדל"ן שייתכן כי מימנו את רכישותיהם באמצעות הון שחור, אף על פי שכל הנתונים מצויים בידיה. על רשות המיסים, בשיתוף הרשות לאיסור הלבנת הון, לבחון את האפשרות להצלבת מידע כבר בשלב הדיווח על עסקת המקרקעין, על מנת לבחון חריגות ביכולת הכספית לביצוע העסקה.

תגובה
רשות המיסים

2. 	לעניין שומת מס הכנסה- החל משנת 2015 הוכנסו לתכנית העבודה תיקים של יחידים בהם קיימות רכישות נדל"ן בסכום העולה על 5 מליון ₪, כאשר ההכנסה הכוללת של בני הזוג קטנה מ-400 אלף ₪. לעניין שומת מיסוי מקרקעין- במקרה בו נמכרת דירה בפטור לפי פרק חמישי 1, עד 4 שנים מהיום שנרכשה, המוכר נשאל על גבי טופס הדיווח (טופס 7000) לגבי מקורות המימון לרכישה, שכן במקרה זה יכולה להיות לזה השלכה לגבי הזכאות לפטור לאור הוראות סעיף 49ו לחוק. בנוסף, בשנים האחרונות בוצעו מהלכים להרחבת הרשת, בין השאר באמצעות הצלבות מידע על סמך מספר קריטריונים מחשידים (כגון נסיעות מרובות לחו"ל, החזקה בדירות וכדומה) מול הנתונים שיש בידי הרשות לגבי הכנסות אותם נישומים והמקרים המתאימים הועברו להמשך טיפול. 
בפברואר 2016 ברשות המסים יצא כתב מינוי להקמת וועדה בנושא העברת מידע בענף מקרקעין בין מערכי המס. על הוועדה לבצע מטלות כדלהלן: לוודא שמתבצעת בדיקה מעמיקה לעסקאות שדווחו בשנים האחרונות למסמ"ק (מיסוי מקרקעין) במטרה לאתר מקרים שלא דווחו כדין למע"ם או למס הכנסה. לאפיין ולהמליץ אילו נתונים יועברו ממסמ"ק למע"ם ולמס הכנסה באופן אוטומטי ויהוו בסיס לרשימות עבודה ובחירת תיקים לביקורת ושומה. לאפיין ולהמליץ אילו נתונים ידרשו מדווחי העסקאות למסמ"ק לספק באופן מקוון, במטרה שישמשו את מע"ם ומס הכנסה כחלק מהפעולות החייבות בדיווח. בנוסף למטלות שצוינו בכתב מינוי, כחלק מפעילות הוועדה, הצוות בוחן את נתוני העסקאות במקרקעין בהשוואה להכנסות המדווחות למס הכנסה והמקרים החשודים יועברו לבדיקה במס הכנסה. הרשות מציינת כי לבעלי 3 דירות ומעלה יתכן וישנם מקורות הכנסה נוספים על שכרם כשכירים, ולכן שכרם נראה נמוך יותר לעומת בעלי דירה אחת או שתים. כך במקרה של בעל 22 דירות, כפי שמופיע בטבלה האמורה, אשר נבדק לאחר פרסום הסקירה, נמצא כי בנוסף לשכרו כשכיר הנו עוסק בענף הנדל"ן ומדווח על הכנסותיו מעסקו לרשויות המס. 
במסגרת עבודת הוועדה יוחלט על פיתוח כלים ממוחשבים שיסייעו בהצפת מקרים בהם נדרשת בדיקה מעמיקה של מקורות המימון בעסקאות מכירה ורכישה של נדל"ן, כולל דירות להשקעה.

ליקוי

3. 	המערכת הממוחשבת המסייעת בבחירת תיקים בעלי פוטנציאל מס מהותי לתכנית העבודה במיסוי מקרקעין אינה מעניקה תמונה היקפית ומלאה של הנישומים , אף על פי שחלק מהנתונים קיימים במאגרי המידע של הרשות. לפיכך, הגורם המטפל בתיק נדרש לבדוק באופן ידני את הנתונים הקיימים בתיק.

תגובה
רשות המיסים

3. 	לפני כשנה וחצי עלתה לאוויר מערכת פרופיל עסקה, שבמהותה מציגה למפקח מידע רלוונטי הקשור לעסקה ולצדדים לה, וזאת לשם עריכת השומה וקבלת החלטות לגביה באופן יעיל ומקצועי. המידע המוצג בפרופיל העסקה נבנה באופן מדורג בהתאם ליכולות המחשוב ומשאבי המחשוב שמוקצים לפיתוח זה. בשלב הראשון מוצג מידע מתוך מערך מיסוי מקרקעין, ובשלב השני, ובכפוף ליכולות המחשוב, ישולב מידע רלוונטי ממערך מע"ם וממערך מס הכנסה. לפיכך, הנושא כבר מטופל ברשות המסים מזה מספר שנים ונמצא בפיתוח תמידי.

ליקוי

4. 	אין מערכת בקרה ניהולית המודדת את האפקטיביות של הקריטריונים בבחירת תיקי עסקאות לתכנית העבודה. על חטיבת השומה והביקורת שברשות, האמונה על יישום מדיניות הרשות, לשפר את תהליכי העבודה לצורך בחירת תיקים לתכניות עבודה באופן איכותי, וזאת באמצעות בדיקה ממוחשבת והצלבות מידע.

תגובה
רשות המיסים

4. 	הקריטריונים לבחירת מטה נבחנו בשלב הראשון בעת בניית מערכת תוכנית עבודה בשנת 2006. מאז, עודכנו הקריטריונים כאשר מצד אחד נוספו סוגי עסקאות חדשים (חקיקה חדשה), עודכנו שוויים המהווים אף הם קריטריונים לבחירה, וזאת בכפוף לעליית מחירי הנדל"ן, ובמקביל צומצמו קריטריונים אחרים שנצפתה בהם תשואה מופחתת (כגון: נכסים היסטוריים, בניין שנרכש לפני 1.4.1973, ביטול בחירה אקראית בחוליה אורגנית), וזאת בין היתר במטרה לפנות יותר תיקים לבחירה לתוכנית העבודה במסגרת בחירת שדה על ידי רכזים מקצועיים, שמעבר לכותרת של סוג עסקה יכולים לבחון ולאתר פוטנציאל לתשואת מס גם בתיקים אחרים שלא ניתן לאתר על פי סוג העסקה. הנושא נבחן באופן שוטף ולא נמצא צורך בעדכון נוסף. 
לעניין מדידת האפקטיביות והבקרה הניהולית, ראוי לציין כי לאחרונה נפתחה מערכת חדשה למדידת תשואות מס במיסוי מקרקעין. המערכת מהווה כלי ניהולי, בין היתר, לבחינת הקריטריונים הקיימים כיום לבחירת מטה ועדכונם במידת הצורך, ולבקרה על בחירת שדה. המערכת נפתחה בחודש אוגוסט 2017 כאשר קיימת עתה אפשרות למיון תשואות לפי בחירת מטה ושדה. בעתיד יתאפשר גם מיון לפי סוגי התיקים בבחירת המטה.

ליקוי

5. 	לעובדי הרשות בתחום מיסוי מקרקעין אין הרשאת גישה לנתונים הנמצאים במערכת הדיווח המפורט ; זאת על מנת לבדוק את אמיתות האסמכתאות לדרישת ניכוי בידי הנישומים לצורך חישוב השבח במכירת הנכס.

תגובה
רשות המיסים

5. 	עובדי מיסוי מקרקעין הינם עובדים מקצועיים שמקבלים בין היתר הכשרה מאנשי מע"ם בנושאים שונים במע"ם המשפיעים על שומת מיסוי מקרקעין, ובין היתר, בנושא שימוש בחשבוניות פיקטיביות וכן שימוש בחשבוניות שההוצאות בגינן אינן קשורות ישירות לנכס/למוכר. לפיכך, בתיקים שנבדקים נבחנות גם הקבלות, הפרטים המופיעים עליהן ומידת התאמתן לעסקה. במידת הצורך ובמקרים חריגים נוצר שיתוף פעולה מול גורמי מע"ם לבירור מהות הוצאה. מאחר שמדובר במספר מקרים מועט, הרי שמשיקולי אבטחת מידע לא נפתחות שאילתות מע"ם לעובדי מסמ"ק באופן גורף. 
לגבי ביצוע בדיקת הצלבה ממוכנת, הרי שקבלות שמוגשות במסגרת ההצהרה למיסוי מקרקעין מוגשות באופן ידני, שלא מאפשר הקבלה ממוכנת. יתכן כי בעתיד כאשר ההצהרות והקבלות יוגשו באופן מקוון, תמצא הטכנולוגיה לקריאה ממוכנת של תוכן קבצי הסריקה והקבלה אוטומטית לפרטי הדיווח המפורט. 
יחד עם זאת, במסגרת הידוק שיתוף הפעולה בין מיסוי מקרקעין למע"ם הוקם צוות העוסק בנושא, ונבחנת האפשרות לציין בפרופיל העסקה מידע בנוגע למוכר שעשה שימוש בחשבוניות פיקטיביות. 


ליקוי

6. 	מאחר שנתונים רבים הנמצאים במערך מס הכנסה אינם חשופים לעובדי מיסוי מקרקעין, נוצר מצב שבו גם אם קיים תיק במס הכנסה נמנע לעתים מעובדי מיסוי מקרקעין לגבות מס אמת בגין עסקת נדל"ן. על רשות המסים לבחון חיבור זהיר ומבוקר של עובדיה למאגרי מידע של גופים ציבוריים מסוימים שבהם נתונים רלוונטיים ועדכניים הנדרשים לפעילותו של מבקש המידע, בכפוף לשמירה קפדנית על הזכות לפרטיות.

תגובה
רשות המיסים

6.  	מפקח מיסוי מקרקעין עורך את שומת המס בהתאם להוראות חוק מיסוי מקרקעין, בודק ומצליב מידע על פי הצורך מול מס הכנסה ו/או מע"ם, ומשדר שומת מס שבח שאינה יכולה להשתנות אצל פקיד השומה, מבחינת השבח וחלוקתו לשבח ריאלי ואינפלציוני, והשומה שלו מהווה מקדמה רק לגבי שיעורי המס והזיכויים ממנו. למפקח מיסוי מקרקעין יש גישה לשאילתת ISUG שדרכה ניתן לקבל מידע על הכנסות הנישום, כאשר הוא נדרש לכך כגון בביצוע פריסה וכדומה. בכל מכירה של נכס בר- פחת מתבקש המוכר להמציא, כחלק מהמסמכים שעליו להגיש בהצהרה, גם טופס י"א ולכן מידע זה לא נעדר. יודגש, כי המידע על טופס י"א אינו ממוחשב במס הכנסה באופן שניתן לעשות בו שימוש בקשר ממוכן בין מערכי המס, ועל המוכר שמגיש שומה עצמית כחוק, מוטל נטל האחריות לבסס את השומה שלו באסמכתאות. במידת הצורך מתבצעת בדיקה מול משרד פקיד השומה. אותו כנזכר לעיל לגבי נכס מושכר, המוכר חייב לצרף אסמכתאות על השכרת הנכס וההתנהלות בתקופת השכירות מול מס הכנסה. עוד יודגש, כי במכירת דירה שהושכרה למגורים לפי חוק מס הכנסה (פטור ממס על הכנסה מהשכרת דירת מגורים) (להלן: "חוק הפטור"), או סעיף 122 לפקודה, נלקח תמיד בחשבון מרכיב הפחת ולא מותרות הוצאות שניתן לדרוש הן במס הכנסה והן  במיסוי מקרקעין (כגון הוצאות מימון), על אף שבפועל הפחת וההוצאות לא נדרשו במס הכנסה, ולכן גם אין משמעות לטופס י"א במקרים אלו. לעניין דירה שהושכרה ודמי השכירות חויבו  במס הכנסה במסלול "הרגיל", אזי כברירת מחדל במיסוי מקרקעין, לא יותרו בניכוי הוצאות שניתן היה לדרוש במס הכנסה, ויילקח בחשבון הפחת, אלא אם הנישום יוכיח שהן לא נדרשו במס הכנסה. יודגש, כי הוצאות שוטפות כגון: ארנונה, צביעת הדירה וכו', לא מותרות בניכוי במיסוי מקרקעין ללא קשר להתרה או אי התרת ההוצאה במס הכנסה. כך לדוגמא, דירה ששימשה למגורים ולא הושכרה וחייבת בשבח, לא מותרות בניכוי הוצאות אלו כנגד השבח. (ראה תגובת הרשות לליקוי 2).

ליקוי

7. 	טיפולה של הרשות בהשלכות המע"ם של משקיעי נדל"ן המבצעים עסקאות מקרקעין באופן תדיר הינו אקראי, אף שהמידע מצוי במאגרי המידע של הרשות.

תגובה
רשות המיסים

7. 	הנתון אותו מעלה המבקר לגבי החזקת דירות אינו רלוונטי למע"ם, הואיל וככל שמדובר בעסקה של השכרת דירות למגורים הרי שהיא פטורה ממס ללא קשר להיקף הפעילות. מס ערך מוסף פועל למסות עוסקים בענף המקרקעין אשר מקיימים פעילות של מקרקעין המגיעה לכלל עסק. הוקמה ועדה על ידי מנהל רשות המסים שתפקידה לפעול לשיפור שיתוף הפעולה והעברת המידע בין מיסוי מקרקעין למס הכנסה ולמע"ם. 
בימים אלו (אוגוסט 2017) מתבצע עיבוד של קובץ עסקאות מקרקעין שהתקבל ממיסוי מקרקעין על ידי מטה השומה והיחידה הכלכלית, ובכוונת מחלקת שומה וביקורת מע"ם, להיכנס לביקורות מקיפות החל משנת 2017 לגבי גורמים המקיימים פעילות במקרקעין המגיעה לכלל עסק ואינם רשומים כעוסקים ומדווחים על העסקאות כדין. 
ליקוי

8. 	משרדי מע"ם כמעט שאינם יוזמים עריכת שומות, ולפיכך לא גובים מע"ם מרשויות מקומיות וממלכ"רים על עסקאות המקרקעין שהם מבצעים אף על פי שהמידע מצוי ברשותם של משרדי המע"ם.

תגובה
רשות המיסים

8. 	במקרים בהם מאותרות עסקאות במקרקעין החייבות במס המבוצעות על ידי מלכ"רים ורשויות מקומיות, הרי שהם מטופלים שומתית. לדוגמה, במהלך השנים האחרונות הוצאו שומות למספר רשויות מקומיות, כגון: עיריית אשקלון, עיריית פתח תקווה, עיריית בת ים ועוד.

ליקוי

9. 	אין בידי הרשות כלים לביצוע מעקב אחר אופי השימוש בנכסים ואחר שינוי בייעודם על מנת לבחון את מיסויים.

תגובה
רשות המיסים

9. 	ככלל בחוק מע"ם, בניגוד לפקודת מס הכנסה, לא כל שינוי ייעוד ממלאי לרכוש קבוע הוא אירוע מס בענף המקרקעין. רק בתקנה 1 לתקנות מוגדר שינוי ייעוד על ידי קבלן של דירה שנבנתה על ידיו והושכרה מעבר ל-24 חודשים בשכירות פטורה, כאירוע מס המחייב תשלום מע"ם. מעבר לכך אין מקרים נוספים של שינוי ייעוד במקרקעין המחייבים תשלום מע"ם. בתיקים בענף הקבלנות ויזמות נושא זה כן נבדק. 

ליקוי

10. 	אין נוהל המסדיר את אופן העברת המידע בין מערכי המס ברשות, על מנת שיוכל לשמש תשומה לצורכי שומה, גבייה ואכיפה. העברת המידע היא וולונטרית ואין כל דרך לפקח על העברת המידע ולוודא שהתקבל ואין בקרה על אופן הטיפול במידע. על הרשות להמשיך לבחון את נושא שיפור הממשק בין מס הכנסה למיסוי מקרקעין ולפתור את בעיות חוסר התיאום בין המערכים השונים, שעלול לגרום לגביית מס בחסר ולאובדן הכנסות לקופת המדינה.

תגובה
רשות המיסים

10.  	האמירה כי לא קיים נוהל המסדיר את אופן העברת המידע אינה נכונה. רשות המסים מוציאה לאורך השנים הנחיות למשרדי מיסוי מקרקעין ומשרדי מס הכנסה בנושא זה. להלן דוגמאות: הוראת ביצוע מיסוי מקרקעין ומס הכנסה  4/2011 הטיפול בבקשה לחישוב מס השבח בדרך של פריסה- הוראה זו, המטפלת בפריסה של שבח, כוללת גם הנחיה להעברת המידע בין המשרדים במקרים הרלוונטיים.  
הוראת ביצוע מס הכנסה מספר 9/2016 ניתוב שלב ב' של דוחות לשנת המס 2015 בדיקות רכז חוליה והחלטותיו- הוראה זו מיועדת למשרדי השומה על אופן ביצוע ניתוב בדוחות השנתיים. הוראה זו כוללת התייחסות ספציפית לאופן הטיפול בהחזרים במס הכנסה אל מול חובות במיסוי מקרקעין. 
בנוסף, בשנת 2015 הופעלה מערכת בשם "רשימות השינויים במס השבח", במסגרתה מקבלים פקידי השומה על בסיס אוטומטי עדכון לגבי שומות שבח ששונו, זאת כדי לאפשר לפקידי השומה לבצע עדכון מהיר בהתאם. עם פתיחת המערכת יצא נוהל עבודה מסודר למשרדי השומה על אופן תפעולה. מאז ועד היום טופלו אלפי שומות על בסיס נוהל זה. חשוב לציין כי, בטרם הפעלת המערכת כאמור, נושא זה לא הוזנח וטופל מספר שנים באמצעות שאילתא IRES בשע"ם במסגרתה הועברו למשרדי השומה רשימות של דוחות שיש לעדכן עקב תיקוני שומה שבוצעו במיסוי מקרקעין. המערכת כאמור החליפה את השאילתא ושדרגה למעשה את אופן הטיפול.  כמו כן, עד לפני כשנה המידע בין המערכים הועבר באמצעות מזכר/ מייל וכדומה, ומזה כשנה מופעלת מערכת ממוכנת בשם "קשר מסמ"ק מס הכנסה" (להלן:"מערכת קשר") בין הרכזים, המאפשרת להעביר מידע בין המערכים, כך שאופן הטיפול הפך מטיפול ידני לטיפול ממוחשב. במסגרת מערכת זו מטופלות בקשות לקיזוז הפסדים של מס הכנסה כנגד שבח (כך שטענת המבקר בדבר קיזוז הפסדים כפול אינו אפשרי), וכן החזרים מעוכבים במס הכנסה עקב שומות שבח. גם במקרה זה, בטרם הפעלת מערכת הקשר, נושאים אלה טופלו בהתבסס על נהלים כאמור לעיל, אולם הטיפול בהם נעשה באופן ידני. הטיפול הממוכן למעשה שידרג את הדרך שבה מבוצעות הפעולות. נוהל מסודר לתפעול המערכת בנושאים של קיזוז הפסדים והחזרים מעוכבים יצא למשרדי מיסוי מקרקעין ומס הכנסה במשותף ועל פיו טופלו מאות מקרים. 
בנוסף, בימים אלה הרשות מכניסה למערכת הקשר אפשרויות נוספות לשדרוג תהליכי העבודה, בכל הקשור לממשקים הקיימים בין המשרדים, ביניהם העברת מידע על סממנים פירותיים, כולל אפשרות היזון חוזר, בקרה על הטיפול במידע ושילוב במידע במערכי מס הכנסה בשלב הניתוב. לכשתופעל אופציה זו, ייצא נוהל מסודר לגביה. יודגש, כי העובדה שבמיסוי מקרקעין מרבית העסקאות נבדקות, מעלה את הסיכוי לטיפול במקרים המוזכרים על ידי המבקר. גם הטיפול באישור טופס 50 על ידי פקיד השומה והעברתו למשרדי מיסוי מקרקעין מבוצע באופן ממוכן.  
לסיכום, נהלים לאופן הטיפול בממשקים בין מערך מס הכנסה למערך מיסוי מקרקעין היו לאורך השנים. מטבע הדברים, במצבים בהם יישום הנוהל הינו בטיפול ידני, נוצר קושי מסוים לטיפול מיטבי. עם זאת, וכפי שצוין לעיל, בשנים האחרונות חלק משמעותי מהממשקים בין המערכים עובד כבר באופן ממוכן, ומאפשר לטפל באופן יעיל ומיטבי בממשקים השונים בין מיסוי מקרקעין למס הכנסה. בכל מקרה, רשות המסים ממשיכה לפעול בנושא ושמה לה ליעד למכן באופן מלא את הממשקים בין המערכים. 

ליקוי

11. 	"ניתוק" בין מערכי המס השונים עלול לגרום לתקלות תפעוליות בתחום השומה והגבייה, שעלולות להביא לעתים לאובדן מס. על הרשות לאפשר מעבר של נתונים בין מערכי המס השונים. כך יתאפשר שימוש יעיל של מערך השומה במאגרי המידע המצויים במערכת המחשוב של הרשות, הן לבחירת תיקי הנישומים שייבדקו והן לביצוע השומה.

תגובה 
רשות המיסים

11. 	רווח הון כתוצאה ממכירת זכות במקרקעין הינו מקרה פרטי וייחודי ולאור מורכבותו נקבע על ידי המחוקק כחוק נפרד, אולם משיק לפקודה במסגרת מיסוי סך ההכנסות בכל שנה לצורך היבטי שיעורי המס והזיכויים ממנו. האמירה והדוגמאות שהובאו כדי להציג תזה מסוימת לפיה מצב זה יוצר אובדן מס אינה נכונה. לדוגמא: קיזוז הפסדים נעשה באופן מבוקר ורק באישור פקיד השומה, החזר מס במקרה שלא שולם נחסם במערכת ההחזרים של מס הכנסה עד לתשלום, כל תיקון שומה במס שבח לאחר שנערכה שומת מס הכנסה כולל ביטול עסקה עובר ברשימת עבודה לפקידי השומה.

ליקוי

12. 	טרם הוקמה מערכת מחשוב חדשה לשומת מיסוי מקרקעין  על אף חשיבותה לייעול העבודה, ולמרות המלצות ועדות שונות של הרשות, ובין היתר, של הצוות ליישום הפחתת סיכונים תפעוליים במשרדי מיסוי מקרקעין. על רשות המסים להשתמש בטכנולוגיות מחשוב חדישות, המאפשרות פיתוח מודולרי במערך מיסוי המקרקעין.

תגובה 
רשות המיסים

12.  	בניית מערכת שומה חדשה מחייבת השקעת משאבי מחשוב משמעותיים ורציפים. בשנים האחרונות משאבי המחשוב מופנים ליישום חקיקה בתחום מיסוי מקרקעין, כגון: רפורמה במיסוי דירות מגורים והקמת מערכי מס חדשים מהיסוד - מס ריבוי דירות ומע"ם אפס בדירות מגורים (חקיקה שלבסוף לא עברה אולם הוכן עבורה מערך תפעול ומחשוב). כמו כן, הוקם מערך מחשוב לדיווח מקוון של עסקאות מקרקעין. פיתוחים אלו נעשים לצד העבודה השוטפת – תחזוקה ופיתוחים נוספים שאינם קשורים לחקיקה כגון: פרופיל עסקה, מערכת תשואת מס, ועוד. מצב זה אינו מאפשר בשלב זה הקצאה של משאבי מחשוב מספקים לצורך עבודה רציפה להקמת מערכת חדשה. יובהר ויודגש, כי המערכת הקיימת נותנת מענה מלא ומושלם לכל חישובי המס, הבעיה המרכזית הינה ניהול מאגר המידע שמתחיל משנת 1983 ועד היום, ומורכבות שילוב תיקוני חקיקה חדשים. הרשות אינה מתעלמת מצרכי הקדמה של מערכות המחשוב, ולראיה, חלקים נכבדים ממערכת השומה הכוללנית כגון תיק ממוחשב, קליטת הצהרות מקוונות, קליטת השגות/בקשות תיקון שומה מקוונות, נבנו בשנים האחרונות והם מהווים את חוד חנית של טכנולוגית המחשוב ברשות. חלק מהמערכת הישנה מתייחס רק למנגנון חישוב המס ובניית מסד הנתונים הנובע ממנו. שאר חלקי המערכת כפי שתואר לעיל, כבר נבנה בטכנולוגיה מתקדמת יעילה וידידותית למשתמש – מערכת ITSR לניהול מלאי עבודה וניהולו, מערכת קשר עם מייצגים, תיק ממוחשב, מערכת מייצגים, דיווחים מקוונים, ספרי שדה סרוקים, יישומים לטובת הציבור ברשת, מערכת קשר ממוחשב ועוד. 

ליקוי

13. 	הנהלת חטיבת חקירות ומודיעין שברשות קבעה כי על מרַכזי המודיעין במשרדי מיסוי מקרקעין לפתוח לפחות 240 פריטי מידע חדשים בשנה. בשנת 2014 90% ממרכזי המודיעין במשרדים לא עמדו ביעדים שהוגדרו ובשנים 2016-2015 80% ממרכזי המודיעין במשרדים לא עמדו ביעדים אלה. 

ליקוי

14. 	קובץ עסקאות הנדל"ן כולל נתונים לא עדכניים וחלקיים, והדבר מקשה על עבודת השומה, הגבייה והאכיפה.

תגובה 
רשות המיסים

14. 	רשות המסים אמונה על יישום חוק מיסוי מקרקעין הקובע כי כל מכירה לפי הוראות החוק חייבת בהגשת הצהרה ועריכת שומת מס שבח ורכישה. מאגר העסקאות מבוסס על כך. ישנם אירועים, כגון ירושה, חלוקת נכסי עיזבון והעברת מקרקעין אגב גירושין, אשר בהתאם לחוק אינן מהוות מכירה, ולכן אירועים אלו לא מופיעים בקובץ עסקאות הנדל"ן של הרשות שמבוסס על מכירות המדווחות לרשות על פי הוראות החוק.  לגבי עסקאות לפני 1984, הרי שהן נמצאות בארכיבי המשרדים ואין כל צורך למחשבן כעת משעברו מעל 30 שנה מעריכת השומה, תשלום המס והנפקת אישורי מסים. מה גם, שהמידע על העסקה קיים בקבצי הבעלים של מס רכוש שהיה בתוקף עד 1999. במקרים בהם מוגשת היום הצהרה לעסקה ישנה שלא דווחה במועד, היא נקלטת במחשב. יש לזכור כי במסגרת הבקשה לפטור או הקלת מס כזו או אחרת במיסוי מקרקעין התלויה במספר הדירות, הנישום נדרש להגיש הצהרה חתומה בפני עו"ד לגבי הדירות שבבעלותו. מעבר לכך יצוין כי הרשות פועלת לשלב במאגרי המחשוב מידע מגופים נוספים, לדוגמא קבלת מידע מרשם המקרקעין על נכסים שהתקבלו בירושה.  

תגובה
משרד המשפטים
14. 	משרד המשפטים עובד עם רשות המיסים על ממשקים מקוונים ועושה מאמץ להשלימו במהלך שנת 2018. 

ליקוי

15. 	בהיעדר קשר מחשובי בין משרד מיסוי מקרקעין למשרד רשם המקרקעין, נאלצים אזרחים רבים לפנות לשני המשרדים, לעתים יותר מפעם אחת, וזאת על מנת להסדיר את רישום המקרקעין.

ליקוי

16. 	שעות קבלת הקהל במשרדים אלה אינן תואמות, ואזרחים נאלצים לכתת רגליהם למשרדים פעמים אחדות על מנת להסדיר את הרישום.

תגובה
רשות המיסים

15-16. 	הליך העברת הבעלות בלשכת רשם המקרקעין מהמוכר לרוכש מחייב את עורך הדין המייצג בעסקה להכין תיק לרשם. בתיק צריכים להיות בין היתר, אישורי העירייה על העדר חוב ארנונה, אישורי הוועדה המקומית על פטור/תשלום היטל השבחה וכן אישורי מסים שבח ורכישה. רק לאחר שהמייצג אסף את כלל האישורים ווידא כי הם תקינים, הוא פונה לרשם לצורך העברת הבעלות. 
לרוב אישורי המסים נשלחים במסגרת הודעת השומה, ולרוב אין צורך להגיע למשרדים על מנת לקבלם. עוד יצוין כי במסגרת מערכת המייצגים ניתן להזמין (והחל מחודש יולי 2017, אף להדפיסם במשרד העורך דין) אישורי מסים ללא צורך להגיע למשרד. גם באותם מקרים מעטים בהם נדרשת הגעה פיזית למשרדים, הרי שהאישורים מונפקים במשרדים על ידי מדור הגביה שפתוח בשעות הבוקר כל השבוע למעט יום שלישי, ומכאן ששעות קבלת הקהל דומות לשעות הקבלה של הרשם. 
רשות המיסים מתקדמת מאוד בשילוב טכנולוגיות ומערכות מחשב ושיתופי פעולה עם משרדי ממשלה אחרים (כפי שמתבצע עם משרד השיכון בהגשת הצהרה מקוונת למיסוי מקרקעין, בשילוב הצהרה מקוונת לממונה על חוק המכר במשרד השיכון במכירה על ידי קבלן). גם בנוגע להעברת אישור מיסים באופן מקוון לרשם המקרקעין, נוצר כבר הקשר הראשוני עם רשם המקרקעין, שייושם בחודשים הקרובים להעברת אישור למחיקת הערה באופן מקוון לאור תיקון 89 לחוק מיסוי מקרקעין. קשר זה יהווה נקודת המשך להעברת אישור מיסים לרישום באופן מקוון.
ליקוי

17. 	למעט מחקר שנעשה במינהל הכנסות המדינה בשנת 2016 בנושא העלאת מס רכישה, לא בוצע מעקב לבחינת יעילותם והשלכותיהם של תיקוני החקיקה בתחום מיסוי מקרקעין

תגובה 
רשות המיסים

17. 	משרד האוצר, באמצעות אגף הכלכלן הראשי בעיקר, מרכז ומבצע את המחקרים באשר לתיקוני חקיקה בתחום מיסוי המקרקעין. רשות המסים עוקבת אחר השלכות תיקוני חקיקה במיסוי המקרקעין ומחליטה על ביצוע מחקרים משלה בתחום, בכפוף לסדרי עדיפויות וכאשר ניתן לנטרל את ההשפעות הרבות האחרות בפרקי זמן רלוונטיים לשינוי.

ליקוי

18. 	על משרד האוצר לבצע בקרה של רפורמות שבוצעו במיסוי מקרקעין, על מנת שמקבלי ההחלטות יוכלו לדעת אם שינויי החקיקה שהתקבלו אכן השיגו את יעדן ואילו השפעות היו להן על המשק והחברה.







מיסוי קרנות הון
הגופים המבוקרים: רשות המיסים, משרד האוצר - אגף התקציבים, הכלכלן הראשי, משרד ראש הממשלה- המועצה הלאומית לכלכלה, משרד המשפטים - רשם השותפויות, משרד הכלכלה.   

ליקוי

1. 	הועלה כי משנות התשעים של המאה העשרים  ועד היום נעשה שימוש בסעיף 16א לפקודה על ידי מנהל הרשות, לא כהחזר, בדיעבד, של מס זר ששולם כלשון הסעיף, אלא כדי לתת החלטות מיסוי מקדמיות המעניקות הקלות במס לקרנות הון ולמשקיעים הזרים בהן, לרבות פטור על רווחים, ריבית ודיבידנד. הקלות כאמור ניתנו בלא שנקבעה לכך הסמכה מפורשת בלשון החוק. במסגרת השימוש בסעיף האמור לעיל הוענקו הטבות מס ששוויין המצטבר לאורך השנים מוערך במיליארדי ש"ח, במקביל לגביית מיליארדי ש"ח שנבעו מההשקעות האמורות, בין היתר באמצעות מיסוי השכר בגופים המושקעים. על הרשות להסדיר את מתן הטבות המס למשקיעים זרים בחקיקה ובנהלים שיקבעו קריטריונים ברורים לקבלתן.

תגובה 
רשות המיסים

1. 	המחוקק בחר במסגרת סעיף 16א  בסעיף הסמכה בעל אופי כללי למתן הטבות לתושבי חוץ, ולא במסגרת מפורטת למתן הטבות כפי שנעשה בהקשרים אחרים (כדוגמת החוק לעידוד השקעות הון). יוער, כי מנהל רשות המסים בוחן באופן קבוע את הקריטריונים למתן הטבות, וזאת, בין היתר, על רקע תנאי השוק המשתנים, ומעניק הטבות בהתאם לסמכות (שהואצלה לו משר האוצר) בעלת האופי הכללי, שנקבעה בסעיף 16א לפקודה. רשות המסים מתכוונת לפרסם לציבור חוזר (שטיוטה שלו כבר הוכנה) שיפרט את המדיניות העדכנית הנוגעת למיסוי קרנות השקעה, לרבות הקריטריונים השונים למתן ההטבות לקרנות. 
בהתייחס לטענה כי הסמכות המופעלת בפועל על ידי המנהל במסגרת סעיף 16א היא של פטור ממס כשלשון הסעיף מתייחסת להחזר ממס, נציין כי פרשנותה המשפטית של רשות המסים למעלה מ-20 שנה הייתה כי ניתן לעשות שימוש בסעיף 16א כל זמן שיש חשש מבוסס לקיומו של עודף מס בישראל, (קרי: תשלום מס בישראל מעבר למס ששולם בחו"ל), וזאת גם בדרך של החלטה מראש בנסיבות בהן בהתאם למדיניות הרשות היא תצטרך מאוחר יותר להחזיר את עודף המס. פרשנות כאמור מתיישבת עם ה"שכל הישר", ומתפיסה כי קרן ההון סיכון מורכבת מפיזור רב של משקיעים זרים הבאים ממדינות רבות ומאוגדים בצורות התאגדות שונות וחלים עליהם משטרי מס שונים (פיזור משקיעים זהו תנאי בסיסי של מתן האישור מכוח 16א). במצב דברים כזה מתן ההקלה בדיעבד באופן של החזר מס לכל משקיע, הינו מסורבל והופך את האמור לנטל על המשקיע- נטל שהיה מונע בפועל את ההשקעות הזרות בישראל. הפרשנות שאימצה הרשות חוסכת בירוקרטיה מיותרת ומקילה על המשקיעים הזרים. המחוקק לא הגביל את סמכות המנהל, אך המנהל צמצם את סמכותו בעיקר למתן הקלות לקרנות לגביהם ברורה התרומה הגדולה של המשקיעים הזרים לפיתוח המשק ותעשיית ההייטק הישראלית. 
יודגש, כי רשות המסים פעלה לערוך תיקון חקיקה שיבהיר באופן מפורש את עמדתה לפיה הסמכות הקבועה בסעיף 16א מקנה סמכות למנהל לפטור או להחזיר מס. תיקון החקיקה כאמור, נכון למועד זה (אוגוסט 2017) , עבר בקריאה ראשונה. 

ליקוי

2. 	הועלה כי בהחלטות מיסוי מקדמיות נתנה הרשות הקלות מס שלא בהתאם לתנאי סף שקבעה בהוראות הביצוע שלה. יתרה מזאת, במקרים רבים תנאי החלטות המיסוי סתרו את תנאי הסף.

תגובה
רשות המיסים

2. 	רשות המסים מקפידה ליישם את הנחיותיה כפי שפורסמו לציבור הרחב. בשל אופיו הדינמי של שוק קרנות הון הסיכון והקרנות הפרטיות ובעקבות ניסיון שנצבר ברשות בהפעלת הסעיף וישומו, ניתנו אישורים מסוימים החורגים מהתנאים שנקבעו בהוראת הביצוע, וזאת כאמור לאחר הפעלת שיקול דעת ובחינת מכלול הנסיבות. יצוין כי בסעיף 15 להוראות הביצוע 24/2001 – "קריטריונים למתן אישור מקדמי למשקיעים תושבי חוץ בקרנות הון סיכון" נקבע כי "לקבלת הסברים נוספים הבהרות ועדכונים לגבי הקריטריונים לקבלת אישור מקדמי יש לפנות למחלקה המקצועית בנציבות מס הכנסה" (ההדגשה אינה במקור). ניתן לראות שהרשות אפשרה עדכון של הקריטריונים המנויים בהוראה במקרים חריגים לאחר פנייה והבהרות לשינוי מצד המבקש. בהתייחס להערת המבקר לפיה כיום קרן מוגדרת כקרן זרה גם אם מיעוט מהזכויות בה מוחזק על ידי משקיעים זרים, וכי ראוי למנוע מראש מצב בו מיעוט זה יקבל פטור המוענק לקרן, הרשות מציינת כי במסגרת הטיפול באישורים המוצאים לקרנות הון נבדק שיעור המשקיעים הזרים בקרן, וככל ששיעור זה אינו מהותי ואינו עומד על לפחות 30% מהיקף המשקיעים בקרן לא ניתן אישור לקרן. יוער, כי הוראה זו נזכרת גם בטיוטת החוזר שהוכנה לאחרונה בעניין מיסוי קרנות השקעה. 
משרד מבקר המדינה מעיר כי התנאי לפיו הקרן לא תשקיע למעלה מ-20% מהונה בחברה אחת אינו רלבנטי לאישורים הניתנים לקרנות הון פרטיות. לא ברור מה כוונת הדברים שכן תנאי כאמור בדבר פיזור ההשקעות נזכר גם באישורים היוצאים מכוח סעיף 16א לקרנות הון פרטיות. הערה נוספת נוגעת לכך שהרשות לא פרסמה את השינוי במדיניותה לגבי שיעור פיזור ההשקעות. בהתייחס לכך הרשות מציינת, כי כאמור לעיל בכוונת רשות המסים לפרסם בקרוב חוזר מעודכן בנושא מיסוי קרנות השקעה הכולל את התנאים השונים למתן אישור לקרנות (לרבות תנאי פיזור ההשקעות המעודכן), כפי שהם מעודכנים נכון להיום, וטיוטת החוזר בנדון כבר הוכנה.	

ליקוי 

3. 	עד מאי 2009 ניתנו הקלות המס האמורות לעיל בעיקר על הכנסות הנובעות מקרנות הון סיכון. באותו החודש, בעקבות החלטת שר האוצר דאז, הוחל במתן הקלות מס גם על הכנסות הנובעות מקרנות הון פרטיות. הועלה כי אחד מאישורי החלטות המיסוי ניתן כבר בשנת 2007 לקרן הון מסוימת (להלן-"קרן א'"), ובו התחייבות של הרשות לפטור את הקרן מכל חבות מס במכירה עתידית של אגודה שיתופית (להלן - אג"ש א'). לאחר כשבע שנים אג"ש א' אכן נמכרה על ידי הקרן, והטבת המס במכירה זו ובדיבידנדים שמשכה הקרן לפני המכירה נאמדת בכמעט מיליארד ש"ח.

תגובה
רשות המיסים

3. 	יצוין כי בהוראת ביצוע 14/2004 הוחלפו סעיפים רלוונטיים מהוראת ביצוע 24/2001. בסעיף ב.8 להוראת ביצוע 14/2004 נקבע בהתקיים התנאים המפורטים בה הכנסות הקרן והמשקיעים המוגבלים הזרים בה יהיו פטורים ממס, כך שגם אם בתחילה ההטבה ניתנה במסגרת הוראת ביצוע 24/2001 לתקופת ביניים היא הפכה להטבה קבועה במסגרת הוראת ביצוע 14/2004. לאחר פרסום חוזר 14/2004 הורחבו הקלות המס הניתנות לקרנות הון כך שאלו תחולנה בתנאים הקבועים באישורים הניתנים לא רק לגבי קרנות הון סיכון אלא גם לגבי קרנות השקעה פרטיות. יובהר, כי היקף ההטבות הניתן למשקיעים בקרנות השקעה פרטיות מצומצם מהיקף ההטבות הניתנות למשקיעים בקרנות הון סיכון. 
מטרת הרשות בהענקת האישורים לקרן א' הייתה לעודד השקעות של "מגה קרן" שכמוה קיימות קרנות בודדות בעולם. כניסה של "מגה קרן" מסוגה של קרן א' תמשוך אחריה השקעות נוספות של משקיעים בינלאומיים חשובים ובעלי ממון שיראו את ההשקעה בחברות ישראליות כהשקעה כדאית יציבה ובטוחה יותר.

ליקוי

4. 	ההקלות במע"ם שניתנו לקרנות ההון ולמשקיעים בהן אינן מוסדרות בחקיקה וכוללות כמה הקלות חריגות.

תגובה
רשות המיסים

4. 	בשנת 1996 גובש הסדר הקרוי "ההסדר הישן". עם השנים נבחנה העמדה שגובשה בהסדר הישן, ובינואר 2003 הוגשו מסקנות צוות שהוקם ובו נציגים מהמחלקה המשפטית, הכלכלית והמקצועית. הצוות המליץ על שינוי ההסדר הישן. לאחר דיונים וישיבות שהיו בנושא, ובכללן אופן המיסוי של קרנות הון סיכון, השינוי שהוצע בא לידי ביטוי בשנת 2008 בהצעה להסדר חדש.  ההצעה הועברה לדיון אצל מנהל הרשות דאז, מר יהודה נסרדישי.  ההסדר החדש החל להיות מיושם, בסביבות שנת 2008, אשר בא לידי ביטוי בהחלטות מיסוי שהוצאו בנושא. יובהר, כי ההסדר החדש אינו חריג, אלא מהווה הסדר ייחודי לאור המאפיינים הקיימים ביחס             למשקיעים בקרנות הון סיכון, מספרם, מבנה הקרנות, צורת הפעילות והיקפה. 
הרשות בדעה כי, בשים לב כאמור למאפיינים הייחודיים אשר קיימים בתחום קרנות ההון סיכון, ובכלל זה מהות פעילותן, מאפייני המשקיעים, צורת התאגדותן, ובשים לב לאופן המיסוי הנהוג ביחס לגופים אחרים המאוגדים באופן הדומה לקרנות הון סיכון והפועלים בתחומים המשיקים להם, ההסדר הנהוג היום, הוא הסדר ראוי התואם את תכלית חוק מע"ם.

ליקוי

5. 	אלפי שותפויות חוץ ("זרות") כוננו מחוץ לישראל; שותפויות אלה הן שותפויות מוגבלות הרשומות ברשות המסים (לצורך קבלת החלטת המיסוי), ואינן רשומות ברשם השותפויות, על אף החובה לכך על פי פקודת השותפויות [נוסח חדש], התשל"ה-1975.
תגובה
רשות המיסים

5. 	מאחר והשותפויות לא התאגדו בישראל ואינן מהוות תושב לצרכי מס בישראל, אלא נחשבות כישויות זרות אשר מדווחת על הכנסות שותפיהן בישראל, הרי שהלבנת הרשות, מעבר לפתיחת תיק במס הכנסה לא קיימת חובה נוספת להירשם ברשם השותפויות לצורך קבלת החלטת מיסוי (אין בפקודת מס הכנסה תנאי כאמור). 

תגובה
משרד המשפטים

5.  	לפי הוראת סעיף 75 לפקודת השותפויות (נוסח חדש), התשל"ה- 1975 (להלן פקודת השותפויות), שותפות זרה אינה חייבת להירשם אצל רשם השותפויות כשותפות חוץ אלא אם כן היא מנהלת עסקים בישראל. לפיכך, שותפויות חוץ יכולה להירשם אצל רשות המיסים בלבד, במרשם "חסרי ישות", מבלי שיהיה בכך הפרת חובת לפי פקודת השותפויות אם השותפות אינה מנהלת עסקים בישראל. לדוגמא, ייתכן שהשותפות פתחה בישראל חשבון בנק או מבצעת השקע בלבד, פעולות שלא נוהגים לראותם כניהול עסק, אך שדרוש לגביהן מספר תאגיד חד ערכי עוד ייתכן שהרישום הוא לצרכי מס מבלי שיש ניהול עסקים בישראל. יצוין כי מצב משפטי זהה קיים גם ביחס לחברות זרות, בהתאם להוראות סעיף 346 לחוק החברות, התשנ"ט- 1999. לשכלול ושיפור הטיפול בנושא תאגידים זרים, נקבעה ישיבה עם רשות המיסים ליום 3.8.18. 

ליקוי

6. 	הרשות לא גיבשה נוהל לקבלת דיווח על החזקות של יחידים ותאגידים בכל קרן, ובכלל זה קבלת פרטים על היחידים המחזיקים במניות החברות המחזיקות בקרן ועל הנהנים בנאמנויות המחזיקות בקרן. על רשות המסים לגבש נוהל לקבלת דיווח על החזקות של יחידים ותאגידים בכל קרן, ובכלל זה קבלת פרטים על היחידים המחזיקים במניות החברות המחזיקות בקרן ועל הנהנים בנאמנויות המחזיקות בקרן.

תגובה
רשות המיסים

6. 	בהחלטות המיסוי שמנפיקה הרשות קיימת דרישה המהווה תנאי להסכם לפיה על הקרן לפרט בדוח המוגש לפשמ"ג על כל הרכב השותפים המוגבלים בה ועל השותפים של השותף הכללי. מעבר לכך יש לקחת בחשבון כי במקרים בהם המשקיעים בקרן מורכבים משותפויות שמשקיעים בהן הן שותפויות והן חברות, לקרן עצמה אין תמיד את היכולת לדעת ולקבל נתונים על בעלי הזכויות הסופיים בחברות ובשותפויות המשקיעות בקרן. על אף האמור כאשר ישנם מימושים שמבצעת הקרן, פקיד השומה, על פי שיקול דעתו, מפעיל הליכי ביקורת על מנת להשתכנע בהרכב בעלי הזכויות הסופיים.

ליקוי

7. 	הועלה כי מאז הונהגו הטבות המס (בשנות התשעים של המאה העשרים), לא נעשתה בחינה על ידי מי מהגופים הממשלתיים הרלוונטיים (רשות המסים, אגף התקציבים ואגף הכלכלן הראשי במשרד האוצר, המועצה הלאומית לכלכלה) בדבר התועלת למשק הישראלי מהטבות המס הגורפות הניתנות לכל אחד מסוגי קרנות ההשקעה. לא נבדק, בין היתר, מהי תרומתן של הטבות אלה לשוק העבודה, האם חל בעקבותיהן גידול בהשקעות בפריפריה וכיו"ב. מן הראוי לקיים עבודת מטה לבדיקת התועלת המשקית והעלות האלטרנטיבית של הטבות המס הניתנות לקרנות ההשקעות בשיתוף כל הגורמים הרלוונטיים: רשות המסים, אגף התקציבים ואגף הכלכלן הראשי במשרד האוצר והמועצה הלאומית לכלכלה.

ליקוי

8. 	לממונה על ההגבלים העסקיים לא קיימת מתודולוגיה סדורה לאיתור ניצול לרעה של כוח מונופוליסטי להעלאת מחירים ולמניעת פעולה זו.

ליקוי

9. 	למרות מידע שהגיע לידיעת הממונה על ההגבלים העסקיים בשנת 2011 בעניין אג"ש א', הוא לא פעל כנגד אגודה זו, שהיא בעלת מונופול בשוק הישראלי, כאשר זמן קצר לאחר רכישתה על ידי קרן א' היא העלתה את מחיריהם של מוצרי מזון בסיסיים.

ליקוי

10. 	מן הראוי שהגורמים הנוגעים בדבר, כמו ועדת הכלכלה של הכנסת ומשרד הכלכלה, ידונו בסוגיה זו על כל היבטיה: רמת האכיפה הראויה בנושא ניצול לרעה של מעמד מונופוליסטי לגביית מחיר מופרז לאור המציאות הכלכלית במדינת ישראל, שהיא מדינה שקיימת בה ריכוזיות בשווקים מסוימים המשפיעה על בעיית יוקר המחייה בישראל; דרכי התיאום ושיתוף הפעולה בנושא זה בין המאסדרים הענפיים לבין הרשות להגבלים עסקיים; המתודולגיה לפיה תיבחן סבירות המחירים לצרכן הסופי ועוד.




איסוף מידע ושיתוף פעולה בין יחידות המודיעין ברשות המסים
הגופים המבוקרים: רשות המיסים, משרד האוצר, משרד העלייה והקליטה. 

ליקוי

1. 	במשרדי החקירות ובמטות המודיעין ברשות המסים אין תקן הקובע את היקף כוח האדם ואת הגדרת התפקידים בתחום המודיעין. על רשות המסים לבחון את הצרכים, היעדים והמטרות של יחידות המודיעין ולקבוע בהתאם לכך תקן ליחידות המודיעין.

ליקוי

2. 	למרות המשימות הרבות שהוטלו על מְרַכֵּז המודיעין באגף מס הכנסה, הקביעה בדבר משרה אחת בתקן לתפקיד מְרַכֵּז המודיעין לא מביאה בחשבון את הצרכים ואת המאפיינים המיוחדים לכל משרד שומה, כמו: גודל המשרד, היקף השטח הגאוגרפי והמאפיינים של אוכלוסיית הנישומים.

ליקוי 

3. 	משרדי החקירות באגף מס הכנסה אינם מקצים עובדים לצורך ניתוח והערכה של המידע שהתקבל או שנאסף.

תגובה
רשות המיסים

3. 	במטה אגף המודיעין בתל אביב ישנן שתי חוליות, האחת חוליית איסוף והשנייה חוליית הערכה. במטה מבוצעת בקרה על הערכת המידע המתקבל מהיחידות השונות. כלל עובדי המודיעין, הן בפקידי השומה האזרחיים והן בפקידי שומה לחקירות, עוסקים באיסוף מידע והערכתו כנדרש. 

ליקוי

4. 	יחידות המודיעין במשרדי החקירות של אגף מס הכנסה אינן יוזמות פעולות לאיסוף מידע כפי שנעשה ביחידות המודיעין במשרדי החקירות של אגף המע"ם והמכס.
תגובה
רשות המיסים

4. 	מבצע "הרחבת רשת נישומים", הינו מבצע גדול ויזום כולו על ידי מטה אגף המודיעין בתל אביב וירושלים. נוסף לכך, מטה אגף המודיעין בירושלים מבצע, על פי תכנית עבודה סדורה, איסוף יזום על פי נושאי התעניינות בענפים כלכליים ובזיהוי תופעות. במבצע "הרחבת רשת נישומים" נערכו הצלבות נתונים במאגרים, הוגדרו סמ"חים בהתאם לקריטריונים שונים (מספר דירות, טיסות לחו"ל, רכבי יוקרה וכדומה). כמו כן, מדובר בתכנית מתגלגלת אשר תמשך, שתוצאותיה הצפויות תהיינה הרחבת רשת הנישומים. 
להלן נתוני המבצע הנכונים ליום 28.5.2017: נשלחו 131,123 שאלונים, נפתחו 42,695 תיקי שומה, נגבו 1,251,376,210 ₪, כתוצאה ממשלוח השאלונים.

ליקוי

5. 	לעובדי יחידות המודיעין של אגף מס הכנסה אין ציוד טכנולוגי מתאים לצורך עבודת המודיעין. על רשות המסים להקצות משאבים ולצייד את עובדי יחידות המודיעין שלה בציוד טכנולוגי מתאים, ולהכשירם להשתמש בו.

ליקוי

6. 	בסביבת העבודה הממוחשבת של עובדי המודיעין של אגף מס הכנסה אין מנועי חיפוש ואין כלי עבודה כדוגמת מחולל דוחות.

תגובה
רשות המיסים

6. 	לרוב עובדי אגף המודיעין אין מחשבים המכילים מנועי חיפוש שמסוגלים לבצע חיפושים מהירים במאגרי מידע ברשת האינטרנט, רשות המסים פועלת להרחבת הגישה של עובדי אגף המודיעין לאינטרנט. רשות המסים הקימה וועדת אפיון ותפעול של מערכת איסוף מידע ממקורות גלויים, היא מערכת ה-WEBINT . בסיומו של תהליך זה תוקם יחידה שתוכל להפיק תוצרי איסוף איכותיים ביותר עבור עובדי הרשות וכן ביצוע אנליטיקה לתוצרי האיסוף. בניית המערכת נעשית בסיוע חברה חיצונית אשר זכתה במכרז ייחודי לטובת הטיפול בסוגיה זו.



ליקוי

7. 	קורס המודיעין הניתן לעובדי המודיעין של אגף מס הכנסה הוא קורס מודיעין בסיסי שאינו מספק ואינו מקיף את הידע הנדרש לעבודת המודיעין. נוסף לכך אין נשלחים עובדי יחידות המודיעין באגף מס הכנסה להכשרות שוטפות. על רשות המסים לוודא שעובדי יחידות המודיעין של מס הכנסה ומְרַכְּזֵי המודיעין במשרדי השומה יהיו עובדים מיומנים ובעלי הכשרה מתאימה לעבודת המודיעין.

תגובה
רשות המיסים

7. 	קורס המודיעין שניתן לעובדי אגף המודיעין הוא קורס בסיסי, שאינו מספק ואינו מכיל את המידע הנדרש לעבודת המודיעין. מאידך, קורס המפקחים במס הכנסה הינו נרחב, מקיף וכולל בתוכו פרק המוקדש לתורת המודיעין וקשרי הגומלין בין חקירות ומודיעין לשומה.

ליקוי

8. 	עובדי המודיעין במשרדי החקירה של אגף מס הכנסה (למעט רכזי המודיעין) וכן מְרַכְּזֵי המודיעין של משרדי השומה ומסמ"ק לא הוכשרו בקורס מפקחים, רגיל או מקוצר. במצב הנוכחי אין לעובדי מודיעין אלה הידע וההכשרה לצורך איתור עבירות מס מורכבות.

ליקוי

9. 	מרכזי המודיעין במשרדי השומה ומסמ"ק ועובדי המודיעין שבמשרדי החקירות באגף מס הכנסה כפופים מבחינה ניהולית לפקיד השומה שבמשרדו הם פועלים. נמצא כי במקרים רבים מעסיק פקיד השומה את עובדי המודיעין בעבודה אחרת במקום עבודת המודיעין. על רשות המסים לבחון את נושא הכפיפות הכפולה של מְרַכְּזֵי המודיעין לפקיד השומה ולמטה המודיעין, ובין היתר, להגדיר את האחריות ואת הסמכות של כל אחד מהממונים על יחידות המודיעין ועל מְרַכְּזֵי המודיעין, באופן שיאפשר להם למלא את תפקידם.

ליקוי

10. 	ביוני 2014 החל מטה המודיעין באגף מס הכנסה בפעילות להרחבת רשת הנישומים. עיבוד הטפסים לצורך פתיחת התיק במס הכנסה הוטל על מְרַכְּזֵי המודיעין במשרדי השומה. חלקם טרם השלימו את המשימה, וזאת בהתאם להנחיות פקיד השומה.

תגובה
רשות המיסים 

9-10. 	הרשות מציינת כי "מרכזים בכירים למודיעין" כפופים מנהלית למנהלי המשרדים האזרחיים ומנהלי מסמ"ק. בשנים האחרונות מטפלים מרכזי המודיעין הן ב"הרחבת רשת נישומים" והן במידעים שהתקבלו ב"קו הצדק", כך שרוב עבודתם הינה בנושא מודיעין.  איתור הנישומים אינו נעשה על ידי מרכזי המודיעין במשרדי השומה, אלא על ידי מטה אגף המודיעין. צוותי מטה יוצאים לפעילויות שטח ומספקים מידע מאומת לגבי איתורו של נישום למשרדי השומה. פתיחת התיקים נעשית על ידי "מרכזים בכירים למודיעין".  
הרשות מציינת כי עיבוד הנתונים במבצע "הרחבת רשת נישומים" הוטל על משרדי השומה. חלק מהמנהלים הטילו את העבודה על מפקחים וחלקם הטיל זאת על מרכזים בכירים למודיעין. בשלב השני של העבודה, המידע הועבר למרכזי המודיעין לשם פתיחת תיקי שומה במקרה הצורך. בתחילה, עקב עומס עבודה נוצר מלאי שטופל בהמשך וכמעט רוב העבודה בוצעה.

ליקוי

11. 	עולים חדשים ותושבים חוזרים פטורים מדיווח ומתשלום מס לרשות המסים בגין הכנסות בחו"ל. פטור מדיווח זה פוגע ביכולתה של רשות המסים לאסוף מידע על עולים חדשים ועל תושבים חוזרים. על משרד האוצר לבחון בתיאום עם משרד העלייה והקליטה כיצד לתקן את החוק כך שיאפשר לרשות המסים לדרוש על פי הצורך, מהעולים ומהתושבים החוזרים ותיקים, למסור דיווח מלא על כספיהם ועל הכנסותיהם.

תגובה
רשות המיסים 

11.	במהלך השנתיים האחרונות נעשו ניסיונות לתיקון החקיקה בנושא. בנוסף, מנהל רשות המסים יזם פגישה אצל מבקר המדינה בשיתוף נציגי משרד הקליטה והעלייה על מנת להגיע להבנות בין הגופים לתיקון החקיקה בהתאם להמלצת דוח מבקר המדינה, ניסיון זה לא צלח וטרם הושגו הבנות כלשהן.   

ליקוי

12. 	בחודש אוקטובר 2016 אושר בכנסת תיקון לחוק איסור הלבנת הון, התש"ס-2000. תיקון זה מאפשר לאגף מס הכנסה לעבוד בשיתוף עם הרשות לאיסור הלבנת הון ומימון הטרור ולקבל ממנה מידע על נחקרים. רשות המסים לא נערכה כיאות לעבודה משותפת עם הרשות לאיסור הלבנת הון ומימון הטרור. על רשות המסים להסדיר את שיתוף הפעולה עם הרשות לאיסור הלבנת הון ומימון הטרור ואת אופן הטיפול במידע המתקבל ממנה.

תגובה 
רשות המיסים

12.	החל מתיקון 14 התקיימו מספר ישיבות עבודה בדרגים שונים עם הרשות לאיסור הלבנת הון, מונו רפרנטים הדדיים והוכן נוהל עבודה שנמצא בימים אלו בבחינה במחלקות המשפטיות של שני הצדדים לקראת חתימה. בנוסף, נערכו ישיבות עבודה בעניין תעבורת המידע ויצירת ממשקי עבודה. מעבר לכך, התקנות המאפשרות תחילת עבודה ישירה, נכנסו לתוקף במהלך חודש אפריל 2017, נקבעה הסמכות והוכן סילבוס של הדרכה והכשרות.

ליקוי

13. 	אין מנגנון אחיד לרישום של תושבי חוץ הפועלים בישראל. דבר זה פוגע ביכולתה של רשות המסים לאתר את חייבי המס מתוכם.

תגובה 
רשות המיסים

13.	תושבי חוץ- המנגנון לרישום חברה תושבת חוץ שאין לה פעילות בישראל נעשה במחלקת התפעול בחטיבת שירות לקוחות ב"מרשם ללא רשם אחר". לאחר הרישום פתיחת התיק נעשית במשרדי השומה ברחבי הארץ.  
לגבי תאגידים שיש להם פעילות בישראל– הרישום נעשה ברשות התאגידים כאמור בסעיף 346 לחוק החברות. 
לגבי יחידים תושבי חוץ ותושבי איו"ש– נדרשת חקיקה להסדרת הרגולציה וקביעת הרגולטור.

ליקוי

14. 	רכזי המודיעין ביחידות החקירות האזורית של מס הכנסה אינם עוקבים אחר מילוי הנחיותיהם על ידי מְרַכְּזֵי המודיעין.




תגובה 
רשות המיסים

14. 	בשל ריבוי המידעים, מאות ואף אלפי מידעים בשנה, אין אפשרות לעקוב אחר תוצאות הטיפול. רכזי המודיעין מצליחים לעשות כן באופן חלקי במידעים גדולים. ב"קו הצדק" מתקבלים מידעים שבמידה והינם רלוונטיים למכס או למע"ם הם מועברים לגורמים הרלוונטיים בגופים אלו. 
ככלל, כל המידעים שמתקבלים מועברים למרכזי המודיעין ובמקרים מורכבים יותר לרכזי המודיעין האזוריים בפקידי שומה לחקירות. כל המידעים מוזרמים למערכת "אבן סמך" שפתוחה לכל עובדי המודיעין ברשות המסים. 

ליקוי

15. 	למְרַכְּזֵי המודיעין במשרדי השומה אין תכנית עבודה מפורטת או יעדים מדידים, ולכן לא ניתן לפקח באופן ממשי על הספק עבודתם ועל יעילותם.

תגובה
רשות המיסים

15. 	עד שנת 2015 הבקרה אחר ביצוע כמותי ואיכותי של האיסוף המודיעיני הייתה תחת פיקוח של אגף מטה המודיעין בירושלים. אי לכך, חלק ממרכיבי שכר העידוד של אנשי המודיעין ורשת במשרדי השומה, בוקרו ודווחו על ידי מטה המודיעין. הדיווח נעשה תחת שאילתא MMOD. פקידי השומה קבעו כי החלטה זו אינה עולה בקנה אחד עם הצרכים של המשרד ועל כן תכנית העבודה של מרכזי המודיעין, תקבע על פי צרכי המשרד ולא על פי הדרישות של אגף המודיעין ולכן בשנת 2016 הנושא פוקח על ידי המשרדים האזרחיים. על פי החלטת סמנכ"ל חטיבת החקירות והמודיעין, בשנת 2017 המצב חזר לקדמותו ומרכזי המודיעין חזרו לעסוק באיסוף ענפי כמו שנעשה עד שנת 2015, בהתאם לתכנית עבודה סדורה. כבר בשנה זו, במהלך החודשים הקרובים, יעשה איסוף ענפי על ידי מרכזי המודיעין בפקידי השומה במספר נושאים. 
בעקבות הביקורת, נערכה בתאריך 26.3.2017 ישיבה בהשתתפות נציגי המחלקות: מודיעין, כלכלית ופיקוח ובקרה באגף השומה. מטרת הישיבה הייתה לקבוע משימות למרכזי המודיעין במשרדי השומה ובמסגרתה הוחלט על בדיקת מספר ענפים לגביהם ייאסף מידע בשנת העבודה 2017, בהתאם לרשימות של ספקים לבדיקה שתעביר המחלקה הכלכלית למודיעין. 
ליקוי

16. 	אחד מעקרונות המודיעין הוא שמירה על חיסיון מוסר המידע. מְרַכְּזֵי המודיעין שבמשרדי השומה אינם מקפידים לשמור על חיסיון זה, והם נוהגים להעביר ליחידות אחרות במשרד השומה את התרשומת שהם עושים עם המקור שמסר את המידע ובכלל זה את פרטיו המזהים.

תגובה
רשות המיסים

16. 	הוסבר למרכזים בכירים למודיעין מספר פעמים נושא חשיבות שמירה על מקורות המידע. בעקבות הביקורת יצאה לאחרונה הוראה מפורשת למרכזים בכירים למודיעין לא לחשוף בשום מקרה את פרטי המקורות שמסרו את המידעים.

ליקוי

17. 	על רשות המסים לדאוג למיסוד שיתוף הפעולה בין יחידות המודיעין במשרדי החקירות של אגף מס הכנסה לבין יחידות המודיעין במשרדי החקירות של אגף המכס והמע"ם. כמו כן, בתוך אגף מס הכנסה, יש למסד את שיתוף הפעולה בין יחידות המודיעין של משרדי החקירות לבין מפקחי המס שבמשרדי השומה ומשרדי מסמ"ק. לעניין זה יש ליצור סינרגיה בעבודה של כל יחידות רשות המסים כך שעבודה של יחידה אחת תשלים ותשפר את העבודה של היחידות האחרות.

תגובה
רשות המיסים

17. 	הבסיס לשיתוף הפעולה המודיעיני בין יחידות המודיעין של אגף המכס והמע"ם לבין יחידות המודיעין של אגף מס הכנסה הינו מערכת "אבן סמך", אשר אליה מוזנות כל הידיעות המתקבלות באגפי המודיעין ברשות המסים. מערכת זו פתוחה לכל עובדי המודיעין ברשות המסים. 
הרשות מציינת קיים שיתוף פעולה פורה בין יחידות המודיעין במשרדי החקירות האזוריים במס הכנסה למפקחי המס בפקידי השומה האזרחיים ומשרדי מסמ"ק השונים בתיקים משותפים שטופלו. 







הסדרת הביטוחים הסיעודיים הקבוצתיים
הגופים המבוקרים: משרד האוצר- אגף שוק ההון.  
ליקוי

1. 	משנת 1998, לכל המאוחר, היה אגף שוק ההון ער לכשלים מרכזיים במתכונת הקיימת של הביטוחים הקבוצתיים המסחריים, אולם האגף נמנע מלאסור את שיווקם, או למצער מלטפל בכשלים אלו, אף שהוא צפה בפועל את הנזקים שעתידים היו להיגרם מאי-טיפול בנושא. בשנים 2009-1998 העדיפו המפקחים על הביטוח לטפל בביטוחים הסיעודיים של קופות החולים, בביטוחי הסיעוד הפרטיים, וכן בנושאים אחרים הקשורים לביטוחים הסיעודיים, ולא מנעו את הגידול במספר המבוטחים שצורפו לפוליסות לביטוח סיעודי קבוצתי מסחרי. על אגף שוק ההון והמפקחת על הביטוח להפיק את הלקחים הנדרשים מהכשלים שהתגלו בהסדרת תחום הביטוח הסיעודי הקבוצתי משנת 1998. לאחר שהאגף והמפקחת מגלים כשל בעניין שנוגע לתחום אחריותו של האגף, עליהם לפעול בהחלטיות ובזריזות לתיקון הכשל ולמנוע את הגידול במספר הנפגעים מהכשל עד לתיקונו.

תגובה 
משרד האוצר- אגף שוק ההון

1. 	האגף פעל החל משנת 1998 לטפל בכשלים שהתגלו בביטוח הסיעודי. הרשות מדגישה כי מדובר בתקופה שבה שוק הביטוח הסיעודי היה עוד בראשיתו והמידע שהיה קיים לגביו היה מוגבל. כמו כן, משאבי אגף שוק ההון, ביטוח וחיסכון באותה תקופה היו מוגבלים מאוד. לאור זאת, ובהינתן כשלים רבים ומורכבים שהיו בשוק זה, שהקיפו מספר רב יותר של מבוטחים (ראו לדוגמא, את פוליסות הביטוח הסיעודי לחברי קופות החולים, המקיפות מעל 4 מיליון מבוטחים כיום) ההחלטות שהתקבלו ותעדוף העבודה שבוצע בין סוגי ביטוחי הסיעוד השונים היו סבירים ומבוססים על עמדות מקצועיות. 
אגף שוק ההון פעל בשנים האחרונות באופן רציף למצוא פתרון לכשל הקיים בביטוח הסיעודי הקבוצתי מתוך הבנה כי המתכונת הקיימת, לפיה הביטוח נערך בהסתכלות קצרת טווח, אינה מספקת מענה למבוטחים גם בהגיעם בעתיד לגיל מבוגר, כמצופה מביטוח סיעודי. רשות שוק ההון כיום סיפקה מענה ביטוחי למבוטחים מבוגרים שלא חודש להם הביטוח הקבוצתי בעבר ע"י מתן האפשרות להצטרף לביטוח הסיעודי הנערך לחברי קופות החולים ללא בחינה של מצב רפואי, וכן פרסמה מודל ביטוחי חדש ותקדימי המאפשר לבעל הפוליסה להמיר את הביטוחים הסיעודיים הקבוצתיים קצרי הטווח לארוכי טווח ויציבים, לטובת המבוטחים בהם. בכך, הניחה רשות שוק ההון, ביטוח וחיסכון את התשתית עליה יערכו ביטוחים סיעודיים קבוצתיים מעתה.

ליקוי

2. 	בשנת 1998 פרסמה המפקחת על הביטוח דאז טיוטת חוזר להסדרת הביטוחים הסיעודיים, ובכלל זה הביטוח הסיעודי הקבוצתי המסחרי, תוך אזהרה חמורה בדבר הסכנות שבפוליסות הקיימות. אולם המפקחת לא פרסמה חוזר סופי כדי ליישם את עקרונות המדיניות שפורטה בטיוטה וכדי להגן על המבוטחים לטווח הארוך.

תגובה
משרד האוצר- אגף שוק ההון

2. 	השיקולים שהיוו בסיס להחלטות המפקחת על הביטוח באותה תקופה פורטו בדוח. לצד זאת הרשות מדגישה כי, ככל הידוע לה, המפקחת דאז לא פרסמה חוזר סופי בנוגע לביטוחי הסיעוד הקבוצתיים מכיוון שהדיונים שנערכו אגב הטיוטה העלו כי מדובר בנושא מורכב ושמשמעות הוראות הטיוטה האמורה הן הפסקת ביטוחים אלו - תוצאה שהאגף בזמנו לא רצה בה ושאף למצוא פתרון שיאפשר לביטוחים אלו להמשיך להתקיים באופן שיגן על המבוטחים.

ליקוי 

3. 	בשנת 2011 החליט המפקח על הביטוח דאז, פרופ' עודד שריג, שלא לאפשר שיווק של פוליסות סיעוד קבוצתיות חדשות, וכן החליט כי כל אימת שתחודש פוליסת ביטוח קיימת תיקבע תקופת הביטוח לשנה לכל היותר. החלטה זו התקבלה בלי שנמצאה דרך להסדרת מצבם של מבוטחים מבוגרים שהביטוחים הסיעודיים שלהם לא חודשו, בלי שנמנע צירופם של מבוטחים חדשים לפוליסות קיימות, ותוך יצירת חוסר ודאות בקרב המבוטחים בפוליסות הקיימות ובקרב כלל העוסקים בתחום הביטוחים הסיעודיים. בחוזרים שפרסם לאחר מכן המפקח על הביטוח נדחה שוב ושוב המועד שלאחריו לא ניתן לחדש את הפוליסות הקיימות, והוא נקבע לבסוף ל-31.12.16.

תגובה
משרד האוצר- אגף שוק ההון

3. 	ההחלטה שלא לאפשר הקמת פוליסות חדשות נתקבלה לאחר דיון פומבי ולאור ההערות שהתקבלו מהשוק למסמך הציבורי שפורסם באותו נושא. בנוסף, ההחלטה להגביל את תקופת הביטוח לשנה לכל היותר, נועדה, בין היתר, למנוע עקיפה של הסדרה עתידית בכך שבעלי פוליסה יחתמו על חוזים לתקופות זמן ארוכות טרם כניסת ההסדרה לתוקף, כמו שקרה במקרים אחרים, ובכך לעקוף את תחולתה של אותה הסדרה. הרשות מציינת  כי באותו זמן בוצעה עבודה מקצועית על ידי אגף שוק ההון ליצירת טיוטת מתווה שנועדה לספק פתרון ביטוחי למבוטחים המבוגרים הקיימים בביטוחים הקבוצתיים. כפי שפורט בהרחבה בדוח, ההארכות שניתנו לאחר מכן על ידי אגף שוק ההון, ניתנו על מנת לבחון וליישם חלופות אחרות לטיוטת המתווה שפורסמה קודם לכן. ואכן, בסופו של ההליך נקבע פתרון למבוטחים מבוגרים בפוליסות שלא חודשו וכן פורסמה בדצמבר 2016 טיוטת מודל ביטוחי המספק מענה לקבוצות הקיימות בדמות ביטוח סיעודי קבוצתי במתכונת ארוכת טווח, המנצל את היתרון הקיים לקבוצה ויכולת המיקוח של בעל הפוליסה, ומביא ליציבות רבה יותר בעלות הביטוח בעתיד עבור המבוטח תוך צבירת זכויות באופן אישי בביטוח. המודל פורסם באופן סופי במאי 2017.

ליקוי

4. 	באפריל 2013 פרסם המפקח על הביטוח דאז טיוטת מתווה להסדרת נושא הביטוח הסיעודי למבוטחים מעל גיל 60 שפוליסות הביטוח הקבוצתי שלהם לא חודשו. זאת, אף שהמפקח על הביטוח דאז עמד על חומרת הבעיה הקיימת במסגרת הביטוח הסיעודי הקבוצתי, ועל כך שיש לטפל בה בדחיפות - לכל המאוחר באפריל 2011.

תגובה
משרד האוצר- אגף שוק ההון

4. 	משתמע מהאמור כי פרק הזמן הארוך שחלף עד לפרסום הוראות האגף באפריל 2013 מעיד על כך שלא ניתנה תשומת לב מספיקה לנושא. הרשות מציינת כי בפרק הזמן שחלף לא שקט הממונה על השמרים. מדובר בנושא מורכב ביותר ועל כן נדרשו שעות עבודה רבות להבשלת מתווה מתאים. בכל אותה תקופה עסקו אנשי האגף הרלוונטיים בהקמת מודל אקטוארי מורכב ותקדימי בשוק הביטוח הסיעודי לצורך יישום ההוראות ובהכנת התשתית המשפטית הנדרשת ליישומן.

ליקוי

5. 	המפקחת על הביטוח, גב' דורית סלינגר, שנכנסה לתפקידה בספטמבר 2013, החליטה שלא להפעיל את המתווה שפרסם המפקח הקודם אלא לבחון חלופות אחרות, אולם היא לא פרסמה הודעה רשמית בנושא ובכך הגבירה את חוסר הוודאות בשוק.

תגובה
משרד האוצר- אגף שוק ההון

5. 	המפקחת על הביטוח אכן סברה כי יש מקום לבחינת פתרונות נוספים, מכוח אחריותה וסמכותה לפעול על מנת להגן על המבוטחים, כפי שהיא רואה לנכון. אין זה סביר להניח כי המפקחת תפרסם, בחתימתה, מתווה שאינו מניח את דעתה. המפקחת נכנסה לתפקידה בספטמבר 2013, והוראה מטעמה פורסמה כבר בחוזר ביטוח מס' 2013-1-9, מיום 3 בדצמבר 2013, שעניינו "עריכת תכנית לביטוח סיעודי-תיקון" במסגרתו הוארכה התקופה שעד אליה ניתן לחדש את הביטוחים הקיימים. הארכה זו נועדה לאפשר בחינה של חלופות נוספות לביטוח הסיעודי הקבוצתי, כפי שגם התבקש על ידה מגורמים שונים. בשולי הדברים הרשות מבהירה כי בכל אותה תקופה, שבה נבחנו חלופות נוספות כאמור, לא התקבלה ברשות החלטה לגנוז את המתווה הקודם. הפתרון החדש עליו החליטה המפקחת פורסם לראשונה כטיוטה באוקטובר 2014, כך שמדובר למעשה בתקופה של כשנה שבמהלכה בחנה הרשות חלופות נוספות כאמור. הארכות שניתנו לאחר מכן באו על מנת לאפשר יישום הפתרון החדש.

ליקוי

6. 	בלי לגרוע מחומרת המחדל של אגף שוק ההון, שאפשר את שיווק פוליסות הביטוח הסיעודי הקבוצתי על אף הידיעה הברורה שהן אינן עולות בקנה אחד עם תכלית הביטוח, מוטלת אחריות רבה גם על בעלי הפוליסות, ועל היועצים שסייעו לבעלי הפוליסות בהתקשרות עם חברות הביטוח. בפועל, התקיים פער ניכר בין האופן שבו חלק מציבור המבוטחים הבין את מהות הביטוח הסיעודי הקבוצתי לבין מאפייני פוליסות הביטוח הסיעודי הקבוצתי ששווקו. נוכח התמשכות המצב במשך שנים ארוכות, גם חברות הביטוח יכלו לשקול לנקוט בפעולה אקטיבית יותר בנדון. המשך הנפקת הפוליסות במשך שנים תרם להמשך קיומו של מצב זה.

תגובה
משרד האוצר- אגף שוק ההון

6. 	בעניין זה נציין כי הרשות מבהירה בניגוד למצב שבו חברות ביטוח משווקות מוצרי ביטוח למבוטחים בודדים והמבוטח נזקק להגנה מוגברת במצבים אלו, פוליסות קבוצתיות הן חוזים שתנאיהם נוסחו ביודעין ולאחר משא ומתן בין חברת ביטוח לבין בעל הפוליסה, ארגון עובדים או מעסיק, גופים בעלי ידע, כושר מיקוח ושלרוב אף נעזר ביועץ ביטוח. האחריות לכן על כריתת חוזים מונחת קודם כל לפתחם של בעלי הפוליסה, אשר מחויבים לפעול לטובת המבוטחים, מכוח חובת הנאמנות החלה עליהם (לעניין זה נפנה לתקנה 2 לתקנות הפיקוח על שירותים פיננסיים (ביטוח) (ביטוח בריאות קבוצתי), תשס"ט-2009). לצד זאת, יש לציין כי בעלי הפוליסות והיועצים לא פעלו בחלל ריק. אזהרות האגף פורסמו בדוחות השנתיים שפרסם האגף וניתן היה ללמוד מהן את חסרונות הביטוח הקבוצתי, אף שסביר להניח שאלו היו ידועים לעוסקים בדבר ממילא. 

ליקוי

7. 	מקורות מידע רבים סיפקו למבוטחים מידע נגיש בדבר מאפייני הסיכון של הביטוח הסיעודי הקבוצתי, אולם כפי הנראה רבים מהמבוטחים לא הבינו אותו או התעלמו ממנו.

תגובה
משרד האוצר- אגף שוק ההון

7. 	רשות שוק ההון מכירה בחשיבות הצורך להגביר את יכולת ההבנה והמעורבות של הציבור בתחום הפיננסי והביטוחי. בימים אלו (ספטמבר 2017) פרסמה הרשות הוראות נוספות שמטרתן לפשט את המידע השוטף המועבר למבוטחים מחברות הביטוח כך שיותר מבוטחים יוכלו להפיק ממנו ערך רב יותר לעומת המצב כיום (תיקון הוראות החוזר המאוחד - שער 6 חלק 2 ,3 ו-4 - גילוי ודיווח למבוטח בביטוח בריאות - טיוטה)

ליקוי

8. 	אגף שוק ההון לא פעל לפרסם מידע מפורט הנדרש לציבור לצורך קבלת החלטה מושכלת בדבר הצטרפות לביטוחים הסיעודיים. על אגף שוק ההון לפעול בשיטתיות לאיסוף ולפרסום של מידע רלוונטי לציבור בתחום הביטוח הסיעודי, ובפרט מידע בדבר תוחלת החיים של אדם שנקלע למצב סיעודי בהתאם לגיל שבו הפך לסיעודי, בדבר תוחלת החיים של אדם שהפך לסיעודי ובדבר השינויים החלים בנתונים אלו במהלך השנים. בפרסום נתונים אלו יש כדי לסייע לציבור לקבל החלטה בדבר ההצטרפות לביטוח סיעודי, וכמו כן פרסומם עשוי להביא תועלת לגורמים נוספים המעורבים בתכנון הטיפול בקשישים בישראל.


תגובה
משרד האוצר- אגף שוק ההון

8. 	הרשות בוחנת בימים אלו (ספטמבר 2017) את האפשרות להקמת מאגרי מידע שיהיו נגישים לציבור ולכל גורם רלוונטי אחר שיכול להפיק מהמידע ערך לטובת הציבור. מאגרים אלו צפויים לכלול מידע של כלל השוק, בין היתר, בנוגע לפרמטרים שונים בתביעות שהוגשו בפועל בביטוחי בריאות וסיעוד. הרשות סבורה שהנגשת מידע זה תאפשר לצרכנים ללמוד יותר על הצורך בביטוח מסויים, תגביר את התחרות בשוק הביטוח על ידי חשיפת המידע לחברות שאינן חשופות אליו כיום וכן תשמש גופי צרכנות ומחקר שונים. 

ליקוי

9. 	צירוף מבוטחים מבוגרים לביטוחים הסיעודיים של קופות החולים, בלא חיתום רפואי, גורם לכך שסבסוד הפרמיה בגין הסיכון הביטוחי העודף של מבוטחים אלו יוטל על יתר המבוטחים בביטוחים סיעודיים בקופות החולים, בלא הצדקה.

תגובה
משרד האוצר- אגף שוק ההון

9. 	סוגיית הנטל הכספי שיתכן ויושת על יתר מבוטחי הקופות הנחתה את האגף בבואו לעצב את ההסדרים שנקבעו בתקנות הפוליסה האחידה. מנתוני האגף עולה כי תוספת העלות שתושת על מבוטחיהן של קופות החולים צפויה לעמוד על אחוזים בודדים, אם בכלל. הרשות מציינת כי קיים קושי לאמוד מראש את ההשפעה של צירוף אותם מבוטחים, בין היתר, נוכח העובדה כי לא ברור מספר המבוטחים שיצטרפו בפועל ולא ברורה השפעת היעדר החיתום הרפואי על הסיכון הביטוחי שלהם. כמו כן, הרשות מבהירה כי ביטוחי הקופות מבוססים מראש על סבסוד צולב בין קבוצות שונות באותו ביטוח וכי תנאי הביטוח אינם מובטחים ויכולים להשתנות מדי חידוש פוליסה (כפי שבעבר היו מקרים, שקופות החולים, על דעת עצמן, קבלו מבוטחים ללא חיתום רפואי). להערכת הרשות ההוראה יצרה איזון ראוי בין הרצון להבטיח כיסוי ביטוחי למבוטחים מבוגרים שנותרו ללא ביטוח כלל לבין שמירת זכויות המבוטחים הקיימים בביטוחים של הקופות.




ליקוי

10. 	צירופם של המבוטחים המבוגרים שפוליסות הביטוח הקבוצתיות שלהם לא חודשו לביטוחים הסיעודיים של קופות החולים, בתנאים מיטיבים וללא חיתום רפואי, מבחין בינם ובין מבוגרים אחרים שלא היה להם ביטוח סיעודי.

תגובה
משרד האוצר- אגף שוק ההון

10. 	צירוף מבוטחים מבוגרים שבוטחו בביטוחים הקבוצתיים-מסחריים, ללא חיתום, מתייחס לאוכלוסיית מבוטחים שביקשו בעבר לדאוג לעצמם לביטוח סיעודי וייתכן שבחרו בעבר בביטוח הקבוצתי-מסחרי במקום הביטוח בקופות. האפשרות להצטרף ללא חיתום לביטוח בקופות הוא בבחינת השבת המצב לקדמותו ומתן האפשרות בשנית להצטרף לביטוח בקופות. בכך אותם מבוטחים מבוגרים נבדלים ממבוגרים אחרים חברי קופה שבחרו שלא להצטרף לביטוחים הסיעודיים בקופות, ולכן אין מקום להשיב עבורם את זכות הבחירה ממילא. במקרה כזה מדובר באבחנה בין שונים.

ליקוי

11. 	אף שצירוף המבוטחים המבוגרים לביטוחים הסיעודיים של קופות החולים עולה בקנה אחד עם מטרה חברתית חשובה, ועל אף הצורך למקד את ההטבה הכלכלית באוכלוסייה הנצרכת לכך ביותר, לא נבחנה יכולתם הכלכלית של המבוטחים שניתנה להם האפשרות להצטרף לביטוחים אלה.

תגובה
משרד האוצר- אגף שוק ההון

11. 	ביטוח סיעודי שקול להכנסה כספית במקרה של אירוע סיעודי. לכן, מתן האפשרות להצטרף לביטוח סיעודי בקופות החולים רק למבוטחים שלא היו מבוטחים במסגרת הקופות שקולה, מבחינה מטרתה, לקביעת מבחן כלכלי. תכלית הפתרון לאפשר למבוטחים שנותרו ללא מענה ביטוחי כלל להיות מבוטחים. בנוסף, קביעת זכאות על בסיס הימצאותם של ביטוחים אחרים מהווה את הכלי המהיר ביותר ליישום על ידי האגף וממילא כאמור משרתת את אותה מטרה שיכול והייתה מושגת כתוצאה מעריכת מבחן של יכולת כלכלית של מבוטח. 


ליקוי

12. 	לא חודשו פוליסות הביטוח הקבוצתי של כ-200,000 מבוטחים בני 60 ומעלה, אולם רק כמחצית מהם זכאים להצטרף לביטוח בקופות החולים.

תגובה 
משרד האוצר- אגף שוק ההון

12. 	הפתרון המוצע נוגע רק למבוטחים שייתכן ונותרו ללא מענה ביטוחי. כחלק מהאיזון הנדרש, החליטה הרשות לאפשר את קליטת המבוטחים שאין להם כל מענה ביטוחי זמין אחר למקרה סיעוד. 

ליקוי

13. 	במסגרת ההסדרה לא הובאה בחשבון בעייתם של אלפי מבוטחים שפוליסות הביטוח שלהם לא חודשו, ונקלעו למצב סיעודי ממועד אי-חידוש הפוליסה ועד להפעלת ההסדר החדש.

תגובה 
משרד האוצר- אגף שוק ההון

13. 	חברות הביטוח משיקוליהן החליטו ומחליטות על אי חידוש ביטוחים קבוצתיים סיעודיים וזו אינה החלטה רגולטורית. למבוטחי ביטוחים אלו עמדה זכות ההמשכיות. אירועי ביטוח שקרו לקבוצה זו לאחר תום הביטוח הסיעוד הקבוצתי הקצר מעידים על הכשל שהיה קיים במוצר זה. 

ליקוי

14. 	המבוטחים העוברים מהפוליסות הקבוצתיות המסחריות לביטוחים של קופות החולים נדרשים לנקוט פעולה אקטיבית לאחר שחברות הביטוח מודיעות להם על דבר זכותם למעבר. אולם הניסיון מלמד כי ספק אם מרבית המבוטחים קוראים ומבינים את ההודעות שחברות הביטוח שולחות להם.

תגובה 
משרד האוצר- אגף שוק ההון

14. 	הרשות פועלת בכל הכלים העומדים לרשותה על מנת להגביר את הסיכוי שכלל המבוטחים ידעו את זכויותיהם ויפעלו על מנת לממשן. בהתאם להוראות חוזר מס' 2016-1-3, מיום 24 בינואר 2016, שעניינו "ביטוח סיעודי קבוצתי לחברי קופת חולים" חברות הביטוח נדרשות לפנות אל המבוטחים בדבר זכויותיהם האמורות, ליידע את בעל הפוליסה האחרון ולפרסם זאת באתר החברה. מצופה לכן מבעל פוליסה, בהתאם להיותו אמון על טובת המבוטחים ופועל בשמם, לפעול ולידע את חברי הקבוצה בדבר זכויותיהם. בנוסף, פורסמו הדברים באמצעי התקשורת. כמו כן, לאחרונה בוצע תיקון בהוראות הפוליסה האחידה בקופות החולים כך ש"נפתח" חלון הזדמנויות נוסף למבוטחים מבוגרים הזכאים לכך, שטרם מימשו את זכותם, להצטרף ללא בחינה של מצבם הרפואי עד לסוף השנה (הוראות הפיקוח על שירותים פיננסיים (ביטוח)(ביטוח סיעודי קבוצתי לחברי קופת חולים)(תיקון), התשע"ז-2017). הרשות עוקבת באופן שוטף אחר ביצוע הוראות ההסדרה בכל הקשור לצירוף אוכלוסיית המבוטחים לקופות.

ליקוי

15. 	על אגף שוק ההון לשקול, במסגרת כל הסדרה עתידית, את האפשרות כי הסדרה חלקית של השוק, בהתאם לסדרי העדיפויות של האגף, עלולה ברבות הימים לעוות את מבנה השוק, להשפיע על החלטות הצרכנים באופן מזיק, ולגרום להחמרתם של בעיות וכשלים באופן שיקשה על האגף להתמודד אתם.

תגובה
משרד האוצר- אגף שוק ההון

15. 	רשות שוק ההון מסכימה עם האמור. במסגרת בחינה של כל הסדרה, מתבצעת ברשות שוק ההון, ביטוח וחיסכון הערכה של השפעת ההסדרה על הגורמים השונים בשוק. כפי שפורט לעיל, הכשל אותר אולם נוכח סדרי עדיפויות ומגבלות כוח האדם שעמד לרשותו לאורך השנים, פעל האגף כפי שפעל. 

ליקוי

16. 	על אגף שוק ההון לשוב ולבחון את ההסדר שנועד לתקן את הכשל בתחום הביטוח הסיעודי, ובפרט עליו לבחון סוגיות אלה - (א) את הכבדת נטל תשלום הפרמיה על מבוטחי קופות החולים כדי לממן את תוספת הסיכון שמקורה בהצטרפותם של חלק מהמבוטחים לשעבר בפוליסות הביטוח הקבוצתיות המסחריות, (ב) ההתעלמות מגורלם של מבוטחים לשעבר שהפכו לסיעודיים לאחר תום תקופת הביטוח הקבוצתי, בלי שניתנה להם אפשרות להצטרף לביטוח סיעודי בקופות החולים, והצורך למצוא פתרון הולם למצוקתם של מבוטחים אלה.

תגובה
משרד האוצר- אגף שוק ההון

16. 	ראה התייחסות הרשות לליקויים 13-15. הרשות מציינת עוד כי היא עסוקה בימים אלו ביישום הפתרון שהוחלט עליו לגבי מבוטחים הזכאים להצטרף לביטוח הסיעודי הקבוצתי הנערך בקופת החולים שלהם ושבמסגרתו נקלטו כבר אלפים בביטוחים אלו. כמו כן, עסוקה הרשות במודל החדש שפורסם לביטוח סיעודיים קבוצתיים. הרשות תמשיך לפעול בכל הכלים העומדים לרשותה להגנה על ציבור המבוטחים.







תהליך התקינה בישראל
הגופים המבוקרים: משרד הכלכלה והתעשייה, מכון התקנים הישראלי, משרד האוצר, רשות הלאומית להסמכת מעבדות

ליקוי

1. משרדי הכלכלה ומשרד האוצר מממנים את חלק הארי של גיבוש התקינה ועדכונה. משנת 2011 המכון מעמיס על חישוב עלות התקינה "העמסה מיוחדת" (עלות החורגת מן החלק היחסי של אגף התקינה בהוצאות התקורה של המכון, להלן - העמסת יתר) ודורש תקציב שיקיף גם העמסה זו. העמסת היתר לא הובאה מעולם לידיעתם ולאישורם של ועדת הכספים של הוועד הפועל של המכון ושל הוועד הפועל שלו, ולא לידיעתם של משרדי האוצר והכלכלה. בשנים 2016-2011 עלתה העמסת היתר המצטברת כ-25 מיליון ש"ח נוסף על עלות התקינה הרגילה.
על משרדי הכלכלה והאוצר להגביר את הפיקוח והבקרה על הוצאות התקינה ולבדוק עלויות תקורה "מיוחדות" שהועמסו על עלות התקינה במרוצת השנים. עליהם לבחון מחדש את שיטות התקצוב והעמסתן של עלויות התקורה, ולקבוע נורמה של תקורה שמשרד הכלכלה יאשרה.
על הוועד הפועל של מכון התקנים לוודא שדרישות תקציב עבור פעילות התקינה ייעשו על פי תמחיר מדויק של הפעילות. על הוועד הפועל להתייחס ל"העמסה מיוחדת" שנעשתה בלי שדווח לו הדבר בידי הנהלת המכון.

תגובה
משרד הכלכלה

1. 	"העמסת היתר" הנדונה אינה קשורה לתקציב המאושר או משולם על ידי המשרד. התקציב המשולם על ידי המשרד בנוי על בסיס שעות העבודה הנדרשות לכל פעילות בלבד. כאשר תמחור שעת הפעילות מביא בחשבון רכיבים שונים הנדרשים לשם אותה פעילות. הוצאות הנהלה או תקורות לא מתווספות לתמחור זה. עד סוף 2017 המשרד יבחן את אופן התמחור של שעת עבודת רכזים. לכן, ככל שיש "העמסת יתר" היא לא קשורה לפעילות המשרד ויש לבקש את התייחסות המכון לסוגיה זו.



ליקוי

2. הסכם תקצובו של הליך התקינה נחתם בידי משרד הכלכלה, משרד האוצר ומכון התקנים לאחר תחילת שנת הכספים, ובשלוש מארבע השנים האחרונות (2016-2013) - לקראת סוף השנה. במהלך השנה, עד מועד חתימת ההסכם, המכון עובד על פי תכנית עבודה בלי התקציב מסוכם ובחלק מהשנים לא הועבר תשלום חלקי על ידי משרד הכלכלה עבור אותו חלק מהעבודה שבוצעה במהלך השנה.
על המכון להגיש למשרדי הכלכלה והאוצר את מסמך הבסיס לתקצובן של פעולות תקינה בתוך פרק זמן סביר לפני תחילת שנת הכספים, כדי שהמו"מ על פרטי המסמך יסתיים לפני תחילתה. זאת ועוד, כדי שפעילות התקינה תתבצע על פי תקציב ידוע ומסוכם מראש, על שלושת הגופים לשקול הכנת מסמך בסיס לתקופה ארוכה משנה, שיעודכן לפני תחילת כל שנת כספים.

תגובה
משרד הכלכלה

2. 	בחודש ספטמבר 2017 ייחתם בין משרד הכלכלה למכון התקנים הסכם תקצוב תקינה רב שנתי של 4 שנים, שיענה להמלצת המבקר ויפתור את הליקוי המתואר בדו"ח. ההסכם מתואם עם משרד האוצר.

ליקוי

3. בידי משרד הכלכלה אין רשימה מלאה של התקנים בלוויית הנימוקים לכל שינוי לאומי (הוראות ייחודיות לתקן ישראלי רשמי שאינן קיימות בתקן בין-לאומי רלוונטי) וההחלטה לגבי ההכרח בקיומם כסיבה להכרזה על תקן רשמי. לכן התקשתה מחלקת הממונה על התקינה לפקח על פעולות המכון ולקיים את החלטת הממשלה מ-2012 בדבר אימוץ תקנים בין-לאומיים. בלי נימוקי הכרחיות וסדר קדימות מתקשה הממונה לקבוע את התקנים הרשמיים הכוללים שינויים לאומיים שעל המכון לבחון מדי שנה, לדעתו.

תגובה
משרד הכלכלה

3. 	בידי משרד הכלכלה יש את הרשימה המלאה והמעודכנת של התקנים הרשמיים.
הרשימה לא כוללת את השינויים הלאומיים שבכל תקן ותקן. הממונה על התקינה אינו רואה צורך בתחזוקה של רשימת השינויים שמתעדכנים באופן שוטף על ידי וועדות התקינה ומהווים חלק בלתי נפרד מהוראות התקן. מה עוד שבכל תקן מאומץ יש בגוף התקן את רשימת השינויים הלאומיים שהוכנסו בו.
יחד עם זאת, בתהליך אישור התקנים הרשמיים (אכרזה ראשונה/רביזיה של התקן הרשמי/שינוי התקן הרשמי על ידי פרסום גיליון תיקון) הממונה על התקינה בוחן את התקן בכללותו, לרבות שינויים לאומיים שבתקן. כמו כן, במסגרת תהליך אישור התקנים הרשמיים הממונה על התקינה מבצע התייעצות ציבורית עם ארגוני הצרכנים, היבואנים, היצרנים, הקבלנים וכו' לעניין כל השינויים בתקן הרשמי, לרבות השינויים הלאומיים וגם השפעתם על המשק.
בנוסף, לפי החלטת הממשלה (סעיף 6 להחלטת ממשלה 1857), מאוגוסט 2016 החל הממונה על התקינה ביישום תכנית תלת שנתית לבחינה של כל השינויים הלאומיים בכלל התקנים הרשמיים. החלטה זו גם באה לידי ביטוי בשינויים שהוכנסו בחוק התקנים. 
לממונה על התקינה השפעה על סדרי הקדימויות בתכנית העבודה של אגף התקינה במכון התקנים. מתוקף השתתפותו של הממונה או נציגיו בוועדות מרכזיות אשר מאשרות תכנית עבודה שנתית בתחום התקינה וגם כתוצאה מפניות פרטניות לעדכון התקן או החזרת התקנים לוועדות התקינה לדיונים חוזרים סביב השינויים שלעמדתו של הממונה על התקינה אינם הכרחיים/מתחייבים. בנוסף תכנית העבודה הקבועה בכל הסכם תקצוב שנתי, קובעת את רשימת התקנים שיטופלו באותה שנה על ידי המכון עם אפשרות של הממונה לדרוש שינויים וגמישות בהתאם לצרכים. 
תיקון החקיקה האחרון נכנס לתוקף בינואר 2017 כאשר כ-300 תקנים היו בתהליכים שונים של שינויים / החלפות / אכרזות. תיקון החקיקה מחייב לעבור בכל המלצה את ועדת האימוץ. לכן, כל 300 התקנים נדרשים לעבור לוועדת האימוץ. ברשימה זו נקבעו סדרי עדיפויות להעברת התקנים לוועדה וזאת על פי צרכים דחופים עליהם החליט הממונה, תקנים כלליים שמשפיעים על הרבה תקנים קטנים וכד'. 

ליקוי

4. בכל אחת מהשנים 2014 - 2016, הממונה על התקינה לא ביצע ניתוח של השפעתם של תקנים רשמיים שכוללים שינויים לאומיים על המשק ועל יוקר המחיה, ולא קבע סדר קדימות של תקנים רשמיים שיש להתאים לתקנים בין-לאומיים, הממונה על התקינה קיבל ממכון התקנים רשימת תקנים רשמיים שהמכון היה מעוניין לכללם אותם בתכנית העבודה שלו.



תגובה
משרד הכלכלה

4. 	בחינת השפעתם של התקנים הרשמיים נעשתה למעשה בהתייעצות הציבורית שקיים הממונה על התקינה כחלק מהליך אישור התקן הרשמי וכן בהליך הפנייה לקבלת הסכמת משרדי הממשלה הממונים.
החל מחודש אוגוסט 2017 הוחלט גם על ביצוע הליך RIA  לפני כל אכרזת רשמיות ראשונה לתקן, החלטה זו מיושמת בפועל.

ליקוי

5. משרד הכלכלה לא איתר את כל התקנים המחייבים ואת החקיקה שעל פיה נקבעו כתקנים מחייבים, ואין בידו רשימה של תקנים אלה. משרד הכלכלה טרם החל בבחינת השינויים הלאומיים הכלולים בתקנים מחייבים, ומידת הכרחיותם והשפעתם על המשק. רק בפברואר 2017 פנה משרד הכלכלה למכון התקנים בבקשה להכין רשימת התקנים מחייבים על פיה נקבעו כתקנים מחייבים.
על הממונה על התקינה ליזום את איתור התקנים המחייבים, חוקים ותקנות מחייבות ואת הטיפול בבחינת הנחיצות של השינויים הלאומיים המצויים בהם. עליו לגבש תכנית עבודה מסודרת לבחינת התאמתם של תקנים מחייבים לתקנים בין-לאומיים ולקביעת סדר עדיפויות.


ליקוי

6. לאחר החלטת הממשלה משנת 2012, להתאים תקינה מקומית לתקינה בין-לאומית, ערך המכון סקר כדי להכין רשימה של תקנים מחייבים על גבי גליון נתונים אלקטרוני. ואולם רק כעבור שלוש שנים, בשנת 2015, החל המכון לעדכן את מערכת המחשוב של אגף התקינה. המכון לא סקר את התקנים כולם כדי לאתר את התקנים המחייבים אלא הוסיף במערכת המחשוב מאפיין "מחייב" באופן הדרגתי, כשתקן נכנס לתכנית העבודה השנתית של האגף. כששלח המכון את התקן למשרד הכלכלה, לא פירט את המקור החוקי שהתקן נקבע על פיו כתקן מחייב. 
על משרד הכלכלה, כמשרד המרכז את הטיפול בחסמי אסדרה, לפעול לשם שינוי הליך התקינה, כדי שגם תקנים מחייבים יעברו בחינה של מחלקת הממונה על התקינה לגבי שינויים לאומיים הכלולים בהם. ובהתאם להחלטת הממשלה ראוי גם שתיבחן האסדרה ההופכת את התקן למחייב ואת השפעתו על ייבוא המוצרים ועל רמת המחירים בשוק. לשם כך על מכון התקנים לשלוח לממונה על התקינה את התקנים המחייבים, עוד בטרם יפורסמו ברשומות, לצין בפירוש כי הם מחייבים ולפרט את החקיקה שמכוחה הם מחייבים. פרסום כאמור יתבצע רק לאחר בחינה והתייעצות שירכז משרד הכלכלה.

תגובה
משרד הכלכלה

5,6. 	כיום אין זה מסמכותו ומתפקידו של הממונה על התקינה לנהל ולבקר תקנים מחייבים של משרדים ממונים אחרים. הסמכות לגבי כל תקן מחייב (שאינו רשמי) היא של השר האחראי על החקיקה בה נקבע התקן כמחייב. 
ההתמקדות של הממונה על התקינה בשלב זה לאור סדר העדיפויות שקבעה הממשלה ומספר המטלות בתחום התקנים, היא לטפל בכל ההיבטים של התקינה הרשמית (תקינה/אכרזה/תיקון הסרה וכו').
ההמלצה בעניין התקנים המחייבים דורש בחינה נוספת, דעתנו היא כי יש להטיל אחריות על המשרד שמחליט לאמץ את התקן כמחייב וגם לספק מידע אודות תקן זה, תוך התייעצות כנדרש עם הממונה על היבוא. 
יוער כי הממונה על חוקיות היבוא במשרד הכלכלה מבצע כיום בחינה מדגמית של מספר מוצרים אשר חלים עליהם תקנים מחייבים, על מנת להבין את המשמעות הרגולטורית והכלכלית של העניין.

ליקוי

7. תקנים רבים נתונים במשרד הכלכלה בשלבי דיון פנימיים במשך תקופות ארוכות. לאחר בחינת תקן במחלקת הממונה על התקינה, הוא מועבר ללשכה המשפטית במשרד הכלכלה, המחזיר אותו למחלקת הממונה לשלב היוועצות בציבור ובמשרדי הממשלה, ולאחריו - לבחינה חוזרת של מחלקת הממונה ושל הלשכה המשפטית. באוקטובר 2016, היו נתונים בשלב הדיון הפנימי בלשכה המשפטית של משרד הכלכלה ובלשכת מנכ"ל משרד הכלכלה 102 תקנים - 92 מהם היו נתונים בשלב זה יותר מעשרה חודשים, וחלקם אף יותר מחמש שנים.
על משרד הכלכלה לקבוע לוח זמנים לקיום ההתייעצות הפנימית ואמות מידה שיאפשרו את בחינת יעילותו של הטיפול בידי המחלקות.

תגובה
משרד הכלכלה

7. 	המשרד יבחן את הדרך לשפר את הליכי ההיוועצות הפנימית, אולם יש לשים לב לכך כי לוחות הזמנים לאכרזת ושינויי רשמיות אינם רק בידי משרד הכלכלה, הטיפול בתקנים דורש הליכי בירור מרובים, אשר יש חובה מול משרדי הממשלה השונים והן קבלת אישורים פנימיים מכל הנוגעים בדבר. 
כדוגמה ניתן לציין את אישורי המשרדים האחרים (ויש התייחסות לסוגיה זו בהמשך דו"ח המבקר כולל נתונים על פרקי הזמן הארוכים הנדרשים לכל התייעצות). בשלב מסוים התקבלו אישורי השרים עצמם, נדרשו להישלח שוב לבירור. 
המערכת הממוחשבת למעקב אחר הליך ההכרזה שסיום פיתוחה והטמעתה החזוי הוא 31 בדצמבר 2017, תאפשר מעקב ובקרה אחר כל תחנה שבתהליך, כולל לוחות הזמנים והתראות על עיכובים לא סבירים.

ליקוי

8. במחלקת הממונה על התקינה אין מאגר מידע המשייך את התקנים הרשמיים ואת המוצרים שהם חלים עליהם לרשויות ולשרים שבאחריותם המוצרים או תהליך ייצורם, כדי להיוועץ בהם לפני ההחלטה על שינויים בתקן. עוד נמצא כי טרם נכתב נוהל לתהליך ההתייעצות עם הגורמים הרלוונטיים ולתהליך העבודה הנאות עד אשר מוכן התקן להגשה לשר על מנת שיכריז עליו כתקן כרשמי.

תגובה
משרד הכלכלה

8. 	על מנת לבנות רשימת השרים אשר בסמכותם המוצרים או תהלכי ייצור של המוצרים עליהם חלים תקנים רשמיים, הממונה על התקינה צריך לקבל מידע ממשרדי הממשלה לגבי סמכותיותם ואחריותם. בשנת 2015 נעשה ניסיון לקבל מידע בנושא- מנכ"ל משרד הכלכלה פנה למנכ"לים של משרדי הממשלה אחרים בבקשה לציין תקנים רשמיים שבסמכותם ובאחריותם של השרים שלהם. רוב מוחלט של משרדי הממשלה לא התייחסו לפנייה הנ"ל. המשרד פועל להכנת רשימה זו עד סוף שנת 2017.
לגבי הנוהל להליך ביצוע התייעצות: בשנת 2016 הכנת הנוהל הופסקה לנוכח כך שחוק התקנים היה בהליכי שינוי ולכן לא היה טעם בהשלמת הנוהל. הממונה על התקינה יפעל להכנת הנוהל בהתאם להוראות חוק התקנים המעודכן, תאריך יעד לסיום הכנת הנוהל – 31 דצמבר 2017.

ליקוי

9. למחלקת הממונה על התקינה אין מערכת מחשב ייעודית לתיעוד התקנים. חסרונה מגביל את אפשרות המעקב והניתוח של השינויים הלאומיים המצויים בתקנים. בשנת 2014 ערכו עובדי מחלקת הממונה על התקינה, בגיליון אלקטרוני, רשימה של תקנים רשמיים ושל שינויים לאומיים המצויים בהם, אך הרשימה לא עודכנה מאז.
על משרד הכלכלה לשקול הפעלתה של מערכת מידע ממוחשבת אינטגרטיבית להליכי התקינה. מערכת כזאת תקל את הבקרה, תאפשר קבלת נתונים אמינים ושלמים במהירות רבה יותר ותאפשר לקצר את זמן הטיפול בתקנים.

תגובה
משרד הכלכלה

9. 	מערכת ייעודית לניהול ובקרת הליך אישור תקנים רשמיים  נמצאת בהליכי פיתוח במשרד, צפי להפעלתה – 31 דצמבר 2017. המערכת מיועדת לביצוע מעקב אחרי תהליך היוועצות ותיעוד כולל של התהליך. במערכת תתועד בין היתר, פעילות בחינת השינויים הלאומיים ע"י ועדת האימוץ ומסקנותיה.  
לעניין גיליון אלקטרוני, בשנת 2014 נבנה גיליון אלקטרוני למעקב אחרי כל התקנים הנמצאים בטיפולו של הממונה על התקינה (תהליכי אכרזת רשמיות, ביטול רשמיות, רביזיות של התקנים שהוגשו לאישור וחתימה של שר הכלכלה). הגיליון מתעדכן באופן שוטף ומהווה לממונה על תהתקינה מקור מידע ומעקב בכל הקשור לתהליכים שבאחריותו. כאמור לעיל , הגיליון לא כולל שינויים לאומיים ולא היה מיועד לכך.

ליקוי

10. בדצמבר 2013 נכנס לתוקף תיקון מספר 10 לחוק התקנים , שקבע כי שר הכלכלה ימנה "ועדת אימוץ". תפקידה לבחון כל שינוי לאומי טרם הכרזה על תקן שמבוסס על תקן בין-לאומי שכולל שינוי לאומי, והאם נדרש השינוי האמור בשל התאמות לשוק הישראלי ותנאיו. חברי הוועדה  הם הממונה על התקינה, נציג ציבור שהוא נציג ארגון צרכנים, ונציג מכון התקנים. נציג התעשיינים ונציג היבואנים ישמשו כמשקיפים. ועדת האימוץ לא החלה לפעול אלא ביולי 2015, כשנה וחצי לאחר תחולת התיקון לחוק.

תגובה
משרד הכלכלה

10. 	לפי הוראות חוק התקנים (עד לתיקון האחרון של החוק מ-1.01.2017) וועדת האימוץ דנה בתקנים רשמיים רק לבקשתו של שר הכלכלה או מכון התקנים. לא הייתה חובה חוקית להעביר תקנים אלו בוועדת האימוץ והליך הטיפול בתקנים המשיך גם ללא הוועדה. מועד תחילת העבודה של הוועדה וכמות הדיונים הייתה בהתאם לבקשות.
מתחילת שנת 2017 , בהתאם לשינוי החוק, ועדת האימוץ דנה בכל השינויים לאומיים שאינם מתחייבים בתקנים רשמיים (כהגדרתם בחוק התקנים). 
בהתאם לשינוי זה, מכון התקנים והממונה על התקינה נערכו והחלו כאמור לעיל בהעברת כל התקנים הרשמיים עם שינויים לאומיים הלא מתחייבים שהיו בתהליך אכרזה לבחינה ואישור של הוועדה.
כאשר יש שינויים מתחייבים מעבירים לידיעת חברי הוועדה בכדי לאפשר להם להגיש בקשה לדיון בוועדה, בהתאם לאפשרות הקיימת לכך בחוק. במידה ואין בקשה כאמור, ממשיכים בטיפול בתקן ללא דיון בוועדה .

ליקוי

11. ממאי 2015 עד ינואר 2017 העביר המכון כ-220 תקנים למחלקת הממונה על התקינה, להחלטה על אכרזה כתקן ישראל רשמי; במועד סיום הביקורת, ינואר 2017, כ-150 מהם עדיין נמצאו בטיפול. עד אוקטובר 2016 קיימה ועדת האימוץ שמונה ישיבות ובהן נדונו שינויים לאומיים שנגזרו מ-14 תקנים בלבד מכלל ה-220.
כ-150 הצעות לתקנים שהביא המכון לממונה על התקינה ממאי 2015 עד ינואר 2017, לשם אכרזת תקן רשמי, עדיין נמצאות בטיפול הממונה. נוכח החלטת הממשלה מתחילת שנת 2012 על זירוז אימוצה של התקינה הבין-לאומית כלשונה, והחוק מ-2013 שקבע מנגנון בחינה לעניין זה, על משרד הכלכלה לזהות את הקשיים המונעים ממחלקת התקינה להביא את שאר התקנים הנמצאים בטיפולו לוועדת האימוץ לשם בדיקתם. על משרד הכלכלה לפעול להסיר את צווארי הבקבוק ולגייס את המשאבים הנדרשים לאימוץ תקינה בין-לאומית במהירות וביעילות.

תגובה
משרד הכלכלה

11. 	החל מתחילת 2017 נכנסו לתוקפם השינויים בהליכי אכרזת הרשמיות שנועדו מצד אחד לקצר את הליכי האכרזה ומאידך להבטיח מינימום שינויים לאומיים שאינם מתחייבים, דבר המאריך את לוחות הזמנים. משרד הכלכלה שוקד בימים אלו ממש על הכנת הצעת תיקון לחוק שנועדה לפשט את ההליכים ולקצר משמעותית את לוחות הזמנים.



ליקוי

12. בניגוד להחלטת הממשלה, תקופה ארוכה (לעתים שנים) נמנעו כמה ממשרדי הממשלה ממענה לממונה על התקינה, שפנה אליהם לשם היוועצות; המדובר בעשרות תקנים. ביוני 2016 שלחה מחלקת הממונה על התקינה תזכורות למנכ"לי המשרדים האמורים והעתקים לשרים הממונים. גם על תזכורת זו לא נתקבלה תגובה מהמשרדים.

תגובה
משרד הכלכלה

12. 	לשם שינוי המצב המתואר בדו"ח המבקר, נעשה תיקון חוק התקנים. לפי התיקון (ובכל הקשור לתקנים מאומצים), משרדי הממשלה נדרשים  לתת מענה לפניות של הממונה על התקינה בפרק זמן מוגדר ונקבע מנגנון טיפול למקרים בהם לא תינתן התייחסות תוך פרק הזמן שנקצב.
ליקוי

13. בכמה מקרים סירבו ועדות תקינה לאמץ תקן בין-לאומי, בניגוד למדיניות הממשלה, ובכמה מקרים התעורר החשש כי הסירוב נבע מהרכבן של ועדות התקינה, כגון הטיה לטובת אחד מבעלי האינטרסים בוועדה. למשל, ועדות התקינה מסרבות לאמץ את התקן הבין-לאומי 206-1EN בתחום הבטון, המחייב שינויים לאומיים בדרך קביעתה של תואמוּת הבטון, במדיניות הפיקוח ובאיכות הייצור.

תגובה
משרד הכלכלה

13. 	וועדות התקינה במכון התקנים הנן סוברניות בבואן לקבוע תקנים, לא ניתן לאכוף עליהן לשנות תקנים אם הן סבורות שהדרישות שהוכנסו לתקנים הנן מתחייבות מכורח הנסיבות. אמירה זו נכונה גם לגבי שינויים לאומיים שהוכנסו בתקינה בינ"ל מאומצת.
בגין החשש שבדו"ח המבקר, שונה חוק התקנים באופן שמגדיר הרכב גנרי לוועדות התקינה ועל ידי כך ימנע הכנסת שינויים לאומיים שמטרתם לחסום ייבוא מתחרה. סיום הליך שינוי הרכב הוועדות יסתיים עד סוף חודש ספטמבר 2017. אמירה זו נכונה גם לגבי התקן לבטון.  


ליקוי
14. אין גוף ממלכתי המפקח באתרי הבנייה על תהליך נטילת הבטון לבדיקה (הנעשית במעבדות המוסמכות בידי הרשות להסמכת מעבדות והמאושרות על ידי הממונה על התקינה). לפיכך אין פיקוח שוטף המוודא שהמעבדות נטלו בדיקות בטון בהתאם למועד, לאופן ולמיקום שנקבעו בתקן, ואין בודקים אם מדגמי הבטון שניטלו מטופלים, מוחזקים ומובאים למעבדות בהתאם לתנאים שנקבעו בתקן. 
על שר הכלכלה להעלות לפני הממשלה את העובדה כי אין כל פיקוח של מאסדר כלשהו על איכות הבטון. על הממשלה לשקול את קביעתו של מאסדר אחראי לאיכות הבטון, לפתח מנגנון בדיקות לבטון ולבצע פיקוח. מן הראוי שהמשרד האחראי יפקח באתרי הבנייה על תהליך נטילת הבטון בידי המעבדות המוסמכות והמאושרות.

תגובה
משרד הכלכלה

14. 	יש לציין כי הליקוי מתייחס לבטון ואינו תקן רשמי והוא מחייב מכוח תקנות תכנון הבניה שהנם באחריות ובסמכות השרים הממונים על תקנות אלו. 
עקב האמור לעיל אין לשר הכלכלה סמכות להורות על ביצוע התאמות בתקן או לקבוע את מעמדו, או לקבוע את אופן הפיקוח על ביצועו .
יש להעביר את הסעיפים הרלוונטיים לנושא הבטון בדוח זה להתייחסות השרים האחראים על תקנון התכנון והבניה. הרשות להסמכת מעבדות המסמיכה מעבדות, כאחד התנאים לקבלת היתר כמעבדה מאושרת, הינה הגורם האמור לפקח על כשירותן המקצועית ואופן תפקודן המקצועי של מעבדות שאושרו לבדיקת בטון.  

ליקוי

15. נספח תנאים מיוחדים (להלן-נת"מ) 118-1 לבטון מובא , שהומלץ בידי ועדה מקצועית מגלם הקלה של 10% בקירוב יחסית לתקן הבין-לאומי. עוד נמצא כי כללי מינוין של הוועדה המקצועית וּועדת ההיתרים במכון התקנים  לעניין מתן היתר לסימון בתו תקן ולמתן אישור למפעל, אינם כוללים מנגנון של איזונים המחייב נציגות של צרכנים, משתמשים, יצרנים, יבואנים, ונציגי רגולטורים ומשרדי ממשלה.



ליקוי

16. בשנים 2016-2012 ישנם בכל רבעון כ-200 מפעלי בטון בעלי אישור, בממוצע. נמצא כי בכל רבעון כ-21 מפעלי בטון בממוצע (כ-10% מכלל המפעלים) נכשלים בבדיקה הראשונה של התאמת הבטון לדרישות התקן. כלומר, יותר מ-5.49% מכלל ייצור הבטון שלהם ברבעון אינו עומד בדרישות התקן. נת"מ 118-1 מאפשר למפעלים לקזז את הכישלון בבדיקות ההתאמה לתקן ולבטל את ממצא הכישלון בבדיקות באמצעות שינוי לאומי המאפשר בדיקה חוזרת - בדיקה של חוזק בטון שהתקשה במבנה. הכללת השינוי הלאומי בתקן חוסכת למפעלי הבטון לפחות 16 מיליון ש"ח מדי שנה, אך השינוי משפיע לרעה על איכות הבטון, דבר העלול להחליש מבנים בעת רעידת אדמה.
על משרד הכלכלה בשיתוף משרד השיכון  ומינהל התכנון שבמשרד האוצר לבחון את איכות הבטון יחסית לתקן הבין-לאומי, את דרכי סיווגו של הבטון, את השינויים הלאומיים בתקן הישראלי והשפעתם על חוזק הבטון, את דרך חישובו של שיעור המפעלים המיצרים בטון שאינו עומד בתקן, את הפיקוח על מפעלי הבטון ואישורם, את אחריותו של יצרן הבטון להתאמת הבטון שהוא מספק לדרישות התקן , ואת ההבחנה בין אחריותו של יצרן הבטון ובין אחריותו של הקונסטרוקטור.

ליקוי

17. מכלל 170 ועדות בקירוב שיש בהן נציגי צרכנים, ב-47 השתתפו נציגי הצרכנים בפחות ממחצית ישיבותיהן של הוועדות. קיימות 14 ועדות תקינה שהוקצו בהן מקומות לנציגי צרכנים אך נציגים מטעם ארגוני הצרכנים לא מונו ולא השתתפו כלל בישיבותיהן. בוועדות שדלה בהן השתתפותם של נציגי המועצה לצרכנות, אין ביטוי נאות של האינטרס הצרכני.

תגובה
המועצה הישראלית לצרכנות

17.	 א. כפי שהוסבר לנציגי מבקר המדינה, בוועדות התקינה השונות במכון התקנים, פעילה לא רק המועצה לצרכנות, אלא גם ארגוני צרכנים נוספים (כגון רשות ההסתדרות לצרכנות) שאינם גופים מבוקרים ומשום מה הביקורת התייחסה בטעות לכולם גם יחד. נכון היה לבצע ביקורת מדויקת ונקודתית על המועצה לצרכנות, בכדי שניתן יהיה להתייחס באופן מעמיק יותר בהיבט זה.
	ב. במכון התקנים קיימות ועדות רבות שאין בעיסוקיהן היבטים צרכניים כלל. על אף האמור, על-פי תפיסת הביקורת, החוק הקיים מחייב לכאורה שיבוץ של נציגי הצרכנים בכלל הוועדות כולל אלו שאינם עוסקות כלל בנושאים בעלי היבט צרכני. עפ"י עמדת המועצה המגובה בחוות דעת משפטיות הן של יועמ"ש המועצה, הן של יועמ"ש מכון התקנים והן של יועמ"ש חיצוני למכון התקנים שהתייעצו איתו, שיקול הדעת בדבר איוש ועדות כאלו ואחרות בהתאם לנושאים, לנסיבות ולהיבטים צרכניים, נתון מן הסתם לארגון הצרכנים בלבד שזוהי מומחיותו ותפקידו להבין בנושאים צרכניים ובתכני הוועדות (רק לשם המחשה, בועדות שלהלן הנושא הצרכני קלוש אם בכלל: וט' 102 תכן שלד פלדה; ועט' 104 עומסים אופייניים על מבנים; ועט' 120 – טפסות ופיגומים; וט' 241 קבלי הספק; ועט' 250-פלדה לזיון בטון; וט' 250 ציוד מיתוג ובקרה, ועט' 860-גדרות התראה, 2302-תפעול ותחזוקת מנהרות לתחבורה ציבורית וכן וועדות רבות נוספות).   בהתאם לכך, דו"ח הביקורת אינו נכון והמועצה תמשיך לפעול בהתאם לנדרש ממנה בחוק גם בנושא זה.

ליקוי

18. המועצה לצרכנות אינה שולחת לפעילי התקינה נתונים על השפעת התקן הנדון בוועדה, על טיב המוצרים ועל יוקר המחיה, ולא את הנחיותיה לגבי העמדה הצרכנית.

תגובה
המועצה הישראלית לצרכנות

18. 	הליכי התקינה מחייבים ידע, מקצועיות ומומחיות בתחומים רבים ומגוונים כמגוון הנושאים המוסדרים בתקנים הישראלים הרבים (נושאים טכניים, רפואיים, מדעיים, הנדסיים, בניה, מכונאות, חשמל וכיו"ב). מטבע הדברים במועצה קיים ידע וניסיון רב בתחומי הצרכנות על אף היותה ארגון קטן ואולם אין במועצה עובדים בעלי ניסיון חיים מקצועי ועשיר בכלל התחומים הללו שהוזכרו ובהתאם לכך ולאור תקציבה הדל והמוגבל של המועצה, מאותרים בעמל רב מתנדבים (בעיקר פנסיונרים), בעלי ניסיון חיים וניסיון מקצועי כמהנדסים, טכנאים אקדמאיים למיניהם אשר להם הידע והכישורים הנדרשים לייצוג והגנה על נושאים צרכניים בוועדות הרלוונטיות במכון התקנים.  לכן ובניגוד לאמור בדוח המבקר, זרימת המידע הינה בעיקר בכיוון הפוך מהכיוון עליו הצביע המבקר, היינו מנציגי הצרכנים המתנדבים במכון התקנים, אל גורמי המועצה ולא להפך. יחד עם זאת, המועצה מעניקה למתנדבים אלו לאחר איתורם, גיוסם, מיונם וקליטתם כמתנדבי המועצה - כלים צרכניים נוספים, זאת באמצעות הדרכה ואוריינטציה משמעותית. בנוסף, המועצה נמצאת בקשר עם המתנדבים בכל הזדמנות רלוונטית, מבקשת דיווחים, מגיבה לשאלותיהם ככל שיש בידה להעשיר את ידיעות הנציגים המקצועיים ואף מזמנת את המתנדבים לסנכרון ושיתוף מידע בהתאם לצורך.
בהתאם לאמור, בכוונת המועצה הישראלית לצרכנות לערוך רשימה עדכנית ומסודרת של כל ועדות התקינה הרלוונטיות למועצה לצרכנות ובנוסף גובש ונקבע בחודשים האחרונים נוהל מועצה חדש לכל נושא נציגי המועצה המתנדבים במכון התקנים.

ליקוי

19. על משרד הבריאות, המשרד להגנת הסביבה והמשרד לביטחון פנים להיענות לבקשות ההתייעצות של הממונה על התקינה, כדי לקצר את פרק הזמן הנדרש לעדכון התקינה בישראל ולהתאמתה לתקינה הבין-לאומית. על המשרדים להיערך למתן תשובה בפרק הזמן שנקבע בהחלטת הממשלה. זאת ועוד, אם השרים הממונים מתנגדים לעדכון התקינה משיקולים של התאמתה לתקינה הבין-לאומית, עליהם לנמק את התנגדותם ולהודיע עליה בהקדם לממונה על התקינה.

תגובה
משרד הבריאות

19.	הועברה בקשה אל הממונה על התקינה לשלוח רשימה עדכנית של תקנים אשר עדיין ממתינים להתייחסותו המקצועית של משרד הבריאות.  במענה לפניית המשרד, הובהר כי לא ניתן בשלב זה לגבש רשימה עדכנית של תקנים אשר עדיין ממתינים להתייחסותו של משרד הבריאות. הקושי שבגיבוש רשימה זו מקורו בשינוי סטטוס הטיפול בתקנים רבים, וזאת בעקבות כניסתו של חוק התקנים החדש לתוקפו. לפיכך, תקנים רבים הוחזרו לשלבים מוקדמים יותר של תהליך התקינה, כך שנכון להיום אין עוד רלבנטיות להעברת התייחסותו של המשרד לגביהם. כפי שעולה מתשובת אנשי הממונה על התקינה, החזרת התקנים לוועדות התקינה מקורה בסיבות שונות, ביניהן: 
- דחיית התקן על ידי ועדת האימוץ ושליחתו חזרה למכון התקנים לשם קבלת הנמקות נוספות בנוגע לשינויים לאומיים.
- בקשה של ועדת התקינה להחזרת התקן לטיפולה, וזאת עקב מציאת ליקוי בתקן לאחר שזה כבר הועבר אל משרד הממונה על התקינה.
-  התנגדות של משרד המשפטים לקידומו של התקן.

 	על אף האמור, משרד הבריאות העביר את התייחסותו לחלק הארי של התקנים.  להלן פירוט מצב עדכני בנוגע לרשימת התקנים אשר הופיעו בדוח הביקורת:
א. מענה חתום מאת שר הבריאות בנוגע לשני תקנים נשלח אל הממונה על התקינה טרם תקופת הביקורת:
   	ב. מענה חתום מאת המשנה למנכ"ל משרד הבריאות בנוגע ל 23 תקנים נשלח אל הממונה על התקינה לאחר קבלת דו"ח הביקורת.
ג. מענה חתום מאת המשנה למנכ"ל משרד הבריאות בנוגע ל 11 תקנים נשלח אל הממונה על התקינה מאז המענה לדו"ח הביקורת.
  	ד. מענה מהדרג המקצועי בנוגע ל 22 תקנים נוספים הועבר בימים אלה ללשכת השר לשם קבלת אישורו.
    	התייחסות המשרד לתקנים אלה תועבר אל לשכת הממונה על התקינה כבר בימים הקרובים.
    	בהתאם לאמור בסעיפים 1 ו 2 שלעיל, בשלב זה לא ידוע למשרד הבריאות על תקנים נוספים אשר ממתינים אצל הממונה על התקינה להתייחסותו המקצועית של משרד הבריאות.

תגובה
המשרד להגנת הסביבה

19.	המשרד להגנת הסביבה מחויב לעמידה בלוחות הזמנים הקבועים בהחלטת הממשלה, ופועל על מנת לספק מענה מקצועי להיוועצות של הממונה על התקינה. במקרים מסוימים, חל עיכוב במתן ההתייחסות וזאת בשל תהליכי היוועצות פנימיים או דיונים מקצועיים עם גורמים משיקים. לאחרונה פנה המשרד אל הממונה על תקינה במשרד הכלכלה לשם בדיקה של רשימת התקנים הממתינים להתייחסות המשרד מעל לפרק הזמן הקבוע בהחלטת הממשלה, כדי לוודא שהטיפול בנושא מתבצע בצורה מיטבית. לחלק מהתקנים שהמתינו למענה ניתן מענה בידי המשרד, בנוגע ליתר התקנים ולאחר שיחות שנערכו עם משרד הכלכלה בנושא המשרד ממתין לרשימה מעודכנת מהממונה על התקינה.  

תגובה
המשרד לביטחון פנים

19.	ייעול ושיפור השירות הציבורי לאזרח הינו אחת מאבני היסוד בפעילות המשרד לבטחון הפנים לטובת אזרחי מדינת ישראל והמשרד רואה בהפחתת הרגולציה כיעד מרכזי בפעילותו. בהקשר זה, יצויין כי הליך אישור התקינה הוסדר בין רשות הכבאות והמשרד וזמן הטיפול בהם התקצר בהתאם. 





היבטים בפעילותם של גופים ציבוריים זעירים
הגופים המבוקרים: המכון הישראלי ליין, מכון הקרמיקה, רשות הישראלית לחדשנות טכנולוגית, מרכז הפלסטיקה והגומי לישראל בע"מ, חברת אות המוצר, משרד הכלכלה, עיריית ירושלים, רשות החברות הממשלתיות, רשות התאגידים

ליקוי

1. כדי לסייע בפיתוח ענף היין בישראל הוקם בשנת 1956 מכון היין, ולמדינה הייתה זכות למנות מחצית מהחברים במועצת המנהלים של המכון. נוסף על כך יש למדינה - באמצעות משרדי הכלכלה והאוצר - מניית זהב  במכון היין. מטרותיו העיקריות של המכון, כפי שנקבעו בתזכיר המכון, הן: לקדם את ענף היין, לסייע ליצרני היין הישראלי ולמשווקיו להשביח את היין, ליזום ולהקים מוסדות מחקר ובדיקה באמצעות מחקר ופיתוח בנושא היין. המכון הוא חברה ממשלתית מעורבת בהתאם לחוק החברות הממשלתיות, התשל"ה–1975 (להלן - חוק החברות הממשלתיות), והוא נתון לפיקוחה של רשות החברות. מחזור המכירות של ענף המשקאות האלכוהוליים בכללותו נאמד בכ-950 מיליון ש"ח. הענף מורכב מיבואנים ויצואנים של משקאות אלכוהוליים, חמישה יקבים גדולים וכ-250 יקבים בינוניים וקטנים. כושר הייצור של ענף היין לבדו הוא כ-45 מיליון בקבוקים לשנה.
על מכון היין להרחיב את מקורות ההכנסה שלו כדי שלא תהיה לו תלות מלאה בהכנסות מבדיקות עמידה בתקן.

ליקוי

2. יבוא משקאות משכרים מחייב עמידה בתקנים רשמיים ובדיקה במעבדה המאשרת שהמוצר עומד בתקן. משנת 2001 מכון היין בודק עמידה בתקן של משקאות משכרים מייצור מקומי ומיובא. חוק התקנים, התשי"ג-1953 (להלן - חוק התקנים), קובע  כי הממונה על התקינה במשרד הכלכלה (להלן - הממונה על התקינה) לא ייתן אישור למעבדה לבדיקת עמידה בתקן, אם "מתקיימים יחסי תלות או חשש לניגוד עניינים לגבי המעבדה, העלולים לפגוע בתוצאות בדיקתה". עד שנת 2016 החזיקו היקבים הגדולים במחצית ממניות מכון היין, ונציגיהם משמשים בו דירקטורים. למרות החשש לניגוד עניינים, משרד הכלכלה איפשר למכון לבדוק עמידה בתקן של משקאות משכרים שיוצרו ויובאו על ידי בעלי מניותיה. במהלך עשור, בשנים 2011-2001, אפשר הממונה על התקינה למכון היין להנפיק תעודת עמידה בתקן ליבואנים או ליצואנים בלי שהכיר בו כמעבדה מאושרת. ממרץ 2013 עד נובמבר 2016 ביצע מכון היין בדיקות עמידה בתקן ליצוא בניגוד לעמדת משרד הכלכלה, המחזיק מטעם המדינה במחצית המניות של המכון.
ליקוי

3. בעקבות הפסקת בדיקות היבוא בשנת 2012, רשם המכון הפסדים ניכרים בשנים 2015-2013, והוא המשיך להתקיים מהרווחים שצבר בשנים קודמות. המכון לא יזם פעולות נוספות שיגדילו את הכנסותיו, והתקשה בביצוע פעולות נוספות לטובת ענף היין בשנים אלו.

ליקוי

4. אחת ממטרותיו המרכזיות של המכון היא לקדם מחקרים בענף היין על פי בקשת יקבים וכורמים או ביוזמתם. למכון אין תכנית מחקר מסודרת להשבחת היין. כבר כעשור המכון כמעט אינו מבצע מחקרים; המחקר בענף היין נעשה באמצעות מוסדות אקדמיים ומוסדות מחקר, והממשלה מממנת מחקרים בענף הגפן באמצעות משרד החקלאות.

ליקוי

5. באוקטובר 2012 החליטה ועדת השרים לענייני חברה וכלכלה להביא לפירוק מרצון של המכון. תהליך פירוק מרצון דורש כינוס אסיפת חברים וקבלת החלטת דירקטוריון. החלטת הממשלה לא בוצעה מפני שבעלי המניות הפרטיים לא השתתפו בדיון בכוונה תחילה, ונציגי הממשלה לא יכלו לפעול לקבלת ההחלטה לבדם. על מנת למנוע את פירוק המכון העבירו בעלי המניות הפרטיים בשנת 2016 את מניותיהם לנאמן שתפקידו למצוא בעל מניות חדש.

ליקוי

6. הרשות לחדשנות  מפעילה במכון הקרמיקה מסלול סיוע למכוני מחקר. בהתאם להוראות המסלול, על מכון הקרמיקה להעסיק לפחות 15 חוקרים. משנת 2007 מעסיק מכון הקרמיקה כשבעה חוקרים בממוצע. אף שמשרד הכלכלה והרשות לחדשנות ידעו שהמכון אינו עומד בתנאי זה כבר כעשור, היא המשיכה לממן מחקרים במכון בתקופה זו. היקף התמיכה של הרשות לחדשנות במכון מסתכם ביותר ממיליון ש"ח לשנה, וכספי תמיכה זו הם חלק ניכר מההכנסות של מכון הקרמיקה בשנים אלו.
על הרשות לחדשנות להפסיק לממן את פעילות המכון לקרמיקה אם הוא לא עומד בתנאי מסלול הסיוע למכוני מחקר.




תגובה
הרשות הישראלית לחדשנות טכנולוגית

6. 	המכון הגדיל את צוות עובדיו ל-16 (12 משרות מלאות), וצפוי להתרחב במשרה נוספת בחודש ספטמבר 2017. בכך יעמוד בתנאי המסלול העדכניים של רשות החדשנות, הצפויים להיות מאושרים במועצת הרשות עד סוף שנת 2017, המחייב 12 משרות מלאות. בהתאם לכך, גם המחזור השנתי של המכון יגדל כתוצאה מפרויקטים שהפעלתם הותנתה בגידול הנדרש בכוח האדם וכעת יוכלו להתממש.

ליקוי

7. לפי הסכם המסגרת שהכינה הרשות לחדשנות עבור מסלול הסיוע למכוני מחקר, הרשות משלמת 90% מהוצאות המחקר ואינה גובה תמלוגים מהמכירות הנובעות מהמחקר. המכון לא פנה לרשות לחדשנות כדי לאשר למפעלים אחרים לקנות או לקבל את הידע שהצטבר מהמחקר.
השתתפות התעשייה בעלות המחקר במסלול הסיוע למכוני מחקר אמורה להיות בין 10% ל-35%, ואילו הרשות לחדשנות מממנת עד כ-90% מעלות המחקר והיא אינה דורשת תמלוגים מהמכירות. על הרשות לחדשנות לבחון את תנאי המימון במסלול זה כדי למנוע תמריץ למכוני מחקר לבקש השתתפות מוקטנת של התעשייה בתכניות מחקר. נוסף על כך על הרשות לחדשנות לבחון דרכים לעודד העברת ידע למפעלים אחרים על מנת לסייע לפיתוח ענף הקרמיקה והסיליקטים.

תגובה
הרשות הישראלית לחדשנות טכנולוגית

7. במסגרת המסלול העדכני הצפוי להיות מאושר במועצת הרשות עד סוף שנת 2017, בכוונת רשות החדשנות לעודד את המכון, כמו את יתר מכוני המחקר התעשייתיים,  לעסוק במחקר תשתיתי, בו שיעור ההשתתפות של מזמין העבודה יהיה  10%-15%. בנוסף, פרוייקטי מו"פ שחברות מהתעשייה יגישו למסלול שמפעילה זירת הייצור המתקדם ברשות, יחייבו מימון של יותר מ-35% מהחברה. במסגרת פרוייקטים אלה יוכלו החברות להסתייע בשירותי המו"פ של המכון ובכך גם לממן חלק משמעותי מפעילותו.
עדכון המסלול של מכוני המחקר ובניית מסלולים בזירת הייצור המתקדם שיתמכו בחברות שיעזרו בשירותי המכון, הצפויים להיות מאושרים במועצת הרשות עד סוף שנת 2017, יאפשרו את העברת הידע לתעשייה ויתמכו ביצירת מקורות הכנסה נוספים למימון פעילות המכון.

ליקוי

8. בשנים 2015-2012 פעילות מכון הקרמיקה הייתה גירעונית, והוא נזקק לתכנית הבראה. תכנית ראשונית הוכנה רק אחרי מועד סיום הביקורת בשנת 2017, על ידי מנכ"ל חדש שמונה למכון, וטרם בוצעה. המכון הצליח לממן את חובותיו בחלקם מהשכרת שטחי הבניין שבו הוא שוכן למרכז הפלסטיקה, ולא מפעילותו השוטפת. הקטנת השטח העומד לרשות המכון עלולה להקשות עליו להרחיב בעתיד את פעילותו ומטילה צל על הישרדותו בטווח הארוך.

ליקוי

9. הפרדת סמכויות - מכון הקרמיקה הוא גוף קטן, וככזה הוא לא אימץ לעצמו גישה מתאימה למנוע ניגוד עניינים בתהליך קבלת החלטות.
על מועצת המנהלים של מכון הקרמיקה לקדם תכנית הבראה, הפרדת סמכויות ובקרה פנימית על הפעילות העיקרית של המכון.

ליקוי

10. ביקורת פנים - מכון הקרמיקה לא העסיק מבקר פנים, ובשנים שנבדקו (2016-2011) לא נעשתה ביקורת פנים במכון.
על מועצת המנהלים של מכון הקרמיקה לקדם תכנית הבראה, הפרדת סמכויות ובקרה פנימית על הפעילות העיקרית של המכון.

ליקוי

11. בעלות על הבניין של המכון - הבעלות על הבניין והציוד, שהועברה למכון הקרמיקה על ידי האו"ם בשנים הראשונות להקמתו, לא הועברה על שם המכון (המכון משמש נאמן על הרכוש).
על המכון לפעול להסדיר את זכויותיו על הבניין שבו הוא שוכן.

ליקוי

12. השתתפות הרשות לחדשנות במועצת המנהלים - הרשות לחדשנות היא נציגת המדינה במכון הקרמיקה, ולה זכות למנות חבר למועצת המנהלים של המכון. לפני כעשור הפסיק משרד הכלכלה את השתתפות בניהול המכון, למרות העובדה שהשתתפותו נחוצה לניהולו.

תגובה
הרשות הישראלית לחדשנות טכנולוגית

12. עם תחילת הפעילות של רשות החדשנות בינואר 2017, האחריות להפעלת המסלול הועברה אליה בדומה להעברת כל מסלולי התמיכה האחרים של המדען הראשי. אחריות זו כוללת את מימון פעילות המחקר והפיתוח לרבות רכש ציוד מעבדה, אך אינה כוללת את האחריות לניהול המכונים או להשתתפות פעילה במועצת המנהלים שלהם. בכוונת הרשות להעמיד לרשות המכון את הכלים, בדמות מסלולי התמיכה במכוני המחקר ובחברות, שיאושרו במועצת הרשות עד סוף שנת 2017, אשר יאפשרו למכון לתת מענה לצרכי התעשייה.
בכוונת רשות החדשנות לעבוד בתאום עם מועצת המנהלים של המכון לבניית מפת דרכים, שתבסס את מעמדו ויכולותיו בתעשייה. מסלולי התמיכה העדכניים של הרשות, שיאושרו במועצת הרשות בסוף שנת 2017, משרתים יעד זה.

ליקוי

13. חברת אות המוצר נוסדה ב-1970 כחברה ממשלתית מעורבת בהתאם לחוק החברות הממשלתיות, והמדינה מחזיקה ב-40% ממניותיה. המטרה המרכזית של החברה היא קידום אמנים המייצרים אמנות איכותית המאפיינת את העיר ירושלים באמצעות טביעת הסמל "אות המוצר הירושלמי" (להלן - "אות המוצר"), אשר נועד להבליט את ייחודה של ירושלים, והרשאה שנותנת החברה לאמנים לסמן את יצירותיהם בסמל זה. בבעלות החברה בניין גדול והיסטורי באזור תיירות בירושלים, והיא משכירה בו חדרי מלאכה לאמנים. אי-השגת יעדי החברה - החברה אינה פועלת להעלות את המודעות של המותגים "ירושלים" ו"אות המוצר הירושלמי" בקרב הציבור הרחב או להסביר את המשמעות של הסמל "אות המוצר". כתוצאה מכך, החברה אינה מצליחה "להפיץ את תוצרתה המובחרת של ירושלים" בארץ ובעולם, כפי ששמה לה למטרה בתזכיר החברה. כמו כן הרוב המוחלט של המוצרים המוצגים בבניין של חברת אות המוצר אינם שייכים לעיר ירושלים אלא ליודאיקה או לאמנות כללית.
על חברת אות המוצר לפעול לקדם את שינוי המבנה ההתאחדות שלה לחברה לתועלת הציבור (חל"צ).

תגובה
אות המוצר הירושלמי

13. 	החברה מצליחה להפיץ את תוצרתה המובחרת של ירושלים למוזיאונים ומרכזי קהילות, אספנים  וחנויות איכות הפועלות בתחום ברחבי העולם. העובדה שמוזיאונים – החל ממוזאון ישראל, המוזאון היהודי בברלין, המוזאון היהודי בניו יורק רוכשים ומציגים את תוצרת אמני אות המוצר הירושלמי רק מעידה על האיכות המעולה של יצירות אלה והפצתן. 
המוצרים המיוצרים ומוצגים בסדנאות האמנים בבית אינם אמורים לייצג את המושג "ירושלים " בלבד אלא אמורים לאפיין את ההווי שלה ולהוות מרכז ייחודי המפעיל אמנים היוצרים בירושלים, יצירותיהם משקפות ואף יוצרות את אופייה המיוחד, ומופצות בארץ ובעולם.  אות המוצר הירושלמי מציין מוצרים מובחרים  שנעשו בירושלים. 
על מנת שהחברה תוכל לקדם את שינוי המבנה שלה לחברה לתועלת הציבור על משרד הכלכלה לתת את הסכמתו לכך. החברה פנתה למשרד הכלכלה שוב בתאריך 10.8.17 על מנת שיתמוך בהפיכתה לחל"ץ.

ליקוי

14. השכרת חדרי מלאכה לאמנים - לחברה אין כללים כתובים לתמחור עלות שכר הדירה של חדרי מלאכה בבניין החברה. בשנים 2015-2004 לא העלתה החברה את דמי השכירות לאמנים, ובכך מנעה מעצמה את הגדלת מקורות ההכנסה שלה. נוסף על כך התחלופה של האמנים השוכרים את חדרי המלאכה היא נמוכה מאוד ואינה מעודדת קידום של אמנים חדשים.
על מועצת המנהלים של החברה לבחון ולעדכן את דמי השכירות של חדרי המלאכה בבית אות המוצר מדי שנה בשנה ולבחון מחדש את מדיניות השכרתם. על מועצת המנהלים לוודא שמדיניות זו תעלה בקנה אחד עם כללי מינהל תקין ועם עקרון השוויון.
		
תגובה
אות המוצר הירושלמי

14.	כמוסד ללא כוונת רווח, מטרת החברה אינה למצות ככל האפשר את הרווח המקסימלי משכר דירה אלא לתמוך באמנים בין השאר על ידי סבסוד שכר הדירה. הסיוע לאמנים בסבסוד שכר הדירה מאפשר להם להמשיך ליצור בירושלים חרף כל הקשיים והינו אחד הגורמים המונעים את עזיבת ירושלים. כנגד המגמה המובהקת של עזיבת האמנים את ירושלים החברה נוקטת מדיניות של יצירת קהילת אמנים קבועה ואיכותית התורמת לעשייה של מוצרי אמנות בירושלים. איכות האמנים היא המדד החשוב ליצירת אמנות ייחודית ואיכותית  המאפיינת את העיר. יחד עם זאת כפי שצוין בדברי המבקר,  קרוב ל-10 אחוז (2-3, מתוך 34) נוספים לבית מדי שנה ונקלטים בקהילה תומכת ומפרה.
 
ליקוי

15. על משרד הכלכלה, משרד האוצר ורשות החברות למנות דירקטורים מטעם המדינה למועצת המנהלים של חברת אות המוצר. על רשות החברות לבחון את העברת המניות הרשומות על שם המדינה למשרד ממשלתי אחר או לגוף ציבורי אחר שיש לו עניין, רצון ויכולת לקדם את החברה ולסייע לה להשיג את המטרות החדשות שייקבעו, או לשלב את פעילות החברה עם גוף ציבורי הפועל באותו תחום.

תגובה
רשות החברות הממשלתיות

15. 	חוק החברות הממשלתיות, התשל''ה- 1975 מסדיר את דרך המינוי של דירקטורים בחברה ממשלתית, וקובע כי המינוי יעשה בידי השרים, קרי השר האחראי על החברה ושר האוצר, לאחר התייעצות עם הוועדה לבדיקת מינויים, וזאת בשונה מהאמור בהערת שוליים 49. מינוי דירקטור לחברה ממשלתית טעון אישור הוועדה לבדיקת מינויים (ולא של הרשות) אשר בוחנת אם המועמד עומד בתנאי הכשירות כנדרש בחוק ומתאים לכהן כדירקטור בחברה שאליה מועמד.
הרשות מבקשת להדגיש כי מינוי הדירקטורים אינו בסמכותה אלא בסמכות השרים לאחר התייעצות עם הוועדה לבדיקת מינויים. עם זאת, הרשות נוקטת בכל האמצעים העומדים לרשותה על מנת לנסות ולהביא לכך שהשרים יאיישו את הדירקטוריונים כנדרש, ועומדת בכל עת לרשות השרים לסיוע וייעוץ בכל הקשור להרכב הדירקטוריון ולהתאמה של הדירקטורים לחברות הממשלתיות. כך, הרשות משקיעה משאבים רבים על מנת לסייע לשרים ולדאוג לאיוש תקין של הדירקטוריונים. בכלל זה הקמת מאגר הנבחרת והגדלתו בשנת 2017 ל-900 מועמדים, ייזום פגישות שוטפות עם עוזרי/יועצי השרים, שליחת טבלאות הרכב אחת לחודש ושליחת מכתבי סטטוס רבעוניים.
	אחת לחודש שולחת הרשות אל משרדי הממשלה טבלאות הרכבי הדירקטוריונים של חברות המצויות באחריות משרדם. טבלאות אלו כוללות את כל המידע הנדרש, לרבות  הרכב הדירקטוריון, הכשירויות הנדרשות לצורך השלמת הגרעין הניהולי וכן מועד פקיעת כהונתו של כל אחד מהדירקטורים המכהנים.
	כיוון שהרשות רואה חשיבות רבה באיוש הדירקטוריונים לצורך פעילות סדירה של החברות הממשלתיות ממשיכה הרשות בכל עת בניסיונות לקדם מינויים מקצועיים בחברות הממשלתיות ולהביא לשיפור באיוש הדירקטוריונים.



שימוש בכרטיס רב-קו בתחבורה ציבורית 
הגופים המבוקרים: משרד התחבורה, משרד הבטחון, משטרת ישראל, שירות בתי הסוהר


ליקוי

1. הנפקת כרטיסי רב-קו אישיים וחצי אנונימיים נעשית ב-118 עמדות שירות מאוישות בארץ. בתל אביב-יפו ובירושלים יש שמונה עמדות שירות, ואילו במטרופולין באר שבע יש רק שלוש עמדות שירות, ובערים כמו בית שמש ונתניה - רק עמדת שירות אחת. 

תגובה
משרד התחבורה

1. 	מספר עמדות השירות יעלה ל-125 עד לסוף השנה הנוכחית (בכלל זה עמדה נוספת בבאר שבע ושתי עמדות נוספות בבית שמש). להערכתנו, היקף כזה של עמדות מאוישות אמור לספק מענה הולם לאוכלוסיית הנוסעים בתחבורה הציבורית.

ליקוי

2. אין אחידות בתקופת המינוי החודשי ברכבת (30 יום מיום הפעלת הכרטיס) ובאוטובוסים (על פי חודש קלנדרי). 

תגובה
משרד התחבורה

2. 	לאחרונה הוסיף המשרד את האפשרות לרכוש מנוי חודשי גמיש גם לאוטובוסים באמצעות אתר האינטרנט "רב קו אונליין" וכן באמצעות הטעינה במכשירי הכספונטים.

ליקוי

3. היקף הטעינות באמצעות רשת האינטרנט ומכשירי טלפון חכמים הוא נמוך, ואין עמדות טעינה הפזורות בארץ לאורך קווי הנסיעה המרכזיים או במרכזי קניות גדולים. מרבית מחזיקי הכרטיס טוענים אותו אצל נהג האוטובוס, וכך זמן שהייתו בתחנה וזמן הנסיעה מתארכים.
על משרד התחבורה להוסיף חלופות לטעינת כרטיסי הרב-קו ברחבי הארץ, ובכללן עמדות מאוישות ועמדות טעינה לאורך קווי התח"ץ ובמרכזים המשרתים אוכלוסיות גדולות. כמו כן על המשרד לפתח וליישם אפשרויות טעינה באמצעים טכנולוגיים מתקדמים יותר, כגון טעינה באמצעות האינטרנט ויישומונים, ולהביאן לידיעת הציבור. 

תגובה
משרד התחבורה

3. 	משרד התחבורה פועל במספר מישורים על מנת להנגיש את תהליך הטעינה שלא באמצעות הנהג, כך שכל נוסע יוכל לטעון את כרטיס הרב קו בנוחות מרבית.
המשרד נמצא בתהליך מואץ לקראת הפחתת טעינת חוזי הנסיעה באמצעות הנהג. התהליך כולל, בין היתר, התקנת עמדות טעינה ברחבי הארץ (הן בסמיכות לתחנות אוטובוס והן במרכזי קניות, בתי חולים ומוסדות אקדמיים), אפשרות לטעינת הכרטיסים במכשירי הכספונטים הפזורים ברחבי הארץ, מתן אפשרות לטעינה אוטומטית של הכרטיס באמצעות הרשאה לחיוב חשבון (טרם הושלם) ועוד.
ניתן לראות כדוגמא את העיר באר שבע, בה לא מתבצעת כלל מכירה אצל הנהג. בעיר זו הותקנו מכשירי טעינה על גבי האוטובוסים ובנוסף הוצבו מכונות טעינה ברחבי העיר. כמו כן קיימות בעיר כ-100 מכונות ATM, בהן ניתן לטעון את כרטיסי הרב קו.
במהלך השנה האחרונה כמות הטעינות באינטרנט גדלה באופן מסיבי, בשיעור של כ-100 אחוזים. זאת ועוד, אפשרות הטעינה בכספונטים כבר קיימת בכ-2500 מכשירים הפרוסים ברחבי הארץ. המשרד פועל נמרצות במישור זה, כך שעד סוף שנת 2018 המכירה אצל הנהג בטבעות הראשיות במטרופולינים ירושלים ותל אביב תצומצם לאחוזים מזעריים.
	
ליקוי

4. מחזיק כרטיס רב-קו שצריך לקבל החזר או לשחזר את כרטיסו (למעט מינוי תקופתי) נדרש לעתים לחכות 72 שעות ממועד הפנייה לעמדת השירות כדי שיהיה אפשר לשחזר את כל הפעולות בכרטיסו, אם נעשו אצל מפעילים שונים. 
על משרד התחבורה לייעל את הליכי ההחזר והזיכוי הכספי של מחזיקי כרטיס רב-קו כדי שלא ייאלצו לחכות 72 שעות ממועד הפנייה למרכז השירות. 



תגובה
משרד התחבורה

4. 	תהליך שחזור הכרטיס מופעל ע"י מרכז השרות, על בסיס המידע המנוהל בו,  באמצעות מחשבים שמותקנים בעמדות השרות אצל המפעילים. התהליך בו המידע מגיע למרכז השרות הארצי של משרד התחבורה (המסלקה) ממפעילי התחבורה הציבורית עלול להתארך עד 72 שעות, בשל העובדה שבחלק מהמכשירים, נהגים המסיימים עבודתם בשעות הערב נדרשים לפרוק רק בתוך יומיים את המכשיר והגעת הנתונים אורכת יום נוסף. במסגרת מערכות הכרטוס החדשות שנרכשות, שונו הדרישות הטכנולוגיות, כך שהשידור יגיע ישירות מהאוטובוס למאגרי המידע ללא פריקת נהג ובכך תיפתר הבעיה.
יצויין כי לבעלי חופשי חודשי וחופשי שבועי, אם נמצא כי החוזה קיים במרכז השרות הארצי ניתן לשחזר את הכרטיס גם בטרם עברו 72 שעות. יצויין כי כמות שחזורי היתרות בכרטיסי הרב קו בשנתיים האחרונות הינה כ-630  אלף שחזורים.

ליקוי

5. יש מחזיקי רב-קו שאינם יודעים כי חובתם לתקף את כרטיסם אף בנסיעה שאינה מחייבת תשלום, למשל נסיעה במינוי חודשי והם עלולים לשלם תעריף מוגדל ("קנס") בשל כך. 

תגובה
משרד התחבורה

5. 	בקווים בהם ניתן לתקף בדלת אחורית –  פורסמה הנחיה ברורה בכל דפי הפרסום והחוברות  שהופצו.
 	כמו כן, מערכת הכריזה בשירות העירוני מציינת אף היא את חובת התיקוף.  על אף האמור, המשרד יוסיף את המידע האמור גם לאתר האינטרנט.

ליקוי

6. הרחבת השימוש במערכות פתוחות (מערכות שיש בהן תיקוף רב-קו שלא בסמיכות לנהג וללא התערבותו) מחייבת הפעלת מנגנוני אכיפה מתאימים כדי להבטיח את תיקוף הכרטיסים כנדרש ואת שלמות הדיווחים על מספרי הנוסעים. 




תגובה
משרד התחבורה

6. 	המשרד פועל על מנת לבצע בקרה מקיפה בכלל המקרים, ובפרט במקרים המתוארים.

ליקוי

7. אנשי כוחות הביטחון אינם נדרשים לתקף את נסיעותיהם בתח"ץ, ולפיכך אין מידע על היקפן. 
על משרד התחבורה לפעול עם משרד הביטחון ועם משטרת ישראל ושירות בתי הסוהר, כדי לקבוע בהקדם כללים לתיקוף נסיעותיהם של אנשי כוחות הביטחון בתח"ץ ולאסוף מידע על היקפן, בכפוף למגבלות אבטחת המידע ולמגבלות נדרשות אחרות. 

תגובה
משרד התחבורה

7.	 משרד התחבורה פועל מזה תקופה ארוכה מול משרד הביטחון במטרה לחייב את החיילים לתקף את כרטיס הרב קו שלהם (באמצעות החוגר). משרד הביטחון עד כה לא יישם את ההנחיה משיקולים השמורים עמו. בתקווה כי הנושא ייפתר בהקדם.

ליקוי

8. תיקוף הנסיעות על ידי אנשי כוחות הביטחון יכול לאפשר התחשבנות מלאה עם מפעילי התח"ץ ומשרד התחבורה על פי היקף הנסיעות בפועל. מידע מלא על מספרי הנוסעים עשוי לסייע למפעילי התח"ץ בתכנון קווי שירות ולוחות זמנים, והסדרת התשלומים להם. 

תגובה
משרד התחבורה

8. 	המשרד נמצא בדיונים מתמשכים מול משרד הביטחון במטרה למצוא דרך לאפשר תיקוף של אנשי כוחות הביטחון בתחבורה הציבורית.

תגובה
משרד הבטחון

7,8.	מתקיימת עבודת מטה בין גורמי משרד הבטחון ואמו"ן לבין משרד התחבורה ומשרד האוצר, הבאה לידי ביטוי בתעבורה דו צדדית של גירסאות טיוטה להתקשרות, שמטרתן להגיע לנוסח מוסכם.
ברקע הדברים ישנם שני משתנים המשפיעים על ההחלטות: 1. הצעת חוק הפועלת להסדיר נסיעת חיילי צה"ל גם על בגדים אזרחיים וכן בסופי שבוע. 2. רפורמת התחבורה הציבורית המאפשרת לרכוש כרטיס נסיעה בכלי תחבורה ובקווים שונים בתוך מכסת 90 דקות של נסיעה בודדת. לכך יש להוסיף גם את העובדה שתעריפי התחבורה הציבורית לצה"ל, הן ברמת הפרט והן המצטברים למעהב"ט התייקרו, בעקבות העברת מרבית בסיסי ההדרכה של צה"ל ממרכז הארץ לנגב. המשא ומתן וההסדרה אמורים להסתיים ברבעון ד' 2017. 

ליקוי

9. משרד התחבורה התקשר בשנת 2010 עם בנק הדואר בדרך של פטור ממכרז לתקופה של שלוש שנים לביצוע פיילוט בהיקף של עד 10 מיליון ש"ח. ההתקשרות הוארכה פעמים מספר במהלך השנים, בדרך של פטור ממכרז, זאת בלא בדיקה מעמיקה של הפרויקט ועלויותיו, ולמרות הנחיית החשכ"ל לצאת למכרז פומבי עד סוף 2015. ההתקשרות הוארכה שוב בסוף שנת 2016 לשנתיים. היקף ההתקשרות הכולל הגיע לכ-60 מיליון ש"ח. 
על משרד התחבורה להפיק לקחים מתהליך ההתקשרות להפעלת מרכז השירות בבנק הדואר ולבחון התארגנות אסטרטגית כוללת למערך כרטוס משולב לתחבורה הציבורית, הפעלת מערכות דומות למערכות הכרטוס בעולם ופרסום מכרז בין-לאומי. ראוי שכל אלה ייעשו לפני תום תקופת הפטור ממכרז שניתן בהתקשרות הנוכחית עם בנק הדואר. 

תגובה
משרד התחבורה

9. 	ההתקשרות עם בנק הדואר נחשבת ארוכת טווח בשל אופייה. הנימוקים לכך הועלו בפני ועדת הפטור בחשב הכללי ונמצאו הגיוניים ומוצדקים, ולכן הוארך הפטור.
המשרד פועל להכנת תכנית אסטרטגית כוללת למערכת כרטוס עתידית בתחבורה הציבורית עוד טרם תום תקופת הפטור.

ליקוי

10. אין אתר גיבוי למערך כרטיסי רב-קו אלא רק לנתונים, דבר שמגביר את הסכנה לפגיעה בשירות לנוסעים ובהכנסות בעקבות תקיפה או תקלה במרכז השירות. 
על משרד התחבורה לפעול בדחיפות להשלמת מערך הגיבוי של מרכז השירות.

תגובה
משרד התחבורה

10. 	קיים גיבוי שוטף לדיסקים וקלטות לצורך שיחזור למקרה של תקלה טכנית, וקיימת האפשרות להוצאת קלטות גיבוי אל מחוץ לבנק הדואר על מנת לא לאבד את הנתונים במקרה אסון. המשרד מצוי במגעים מתקדמים להקמת אתר חיצוני לגיבוי למקרה אסון (DRP) לשחזור המערכת בתוך זמן קצר, שיבוצע בחודשים הקרובים.

ליקוי

11. 	על משרד התחבורה לבחון ייזום של חקיקה ראשית ושל חקיקת משנה להסדרת סמכויות האכיפה של מפעילי התח"ץ על הנוסעים. כמו כן על המשרד לפעול להגברת יידוע הנוסעים על חובתם לתקף את כרטיס הרב-קו גם כאשר אין חובת תשלום בעד הנסיעה.

תגובה
משרד התחבורה

11. 	הרשות הארצית לתחבורה ציבורית פועלת לתיקון התקנה האמורה, כך שעקרונות האכיפה יהיו אחידים. ניסוח התקנה הושלם במשרד, והתקנה מצויה כעת במשרד המשפטים.

ליקוי

12. 	על משרד התחבורה לבחון את האפשרות לקבוע שיעורים שונים של תעריף מוגדל (המשולם כ"קנס"), וכן עליו לשקול הבחנה בין נסיעה שהנוסע לא שילם בעדה ובין נסיעה ששולם בעדה, אך הכרטיס לא תוקף. 

תגובה
משרד התחבורה

12. 	המשרד בוחן את הנושא, גם במסגרת הצעת חוק פרטית שהוצעה בעניין זה. לממשלה ישנם הסכמים חתומים מול מפעילי התחבורה הציבורית השונים, ושינוי כאמור אינו דבר של מה בכך. המשרד והמפעילים מפרסמים את הצורך בתיקוף הכרטיס גם כאשר אין חובת תשלום בעד הנסיעה.


פיקוח ובקרה על פעילותן של חברות תשתית בתחום התחבורה היבשתית

הגופים המבוקרים: משרד התחבורה, אגף החשב הכללי – משרד האוצר, רשות החברות הממשלתיות, נתיבי ישראל, רכבת ישראל, משרד הבינוי והשיכון


ליקוי

1. בנובמבר 2015 פתחה המשטרה בחקירה גלויה עקב חשדות לשחיתות ולמעשים פליליים בנת"י (להלן - פרשת נת"י). בדיונים והתכתבויות שנערכו בין המשנה ליועץ המשפטי לממשלה, החשבת הכללית במשרד האוצר דאז, מנהל הרשות ונציגים ממשרד התחבורה (להלן – גורמי הממשלה) הועלו בעיות עקרוניות רבות הנוגעות לתפקודן של חברות התשתית ולבקרה עליהן. בעקבות זאת אישרה הממשלה באוגוסט 2016 החלטה ולפיה יש להקים צוות ממשלתי משותף לאגף החשכ"ל, אגף התקציבים, רשות החברות ומשרד התחבורה שיפעל לשיפור הבקרה על חברות התשתית ובכלל זה תיאום בין גורמי הבקרה השונים. עד מועד סיום הביקורת לא הוקם צוות כאמור. 

תגובה
רשות החברות הממשלתיות

1. 	הרשות ערכה במהלך שנת 2016 עבודה מקיפה לסקירת פעילות חברות התחבורה הממשלתיות ותהליכי הבקרה עליהן. עבודה זו הוגשה בחודש פברואר 2017 לנציגי הממשלה הרלוונטיים כרקע לעבודת הצוות האמור בהחלטת הממשלה. הרשות תפנה לגורמי המדינה הרלוונטיים לקידום הקמת הצוות האמור.

ליקוי

2. מהביקורת עולה כי גורמי הממשלה ידעו במשך זמן רב על אי-קיום פיקוח ובקרה נאותים על פעילות חברות התשתית והיו מודעים לסיכונים הגדולים האפשריים, בהם פגיעה בטוהר המידות ושימוש לא ראוי בתקציבים המועברים מהמדינה לחברות, אולם לא פעלו מספיק כדי לשפר את מנגנוני הפיקוח והבקרה עליהן. פרשת נת"י משקפת ביתר שאת את החסרונות במודל הקיים של הבקרה על חברות התשתית, הן הפנימית והן החיצונית, ובעיקר בנוגע למקומם ולתפקודם של "שומרי הסף" בחברות, שאמורים לשמור על המינהל התקין.
הצורך לשפר את תהליכי הבקרה - הן הפנימיים והן החיצוניים - על פעילות חברות התשתית מחייב מציאת מנגנוני בקרה יעילים ומתואמים שיבטיחו כיסוי מלא ככל הניתן למגוון הסיכונים הקיימים בפעילות החברות. לשם כך יש משנה חשיבות שמשרד התחבורה, משרד האוצר ורשות החברות יקימו בהקדם את הצוות המשותף לגורמי הממשלה העוסקים בבקרה על חברות התשתית, בהתאם להחלטת הממשלה מאוגוסט 2016.

תגובה
רשות החברות הממשלתיות

2. 	הרשות תפעל להקמת צוות בין משרדי שיבחן את מנגנוני הבקרה הקיימים תוך בחינת הצעות לשיפורם.

ליקוי

3. בבדיקת הדירקטוריונים של חברות התשתית נמצא כי בשנים 2016-2014 חלק מהם פעלו באיוש חלקי, ולעתים מספר הדירקטורים היה אף קטן מהמספר המזערי של דירקטורים שנקבע לדירקטוריון החברה, ובחלק מהדירקטוריונים לא מונה יו"ר קבוע במשך תקופה ממושכת. מההתכתבויות בין גורמי הממשלה ומדוח ביקורת קודם של משרד מבקר המדינה על חברת נתיבי איילון  עולה כי חלק מהדירקטוריונים לא קיימו דיונים מעמיקים בנוגע לפעולות הליבה של החברות, וכי היה תיאום רופף בינם לבין מערך הבקרה בחברות. מצבים אלה עלולים לפגום בתפקודו של הדירקטוריון כגורם מפקח יעיל ואפקטיבי.
לנוכח תפקידו המרכזי של הדירקטוריון בחברות הממשלתיות, מן הראוי שהשרים יפעלו למינוי דירקטורים באופן סדיר כדי למצות את המיטב מפוטנציאל התרומה של הדירקטוריון, בין היתר כדי לשפר את תפקוד החברות, להבטיח פיקוח נאות על פעילותן ולמנוע פגיעה באינטרס הציבורי. כן עליהם לוודא שהדירקטוריונים ידונו במרכיבים המהותיים של פעילות החברות, ושכל המידע הדרוש לקיום דיונים אפקטיביים יהיה גלוי לפניהם.

תגובה
רשות החברות הממשלתיות

3.	הרשות מובילה בשנים האחרונות מספר תהליכים שמטרתם שיפור איכות תפקוד הדירקטוריונים של החברות הממשלתיות, כך שיוכלו להוביל לשיפור החברות וביצועיהן ולשיפור התוצאות הכספיות שלהן בסביבה עסקית מורכבת, דינמית ומאתגרת. במסגרת זאת, כאמור בפסקה 89 בדוח, החלה הרשות לבחון מודל לבדיקת אפקטיביות הדירקטוריון בחברות הממשלתיות בנוסף לקידום מהלך "נבחרת הדירקטורים" שהוביל לשיפור משמעותי באיכות הדירקטוריונים של החברות הממשלתיות.
עמדת הרשות היא כי דירקטוריונים של החברות הממשלתיות אכן אמורים לעסוק בעיקר ולא בתפל, לתכנן כך את דיוניהם ואת סדר היום לכל דיון, וכי נדרש שיפור בתחום זה. בכדי שזה יבוצע - יש צורך בדירקטורים ויושבי ראש אשר מיומנים בהובלת תהליכים אסטרטגיים וניהוליים מורכבים בדירקטוריונים, מה שמדגיש את חשיבות בחירת חברי דירקטוריון על פי קריטריונים מקצועיים, והקפדה על גיוון בדירקטוריון. ככל שהדירקטוריון יהיה בנוי נכון יותר ומקצועי יותר, ויהיה בלתי תלוי ונתון ללחצים - יוכל לקיים הערה זו ולעסוק בדברים המהותיים לחברות. בנושא הידע הדרוש - גם זה מתחבר למקצועיות הדירקטורים - ככל שיש דירקטורים שמבינים את תפקידם, ואף, מתוקף מקצועיותם יודעים אילו חומרים לבקש - הערה זו של המבקר יכולה להתקיים. כבר היום ניתן לראות בשטח דירקטוריונים שמונו בהם דירקטורים מקצועיים - שינוי משמעותי ביכולתם המקצועית, לרבות דיונים מעמיקים ותהליכי קבלת מידע איכותיים. 
בנוסף, חוזר הרשות בנושא "הנחיות רשות החברות הממשלתיות בנוגע לפיקוח ובקרה על פרויקטי תחבורה המבוצעים על ידי חברות התחבורה הממשלתיות", מציב סט חדש של כללים שצפוי לשפר את פעילות הדירקטוריון, לשפר את הקשר בין הבקרות הפנימיות בארגון לאלה החיצוניות ולמקד את עבודת הדירקטוריון בנושאי הליבה של החברות - תכנון וביצוע של פרויקטי תשתית.

ליקוי

4. חלק מהחברות פעלו תקופה ארוכה בלי שמינו בעלי משרה קבועים לתפקידים הנחשבים גם כ"שומרי סף" - יועץ משפטי ומבקר פנימי, ובמקרים רבים הסתמכו החברות על בעלי משרה חיצוניים. ליקויים אלה פוגעים בצורה מהותית בפיקוח ובבקרה הפנימית בחברות ומעלים חשש לתקינות התפקוד של החברות עצמן. 
ראוי שרשות החברות, משרד האוצר ומשרד התחבורה ישקלו את הצעת הפרקליטות להגדיר תפקידים חשובים מסוימים כ"תפקידי ליבה" שלא יוצאו למיקור חוץ, ואף לשקול לקבוע תנאי סף מינימליים למילוי תפקידים אלה. נוסף על כך, עליהם ועל היועץ המשפטי לממשלה להשלים את הדיון בשאלת מינוים של "שומרי הסף", כפיפותם והבטחת תפקודם המקצועי.
		

תגובה
רשות החברות הממשלתיות

4. 	בחוזר הרשות משנת 2013 בנושא "היועץ המשפטי הפנימי בחברה ממשלתית", עוגנה במפורש מדיניות הרשות ולפיה על כל חברה ממשלתית שרמת סיווגה היא 7 ומעלה להעסיק יועץ משפטי פנימי ולא תסתפק בקבלת יעוץ משפטי מטעם גורם חיצוני בלבד. בהתאם לחוזר האמור, גם בחברות ממשלתיות בסיווג נמוך יותר מומלץ כי, ככל הניתן, יועסק יועץ משפטי פנימי בחברה, אלא אם כן, החליט דירקטוריון החברה כי, בשל היקף העסקים של החברה ואופי עיסוקה, ישנם טעמים מספקים לכך שהייעוץ המשפטי לחברה יינתן על ידי גורם חיצוני בלבד.

ליקוי

5. על פי המודל הקיים בחברות הממשלתיות, "שומרי הסף" כפופים להנהלת החברה. בעקבות פרשת נת"י, גורמי הממשלה המופקדים על הבקרה בחברות העלו לדיון כשלים בתפקודם של "שומרי הסף" בחלק מהחברות ובמסגרת הדיון הועלתה שאלת כפיפותם של "שומרי הסף". אולם עד מועד סיום הביקורת הדיון בשאלה זו לא מוצה, בין היתר מאחר שכאמור הצוות המשותף לגורמי הממשלה לא הוקם.

תגובה
רשות החברות הממשלתיות 

5.	הרשות תפנה לגורמי המדינה לקידום הקמת הצוות הבין משרדי. ואולם, לעמדת הרשות, על הצוות לדון לאו דווקא בשאלת כפיפות שומרי הסף, שאלה שכאמור, בשלב זה לא הוצגה כל תשתית לבחינתה, אלא בצורך בבקרות וההסדרים הנדרשים הכוללים לשיפור בבקרות על חברות התחבורה.

ליקוי

6. הביקורת העלתה כי בעבר עלו ליקויים רבים בנוגע לדרכי עבודתן של ועדות המכרזים וועדות החריגים במרבית חברות התשתית, בעיקר בהליכי בחירה של ספקים, התקשרויות בניגוד לחוק חובת המכרזים ותקנותיו ובניגוד לנוהלי החברות עצמן, התעלמות מניגודי עניינים והיעדר בקרות נדרשות (הן פנימיות והן חיצוניות) על עבודת הוועדות. בפרשת נת"י מנגנון "שומרי הסף" בחברה לא סייע למעשה אף הוא לסיכול בזמן אמת של שיטות עבודה שאפשרו לכאורה בחירת ספקים מקורבים בתמורה לתשלום שוחד לבכירים בחברה מכספי הציבור. כל אלה מצביעים על כשלים בפעילותם של מנגנוני הממשל התאגידי - ובהם "שומרי הסף" - בפיקוח ובבקרה על ניהול המכרזים וההתקשרויות. יש לציין שגם מנגנוני הבקרה של משרד התחבורה ומשרד האוצר לא נתנו פתרון מספק לעניין זה.
על הגורמים האחראים להתנהלות חברות התשתית לתת דעתם לכשלים שהועלו בתחום המכרזים וההתקשרויות בחברות הממשלתיות ולמיגורן של תופעות שנחשפו ואשר פוגעות קשות במינהל התקין, בעקרון השוויון ובאמון הציבור בהתנהלות החברות והממשלה בכלל. כמו כן, עליהם לפעול כדי להגביר את האפקטיביות של הבקרות בחברות - הן הבקרות הפנימיות והן הבקרות החיצוניות. על גורמי הממשלה השונים לפעול בנושא בשיתוף פעולה ובתיאום מירבי, ולבחון לעומק, אך בתקופת זמן קצרה, את ההצעות השונות שהועלו. על כן זהו אחד הנושאים העיקריים העומדים לפתחו של הצוות המשותף לגורמי הממשלה לכשיקום.

תגובה
רשות החברות הממשלתיות

6. 	חוזר הרשות בנושא "הנחיות רשות החברות הממשלתיות בנוגע לפיקוח ובקרה על פרויקטי תחבורה המבוצעים על ידי חברות התחבורה הממשלתיות" מציב סט חדש של כללים שיש בהם לשפר את הבקרות בנושא זה. חוזר זה יפורסם כחוזר סופי בהקדם. בנוסף, הרשות ערכה מאז שנת 2012 למעלה מ-5 ביקורות מיוחדות לפי סעיף 45 לחוק החברות הממשלתיות, התשל"ה-1975 בנושא רכש והתקשרויות. ממצאים אלה הועברו לחברות לצורך טיפול בהן. הרשות עוקבת אחר יישום מסקנות הדוחות וכן תבצע ביקורות בנושאים אלה מעת לעת בהתאם לצורך ולנסיבות.

ליקוי

7. חברות התשתית חותמות פעמים רבות על הסכמי פשרה בסכומים גבוהים עם הספקים שלהן, בעיקר עם קבלנים, עקב חילוקי דעות על גובה התשלום. משרדי האוצר והתחבורה ורשות החברות לא קבעו תהליך סדור לניהול פשרות על ידי חברות התשתית ואינם מקיימים בקרה מספקת בסוגיה זו.
נוכח הסכמי פשרה רבים, בחלקם בהיקפים גדולים, שחתמו חברות תשתית עם קבלנים והרגישות של הנושא מבחינת מינהל תקין בחברות, על משרדי האוצר והתחבורה ורשות החברות לגבש נהלים על בסיס החלטת הממשלה מאוגוסט 2016.



תגובה
רשות החברות הממשלתיות

7. 	הרשות תפעל לקמת הצוות בין משרדי שיבחן את מנגנוני הבקרה הקיימים תוך בחינת הצעות לשיפורם.

תגובה
משרד התחבורה

7. 	החלטת הממשלה מסדירה את העקרונות למעורבות המדינה בתשלומי פשרות וקובעת שהסכם פשרה של עד 30 מלש"ח הינו בסמכות החברה. יש לנקוט משנה זהירות בטרם פוגעים באחריות התאגידית של חברות התשתית המקיימות ועדות מכרזים והליכים מוסדרים על פי חוק. הדרך הנכונה להתמודד עם אי סדרים אינה בתוספת בקרה חיצונית מצד הממשלה, אלא בחיזוק הבקרות והמנגנונים הפנימיים בחברה וחיזוק שומרי הסף.

ליקוי

8. מהביקורת עולה כי אף על פי שחברות התשתית פעילות זה עשרות שנים בהקמת פרויקטים תחבורתיים הממומנים מתקציב המדינה (בתצורה של חברות ממשלתיות או בתצורות אחרות), עד שנת 2014 לא נעשתה במשרד התחבורה חשיבה כוללת ומסודרת לגבי תהליכי הפיקוח והבקרה על תפקודן ועל תהליכי התכנון והביצוע של הפרויקטים שהן מקימות. בכלל זה לא נקבעו נהלים וכלי בקרה מספקים ולא גובשו שיטות עבודה שיתמכו בתהליכי עבודה תקינים ויעילים בחברות ובשקיפות של פעילותן כלפי הגורמים המוסמכים מטעם המדינה. בשנת 2014 החל משרד התחבורה לגבש נהלים בנושא ולקבוע שיטות עבודה חדשות מול חברות התשתית. במועד סיום הביקורת חלק מהנהלים היו בתהליך של גיבוש, בחלק מהנושאים היו חסרים נהלים, וכלי הבקרה ושיטות העבודה החדשות עדיין לא הוטמעו באופן מלא. 

תגובה
משרד התחבורה

8. 	החל משנת 2014 החלו לגבש במנהל תשתיות את הבסיס המשמעותי של פעילות הבקרה וכי חלה התקדמות רבה בנושא זה. בשנת 2015 יצאו טיוטות נהלים לדוחות בקרה שונים, וכן לנוהל בקרה כללי שמסדיר את כל הסוגיה. לאחר מכן פורסמו הנהלים באופן סופי ומאז שיטות העבודה מוגדרות וברורות. יצוין שרמת השליטה בנתונים ואפקטיביות הבקרה הגיעו עד רמה של בקרה באמצעות מערכות BI מהמתקדמות ביותר בשרות הציבורי.

ליקוי

9. אגף החשכ"ל ומינהל התשתיות דנו בשאלה האם עדיף לאחד את שני סוגי הבקרה - בקרת על ובקרת ביצוע ותשלומים - או לפצל אותן בין שני סוגי חברות בקרה. דיונים אלה לא תועדו בפרוטוקולים. 

ליקוי

10. בשנים האחרונות מועסקים במינהל התשתיות שני מהנדסים בלבד, שעוסקים בעיקר באישור דרישות התשלום של חברות התשתית ואינם מעורבים מספיק בקבלת ההחלטות בכל הנוגע לאישור פרויקטים ולבקרה על ניהולם. הדבר פוגם במקצועיות ובבקרה של משרד התחבורה באחד מתפקידי הליבה המרכזיים שלו וגורם להסתמכות רבה על חברות בקרה חיצוניות. 
על משרד התחבורה לדאוג לאייש את מינהל התשתיות בצוות מקצועי ומיומן בעל ידע הנדסי רלוונטי, שיוכל להתמודד עם האתגרים הניצבים בפני המינהל, ובכך גם ישמר את פעילות הליבה של המשרד ויפחית את תלותו בחברות הבקרה. נוסף על כך עליו להשלים את תהליכי הגיבוש וההטמעה של הנהלים וכלי הבקרה שלו בכל הנוגע לעבודתו עם חברות התשתית. עליו לנהוג באחריות שלטונית ולבצע עבודת מטה כדי לאפיין את הכשלים הרבים בניהול הפרויקטים, המתבטאים בחריגות מתקציב, בעיכובים ניכרים בלוחות הזמנים ובליקויים באיכות הפרויקטים.

תגובה
משרד התחבורה

10. 	צעדים ראשונים בנושא זה כבר נעשו, באמצעות שינוי ארגוני וחיבור אגף תכנון למינהל תשתיות. עם זאת, על מנת להביא לאפקטיביות רבה יותר נדרשים תקנים נוספים למהנדסים, בעיקר באגף התכנון, על מנת לאפשר למשרד לקבל החלטות מקצועיות ומבוססות יותר. בימים אלה נמצא מנהל תשתיות במשרד התחבורה בעיצומו של שינוי ארגוני, אשר כולל גם בקשה לתוספת כוח אדם הנדסית משמעותית.

ליקוי

11. עד שנת 2015 לא הגדיר משרד התחבורה את הצורך ללוות את תהליכי תכנון הפרויקטים שנעשו על ידי חברות התשתית. תהליכים אלה כוללים את אפיון הפרויקטים, הכנת תכניות עבורם תוך בדיקת חלופות שונות, אישור התכניות במוסדות התכנון ובניית תכניות מפורטות לביצוע. חברות בקרת העל לא היו מעורבות כלל בתהליכי התכנון עצמם, אלא החלו את עבודתן רק בסיום שלבי התכנון, וביצעו רק בדיקה בדיעבד של תוצרי התכנון. האגף לתכנון תחבורתי במשרד התחבורה ליווה את התהליך באופן חלקי בלבד, ובעיקר נתן מענה לצרכים שהעלו חברות התשתית בשלב הדיונים במוסדות התכנון. הצעדים עליהם החליט משרד התחבורה עדיין לא מיושמים במלואם ואינם מקיפים את כל תהליכי התכנון. תהליכי תכנון לקויים פוגעים בקידום הפרויקטים ועלולים גם לחשוף את חברות התשתית לתביעות מצד קבלני הביצוע, דבר שעלול בסופו של דבר לחייב את המדינה להעביר לחברות התשתית תקציבים נוספים לצורך תשלומים בגין התביעות.
על המשרד להגביר את מעורבותו לאורך תהליכי התכנון, ובייחוד בשלבים מוקדמים של אפיון הפרויקטים והכנת התכניות, שבהם מגובשות חלופות התכנון שיקודמו.

תגובה
משרד התחבורה

11. 	אגף תכנון תחבורתי במשרד התחבורה מעורב בכל התוכניות המתגבשות, באופן שבו אין תכנית של חברת תשתית שאינה דורשת אישור של המפע"תים.

ליקוי

12. למרות פעילות חברות הבקרה, קיימים כשלים רבים בניהול הפרויקטים שמתבטאים בסופו של דבר בחריגות מהתקציב, בעיכובים ניכרים בלוחות הזמנים ובליקויים באיכות הפרויקטים. לעתים כאשר מסתמן עיכוב בלוח הזמנים, נאלצות החברות לבצע שינויים משמעותיים בתכנון המקורי, על מנת לעמוד בלוחות הזמנים. שינויים אלה עלולים לגבות מחיר במונחי תקציב. 

תגובה
משרד התחבורה

12. 	המשרד סובר כי מדובר באמירה כללית שאינה מגובה כלל בנתונים. משרד התחבורה מבצע מאות פרויקטי תשתית באמצעות זרועות הביצוע (החברות הממשלתיות) בסך מצטבר של כ-50 מיליארד שח, ומתוכם יש צפי לחריגה (מצטברת, בסך הפרויקטים, שלא בטוח תתממש) בכ-100 מיליון ש"ח, כלומר מדובר ב-0.002% מסך הפרויקטים (2 עשיריות האחוז).

ליקוי

13. אף שעל פי נוהלי משרד התחבורה, תהליכי הבקרה אמורים לסייע גם בשיפור איכות הביצוע של הפרויקטים, בפועל הנחיות של משרד התחבורה לחברות הבקרה שמות את הדגש בשלב ביצוע הפרויקטים על מעקב אחר עמידה בתקציב ובלוח הזמנים של הפרויקטים (על ידי חברות בקרת העל) ועל בדיקת דרישות תשלום (על ידי חברות בקרת ביצוע ותשלומים), אך חסרות תוכן ממשי בנושא הבקרה על איכות הפרויקטים. בעקבות זאת, גם בדוחות הבקרה שמגישות חלק מחברות בקרת העל הנושא של איכות הפרויקטים תופס מקום מצומצם יחסית או שכלל אינו מטופל, וקיים חוסר אחידות בבקרות שמבצעות חברות אלו. לאיכות הביצוע של הפרויקטים השפעה ישירה על בטיחות המשתמשים, וכשלים בביצוע עלולים לגרום לפגיעה במשתמשים.

תגובה
משרד התחבורה

13. 	איכות הפרויקט מוגדרת לפי התאמת הביצוע לתכנון. למעשה כל פרויקט נבחן ביחס לתכנון המקורי וככל שישנן אי התאמות – הפרויקט לא הסתיים, ועל הקבלן לתקן את הליקויים ואי ההתאמות. בכל הפרויקטים הגדולים למעשה מופעלות 3 רמות של בקרת איכות – פנימית של הקבלן, חיצונית של החברה הממשלתית, ובנוסף בקרה מזדמנת של חברות הבקרה של משרד התחבורה בסיורים שהם מקיימים בפרויקטים. לכן, למעשה, רמת האיכות של הביצוע הינה ברמה גבוהה.  יצוין כי נוהל האיכות שפורסם מתייחס גם לנקודה זו ומחייב את חברות התשתית לעבוד על פי נהלים מסודרים בכל הקשור לפיקוח עליהן במהלך הביצוע, בקרת/הבטחת איכות (טיב הביצוע), בקרת בטיחות בזמן הביצוע, מבדקי בטיחות בגמר הביצוע ולאחר מסירת הפרויקט וניהול ואישור הוראות שינוי, לרבות שינויי תכנון במהלך הביצוע ועוד.

ליקוי

14. במהלך השנים התגלו ליקויים חמורים בהתנהלות הכספית של חלק מחברות התשתית ובתהליכי ההתחשבנות בינן לבין משרד התחבורה. עד שנת 2013 לא נעשתה במשרד בחינה של תהליכי אישור התשלומים לחברות התשתית, והוא לא קבע נהלים ומתודולוגיות לחברות התשתית, לחברות הבקרה שהוא מעסיק, ולמחלקות השונות בתוך המשרד העוסקות באישור התשלומים הללו. חשבות משרד התחבורה החלה להוביל שינויים בתהליכי עבודה אלה, אך רובם טרם הוטמעו. כתוצאה מכך, כל חברת תשתית מגישה את החשבונות באופן שונה וברמת פירוט שונה.

תגובה
משרד התחבורה

14. 	משרד התחבורה מוביל מהלכים לשינוי התפיסה במשרד לגבי אופן בקרת החשבונות המשותף לאגף החשבות ולמנהל תשתיות, והפיקוח על הבקרות. נושא זה כבר הוטמע במכרז החדש לבקרת החשבונות, המשותף לחשבות ולמנהל תשתיות וכן בנוהל שמגובש בימים אלו וצפוי להסתיים בחודשים הקרובים. 
החשבות רואה בבקרת החשבונות חלק אינטגרלי ומהותי של עבודתה ועל כן מטפחת את הכלי של נוהל בקרת החשבונות אשר יגביר וייעל את יכולות הבקרה והפיקוח של המשרד. כמו כן, נוסף תקן לאגף החשבות, שליבת עבודתו היא פיקוח על חברות בקרת החשבונות.

ליקוי

15. לחלק מחברות הבקרה אין גישה ישירה למערכות המידע הממוחשבות של חברות התשתית, ועקב כך אין הן יכולות לבצע באופן עצמאי בדיקות שונות, אלא תלויות בחברת התשתית מבחינת רמת הפירוט של החומרים שהיא מגישה להן.

תגובה
משרד התחבורה

15. 	משרד התחבורה פועל מול חברות התשתית למתן הרשאות, במידה ואלו אינן קימות אצל חברות הבקרה.

ליקוי

16. בחלק מחברות התשתית תהליך הגשת החשבונות לבדיקת חברות בקרת הביצוע והתשלומים אינו ממוחשב במלואו ואף מאפשר ביצוע שינויים ידניים בנתונים. היעדרה של מערכת ממוחשבת לתהליך אישור החשבונות במלואו - החל מהגשת דרישת תשלום על ידי הקבלן ועד לאישור סופי במשרד התחבורה - מקשה על שרשרת הגורמים המאשרים את החשבון לראות את פרטיו המלאים של כל חשבון ואת ההיסטוריה של החשבונות הקודמים שהוגשו באותו פרויקט. 
משרד מבקר המדינה ממליץ למשרד התחבורה לבחון אפשרויות למחשוב מלא ורציף של תהליכי הגשת החשבונות, בדיקתם ואישורם.

תגובה
משרד התחבורה

16. 	משרד התחבורה בוחן בימים אלה את נושא המחשוב המלא והרציף של תהליכי הגשת החשבונות, בדיקתם ואישורם.

ליקוי

17. בינואר 2016 התגלה כי בשנים 2015-2012 הגישה נת"י למשרד התחבורה דרישות תשלום כפולות בסך של 840 מיליון ש"ח בגין עבודות בפרויקטים שביצעה, ומנגד לא הגישה דרישות תשלום אחרות באותם פרויקטים, בסך של 820 מיליון ש"ח. דרישות התשלום שהוגשו אושרו על ידי כל גורמי הבקרה הרלוונטיים - בנת"י, בחברת הבקרה ובמשרד התחבורה. התרחשותם של מקרים אלה והישנותם במשך כשלוש שנים מעידות כי קיימים כשלים ונקודות תורפה בתהליך אישור דרישות התשלום, הן בתהליכי הבקרה בנת"י עצמה, הן בשיטות העבודה של חברת הבקרה והן בתהליכי הבקרה והאישור במינהל התשתיות ובחשבות משרד התחבורה. 

תגובה
משרד התחבורה

17. 	האירוע מצוי בבדיקה מעמיקה. משרד התחבורה הפיק לקחים וחלקם כבר יושמו במכרז הבקרה החדש וחלקם כחלק מנוהל בקרת החשבונות. 
החל משנת 2016 סוכם עם החברה שהחשבונות יוגשו בהתאם לפורמט חדש המופק מתוך המערכת שלה. הדוחות מופקים ישירות מהמערכת ללא התערבות ידנית בקבצי אקסל  שמועברים על ידי החברה.
כמו כן, כתוצאה משינוי פורמט הגשת החשבונות כאמור לעיל, השתנה גם אופן הגשת החשבונות. החל משנת 2016 החברה מגישה מספר בקשות בכל חודש, כאשר הדו"ח  מופק מן המערכת רק לאחר שהחשבונות עברו את כל הליכי האישור הנהוגים בחברה. בנוסף, חברת הבקרה בוחנת באופן ידני שהתשלומים עברו את כל האישורים בחברה.
משרד התחבורה עושה כל שביכולתו כדי לוודא שמקרים כאמור לא ישנו.

ליקוי

18. במצב הנוכחי יש ריבוי של גורמי בקרה, שבמקרים רבים דרישותיהם מהוות נטל על חברות התשתית ומעכבות את תהליכי העבודה שלהן. כמו כן הועלה כי אין מספיק תיאום בין גורמי הבקרה השונים, והדבר מתבטא, בין היתר, בקיום של בקרות כפולות ונושאים שאינם מבוקרים כלל. מעגלי הבקרה הללו נכשלו - פעם אחר פעם - בגילוי פגמים מהותיים בהתנהלות החברות ובמניעת כשלים. במצב הנוכחי עולים סימני שאלה לגבי התרומה של מנגנוני הבקרה הקיימים לקידום הפרויקטים ולשמירה על מינהל תקין וטוהר מידות, ועולה צורך בחשיבה מחודשת על מבנה הבקרה ותכניה. 


ליקוי

19. מנהל הפרויקט הוא הגורם שאחראי מטעם חברת התשתית ללוות את הפרויקט ולרכז את העבודות בו. חברות התשתית מתקשרות לשם כך עם חברות לניהול פרויקטים. על משרד התחבורה ורשות החברות לתת דעתם לרגישות המיוחדת שנלווית להעסקת מנהלי פרויקטים בחברות: לקבוע כללים למניעת ניגודי עניינים בקרב מנהלי הפרויקטים ולגבש מנגנונים לשיפור הפיקוח והבקרה על עבודתם ולשימור הידע הנצבר אצלם.

תגובה
רשות החברות הממשלתיות

19. 	חוזר הרשות בנושא "הנחיות רשות החברות הממשלתיות בנוגע לפיקוח ובקרה על פרויקטי תחבורה המבוצעים על ידי חברות התחבורה הממשלתיות" מציב סט חדש של כללים שיש בהם לשפר את הבקרה על תחום ניגוד העניינים בחברות התשתית. חוזר זה צפוי להתפרסם כחוזר סופי בהקדם.



משק הגפ"ם (גז בישול) - 
תחרותיות והיבטים בבטיחות
הגופים המבוקרים: משרד האנרגיה, רשות כבאות והצלה, משרד העבודה והרווחה, משרד האוצר.
ליקוי

1. 	עקב מגבלה בכושר ייצור גפ"ם בבתי הזיקוק, הותקנו תקנות ההסדרים במשק המדינה (תיקוני חקיקה) (מכירת גז על ידי בתי זיקוק וספקי גז), התש"ע-2009 (להלן - תקנות ההקצבות), המסדירות את אספקת הגפ"ם מצד בתי הזיקוק בחודשי מחסור. הספקים הקטנים רוכשים מבתי הזיקוק בכל חודש, במשך שנים, כמות קבועה פחות או יותר של גז. שיטה זו למעשה שומרת על הסדר הישן ואינה מאפשרת לספקי הגז הקטנים צמיחה של ממש, שכן "שריון" של 10% על החלק היחסי שהם זכאים לרכוש, על פי תקנות ההקצבות, אינו מאפשר להם לרכוש כמויות גז גדולות יותר, להרחיב את חוג לקוחותיהם ולצמוח. כדי לפתוח את שוק הגפ"ם לתחרות אמיתית על משרד האנרגיה לשקול לבצע תכנית "פיילוט" לתקופה מסוימת, ובה יבוטלו הקצבות הגפ"ם במתכונתן הנוכחית לספקי גז קטנים ולספקי גז חדשים. במקומן ינפקו בתי הזיקוק לספקים אלו כמויות גפ"ם לפי הלקוחות הקיימים וכן כמות נוספת שתאפשר להם לספק גפ"ם ללקוחות חדשים. במהלך תקופת ה"פיילוט" יעקוב משרד האנרגיה למי מסופק הגז ויבדוק אם התכנית פוגעת בספקים הגדולים שייאלצו לרכוש כמות גדולה יותר של גפ"ם מיובא. כמו כן, יוכל המשרד לבדוק אם נוצרת פגיעה ברמת השירות או הבטיחות בנושא. נוסף על כך, על המשרד לשקול הגדלת הקצבה לספק קטן בכל מקרה שבו הוא הוכיח למנהל ענייני בטיחות הגז כי התקשר עם צרכנים נוספים, או, לכל הפחות, לזרז את תיקון התקנות שנועד להקל על העברת הקצבות מספק יוצא לספק נכנס.

תגובה
משרד האנרגיה  

1. 	משרד האנרגיה פעל באופן נמרץ בשנים האחרונות לגבש טיוטת תקנות עדכנית וסבירה אשר תאפשר שיפור התחרות בעניין אספקת הגפ"מ. לדעת המשרד הצעת המבקר איננה לוקחת בחשבון שלל בעיות מתחומי הבטיחות והבקרה ואיננה יישומית. לעומת זאת הכין המשרד טיוטת תקנות הכוללת הקלה משמעותית ביכולת לקבל הקצבת גפ"מ בגין לקוחות שעברו מספק לספק :הקטנת כמות המינימום ל 30 טון; שינוי שיטת בדיקת מספר הלקוחות, ותוספת של 10% נוספים לחברות שיוכיחו שמחיריהן זולים ועוד. כמו כן יצוין, כי מדובר בשריון של 10% על החלק היחסי, כאשר בכל הקצבה מוסף השיריון על הכמות הרלוונטית. תוספת זו, מאפשרת לספקים החדשים לגדול מדי חודש. כמו כן, רשאי ספק גז חדש לרכוש גז נוסף מספק גז המייבא גז, וכן לחתום על הסכם ייבוא מול חברת ל' ללא צורך בכושר אחסון נוסף. המשרד סבור כי הפיילוט המוצע על ידי מבקר המדינה יכול להוביל להגדלת היקף הפעילות של ספקי גז לא מורשים.  

ליקוי

2. 	ספקי גז, בעיקר קטנים, מתקשים מאוד להעביר לשורותיהם "צרכן גדול", כמשמעותו בתקנות ההקצבות, וזאת בשל חסמי המעבר מספק גז אחד למשנהו. מנהל ענייני בטיחות הגז במשרד האנרגיה אינו מאשר הגדלת הקצבה לספק גז שהעביר לשורותיו לקוחות שהיקף צריכתם יחד אינו עולה על 120 טון לשנה כאמור בתקנות (למשל, כמה בנייני מגורים).

תגובה
משרד האנרגיה 

2. 	ראה התייחסות המשרד לליקוי 1.

ליקוי

3. 	לפי נתוני משרד האנרגיה, מספר ספקי הגז הלא מורשים ("חאפרים"ׂ) הולך וגדל במשך השנים ופעילותם - בעיקר בשוק מיכלי הגפ"ם - מתרחבת ונעשית מתוחכמת יותר. במועד סיום הביקורת היה בידי משרד האנרגיה מידע על פעילות של כ-30 ספקים לא מורשים שמחזור המכירות שלהם יחד מגיע למיליוני ש"ח בשנה.

תגובה
משרד האנרגיה 

3. 	יצוין, כי לא ברור מהיכן לקוח הנתון שמשרד האנרגיה מודע לפעילותם של כ-30 ספקים לא מורשים.  יודגש, כי אין בידי משרד האנרגיה כל מידע בנוגע למספר זה. כן יובהר, כי על פי הנתונים שבידי יחידת הפיקוח השוק הבלתי מורשה מורכב מספקים קטנים ומקומיים שקונים גז ממתקיני מילוי קטנים ומורשים, בנוסף לעוסקים שקונים גז ממתקן המילוי שבברטעה הפלסטינאית, אשר כלפיה קיים קושי לבצע אכיפה. בהקשר זה יוער, כי בשנה האחרונה נערך המשרד ביחד עם משטרת ישראל, המנהל האזרחי ופרקליטות מרכז לבחינת האפשרויות החוקיות לחסימת "זליגת הגפ"מ" מברטעה לישראל. אגף הפיקוח פתח בשנת 2016 מאות תיקי חקירה כנגד עוסקים בלתי מורשים בגז, והתביעה הגישה כ-180 כתבי אישום לבתי המשפט ברחבי הארץ שחלקם כבר הסתיימו בהרשעות וגזרי דין. כאמור, הדיווח המתקבל הוא יעיל ביותר ונעשה בו שימוש מושכל אשר הוביל לתיקי חקירה, הרשעות וצעדים מנהליים כנגד העוסקים בתחום זה באופן לא חוקי. עוד יוער, כי משרד האנרגיה כבר גיבש פורמט חדש שיאפשר לקבל את המידע באופן אמין עוד יותר מהקיים. 

ליקוי

4. 	הגפ"ם המיובא מגיע זה שנים אך ורק למתקן פריקת גפ"ם בחברה ל'  בדרום הארץ. בדוח 58ב נמצא כי למתקן הפריקה בחברה ל' יש מגבלות, וכי יש לדאוג לפתרון שייתן מענה לצורך במתקן פריקת גפ"ם נוסף בצפון הארץ. עד מועד סיום הביקורת טרם ניתן פתרון כאמור, דבר המקשה על אספקת גז סדירה לאזור וגורם להיקף נסיעות גדול של מיכליות גפ"ם מהדרום לצפון. על משרד האנרגיה ומשרד האוצר לקדם פתרון שייתן מענה לצורך במתקן פריקת גפ"ם נוסף בצפון הארץ.

תגובה
משרד האנרגיה 

4. 	במהלך ביצוע עבודות לקידום מוכנות משק הגפ"מ (תמ"א 32) לא הצליחה וועדת העורכים מטעם משרד הפנים לקדם את האיתור של מענה נוסף לפריקה בצפון. ההתנגדויות לעניין זה הינן רבות וקשות, ומשכך, טורפדה על ידי עיריית חיפה האפשרות ליבוא גפ"מ דרך נמל הקישון. המשרד בדעה כי חדירת הגז הטבעי ללקוחות תעשייתיים צפויה להפחית את התלות של ישראל ביבוא גפ"מ. 

ליקוי

5. 	כל נפח האחסון הקיים בחברה ל' מוקצה לספקים הגדולים. לכן, יש צורך לבנות שטחי אחסון נוספים כדי לאפשר אחסון גם לספקים הקטנים. חברה ל' דורשת התחייבות לתקופת זמן ממושכת כתנאי להגדלת שטחי האחסון. ספקים קטנים או חדשים מתקשים להתחייב לתקופה ארוכה ולהשקעה כספית משמעותית, היות שאינם יכולים לצפות מה יהיה נתח השוק העתידי שלהם. משרד האנרגיה ומשרד האוצר לא נדרשו במשך השנים לסוגיית האחסון של ספקים קטנים בחברה ל'. על משרד האנרגיה ומשרד האוצר להידרש לסוגיית האחסון בחברה ל' וברשויות המקומיות ולמצוא הסדרי אחסון זמניים עד שיימצא פתרון לסוגיית האחסון בחברה ל' או עד שיחלו לפעול אתרי אחסון חדשים מכוח התמ"א לאחסון. על משרד האנרגיה ויתר המשרדים הרלוונטיים להשלים את הכנת התמ"א מהר ככל הניתן. על משרדים אלו להידרש לסוגיית התאמתם של לפחות חלק מאתרי האחסון שיאושרו בתמ"א לספקים קטנים.

תגובה
משרד האנרגיה 

5. 	המשרד עושה מאמצים לאפשר לחברות הקטנות להשכיר שטחי אחסון במשותף. יחד עם זאת, חשוב להבהיר כי החברות הקטנות מעדיפות שלא לקדם פתרון זה בגלל עלויות האחסון, והן מעדיפות להסתמך אך ורק על הגפ"מ המיוצר בבתי הזיקוק. בנוסף, ההליך התכנוני של המתקנים טרם הושלם, ומשכך משרד האנרגיה טרם נדרש לגבש את תנאי האחסון באתרי האחסון שיאושרו. לאחר שיושלם ההליך התכנוני, ניתן יהיה לפרסם מכרז ובו התנאים הנדרשים מבעלי המתקן. עוד יוער, כי סעיף ב'3 להחלטת ממשלה מספר 1852, שעניינה קידום התחרות במשק הגפ"מ למגזר הביתי, קובע כי אתרי האחסון יכללו יכולת אחסון עבור חברות הגז הקטנות. 

ליקוי

6. 	קיימים שטחים נוספים לאחסון גפ"ם, אך הם מוגבלים במקום. ספקים מתקשים לאתר שטחי אחסון חדשים. הרשויות המקומיות אינן ששות להשכיר שטחי אחסון בתחומן בשל חשש מאירועי גז.

ליקוי

7. 	משנת 2011 שוקד משרד האנרגיה על הכנת תכנית מתאר ארצית לאתרי גפ"ם (להלן - התמ"א לאחסון או התמ"א). לאחר אישור התמ"א יידרש משרד האנרגיה לפרסם מכרז לבנייה והפעלה של שטחי אחסון באתרים שיאושרו (להלן - אתרי אחסון). משרד האנרגיה עדיין לא גיבש את תנאי האחסון שיידרשו באתרי האחסון.

ליקוי

8. 	חלק מספקי הגז מתקשים לאתר מגרשים לחניית מיכליות גפ"ם ריקות. התמ"א מאפשרת לספק גז שקיבל שירות באחד מאתרי האחסון להחנות מיכלית גפ"ם ריקה באותו אתר, אך היא אינה מתייחסת לחניית מיכלית ריקה של ספק שלא קיבל שירות כאמור, וממילא אינה מתייחסת לחניה של מיכליות של ספקים כאמור שיתווספו בעתיד.

תגובה
משרד האנרגיה 

6-8. 	ראה התייחסות המשרד לליקוי 5.

ליקוי

9. 	פירוק ופינוי ציוד הגז של הספק היוצא: לעתים הספק היוצא אינו מפרק ואינו מפנה את מיכלי הגז והציוד שלו, וזאת, ככל הנראה, כדי לעכב או להכשיל את ההתקשרות עם הספק הנכנס. במקרה כזה, הספק הנכנס נאלץ לפרק ולפנות בעצמו את הציוד, ועלויות הוצאת הציוד הישן מושתות אפוא עליו. מן הראוי שמשרד האנרגיה יבחן אפשרות להטיל עיצום כספי על ספק יוצא בגין אי-פירוק ואי-פינוי של הציוד שלו או הוספת פיצוי עונשי לטובת הספק הנכנס בגין פירוק ופינוי הציוד של הספק היוצא, וזאת נוסף על הפיצוי שהספק הנכנס רשאי לתבוע בבית משפט.

תגובה
משרד האנרגיה 

9. 	משרד האנרגיה סבור, כי אין הצדקה לקבוע סמכות להטלת עיצום על אי פירוק מתקן גז בידי הספק היוצא. החקיקה לא מחייבת את הספק היוצא לפרק בעצמו את המתקן ומאפשרת, משיקולים פרקטיים, לספק הנכנס לעשות זאת ולהחזיר בהמשך את הציוד לספק היוצא על פי מנגנון שנקבע בחקיקה ושופר בתיקון החדש. חיוב הספק היוצא לפרק את המיתקן יפגע לבסוף בצרכן, שמעוניין לבצע את ההחלפה במהירות, ולכן אין מקום לשנות את המנגנון בעניין. 
יצוין, כי בתיקון המוצע לתקנות הסדרים במשק המדינה (תיקוני חקיקה) (משק הגז – החלפת ספק גז), כלול סעיף המאפשר לספק הנכנס לגבות מדי חודש דמי אחסון על כל מכל שמאוחסן אצלו וטרם נאסף על ידי הספק היוצא. בנוסף, המשרד הציע לאפשר לספק הנכנס לגרוט מכל שלא נלקח על ידי הספק היוצא במשך שישה חודשים. 

ליקוי

10. 	האינדיקציות לכישלון הרפורמות במשק הגפ"ם מוצאות ביטוי בריכוז של כ-85% מהשוק, זה שנים רבות, בידי חמישה ספקים בינוניים-גדולים (כאשר בשוק פועלים עשרות ספקי גז); בפערי מחיר גבוהים של כ-300% בין ספקים שונים ובין רשויות מקומיות שונות, וכן בניוד מוגבל ומצומצם של לקוחות בין הספקים. המרווח לפני הוצאות מימון של ספקי הגז במגזר המוסדי נמוך בצורה משמעותית מהמרווח לפני הוצאות מימון של הספקים במערכות גז מרכזי במגזר הביתי.

תגובה
משרד האנרגיה 

10. 	בשל תיקוני החקיקה שנעשו במספר היבטים בתחום התחרות ומהלכים משלימים נוספים הצפויים בעת הקרובה, לא ניתן לקבוע כי הרפורמה במשק הגפ"מ לא צלחה. משרד האנרגיה סבור, כי יש להמתין לסיום החקיקה בנושא ולאחר מכן לבחון צעדים נוספים. 

ליקוי

11. 	בשנים 2014-2012 נעשתה במשרד האנרגיה עבודה ממושכת ומאומצת לצורך בחינת האפשרות ששר האוצר ושר האנרגיה יטילו פיקוח על מחיר הגפ"ם לצרכן הסופי. בעבודה זו הושקעו משאבים רבים, ואף נעשה הליך של "קדם שימוע" לספקי הגז. ההערכה הייתה שקיימת היתכנות גבוהה להטלת פיקוח. על אף המשאבים הרבים שהושקעו, לא נמצאו אסמכתאות לכך שהנהלת המשרד קיבלה החלטה בנוגע להטלת פיקוח, ובמידת הצורך - בנוגע להעברת הנושא לדיון בוועדת המחירים. על משרד האנרגיה ומשרד האוצר להידרש לנתונים עדכניים על רווחיות ספקי הגפ"ם במגזר הביתי, ובד בבד לבחון האם שינויי החקיקה שכבר נעשו והשינויים שנעשים במקטעים הנוספים יש בהם כדי להגביר את התחרותיות ביחס לממצאי רשות ההגבלים ולבדיקת משרד האנרגיה משנת 2014.

תגובה
משרד האנרגיה 

11. 	לאחר שהגורמים המקצועיים הציגו בשנת 2014 נושא זה להנהלת המשרד, הוחלט שלא לקדם את הנושא ולהעביר את המידע לוועדת מחירים. יחד עם זאת, חשוב לציין כי מערך השיקולים בהטלת פיקוח הינו מורכב, וקיימים גם חסרונות מובנים למהלך זה, שנידונו בהרחבה. סוגיית הפיקוח לא ירדה מסדר יומו של משרד האנרגיה. יחד עם זאת, בשל תיקוני החקיקה שנעשו במספר היבטים בתחום התחרות ומהלכים משלימים נוספים הצפויים בעת הקרובה, נכון יהיה להמתין ולבחון השפעת שינויים אלו בטרם תיבחן מחדש הטלת פיקוח מחירים על הענף.  


ליקוי
12. 	צוברי גז : אף שמשרד האנרגיה אחראי לנושא הגפ"ם בכללותו, בידי משרד העבודה הסמכות לתת אישורי הטמנה של צוברי גז. אולם הועלה כי משרד העבודה עוסק בעיקר במתן אישורי הטמנה של צוברים בבנייני מגורים (ולא בעסקים), ואינו מטפל בכל נושא הצוברים בכללותו - אינו מרכז את כל המידע בנוגע לצוברים, אינו מקיים בדיקות תקופתיות סדורות של הצוברים, והוא מעסיק שני מפקחים בלבד המטפלים במתן אישורי הטמנה. מן הראוי שמשרד העבודה ומשרד האנרגיה יזרזו את הליך העברת הסמכויות והמידע בנוגע לצוברים למשרד האנרגיה.

תגובה
משרד האנרגיה

12.	במסגרת תזכיר חוק הגפ"מ משרד האנרגיה עתיד לרכז את כלל הסמכויות בעניין צוברי הגז בידיו, ומשכך הליקוי שעליו מצביע המבקר יבוא על פתרונו. יצוין, כי המשרד כבר אסף את המידע מהחברות בנוגע למיקום צוברי הגז, והתחיל לבצע, באמצעות חברות חיצוניות, בדיקות מדגמיות לכלל הצוברים. 

תגובה
משרד העבודה והרווחה

12. 	מינהל הבטיחות והבריאות התעסוקתית, מאחסן באופן דיגיטלי את האישורים שנתן החל משנת 2004. טרם שנה זו, האישורים הפיזיים מאוחסנים בארכיב המשרד. יש להדגיש כי תפקידו של מפקח עבודה בתקנות התכנון והבנייה הרלוונטיות, הינו כנותן אישור לצורך כך. במקביל נדרשת עמידת הספק  בת"י רשמי 158, אותו צריכה להנפיק מעבדה מאושרת. כלל האישורים מוגשים לרשות המקומית, שהיא האחראית (בנוסף למשרד האנרגיה הנותן רישיונות לחברות הגז) לתכלול כל המידע הנוגע לצוברים שבתחום שיפוטה, כמו גם מעקב ובקרה אחר הבדיקות התקופתיות הנעשות לצוברים. מפקחי משרד העבודה אינם רלוונטים לעניין זה.

ליקוי
13. 	הכשרת מתקיני גפ"ם : אין ספר לימוד סדור או קורס הכנה מובנה לבחינות למתקין גפ"ם ברמה 1 ולמתקין גפ"ם ברמה 2. החומר הנדרש לבחינות נמצא בראשי פרקים בלבד במסמכים של האגף להכשרה ולפיתוח כוח אדם במשרד העבודה. שיעורי ההצלחה של הנבחנים, בעיקר בבחינות העיוניות, נמוכים.
תגובה
משרד העבודה והרווחה 

13. 	לתפיסת האגף להכשרה מקצועית במשרד העבודה, הרווחה והשירותים החברתיים, שיעורי ההצלחה הנמוכים משקפים את המצב הנוכחי של היעדר הכשרה מובנית. נוכח זאת, פנה האגף להכשרה שבמשרד העבודה למשרד האנרגיה, הרגולטור האמון על התחום, בהצעה לשינוי מסלול ההכשרה למתקיני גפ"מ כך שבמקום ההתמחות המעשית האורכת שישה חודשים, תיבנה הכשרה למתקיני גפ"מ תוך שיתוף הגורמים הרלוונטיים.   לאחרונה, בשיח שהתקיים בין משרד האנרגיה ומשרד העבודה בנושאים הללו, עדכן משרד האנרגיה כי נושא ההכשרות ישולב בתקנות שבאחריותו. לפיכך נערך האגף להכשרה לביצוע מחקר מקדים (חקר עיסוקים) לקראת גיבוש תכניות הכשרה. 

ליקוי
14. 	הוראות נציב כבאות והצלה : הוראת נציב מס' 507, שעניינה אמצעי כיבוי במתקני גפ"ם, אינה מיושמת באופן אחיד בכל המחוזות ובכל התחנות של רשות הכבאות. לעתים תחנות הכיבוי אף מציבות דרישות לא רלוונטיות לספקי הגז. רשות הכבאות מעולם לא עשתה בדיקה לגבי היקף העלויות הכספיות של הדרישות בהוראה 507 והאם אכן יש צורך בכולן.

תגובה
הרשות לכיבוי והצלה 

14.	מערכת המחשוב "שלהבת" פרוסה כיום בכל תחנות הכיבוי. מודול מניעת דלקות שבמערכת מציב דרישות אחידות לכל פריט רישוי בהתאם לרמות הסיכון. כיום כל היחידות פועלות במערכת זו, הוראת נציב מס' 507 מיושמת במלואה כפי שמופיעה בשלהבת ולכן יש אחידות בדרישות. החלטת הממשלה לבדיקת היקף עלויות כספיות התקבלה בשנת 2016. משנכנסה לתוקף רשות הכבאות פועלת בהתאם להחלטה.
	יש לציין שלפני החלטה זו לא הייתה הנחייה לבדיקת היקף עלויות כספיות של הדרישות. 






פרק שלישי - 
מוסדות המדינה, חברות ממשלתיות ותאגידים




חברת דואר ישראל בע"מ
ניהול הנכסים וההתקשרויות
הגופים המבוקרים: חברת דואר ישראל, רשות החברות הממשלתיות, משרד האוצר. 

ליקוי

1. 	אי-רישום זכויות במקרקעין - מרבית נכסיה של חברת דואר ישראל אינם רשומים כלל על שמה, ונכסים אחרים שלה עדיין רשומים על שם רשות הדואר. אף שהנהלת חברת דואר ישראל ערה זה שנים לליקויים החמורים בתחום רישום הנכסים בלשכות רשמי המקרקעין השונות וברשות מקרקעי ישראל (להלן - רמ"י), היא לא הקצתה את המשאבים הנדרשים כדי להסדיר את רישום הנכסים בתוך פרק זמן סביר. על הנהלת החברה להסדיר בהקדם את רישומן התקין של זכויות החברה על כלל נכסי המקרקעין שלה.

תגובה
חברת דואר ישראל

1. עוד לפני פרסום דוח הביקורת נקטה חברת דואר ישראל שורה של צעדים לקידום הרישום של נכסיה: גויס מנהל נכסים עתיר ניסיון, נבחרו שני משרדים נוספים של עורכי דין, ונכון לאוגוסט 2017, מועסקים ברישום הנכסים מספר גופים (משרדים של עורכי דין וכן חברות המתמחות בנושא) הפועלים במרץ לקידום מטרה זו. נכון למועד הדיווח, מחצית מנכסי חברת דואר ישראל אינם רשומים ברישום מיטבי (הווה אומר: הן ברמ"י והן בטאבו על שם חברת דואר ישראל). 
חברת הדואר מבקשת להדגיש את תנופת הרישום הקיימת בחברה בשנתיים האחרונות: בתכנית העבודה של אגף הלוגיסטיקה לשנת 2015 דווח על 55 נכסים שלגביהם נחתמו הסכמי חכירה עם רמ"י, מספר זה צמח ל-84 ביולי 2016 - זינוק של כ-53%,  והמשיך לעלות באופן חד עד לכדי 118 באפריל 2017. לפיכך, בין 2015 לאפריל 2017 גדל מספר הנכסים שלגביהם נחתם הסכם חכירה עם רמ"י מ-55 ל-118 - זינוק של כ-115%.
תהליכי רישום מקרקעין במדינה הם מטבעם ארוכים, והחברה בטוחה כי גופי המדינה הנוגעים בדבר יסייעו להאיץ את הליכי הרישום של נכסי דואר ישראל.



ליקוי

2. 	ניהול ותחזוקה לקויים של נכסים  - נמצא כי יש נכסים, גם במרכזי ערים ראשיות, העומדים ריקים בלא שהם מניבים לחברה שום תשואה. מצב התחזוקה של חלק מהנכסים ירוד, והדבר מקשה להשתמש בהם או להשכירם.  שימוש בלתי יעיל בנכסים יקרים - חברת דואר ישראל משתמשת בנכסים יקרים, הנמצאים במקומות מרכזיים, לצורך חלק מפעילויותיה, אף שניתן היה לבצען במקומות אחרים בעלות נמוכה בהרבה, בלי שהדבר היה גורם לפגיעה בפעולות או בציבור. יש לשפר את הניהול השוטף של הנכסים, בין השאר באמצעות מעבר לתפעול ממתחמים זולים יותר, באופן שלא ייפגע השירות לציבור. נוסף על כך, יש לבחון חלופות לניצול הנכסים אשר עומדים ריקים, חלקם במצב תחזוקה ירוד. כמו כן, יש להשלים עבודת מטה שבמסגרתה תתבצע השוואה סדורה ומקיפה בין הנכסים הריקים ובין הנכסים שהחברה שוכרת או משכירה, הן מבחינת מקומם הגאוגרפי והן מבחינת העלויות.

תגובה
חברת דואר ישראל

2. 	חברת הדואר מדגישה כי מדובר בשיעור זעיר של נכסים מכלל הנכסים אותם מנהלת חברת דואר ישראל. בשנה האחרונה גייסה החברה צוות של מקצוענים בתחום הנדל"ן, כל נכסי החברה מופו ולפיכך לחברה מידע שוטף מקיף על נכסיה הפנויים ומידע זה עומד בפניה כאשר היא נזקקת לשימוש בנכס.  החברה אף יוזמת על בסיס מידע זה פינוי של שטחים לשם מכירתם או השכרתם והעברת הפעילויות הקיימות בשטחים אלה לשטחים אחרים אותם ניתן לנצל טוב יותר, או שעלותם נמוכה יותר. פרטי כל הנכסים הפנויים בחברה רוכזו זה מכבר בתחום הנכסים ולגבי כל אחד מהם נשקלות חלופות פעולה: שימוש חלופי לנכס אחר, מכירה, השכרה או השבחה. 
	בנוסף, בחברה פועל פורום נדל"ן אשר מתווה מדיניות לניהול ושימוש מיטבי בנכסי החברה. הפורום מתכנס בתדירות של אחת לחודש. במסגרת זו, מוצגים בפני חברי הפורום נתונים אודות נכסי החברה, לרבות שטח, מיקום, שווי, מצב תחזוקתי, מטרת השימוש ועוד. על בסיס הנתונים הללו והדיונים בפורום מתקבלות החלטות המתורגמות לתכנית עבודה לביצוע. מנהל הנכסים מדווח לפורום באורח שוטף על התקדמות הביצוע של החלטות אלה.  




ליקוי

3. 	ליקויים בניהול נכסים מסוימים - נמצא כי לעתים חברת דואר ישראל לא השתמשה ביעילות במשאביה - למשל, החברה נשאה בעלות החזקתם של חלק מנכסיה שלא לצורך או השקיעה ממון רב בשיפוץ של נכסים שאותם נטשה לאחר פרק זמן קצר יחסית - ועקב כך נגרמו לה הפסדים כספיים ניכרים. יש להרחיב את היקף הליכי הבקרה בחברה על התקשרויותיה, ובכלל זה יש לבצע עבודות מטה כלכליות מראש, על מנת למנוע התקשרויות אשר גורמות לקופת החברה הפסדים כספיים ניכרים. 

תגובה
חברת דואר ישראל

3. 	החברה מכינה עבודות מטה כלכליות מראש לפני כל השקעה בנכסים ובחינה של חלופות פעולה בנדל"ן. החברה מביאה בחשבון את תוצאותיהן במכלול שיקוליה לקבלת החלטות. 

ליקוי

4. 	אי-חיוב סוכני דואר בגין השימוש בנכסים - חברת דואר ישראל לא חייבה במשך שנים חלק מסוכניה בדמי שימוש עבור השימוש שהם עשו בנכסיה. על חברת דואר ישראל לסיים להסדיר את חיובם של סוכני החברה בדמי שימוש עבור שימושם בנכסיה. 

תגובה
חברת דואר ישראל

4. 	החל מדצמבר 2016, במסגרת התמורה ששולמה לסוכני הדואר בעבור פעילותם בנובמבר 2016, הוסדר עניין אי-חיוב סוכני דואר בגין השימוש בנכסים, ודמי השימוש בנכסי החברה נגבים גם מ-48 סוכני הדואר הנזכרים בדו"ח הביקורת.

ליקוי

5. 	התקשרויות בפטור ממכרז - החברה מבצעת התקשרויות רבות בפטור ממכרז. לדוגמה, לשם ניהול מרכזי המסירה של פריטי הדואר הנפחיים  חברת דואר ישראל בחרה להתקשר עם שני ספקים מרכזיים, בהיקף של כ-600,000 ש"ח לשנה, שלא במסגרת הליך של מכרז. נוסף על כך, רבות מההתקשרויות מועברות לאישור ועדות המכרזים ברגע האחרון ובלא שניתנה לוועדות שהות מספקת לבדוק כנדרש את החלופות. על חברת דואר ישראל לפעול לצמצום משמעותי של התקשרויות בפטור ממכרז. כחברה ממשלתית עליה להקפיד לפעול על פי דיני המכרזים שתכליתם שמירה על עקרונות השוויון והחיסכון בכספי ציבור, ועל הצגת ההתקשרויות לפני ועדת המכרזים מבעוד מועד.

תגובה
חברת דואר ישראל

5. 	חברת הדואר  חולקת על ממצאי דוח הביקורת בסוגיית  התקשרויות בפטור ממכרז: כל ההתקשרויות, כולל אלו שנעשו בפטור ממכרז, נעשו בהתאם לחוק חובת מכרזים והתקנות, בליווי משפטי צמוד של היועץ המשפטי לחברה. החברה מקפידה לפעול על פי דיני המכרזים ותמשיך לעשות כן.
בעניין פתיחת מרכזים למסירת דברי דואר בחנויות חיצוניות, דווח בדוח הביקורת כי החברה פנתה לשני ספקים בלבד. החברה מבקשת להבהיר כי  החברה פתחה במו"מ עם מאות רבות של ספקים בכוח ובסופו של דבר גם התקשרה בפועל עם למעלה מ-600 ספקי שירות כאלה, אשר כמחצית מתוכם החליטו להפסיק את ההתקשרות מיוזמתם.
נכון לאוגוסט 2017, חברת הדואר מפעילה מרכזים למסירת דברי דואר ב-256 בתי עסק קטנים ובעוד 12 רשתות, המפעילות 56 מרכזי מסירה ועם כל ספק שירות אשר עמד בצורכי החברה.
בנוסף, פרסמה החברה מודעות במקומונים בהן הוצע לכל בתי העסק באזור להגיש הצעה לשמש כמרכזי מסירה כך שלכולם ניתנה הזדמנות להציע את שירותיהם. לאור זאת,  ההתקשרות נעשתה  עם מאות ספקים ולא עם שניים בלבד כמפורט בדוח הביקורת.

ליקוי

6. 	אי הטמעתן של טכנולוגיות בחברה  - ליקויים שהועלו בתחום הפעלתן של המכונות למיון דברי דואר ושל המכונות האוטומטיות לחלוקת חבילות, פוגעים ביכולתה של החברה לספק שירותים ובתדמיתה. 

תגובה
חברת דואר ישראל

6. 	מחיר האוטומטים אשר הוצע במסגרת המכרז היה גבוה מן האומדן באורח משמעותי והעמיד בספק את כדאיות המיזם, מה עוד שבינתיים מצאה החברה חלופה זולה משמעותית אשר הוכיחה את עצמה: מרכזי מסירה בבתי עסק.
מסיבה זו, הנחה הדירקטוריון את הנהלת החברה לבחון שוב את התכנית העסקית של השימוש באוטומטים אלה. רכישת האוטומטים במחיר המוצע, לבד מהנטל הכלכלי שהייתה מטילה על חברת דואר ישראל, הייתה גוררת גם הטלה של מחיר שימוש גבוה על ציבור הלקוחות.
ההנהלה הגישה תכנית עסקית לדירקטוריון בחודש יוני 2016, והדירקטוריון לאחר שהוצגו בפניו הנתונים, הטיל ספק בצורך לרכוש מכשירים במיליוני ₪ נוכח חלופות טובות זולות ויעילות יותר, כגון מרכזי מסירה, שליחות עד הבית וכו'.
הדירקטוריון סבר, לאחר בחינה מקצועית של הנושא, כי מדובר בפרויקט אשר אין בו תכלית עסקית או שהוא אף עלול לגזול משאבים המוקצים לשיפור השירות, ובנסיבות אלה אך טבעי כי בחר שלא לאשר זאת. 
מהידע שנצבר מראשית המחצית הראשונה של שנת 2016  ועד לסוף שנת 2016 באשר לדרך הטובה והיעילה מבחינה שירותית לחלוקת חבילות,  נמצא  שעדיף להקצות משאבים לפתיחת מרכזי מסירה נוספים ופעולות נוספות אשר הוכיחו עצמן בשיפור השירות של מסירת דברי דואר וחבילות והביאו בסופו של דבר לקיצור ניכר במשך ההמתנה בדלפקי החברה.
גם הניסיון בעולם מורה כי לשיטה הזו אין עדיפות על שיטת ה"חנות בתוך חנות" ולאחרונה אף נודע כי חברת "UPS" העולמית רכשה רשת חנויות באירופה לצורך מסירה וקבלה של חבילות.
חרף האמור לעיל, החברה בוחנת כל העת חלופות פעולה שונות אשר תכליתן העלאת הנגישות והזמינות של נקודות המסירה של חבילות ודברי דואר ולאחרונה, נבחן גם שיתוף פעולה עם חברה גדולה בארץ המפעילה אוטומטים מהסוג הנדרש.
חברת דואר ישראל  קיבלה את ההחלטה ההגיונית המתבקשת בנסיבות העניין ועל כן  חולקת על המלצת דוח הביקורת לפיה על חברת דואר ישראל לקדם קטיגורית את רכישת האוטומטים למסירת דברי דואר וחבילות.
 	בעניין המכונות למיון מכתבים, הליקוי תוקן והמכונות עובדות כעת בתפוקה מלאה. נותרה מכונת מיון אחת, המיועדת לדברי דואר גדולים, אשר עדיין אינה עומדת בתפוקות שנדרשו ממנה בחוזה. בדעת החברה לדרוש מספק המכונה פיצוי.

ליקוי

7. 	השפעות ניהול הנכסים על הפרטת החברה  - הממשלה החליטה  כי חברת דואר ישראל תופרט בעתיד הקרוב. אי-תיקון הליקויים בתחום ניהול הנכסים עלול להביא לכך שהמדינה לא תקבל תמורה מלאה ואמתית כנגד זכויותיה בחברה במסגרת הליך ההפרטה הצפוי. הדבר אינו עולה בקנה אחד עם האינטרס הציבורי, בייחוד נוכח הממון הרב שהשקיעה המדינה בחברה במסגרת הסכם ההבראה בשנת 2015. אם תתממש ההפרטה הצפויה, מחייב האינטרס הציבורי שהמדינה תקבל עבורה תמורה מלאה ואמתית כנגד זכויותיה בחברה. לפיכך, מתחייב כי לפני ההפרטה תפעל החברה לייעול הניהול של נכסיה, לרבות בחינה של מעבר לנכסים יקרים פחות ומימוש נכסים יקרים שניתן לפנותם, וזאת בלי לפגוע בשירות לאזרח.

תגובה
חברת דואר ישראל

7. 	גויס צוות של אנשי מקצוע הבקיאים בתחום ניהול הנדל"ן, פרטי כל הנכסים הפנויים בחברה רוכזו זה מכבר בתחום הנכסים, כך שקיים מיפוי מלא שלהם בחברה ולגבי כל אחד מהם נשקלות חלופות פעולה: שימוש חלופי לנכס אחר, מכירה, השכרה או השבחה. ראה התייחסות מפורטת לליקויים מספר 1 עד 3 בדוח זה.  

ליקוי

8.	על הנהלתה של חברת הדואר לשקול את הצגתם של נתוני השווי המעודכן של הנכסים שברשותה באמצעות הוספת ביאור לדוחות הכספיים, זאת בהתאם להמלצת תקן החשבונאות הבין-לאומי. הדבר יתרום לשיפור איכות המידע המובא לפני הנהלת החברה, לפני רשות החברות ולפני קוראי הדוחות הכספיים שלה בעניין הנכסים שבהם היא מחזיקה ושוויים הכלכלי המעודכן.

תגובה
רשות החברות הממשלתיות – משרד האוצר 

8.  	לדעת רשות החברות, על חברת הדואר לשקול הצגת מידע בהתאם לסעיף 79 בתקן חשבונאות בינלאומי 16 ובכפוף לשיקולי עלות מול תועלת. 

ליקוי

9 .	רשות החברות לא עמדה על כך שחברת הדואר תגבש תכנית ותפעל להפחתת הסיכונים בתחום הנכסים. זאת אף שידוע לה זה שנים רבות כי מרבית נכסיה של החברה אינם רשומים כיאות במרשמי המקרקעין, וכי נוכח הקשיים הכלכליים שעמם התמודדה החברה בשנים האחרונות היא התקשתה לנהל ולתחזק את נכסיה באופן יעיל ואופטימלי. הרשות התמקדה כאמור בבחינת הפוטנציאל העסקי והכלכלי של נכסים אלו ולא עקבה אחר ישום תכנית להפחתת סיכונים בחברה, אשר אמורה לכלול את כלל הסיכונים הקשורים בניהולם של נכסים אלו.  כבר בשנת 2007 קבע מבקר המדינה  כי תפקיד הפיקוח של רשות החברות אינו מצומצם כלל ועיקר. בדוח זה נכתב כי "הרשות הודיעה בתשובתה כי אין לעשות שימוש במילה 'פיקוח' באשר לתפקידיה, שכן תפקיד הפיקוח אינו נכלל בתפקידי הרשות המפורטים בחוק... לדעת משרד מבקר המדינה, אי-אפשר לקבל את תפיסת הרשות, משום שפעילותה השגרתית רצופה אלמנטים רגולטוריים. דווקא בתקופה שבה נעשות פעולות להפרטת החברה הממשלתיות, יש להגביר את השימוש ההולם בכלים הרגולטוריים שבידי הרשות... מן הראוי שהרשות תנקוט את הצעדים הנדרשים כדי לשפר את כלי הניהול ואת סדרי הבקרה שלה על החברות הממשלתיות".

תגובה
רשות החברות הממשלתיות – משרד האוצר

9. 	רשות החברות הממשלתיות  יזמה עבודה רוחבית בחברות הממשלתיות, ובכלל זה בחברת דואר ישראל לבחינת הפוטנציאל העסקי והכלכלי הנובע מנכסי החברות. העבודה תכלול: גיבוש רשימה של הנכסים המוחזקים על ידי החברה, הערכת שוויי ראשונית, ריכוז נכסים הניתנים למימוש בטווח קצר, גיבוש הצעות להשבחת נכסים וגיבוש הצעות לטיפול מול רמ"י וגורמי ממשל נוספים. הרשות פועלת בצורה רוחבית בכפוף לשיקולים של ניצול המשאבים העומדים לרשותה ותיעדוף.
רשות החברות מדגישה  כי אין זה מתפקידה  להגדיר את מדיניות ניהול הסיכונים בחברות ואת תוכנן המפורט של התוכניות לניהול סיכונים בחברות. הליך ניהול הסיכונים הינו באחריות החברה והדירקטוריון הן מבחינת הגדרת המדיניות וביצועה והן מבחינת פיקוח.
הטלת אחריות על הרשות בעניין תוכן או אופן ניהול הסיכונים בחברות הינה בניגוד לעקרונות הממשל התאגידי ופוגעת בהפרדה הנדרשת ביו תפקידי רשות החברות כ"נציגת הבעלים" לבין הניהול השוטף והפיקוח עליו בחברות.





ניהול ביקושים במשק החשמל 
ומיזם "מנייה חכמה"
הגופים המבוקרים: משרד האנרגיה, רשות החשמל, חברת החשמל לישראל.
ליקוי

1. 	משרד האנרגיה ורשות החשמל לא תיקנו את הליקויים שעליהם הצביע משרד מבקר המדינה בדוחותיו הקודמים בדבר עודף כושר הייצור במשק.  על אף זאת גדל משנת 2013 מספר הרישיונות לייצור חשמל שהוקצו ליזמים. עקב כך הרזרבה במשק בשנים 2017-2014, אשר נקבעה ל-20% מעבר לשיא הביקוש, גבוהה במידה ניכרת משיעור זה, וצפויה להיות גבוהה עד שנת 2020 (וייתכן שאף לאחר מכן) ועשויה  אף להגיע לכ-35%. על משרד האנרגיה ועל רשות החשמל לבחון מחדש את צורכי משק החשמל בהתאם לתחזיות הביקוש לחשמל, ולהביא בחשבון את ממצאי בחינה זו בתכנון משק החשמל.

תגובה 
רשות החשמל 

1. 	א) ככלל משק חשמל, בדומה לתחומי תשתית רבים, מאופיין במחזורי פיתוח של גאות ושפל הנובעים מהתמשכות התהליכים הנדרשים לתכנון ולהקמת התשתית (7-10 שנים), לעומת קבועי הזמן הקצרים יותר בהם משתנה תחזית קצב הגידול בביקוש. לאור מאפיינים אלו, הרשות סבורה כי בתחום התשתיות לא ניתן להבטיח רזרבה שנתית מדויקת בכל שנה ומטבע הדברים בחלק מהשנים ההספק עשוי להיות גבוה מהמתוכנן בעוד שבשנים אחרות ההספק עלול להיות נמוך מהמתוכנן.
ב) לאור החלטת הממשלה לאסור על חברת החשמל להקים תחנות חדשות ולהעביר את האחריות להקמה של תחנות כוח אלה לשוק הפרטי, נדרש להבטיח וודאות ארוכת טווח להספק נדרש למשק. על מנת לעודד את היזמים להשקיע את ההשקעות הנדרשות בתהליכי התכנון הקודמים להקמת התחנות נדרש לייצר ודאות ואופק לרגולציה.
ג) בשנת 2013 הרשות לא הוסיפה מכסות אלא תחמה את ההסדרים התעריפים לכמויות מסוימות, לצורך מימוש החלטות ממשלה (החלטה 9 מישיבה 403 מיום 3.6.2013). בכלל זה נקבע שההסדר התעריפי בתוקף יחול על יצרנים קונבנציונליים בהספק כולל שלא יעלה על סך 3,470 מגה וואט, הנגזר מהמדיניות הממשלתית ביחס להיקף הייצור הפרטי מתוך סך ההספק הכולל הקיים במשק. כן נקבעה מגבלה של 1,000 מגה וואט ליצרני קוגנרציה.
ד) במבט לשנים הקרובות, עולה מהמסקנות הראשוניות של תוכנית האב כי המכסות הקיימות אכן נחוצות למשק החשמל, גם אם קריטריון הרזרבה ישתנה, זאת משום שבשנים הקרובות צפויה גריטה של מספר תחנות כוח (חיפה, רבין 1-4 ורידינג).
ה) הרשות דוחה את הטענה לפיה הגדילה בשנת 2013 את המכסות להקמת מתקנים לייצור חשמל בטכנולוגיות קונבנציונאליות וקוגנרציה שלא לצורך. אדרבא, בשנת 2013 הרשות תחמה את המכסות ליצרנים פרטיים באמצעות הגבלת תחולת אמות מידה תומכות מימון (החלטה 9 מישיבה 403 מיום 3.6.2013) ומנעה מצב בו יצרנים היו עלולים להתקדם להקמת תחנות נוספות ללא הגבלה.
ו) בימים אלה (ספט' 2017) הצוות המקצועי ברשות שוקד על גיבוש המלצות באשר ליעדי תוכנית האב. במסגרת גיבוש התוכנית ייבחן גם מענה לשיאי הביקוש באמצעות ניהול ביקושים. הרשות מתקפת את ממצאי הניתוח בימים אלו ולאחר השלמת הבחינה יוחלט האם נכון להמליץ לשר האנרגיה לעדכן את המדיניות שנקבעה בשנת 2010 ולתת דגש גדול יותר להסדרי ניהול ביקושים על פני הגדלת ההספק.

תגובה
משרד האנרגיה

1.	חיזוי ביקושים במשק החשמל הוא אתגר שמעסיק הן את המשרד והן את רשות החשמל. בעוד שחיזוי בחסר עלול להוביל להפסקות חשמל, חיזוי ביתר עלול להוביל לתשלום עודף על רזרבה. בהמשך לאמור, לאור הימשכות הליכי התכנון וההקמה של תחנות כוח, בשילוב גריטה צפויה של תחנות כוח קיימות (חיפה, אורות רבין 1-4), משרד האנרגיה ורשות החשמל סבורים כי המכסות שאושרו נחוצות למשק החשמל.
 
ליקוי

2. 	אף שצריכת החשמל של משקי הבית היא כשליש מצריכת החשמל הכוללת, ואף שמחקרים כלכליים הצביעו על פוטנציאל לחיסכון אם ישתנו דפוסי הצריכה של צרכני החשמל לרבות משקי הבית, לא גיבש משרד האנרגיה תכניות לניהול ביקושים מעבר לתכניות הקיימות המופנות לצרכני החשמל הגדולים. 

תגובה
חברת חשמל לישראל בע"מ 

2. 	חח"י תסייע ותשתף פעולה עם משרד האנרגיה ורשות החשמל, ככל שנדרש, בגיבוש תכניות להסטת הביקושים, לרבות לצרכנים ביתיים. כל זאת, בהתבסס על בחינה מקדמית של משרד האנרגיה ורשות החשמל בנושא. הגורם האחראי הינו מנכ"ל החברה והנושא יובא לאישור דירקטוריון החברה.
תגובה
רשות החשמל 

2. א) משקי הבית, למרות היותם כשליש מסך צריכת החשמל במשק, מאופיינים מצד אחד בביקוש קשיח, דווקא בשעות השיא. בדיקה שערך הצוות המקצועי ברשות הראתה שהצרכנים הביתיים מהווים פוטנציאל מוגבל לחסכון, בין השאר משום שכמחצית מהצרכנים הביתיים מחזיקים בגודל חיבור קטן מאוד של  1*25 אמפר, שאינו מאפשר צריכה בהיקף גדול. 
ב) יתרה מכך, גם צרכנים במגזר התעשייתי-מסחרי אינם בעלי גמישות גבוהה. ראייה לכך ניתן למצוא בהסדר השלת תדר שבו הרשות העלתה את התעריף המשולם לצרכנים אלה מכ- 3 ₪ לקוט"ש ל- 7 ₪ לקוט"ש ולאחר מכן אף ל- 20 ₪ לקוט"ש ואפשרה גם לצרכנים קטנים יחסית בגודל חיבור של 217 קו"א להצטרף להסדר. למרות זאת ההספק בהסדר גדל אך במעט מ- 360 מגה וואט לכ- 400 מגה וואט בלבד. 
ג) על אף האמור לעיל, רשות החשמל פעלה נמרצות בשנים 2012 ו- 2013 לקדם שני הסדרי מחסור גדולים שהיו מיועדים בעיקר למגזר הביתי. הסדר "חסכת הרווחת" והסדר "צרכנות חכמה". הסדר חסכת הרווחת קבע הנחה בשיעור גבוה שהגיע עד ל- 20% מחשבון החשמל לצרכן שהפחית את הצריכה שלו בשיעור זהה. הסדר צרכנות חכמה קבע מתן תמריץ  בגובה של פי 7(!) מתעריף החשמל (3.2 ₪ לכל קוט"ש מופחת) לצרכנים ביתיים ואחרים אשר יוכיחו הפחתת צריכה באמצעות בעל רישיון מאגד. למרות מאמצים גדולים מאוד שכללו בין היתר גם שיווק אינטנסיבי באמצעי התקשורת, הסדר "חסכת הרווחת" לא השיג את הפחתת הביקושים הנדרשת ואילו הסדר "צרכנות חכמה" נבלם בעודו באיבו לאור עיצומים שנקטו עובדי חברת החשמל והליכים שנוהלו בבית הדין לעבודה, אשר לא אפשרו לרשות להתקדם ביישום ההסדר. 
ד) אכן, לדעת הצוות המקצועי ברשות הפחתת ביקושים בשיעור של 10% תביא לחסכון. אלא שבניגוד לנטען בדו"ח, ולמיטב ידיעת הצוות המקצועי ברשות, אף מדינה בעולם לא הגיעה לשיעורים כאלה של הסטת ביקושים בקרב צרכנים ביתיים באופן עקבי. 	

תגובה
משרד האנרגיה

2.	משרד האנרגיה רואה חשיבות רבה בחיסכון והתייעלות אנרגטית במשק החשמל, ובמגזר הביתי בפרט. כך, בין היתר, פועל המשרד בתחום הרגולציה של מכשירי חשמל ביתיים, על מנת לקדם רכישת מוצרי חשמל יעילים אנרגטית. 
המשרד רשם בפניו את הערת המבקר. האגף לשימור אנרגיה בוחן יישום מודל לניהול ביקושים, בשיתוף רשות החשמל, מתוך מטרה להפחית את צריכת האנרגיה בכלל, ובמשקי הבית בפרט.

ליקוי

3. 	משרד האנרגיה לא יישם את המוטל עליו בהחלטות הממשלה מהשנים 2010 ו- 2013 , לגבש המלצות שיאפשרו לערוך תכנית ממשלתית ליישום מיזם מנייה חכמה, אף שיישום כאמור עשוי לתרום לקידום יעדי הממשלה בנוגע לצמצום ביקושים, התייעלות אנרגטית והפחתת פליטות. עקב כך נגרמו עיכובים ביישום המיזם והוא טרם הושלם. מן הראוי כי משרד האנרגיה, רשות החשמל וחח"י יגבשו תכניות להסטת ביקושים, ובהן מתן תמריצים כלכליים, והסברה שתגביר את מודעות הציבור לתועלת הנובעת מהסטה כאמור; ולשלבן בתכניות הפיתוח העתידיות.

תגובה
רשות החשמל 

3. 	א. הרשות דוחה את עמדת המבקר . עמדת הרשות כפי שנקבעה בהחלטה 2 מישיבה 394 מיום 21.1.2013, הינה שאין מקום להתקדם עם פרויקט מניה חכמה עד אשר תוכח כדאיותו הכלכלית. 
ב. המבקר מניח שתושג התייעלות גדולה אם יותקנו מונים חכמים בעוד הרשות, לאחר בדיקת הניסיון העולמי, מטילה ספק כבד בכך. הרשות סבורה שהעלויות הכבדות של מיזם זה אשר יושתו על כלל צרכני החשמל, שכמחצית מהם צורכים חשמל בהיקף נמוך מאוד, ועלולים להיות נטל כבד על הציבור, מחייבות את הרשות לנקוט משנה זהירות בעניין.
ג. החלטת הרשות האמורה לא נקבעה בחלל ריק אלא נסמכה על המודל המקובל באיחוד האירופאי במסגרת דירקטיבה שפרסם האיחוד ולפיה תנאי ראשון לקידום מיזם של מניה חכמה הוא ביצוע של בדיקת עלות תועלת. וכך, כל מדינה בהתאם למאפייני הייצור והצריכה שלה מבצעת בדיקת עלות תועלת וקובעת לעצמה אם להתקדם עם התקנת מניה חכמה ובאיזה היקף. 
ד. החשמל לגיבוש מבנה הפיילוט, כפי שקבעה ההחלטה. כתנאי מקדים לגיבוש מתכונת הפיילוט, נדרש היה לסיים תחילה ובהצלחה פיילוט טכנולוגי שבחן את הטכנולוגיות השונות הקיימות בשוק ולהמליץ על הטכנולוגיה המועדפת לצורך התקדמות להתקנה רחבת היקף, שהרי ללא טכנולוגיה מוכחת אין מקום לעריכת פיילוט. לאחר שהפיילוט הטכנולוגי הסתיים בהצלחה בסוף שנת 2015 ומסקנותיו הובאו לידיעת הרשות, בחנה הרשות את קידום הפיילוט התעריפי בהתאם להחלטה.  לאור העלויות הגבוהות מאוד שהציגה חברת החשמל לצורך ביצוע הפיילוט התעריפי, המוערכות ב- 120 מיליון ₪, בוחנת הרשות בימים אלה דרכים נוספות להתקדמות בבחינת הכדאיות הכלכלית של התקנת מונים חכמים.

ליקוי

4. 	קיומם של חסמי אסדרה מנע את קידומה של תוכנית שהגישה חח"י למשרד האנרגיה ב- 2012, ולמרות זאת לא בחן משרד האנרגיה, שבאחריותו לקדם את יישום המיזם, צעדים חלופיים ולא גיבש תכנית לקידום המיזם. מן הראוי כי משרד האנרגיה, רשות החשמל וחח"י יגבשו יחד כלים למימון מיזמי תשתית מיוחדים, כדי להתגבר על חסמי המימון הפוגעים בהשקעה במשק החשמל.

תגובה
חברת חשמל לישראל בע"מ

4. 	חח"י פועלת מול משרד האנרגיה ורשות החשמל לגיבוש תוכנית הכוללת גם את הסדרת הנושא המימוני של מיזם מנייה חכמה.  

ליקוי

5. 	משנת 2010 לא קבעו משרד האנרגיה ורשות החשמל מהו המודל לקידום מיזם מנייה חכמה, אלו גורמים יוציאו לפועל את המיזם ויתפעלו אותו, ומה אופן מימון המיזם. היעדר החלטות לגבי סוגיות אלה גרם להאטה בקצב קידום המיזם. מאתרי האחסון שיאושרו בתמ"א לספקים קטנים. על משרד האנרגיה ועל רשות החשמל לבחון בהקדם את הכדאיות הכלכלית של מיזם מנייה חכמה, ובהתאם לכך לשקול  את הוצאתו אל הפועל. על משרד האנרגיה ועל רשות החשמל לטפל בחסמים המקשים על קידום המיזם ולהתוות אבני דרך ליישומו.
תגובה
חברת חשמל לישראל בע"מ 

5. 	חח"י פועלת מול משרד האנרגיה ורשות החשמל בנושא.  הלו"ז לביצוע בחברת חשמל בכפוף ללו"ז שיתואם מול משרד האנרגיה ורשות החברות בנושא. הגורם האחראי לביצוע הוא מנכ"ל החברה  והנושא יובא לאישור דירקטוריון החברה .

תגובה
רשות החשמל

5.	קודם לבדיקת היתכנות כלכלית נדרשה חברת החשמל לבצע בדיקת היתכנות טכנולוגית. בדיקת היתכנות זאת ארכה כשנתיים והושלמה כאמור בהצלחה. משהושלמה בדיקה זו ניתן היה להתקדם עם בדיקת ההיתכנות הכלכלית, שהינה מורכבת מאד וכרוכה תחילה בהתקנת המונים החכמים על פני שנה, לאחר מכן בשנת בוחן שבה לא ניתנים נתונים רציפים לצרכנים על אף שמותקן אצלם מונה חכם, ולאחריה בשנת בוחן נוספת שבה ניתנים הנתונים הרציפים בתעריפים משתנים. לאחר מכן נבדקת ההשפעה האמיתית של העברת המידע לצרכן ושל השינויים בתעריפים ונעשה ניתוח התוצאות והסקת מסקנות. כל השלבים המתוארים לעיל מביאים לכך שבדיקת ההיתכנות הכלכלית צפויה לקחת זמן רב. לאור האמור, הרשות בוחנת בימים אלה ( ספט' 2017) דרכים לקדם את בחינת היתכנותו של הפרויקט באמצעים אחרים ולא רק באמצעות פיילוט כפי שקודם. לשם כך הרשות ביקשה מחברת החשמל ניתוח עלות תועלת ראשוני של הפרויקט. לאחר קבלת החומרים מהחברה, הרשות תבחן את כדאיות הפרויקט.

תגובה
משרד האנרגיה

5.	התכנית הלאומית להתייעלות אנרגטית, אותה מתעתד משרד האנרגיה להעביר לממשלה במהלך החודש הקרוב, כוללת המלצות אופרטיביות להתייעלות אנרגטית והפחתת צריכת החשמל. ישנם שלל אמצעים טכנולוגיים ליישום התקנת מניה חכמה במגזר הביתי, אותם יבחן המשרד בשיתוף רשות החשמל. בהתייחס לליקוי מספר 6, יצוין כי רשות החשמל היא הגורם המוסמך לקבוע אסדרות, אמות מידה ותעריפים במשק החשמל.



ליקוי

6. 	משרד האנרגיה ורשות החשמל לא קבעו אסדרות, אמות מידה ותעריפים לפעילות המיזם, וכן לא קבעו הסדרי גישה למידע שיופק ממנו. על רשות החשמל לבחון מחדש את עמדתה בדבר קביעת אסדרה בעניין מיזם מנייה חכמה, היעדר אסדרה כאמור היווה חסם של ממש לקידום המיזם. על הרשות בכלל זה לבחון את הצורך בקביעת מודל משקי לגבי המיזם וקביעת אופן השימוש במידע שיופק ממנו.

תגובה
רשות החשמל 

6. 	כללי רגולציה אמות מידה ותעריפים נקבעים על ידי הרשות, ויכולים להיקבע רק לאחר קבלת החלטה על יישום הפרויקט. ככתוב לעיל, טרם התקבלה החלטה על יישום הפרויקט. יישום הפרויקט מחייב בחינת כדאיות כלכלית, אם באמצעות פיילוט או בדרך אחרת וככתוב, בימים אלה בוחנת הרשות דרכים נוספות לקדם את בחינת הכדאיות הכלכלית להתקנת המונים החכמים.	

ליקוי

7. 	אף שרשות החשמל קבעה בינואר 2013 כי קידום מיזם מנייה חכמה תלוי בבדיקת היתכנות כלכלית, עתידה בחינה זו להסתיים רק בינואר 2020.

תגובה
רשות החשמל 

7.	הצוות המקצועי ברשות פעל מאז קבלת ההחלטה בשיתוף עם חברת החשמל לגיבוש מבנה הפיילוט, כפי שקבעה ההחלטה. כתנאי מקדים לגיבוש מתכונת הפיילוט, נדרש היה לסיים תחילה ובהצלחה פיילוט טכנולוגי שבחן את הטכנולוגיות השונות הקיימות בשוק והמליץ על הטכנולוגיה המועדפת לצורך התקדמות להתקנה רחבת היקף. שהרי ללא טכנולוגיה מוכחת אין מקום לעריכת פיילוט. לאחר שהפיילוט הטכנולוגי הסתיים בהצלחה בסוף שנת 2015, ומסקנותיו הובאו לידיעת הרשות, בחנה הרשות את קידום הפיילוט בהתאם להחלטה. כאמור, לאור העלויות הגבוהות מאוד לדעת הרשות, שהציגה חברת החשמל לצורך ביצוע הפיילוט המוערכות ב- 120 מיליון₪, בוחנת הרשות בימים אלה דרכים נוספות להתקדמות בבחינת הכדאיות הכלכלית של התקנת מונים חכמים.
ליקוי

8. 	טרם בוצע ניסוי לבחינת ההשפעה של תכניות תמריצים על התנהגות משקי הבית, זאת אף שהניסוי הוא אבן דרך חשובה לקידום המיזם ואמצעי להערכת התועלות שיצמחו מהפעלת תכניות לניהול ביקושים.

תגובה
רשות החשמל 

8. 	ראו התייחסות הרשות לליקוי מס' 2. 

תגובה
משרד האנרגיה

8.	ראו תגובת המשרד לליקוי מספר 2.

ליקוי

1. מאז הצגת לו"ז הפרויקט ב-2013 חלו עיכובים משמעותיים בקידומו. למשל, פרסום מכרז הקמת התשתיות התעכב בשנה, ובעניין המועד לפתיחת הקו המהיר תל אביב-ירושלים קיימים פערים בין תחזיות חברת הרכבת לבין עמדת גורמי מקצוע אחרים.
על חברת הרכבת וועדת ההיגוי העליונה לנתח את מצב פרויקט החשמול ולקבל החלטות מגובשות על מועדי סיומו ומרכיביו, בייחוד הקו המהיר תל אביב-ירושלים, תוך התייחסות להיבטים נוספים כגון העלויות הכספיות, האיכות והבטיחות.

תגובה
רכבת ישראל

1.	מנהלת החשמול בשיתוף עם הנהלת הרכבת מבצעים מעקב צמוד תוך כדי נקיטת פעולות יום יומיות אל מול הקבלן וגורמים אחרים על מנת לעמוד במועד המוסכם. הסיכונים נבחנים ביחד עם חברת הניהול ופעולות מתקנות מידיות ניתנות לכל אחד מהם. יש לציין כי לו"ז פתיחת הקו לירושלים כפי שהוצג ב 2014 הנו בתוקף.
וועדת ההיגוי העליונה דנה בסיכונים השונים הכרוכים בהשלמת הפרוייקט, ומוצגות המשמעויות של מימוש הנתיב הקריטי להשלמתו במועד.
מועד ההפעלה המסחרי של הקו לירושלים לא נדחה מהיום שהוצג לועדת היגוי עליונה בחודש ינואר 2014. בנוסף נבחר קבלן חשמול זוכה בינואר 2016. בהתאם למענה הרכבת לדוח המבקר בשנת 2014, מנכ"ל הרכבת מקיים דיונים שוטפים במסגרת תוכנית אב רב שנתית המגדירה את הפעילויות הנדרשות לפתיחת הקו. לטובת זה מבוצע תהליך סדור החל משלב ה MCR דרך ה CDR וה- TRR המאפשרים הגעה להפעלה חלקית (ORR/IOC) ועד להפעלה מסחרית FOC. במסגרת זו מטופלים כל הנושאים החל מבטיחות דרך הפעלה ועד ועדות היגוי בשותפות עם החטיבות התפעוליות לקליטת הקו.


תגובה
משרד התחבורה

1. 	המשרד פועל במספר ערוצים על מנת לתמוך ברכבת, ועושה כל מאמץ נדרש על מנת לעמוד בלו"ז. צפי מועד פתיחת קו ת"א-ירושלים עומד בעינו. ברי לכל, כי בדומה לכל פרויקט הנדסי מורכב קיימים סיכונים שונים, אך המשרד מוודא ניהול סיכונים אלו בצורה מדוקדקת ולפיכך בשלב זה לא מסתמנת דחיה. 
המשרד מקיים פגישות דו שבועיות בנושא החשמול יחד עם אנשי הרכבת ואנשי חברת הניהול והקבלן, על מנת לוודא כי כפי שמציין המבקר מתקיים פיקוח הדוק של הרכבת על פעילות הקבלן. בנוסף לפגישות אלו מדווחת הרכבת על ביצוע פגישות רבות בצוותי עבודה מקצועיים עם הקבלן על מנת לאפשר את קידום הפרויקט בקצב ובאיכות הרצויה. יצוין, הקו לירושלים מהווה כר לימוד פורה למערכת כולה, החווה את החישמול כפרויקט חדשני. משכך, הוחלט כי לאחר סיום ביצוע הקו והפקת הלקחים ממנו ניתן יהיה להחיל לקחים אלו על תוכנית החשמול כולה, ולעדכן את הלו"ז הפרויקטלי בהתאם.

ליקוי

2. על אף שמשרדי האוצר והתחבורה וחברת הבקרה  צופים עיכובים בלוחות הזמנים שהציבה חברת הרכבת להשלמת הפרויקט, לא נערכו דיונים שעניינם היתכנות האיחור, הדרכים למזעורו והשלכותיו. השלכות העיכובים למשק עשויות להיות רבות, הן מבחינה כספית והן מבחינת השירות לציבור.

תגובה
רכבת ישראל

2. 	נערכים דיונים בכל הרמות: דיון סטאטוס חודשי במשרד התחבורה, ועדת היגוי בראשות המנכ"ל נערכת פעם בחודש ובה מציגים כל הגופים את ההתקדמות והמוכנות לקליטת הקו ופתיחתו במועד. בנוסף, מתקיימות ישיבות דו שבועיות עם חברת הבקרה.  
בכל דיון נבחנים הסיכונים ומטופלים בכל הרמות. נכון להיום, נבחרו קבלן תשתיות SEMI וחברת ניהול WSP. קבלן התשתית חתם על לוחות זמנים ותכניות העבודה של הקבלן מאושרות באופן בו הקו יפתח בחודש מרץ 2018.
ההשלכות ארוכות הטווח של הפרויקט מהוות חלק מהתוכנית התפעולית הרב שנתית המעודכנת, הבוחנת בראיה רב שנתית את ההשלכות של שינויים ועיכובים בפרוייקט החשמול. השלכות אלו מובאות לידיעת משרד התחבורה עם ההמלצות הישימות הרלוונטיות בהקשר של התוכנית התפעולית.

תגובה
משרד התחבורה

2. 	כאמור, תאריך היעד בעינו עומד. הניסיון מוכיח כי דחיית תאריך יעד אינה תורמת לקידום הפרויקט, ועשויה אף להביא לדחייה בקידומו.

ליקוי

3. נוכח שינויים מהותיים שחלו בתכולת פרויקט החשמול בעת חידושו בשנת 2010, חלק ניכר מתוך ההוצאות בסך 81 מיליון ש"ח ששילמה הרכבת למנהלי פרויקטים, ליועצים ולמתכננים בין השנים 2010-2003 אינו רלוונטי עוד לפרויקט החשמול הנוכחי, ולמעשה ירד לטמיון. 

תגובה
רכבת ישראל

3. 	פרויקט החשמול לאחר חידושו לא השתנה מהותית ועדיין מדובר על חשמול מסילות רכבת באורך של 420 ק"מ. בהתאם, תוצרי התכנון שהתקבלו כלולים גם בפרויקט הנוכחי, למעט חלק מהתכנון המפורט, וזאת עקב המעבר למתכונת "תכנון-ביצוע-אחזקה".

ליקוי

4. ההחלטה על חידוש פרויקט החשמול ב-2010 התקבלה ללא בדיקת הכדאיות הכלכלית של הפרויקט. מאז חידוש הפרויקט ונוכח הגידול בעלויות, העיכובים בו והשינויים בהיקפו, התחייבה חשיבה מחודשת של חברת הרכבת ומשרדי התחבורה והאוצר על מאפייני הפרויקט ודרך קידומו, דבר שלא נעשה. 

תגובה
רכבת ישראל

4. 	הרכבת כחברה ממשלתית מיישמת מדיניות הממשלה. פרויקט החשמול עוגן בהחלטת ממשלה, " נתיבי ישראל - תכנית תחבורה לפיתוח הנגב והגליל, תש"ע 2010", והוטל לביצוע הרכבת. עבודת המטה שקדמה להחלטה זו בוצעה על ידי הממשלה.
תגובה
משרד התחבורה

3,4. 	בשנת 2010 אישרה הממשלה את תכנית "נתיבי ישראל", במסגרתה נכלל חידוש פרויקט החישמול. התחשבות ב"עלויות שקועות" המהוות עלויות שאף תרחיש לא היה מביא להחזרתן, במסגרת קבלת החלטה לעתיד, נוגדת במובהק את התיאוריה הכלכלית הרווחת. כמו כן, בסמכותה של הממשלה לקבל החלטה אודות ביצוע פרויקט זה או אחר במנותק מעמידתו במבחני הכדאיות המוגדרים בנוהל פר"ת שפורסמו משרדי האוצר והתחבורה. משכך, ביצוע בדיקה מחודשת עם כל העבודה הכרוכה בכך כאשר אין בכוחה להשפיע על ההחלטה מהווה לדעת המשרד בזבוז כספי ציבור, משנקבעה מדיניות הממשלה בנושא.

ליקוי

5. פרויקט הכפלת מסילת החוף הוכרז כתשתית לאומית בשנת 2014, עוד לפני שחברת הרכבת פרסמה את מכרז תשתיות החשמול בשנת 2015. הכפלת המסילות בתוואי הנוכחי בעיר חיפה וחשמולן יעצימו את החיץ בין החוף לעיר. לכן נבחנות חלופות ובהן כריית מנהרה לרכבת בתוואי מסילות חלופי. למרות ההשלכות המהותיות שיכולות להיות לחלופות המוצעות על פרויקט החשמול ועל מכרז תשתיות החשמול עצמו, לא נכללו במכרז ובחוזה עם הקבלן הערות בעניין השינוי האפשרי בתוואי מסילת הרכבת בחיפה והדרך להתמודד עם שינוי זה. אישור הקמת המנהרה עלול לגרום לשינויים בהיקף ובתכולת העבודה של הקבלן שזכה בביצוע עבודות החשמול, לעיכובים בביצוע הפרויקט ולגידול בעלויות.
על חברת הרכבת להדק את הפיקוח על הקבלן המבצע את עבודות התשתית ולבדוק שהוא מבצע את כל התחייבויותיו על פי הנדרש ובתיאום מלא עם יתר המרכיבים של הפרויקט.

תגובה
רכבת ישראל

5. 	פרויקט החשמול מבוצע בהתאם לתכנית סטטוטורית תת"ל 18 שאינה כוללת את הכפלת מסילות החוף. התוכנית הסטטוטורית להכפלת מסילות החוף תת"ל 65 נמצאת בשלבי תכנון מוקדמים, זאת עקב מורכבות  ההליכים הסטטוטוריים.
בנוסף, ביצוע תת"ל 65 יחל לאחר השלמת חשמול הרשת בממסגרת תת"ל 18 ולא היה שום הגיון להכניס למכרז החישמול אופציה שאין  לה אישור סטטוטורי ובהתאם לא ניתן לתמחרה בשום צורה.
באשר לפיקוח עבודת הקבלן, הרכבת שכרה את שירותיה של חברת הניהול הבינלאומית WSP שהנה חברה בעלת ניסיון רב בניהול פרויקטים מסוג זה. נבנתה תוכנית ניהול ופיקוח, ניהול התכנון, הביצוע, בקרת איכות וכדומה על פי סטנדרטיים הבינלאומיים המקובלים בפרויקטים מורכבים מסוג זה. בנוסף, מעסיקה הרכבת מומחי תוכן ישראלים ובינלאומיים הבודקים את תכנון הקבלן, תהליכי העבודה שלו ומבצעים פיקוח עליון על העבודות באתרי העבודה השונים.

ליקוי

6. במקביל לפרויקט החשמול מקודמים פרויקטים אחדים שכל אחד מהם מגה פרויקט בפני עצמו - הקמת המסילה הרביעית במסדרון האיילון והכפלת מסילת החוף. השפעתם של פרויקטים אלה על פעילות הרכבת משמעותית יותר מהשפעת פרויקט החשמול עצמו. לא נמצא תיעוד שחברת הרכבת ומשרד התחבורה בחנו בראייה מתכללת את הפרויקטים המתוכננים לפני ביצוע פרויקט החשמול וכי קבעו סדר עדיפויות ביניהם ומהי תרומת כל אחד מהם ליעילות התפעולית של הרכבת. תכנית מתכללת הייתה עשויה להביא לייעול ולחיסכון בהוצאות ולהגדיל את התועלות של כל אחד מהפרויקטים בהיבטים הכספיים, התחבורתיים, החברתיים והסביבתיים.
נוכח הסכמת כל הגורמים על חיוניות הקמת המסילה הרביעית להגברת תדירות הרכבות ולהגדלת במספר הנוסעים בהן, על הגורמים המעורבים בפרויקט ובהם משרד התחבורה, חברת נתיבי ישראל, הרכבת והוות"ל  לפעול לקידומו.

תגובה
רכבת ישראל

6. 	פרויקט החשמול אינו מטפל בנושא קיבולת של רשת המסילות אלא בטכנולוגיית הנעה בלבד. התועלות העיקריות של המעבר לחשמול נוגעים להנעה שקטה, יעילה וידידותית לסביבה בהיבטי זיהום אוויר ואחרים. נושא הקיבולת, במיוחד של פרוזדור איילון , מטופל באמצעות פרויקט אחר אותו מקדמת הרכבת, פרויקט ERTMS. לאור זאת, המסילה הרביעית באיילון כמו גם מסילות אחרות כגון מסילות החוף, מסילה 431, המסילה המזרחית ועוד לא נכללו בתת"ל 18 המכסה 420 ק"מ מסילות קיימות או שהיו בביצוע בעת אישור התוכנית. לאור חשיבות הרציפות התפעולית ברשת בכלל ושל המסילה הרביעית בפרט במסגרת מכרז תשתיות החשמול הוסיפה הרכבת במסמכי המכרז מספר אופציות וביניהן המסילה הרביעית. עם השלמת התכנון של המסילה הרביעית ע"י חברת נתיבי ישראל יבוצע תכנון ולאחר מכן ביצוע של חשמול המסילה. על כן, אין קשר בין ביצוע המסילה הרביעית או כל מסילה אחרת הנמצאת בהליכי תכנון לבין מעבר של רכבת ישראל להינע חשמלי.

תגובה
משרד התחבורה

5,6. 	רשת מסילות הרכבת אינה שונה משום רשת בכך שהסינרגיה בין הפרויקטים הינה מכפיל כוח משמעותי המגביר את התועלת מכל פרויקט. משכך, כל פרויקט שמקודם משפר את התועלת של כל הפרויקטים הקיימים, וכך כמובן גם לגבי המסילה הרביעית. 
יש לחדד, כי זמינות פרויקט לביצוע הינו מרכיב מהותי בסדר קידום הפרויקטים, וזו מושפעת ממנעד רחב מאוד של גורמים. לאור זאת, ההנחה כי ניתן היה לבחור לקדם כל פרויקט על חשבון משנהו אינה בהכרח נכונה. 
משרד התחבורה רואה בחשמול ככלי מרכזי להעלאת רמת השירות והגברת המעבר לתחבורה ציבורית, גם אם לא כל הפרויקטים המשיקים הושלמו. וכן, במקביל, מקודם פרויקט ה-( ETCS) המיועד להגברת הבטיחות בתפעול והערך המוסף של המערכת הוא הגדלת הקיבולת מ-14 ל-17 רכבות לשעה, עוד לפני הוספת המסילה הרביעית.  
בפרט יצוין, כי אף לא אחד מהפרויקטים המוזכרים בהקשר זה בדו"ח אושרו סטטוטורית במועד חתימת הסכם הפיתוח. הטיעון על חוסר תיאום מספק לכאורה בין אלו לבין פרויקט החשמול מתעלם מפערי הלו"ז ביניהם. 
משרד התחבורה באמצעות אגף תכנון כלכלי מבצע בדיקות כדאיות כלכליות של פרויקטים תחבורתיים, בין היתר, במטרה לסייע בקביעת סדר עדיפויות בין הפרויקטים, לרבות פרויקטים משלימים.
כמו-כן, המשרד מבצע בדיקות כדאיות כלכליות תחבורתיות בכל תחומי התחבורה היבשתית, לרבות בתחום המסילתי, הסעת המונים, כבישים וכד'. בדיקות כדאיות לפרויקטים הללו מתבססות על שימוש בנוהל מיוחד וייחודי לכך – נוהל פר"ת, אשר מהווה נוהל מוסכם בין משרדי התחבורה והאוצר ונוהל פר"ת הישראלי אף זכה להכרה ושבחים בינלאומיים. עבודות כלכליות ייחודיות בתחום המסילתי הוצגו גם בפורומים בינלאומיים.
במסגרת בניית תכנית העבודה הנוכחית של חברת הרכבת לשנים 2016-2020, נבחנו בתיאום מלא עם כל הגורמים הרלוונטיים, ובכלל זה במשרד האוצר, מספר רב של פרויקטים, לרבות פרויקטים משלימים, קווי רכבת חדשים, תחנות רכבת, מסופי מטען וכד'. 
המשרד פועל ביתר שאת לקידום המסילה הרביעית הן במוסדות התכנון והן מול מקווה ישראל, אשר הסכמתם נדרשת להפקעת שטחים בשל חוק מקווה ישראל. המשרד עוסק כל העת בבחינת הפתרונות השונים לבעיה זו ולקידום הפרויקט.

תגובה
מינהל התכנון – משרד האוצר

6. 	תכנית המסילה הרביעית באיילון, תת"ל 33, נדונה במליאת הוות"ל ביום 26.12.16 ואושרה להעברה להערות הוועדות המחוזיות ולהשגות הציבור בכפוף למספר תיקונים במסמכי התכנית. העברת התכנית בפועל להערות והשגות, במסגרת הליך אישורה של התכנית, תעשה לאחר שיתקבלו מסמכים מתוקנים בהתאם להערות מליאת הות"ל, מצוות התכנון של חברת נתיבי ישראל. עם קבלת כל המסמכים הנדרשים יפעל מינהל התכנון במהירות להמשך קידומה של התכנית בהתאם לשלבים וללוחות הזמנים הקבועים בחוק התכנון והבנייה.

ליקוי

7. מסדרון האיילון והמסילות שבין תחנת הרצליה לתחנת ההגנה בדרום תל אביב (שהוא חלק מהקו תל אביב-ירושלים) מהווים את מוקד הפעילות העיקרי של הרכבת. ההרצה של פרויקט חשמול הרכבת, הכרוכה בניסיונות רבים ותיעשה בחלקה בציר העמוס ביותר של הרכבת, עלולה לפגוע בפעילותה השוטפת של החברה ואף להביא לקיצור תקופת ההרצה.
על חברת הרכבת לבצע תהליך הרצה מעמיק וממצה של הפעלת הרכבות החשמליות למיפוי תקלות.

תגובה
רכבת ישראל

7.	קו הרצליה- ירושלים יכול להיות מופעל רק ע"י הינע חשמלי. לכן, על מנת לא לדחות את הפעלת הקו הוחלט כי הרכבת תבצע טרם פתיחת הקו סדרת הרצות לציוד הנייד החשמלי בשלב הראשון מתחנת ההגנה עד לגשר 7 (מחוץ למסדרון איילון, חלק מהקטע צומת דניאל עד גשר 7  אינו פעיל תפעולית) ובשלב השני יבוצעו הרצות לאורך הקו כולו על מנת לאפשר בדיקה ומזעור מחלות הילדות, לימוד והדרכת נהגים, וכל שאר הפעילויות הנדרשות להפעלת הקו. הרצות אלו יתבצעו בלילה בזמן שאין עומס בקווים, ולקראת פתיחת הקו יבוצעו גם במהלך היום בשעות השפל. חברת הרכבת מנהלת דוח סיכונים של כלל יחידות הרכבת כולל אינטגרציה בין כל הפרויקטים. 
בנוסף, הרכבת שקלה כי קו ההרצות הראשון יהא בקו כרמיאל-חוף כרמל. עם זאת, חלופה זו לא נבחרה שכן יישומה היה יוצר בעיות מורכבות לא פחות (אגן חיפה הינו מורכב כמעט כמו מסדרון איילון). כמו כן, המחלוקות שהתגלעו עם עיריית חיפה היו מעמידות בספק את ביצוע הפרויקט.

תגובה
משרד התחבורה

7.	בחינת תקינות מערכת החישמול תיעשה בעיקרה במקטע שמצומת דניאל ומזרחה, במסילות שאינן פעילות. מסדרון האיילון יהיה בין המקטעים הראשונים המוסבים לחשמול, וזאת משום שכמעט כל קווי השירות, ובפרט הקו המהיר לירושלים, עוברים דרך מסדרון זה, והפעלת קו חשמלי מחייבת את חישמולו.
	
ליקוי

8. חברת הרכבת מימשה אופציה ורכשה 60 קרונות בסך 470 מיליון ש"ח במסגרת מכרז שנמצאו בו בעבר פגמים רבים. בהמשך אישרה המדינה רכישה נוספת של 33 קרונות על פי אותו חוזה. משרדי התחבורה והאוצר אישרו את ההתקשרות, שכן מדובר ברכש חירום לצורך הפעילות השוטפת של הרכבת. הצורך ברכישות אלה היה תוצאה של העיכובים בפרויקט החשמול, שגרמו לשינויים בתכנית ההצטיידות של חברת הרכבת. 

תגובה
רכבת ישראל

8.	הצורך ברכישת קרונות, אשר נועד להגדיל את מספר מושבי הנוסעים, נובע מהגידול בביקוש הנוסעים בקווים קיימים בשנים האחרונות (מדובר על גידול דו ספרתי מידי שנה) וכן מגידול במספר הנוסעים בעקבות פתיחת קווים חדשים (קו העמק, קו עכו-כרמיאל, קו 531). מדובר בגידול מתמיד שעולה על התחזיות. על מנת ליתן מענה לגידול במספר הנוסעים עד להגעת קרונועי DDEMU (באמצע שנת 2020), הפתרון שנבחר היה הארכת רכבות קיימות. בהתאם לכך אושר רכש של 60 קרונות ו- 33 נוספים. יצוין, כי מכרז קרונות חדש לא היה יכול ליתן מענה לאספקת הכמות הנדרשת בזמן עבור 2018-2020 ולכן ניתן היה להשתמש רק באופציות של מכרז קיים.
תגובה
משרד התחבורה

8.	הצורך במימוש אופציות להגדלת צי הקרונות נבע בראש ובראשונה מביקושים גדולים במיוחד מצד משתמשי התחבורה הציבורית, בין היתר בשל הרפורמה במחירים. מדובר בקרונות שישמשו גם לאחר השלמת חשמול רשת הרכבות, כך שרק התמהיל בין סוגי מערכים הוא שהשתנה. משרד התחבורה ממשיך לבחון כל העת כיצד להבטיח שירות מיטבי למשתמשי התחבורה הציבורית.

ליקוי

9. אף על פי שעברו כ-11 שנים מתחילת המשא ומתן בין חברת הרכבת לבין החברות תש"ן וקצא"א בעניין מיגון צנרת תשתיות הדלק שבאחריותן מפני השפעת החשמל, הטיפול בנושא טרם הסתיים. קיים חשש שהיעדר פתרון במועד יגרום לעיכובים בפרויקט החשמול, או שפרויקט החשמול יחל במועד המתוכנן מבלי שטופלו הסיכונים לתשתיות הדלק של החברות האמורות. 
על כל הגורמים הנוגעים בעניין הגנת צנרת הדלקים מפני השפעות החשמל - חברות הדלק, משרד התחבורה, משרד האנרגיה, ובעיקר חברת הרכבת וועדת ההיגוי העליונה - לפעול בהקדם ליישוב המחלוקות בין חברת הרכבת לבין החברות תש"ן וקצא"א.

תגובה
רכבת ישראל

9. 	נחתם חוזה עם קצא"א, וחוזה עם תש"ן קרוב לסיכום.

תגובה
משרד התחבורה

9.            	משרד התחבורה וחברת הרכבת פעלו ללא לאות אל מול חברות האנרגיה שנים רבות על מנת לקדם הסכם למיגון התשתיות כאשר תיאום זה נתקל כל העת בהתנגדות עזה.
              	נושא זה נידון גם בימים אלו בין חברת הרכבת לבין חברות התשתית במעורבות משרד התחבורה.

ליקוי

10. לצורך קידום הפרויקט הקימה חברת הרכבת את מינהלת פרויקט החשמול, שבראשה מנהל זר ומנהל ישראלי. לא נמצאו נהלים המגדירים את צורת העבודה של המינהלה מול כלל הגורמים החיצוניים, ובהם משרד התחבורה, משרד האוצר וחברת הבקרה.

תגובה
רכבת ישראל

10. 	הנהלת הרכבת ומנהלת החשמול ערכו שינוי במבנה הארגוני של מנהלת החשמול עם סיום שלב התכנון והמכרז, והתחלת שלב הביצוע ובחירת הקבלן. בעת המעבר לשלב הביצוע כמו גם טיפול בכל פרוגראמת החשמול נדרש כי ראש המנהלת יהיה איש הרכבת ולא ראש מנהלת זר. לכל עובד במנהלת החשמול קיימת הגדרת תפקיד מפורטת. לכל גורם אשר עובד עם מנהלת החשמול כמו DBI, או חברת הניהול WSP חוזה מפורט הקובע את תכולת העבודה של אותו גורם, כך שחלוקת התפקידים והאחריות ברורה. הרכבת עובדת ע"פ נהלי חברה הנהוגים בכל החברה (בטיחות, כספים וכיו"ב).
מנהלת החשמול נפגשת עם כל גורמי הממשלה באופן שוטף, ולפי התקדמות העבודה, וכן ע"פ דרישת גופים אלו.

ליקוי

11. חילופי הגברי התכופים של נושאי המשרה הבכירים בהנהלת חברת הרכבת ומינהלת פרויקט החשמול מאז חידוש הפרויקט גורמים לאובדן ידע רב ולחוסר רציפות ניהולית, וכפועל יוצא פוגעים בקידום הפרויקט.

תגובה
רכבת ישראל

11. 	פרויקט החשמול נמשך תקופה לא קצרה, במסגרתה התחלפו מס' בעלי תפקידים חלופה טבעית. באופן טבעי ישנם חילופי מנהלים, כמו גם פרישה של עובדים אשר הגיעו לגיל פרישה. בכל חילוף מקצועי בין בעלי תפקידים נערכת חפיפה מסודרת ע"מ לוודא כי המשכיות הפרויקט לא נפגעת.

ליקוי

12. עם חידוש פרויקט החשמול, לאחר עצירתו למשך שנתיים, המשיכה חברת הרכבת את ההעסקה של מנהל הפרויקט שנבחר בשנת 2001. למרות השינויים הרבים בתכולת הפרויקט בעת חידושו, חברת הרכבת לא בחנה את האפשרות לבחור מנהל פרויקט חדש בהליך שוויוני, והעסקתו הופסקה רק לאחר כ-15 שנה מתחילת העבודה.

תגובה
רכבת ישראל

12. 	עד לשלב התכנון, חברת הניהול היוותה מרכז ידע של הפרויקט.
עת הושלמה אבן הדרך לפרסום מכרז קבלן מבצע לתשתיות חשמול לקראת כניסת הרכבת לשלב הביצוע ולאחר שפורסם המכרז לתכנון וביצוע תשתיות החשמול, החליטה הנהלת הרכבת לבחון את ההתקשרות עם החברה המנהלת הקודמת ובמסגרת זו לבחון האם היא נותנת מענה לצרכי הרכבת בשלב הביצוע. לאחר ששקלה את מכלול השיקולים החליטה הנהלת הרכבת להפסיק את ההתקשרות עם החברה המנהלת הקודמת, שכן זו לא נתנה מענה מיטבי לצרכיה. בהתאם, פורסם מכרז לבחירת חברה מנהלת חדשה ונבחרה חברת WSP   שלה ניסיון בינלאומי נרחב בניהול הקמת תשתית חשמול.
יצוין, כי בחירת החברה המנהלת החדשה נעשתה באופן ענייני.

תגובה
משרד התחבורה

10-12. 	משרד התחבורה הציב כתנאי לקידום מכרז תשתיות החשמול, את החלפת מינהלת החשמול. חברת הרכבת הציבה חברת ניהול בינלאומית בעלת ניסיון מוכח בתחום בראש ניהול הפרויקט. 
היות שפרויקט החשמול הוא פרויקט ארוך ומורכב, מטבע הדברים - בעלי תפקידים בו מתחלפים לאורך השנים ובמעבר בין שלבי הביצוע של הפרויקט. על הרכבת כמובן לוודא כי מתקיימת חפיפה מסודרת בחילופי תפקידים.  בניגוד למצוין בדו"ח, אין הדבר משדר חוסר יציבות אלא מדובר בהתנהלות טבעית של פרויקט ארוך ומורכב וחלק מהאתגר שבניהולו. בשנה האחרונה המנהלת לא חוותה חילופים כאמור והיא מהווה מוקד ידע רב.
מנהל הפרויקט המקורי הוא שהמשיך את הפרויקט עם חידושו, בין היתר מתוך מחשבה שבכך יישמר באופן מיטבי הידע שכבר נצבר, וייחסכו משאבי כסף וזמן. משנמצא כי הפרויקט אינו מקודם לשביעות רצון משרד התחבורה ורכבת ישראל, הוחלט על החלפתו.

ליקוי

13. חברת הרכבת תכננה לפרסם ארבעה מכרזים שונים לביצוע פרויקט החשמול. במשך שנים רבות עסקה חברת הרכבת בתכנון הפרויקט באמצעות מינהלת פרויקט החשמול, יועצים, מתכננים, מנהלי פרויקטים ועוד. בסופו של דבר, על פי המלצת חברת הבקרה ואישור ועדת ההיגוי העליונה של הפרויקט , פורסם ב-2012 מכרז אחוד בשיטת DB (Design and Build), שבו המציע הנבחר אחראי לתכנון הפרויקט. ההחלטה לפרסם מכרז בשיטת DB ייתרה חלק מעבודות התכנון שנעשו עד אותו מועד, תוך בזבוז משאבים של זמן וכסף.

תגובה
רכבת ישראל

13.	בהתאם לסעיף 3 לעיל, אכן בשלב מסוים החליטה המדינה לנהל את הפרויקט במתכונת "תכנון-ביצוע-אחזקה". הרכבת כיבדה החלטה זו אף שהתריעה לגבי העלויות הכרוכות בכך. עם זאת, יצוין כי הרכבת עושה שימוש נרחב בתוצרי התכנון הקודמים וזאת על מנת למזער את הנזק במעבר למתכונת פרויקט שונה.

תגובה
משרד התחבורה

13. 	התחשבות ב"עלויות שקועות" המהוות עלויות שאף תרחיש לא היה מביא להחזרתן, במסגרת קבלת החלטה לעתיד, נוגדת במובהק את התיאוריה הכלכלית הרווחת.

ליקוי

14. תהליך בחירת הקבלן הזוכה לביצוע עבודות התשתית נמשך כשלוש שנים. התמשכות המכרז הביאה לשינויים רבים בתכנית העבודה של חברת הרכבת, ועלולה לגרום לעיכוב הפרויקט.

תגובה
רכבת ישראל

14. 	הליך בחירת הקבלן הזוכה נחלק לשני שלבים:
	*הליך מיון מוקדם (PQ), אשר מבוצע לרוב במגה-פרויקטים שבהם מתבצעות עבודות מורכבות בעלות כספית גבוהה, על מנת להגדיר מראש את המציעים שישתתפו במכרז, בכדי לצמצם אפשרות פסילה של מציעים בהמשך ההליך ולמנוע עיכובים.
	*מכרז (RFT)- בו נבדקת עמידת המציעים בתנאים טכניים וכן נבדקת הצעתם הכספית.
נוכח העובדה כי מדובר במכרז בעל מורכבות גדולה, הליך אישור מסמכי המכרז נמשך זמן ממושך יחסית, בין היתר, עקב הצורך בקבלת אישורים מנציגי הממשלה. יחד עם זאת, המועד לפתיחת הקווים לא נדחה.

ליקוי

15. הפער הגדול בין אומדן החברה לביצוע הפרויקט ולתחזוקתו (3.4 מיליארד ש"ח) לבין ההצעה הזוכה במכרז התשתיות (2.2 מיליארד ש"ח) עשוי להצביע על פגמים בתכנון הפרויקט ובהכנת האומדנים. יצוין כי שכר מנהל הפרויקט ושכר המתכנן בשלבים הראשונים של הפרויקט נגזר מגובה האומדנים, שהמתכנן אחראי להכנתם. שיטת קביעת שכרם של מתכננים ויועצים עלולה ליצור עניין אישי, שתניע אותם להעלות את גובה האומדנים משיקולים זרים.
על חברת הרכבת לשפר את הליכי הכנת האומדנים למכרזים ואת הבקרה על הליכים אלו. כמו כן, על משרד התחבורה וחברת הרכבת ליישם שיטת תשלום אחרת כדי לנתק את הקשר בין התשלומים ליועצים ולמתכננים ובין אומדן עלות הפרויקט, קשר הקיים משלבי הפרויקט הראשונים ועד שנקבע הזוכה במכרז.

תגובה
רכבת ישראל

15. 	מדובר בפרויקט "תכנון-ביצוע-אחזקה" בו באחריות הקבלן להציע תכנון שיכול לחסוך לו ולמזמין עלויות משמעותיות. כך אכן קרה גם במקרה הזה. האומדן הסופי למכרז התשתיות, שאושר על ידי המדינה, עמד על סך של 2.8 מיליארד ₪ (לא כולל תחזוקה), כאשר ההצעה הזוכה עמדה על סך של  1.8 מיליארד ₪ (לא כולל תחזוקה) . אומדן המכרז נבדק ע"י צוות DBI וחברת Touchstone (חברה חיצונית בינלאומית)

תגובה
משרד התחבורה

15. 	פערים בין אומדנים לבין הצעות לאו דווקא מצביעים על כשלים בתכנון. המטרה בשיטת DB  היא לאפשר לקבלן גמישות בהצעת תכנון אשר תביא להפחתת עלויות בפרויקט.  המשרד ייבחן יישום שיטת תשלום אחרת ליועצים ומתכננים במסגרת מכרזים לביצוע פרויקטים וכן ידאג להידוק הפיקוח של חברת הבקרה בהכנת האומדנים.




תחזוקת כבישים בין-עירוניים
הגופים המבוקרים: חברת נתיבי ישראל, משרד התחבורה, משרד האוצר, רשות החברות הממשלתיות

ליקוי

1. בהחלטת ממשלה מספר 385 מאוגוסט 2015 צומצם בסיס התקציב של משרד התחבורה לשנת 2016 בתקציב המזומן ובהרשאה להתחייב בסך של 205 מיליוני ש"ח לפעילות התחזוקה. מעיון במסמכי הרקע להחלטת הממשלה לא נמצא כי לנגד עיניהם של מקבלי ההחלטות עמדו כל הנתונים הנוגעים למהות ההחלטה ולא ההשלכות שיהיו לקיצוץ תקציב התחזוקה בטווח הארוך.
על משרד התחבורה ועל משרד האוצר, בשיתוף החברה, לבדוק אם הקצאת הכספים לתחזוקת כבישים נותנת מענה הולם לצרכים. עוד עליהם לבדוק אם חלוקת התקציב בין התחומים מבוצעת בצורה מיטבית, בעיקר בתחום המיסעות, נוכח חשיבות תקינותן והחיסכון הצפוי מביצוע הפעולות לתחזוקתן במועד.

תגובה
חברת נתיבי ישראל

1. 	בהינתן תקציב נתון, החברה מבצעת תהליך תיעדוף, המבוסס על מע' המנ"א (מערכת ניהול אחזקה) והמגדירה את סדר העדיפות לתיקון כבישים באופן האופטימלי לטובת ניצול התקציב.

תגובה
משרד התחבורה

1. 	ע"פ הסיכום התקציבי לשנת 2017 תקציב האחזקה עמד על 1,375 אש"ח. משרד התחבורה פעל בהצלחה מול משרד האוצר להגדלת תקציב 2017 לסך של 1,675 אש"ח. זאת, במטרה לשמור על רמת תחזוקה גבוהה בכבישי ישראל.

ליקוי

2. בשנים 2016-2014 לא הגישה החברה למשרד התחבורה בכל רבעון ובסיומה של כל שנת עבודה דוחות מפורטים בדבר פעילות התחזוקה שבוצעה, אף על פי שהדבר נדרש על פי הסכם התפעול ובהתאם לכללי מנהל תקין. משרד התחבורה לא דרש לקבל מהחברה דיווחים מפורטים אלה, והסתפק בקבלת מידע על ניצול התקציב בלבד.
על משרד התחבורה לפקח על פעילות התחזוקה, בין היתר, בקביעת הנחיות, באישור החלטות מקצועיות מהותיות של החברה ובמעקב אחרי פעילות החברה בנושא התחזוקה. עליו לוודא כי היא מתבצעת על פי כללי עבודה תקינים, ועומדת בתקציב, בלוחות זמנים ובקריטריונים של איכות שנקבעו מראש.

תגובה
חברת נתיבי ישראל

2. 	החברה מציינת, כי כחלק מההתחשבנות עם משרד התחבורה, כל החשבונות בגין פעילות האחזקה (כמו כל פרויקט בחברה), עובר לבדיקה ולאישור חברת הבקרה מטעם משרד התחבורה. חברת בקרה זו, בודקת את מהות העבודות והתשלום בגינם. ככל שהחברה מתבקשת להעביר דוחות ופירוטים נוספים שונים, הדבר מתבצע מידית בהתאם.

תגובה
משרד התחבורה

2. 	משרד התחבורה יגביר את פעולת הפיקוח שלו על החברה באמצעות מערכת ה-BI, לה נדרשת חברת נתיבי ישראל להזין נתונים באופן שוטף החל משנת 2017.

ליקוי

3. בשנים 2016-2015 ביצעה החברה עבודות ריבוד ב-168 קטעי כבישים, שהם רק כ-6% מהכבישים אשר אינם עומדים במדדי המיסעות התקינים כפי שעולה מסקרי מיסעות שמבצעת החברה. תקציבי החברה אינם הולמים את דרישות רשת הכבישים, וקטעי כבישים רבים אשר נזקקים לתחזוקה אינם נכללים בתכנית העבודה השנתית.

תגובה
חברת נתיבי ישראל

3. 	יודגש, כי בהינתן תקציב נתון, החברה מבצעת תהליך תיעדוף, המבוסס על מע' המנ"א והמגדירה את סדר העדיפות לתיקון כבישים באופן האופטימלי לטובת ניצול התקציב.

תגובה
משרד התחבורה

3. 	משרד התחבורה פועל להגדלת תקציב האחזקה.

ליקוי

4. כ-20% מהכבישים הנכללים בתכנית העבודה השנתית אינם נקבעים בהתאם לסקרי יחידת מערכת ניהול ואחזקה (להלן - מנ"א) או מדדי המיסעות אשר משמשים את החברה לדירוג קטעי הכביש השונים, אלא על ידי גורמי מקצוע במרחבים השונים. לא נמצאו בחברה נימוקים מקצועיים להליך בחירת כבישים אלה.

תגובה
חברת נתיבי ישראל

4. 	המלצת המבקר מקובלת ומיושמת הלכה למעשה, החל משנת 2017. 
יודגש, כי החל משנת 2017, 100% מהכבישים הנבחרים לטיפול במסגרת תכנית העבודה והתקציב הקיים, מופיעים במערכת המנ"א ככבישים הזקוקים לריבוד. 
חלוקת התקציב לריבודים מתבצעת, כך שהחלק העיקרי (כ- 85%)  מופנה לריבוד כבישים שתועדפו ע"פ עיקרון של עלות תועלת (מצב הכביש למול היקף התנועה בו) או לריבוד כבישים שרמת ההתנגדות שלהם להחלקה קטנה מהנדרש. 10% מסך תקציב זה,  מופנה לריבוד כבישים נבחרים בהמלצת גורמי המקצוע במרחבי האחזקה, על מנת לענות לבעיות נקודתיות שמסיבות שונות לא עלו בתיעדוף המערכת.
15% הנותרים מהתקציב מוקצה לריבוד הכבישים שמצבם גרוע ביותר, אך בשל היקף התנועה בהם, לא הביא אותם ע"פ המערכת, לנדרש טיפול. 
לסיכום, המודל המתואר, המיושם מתחילת 2017 והוצג ע"י החברה בפני גורמים במת"ח ובמשרד האוצר, מאפשר לטפל בכבישים במצב גרוע מאוד, מצמצם את השפעת הגורם האנושי על הרכב תכנית העבודה, וממשיך להתנהל על פי אמות מידה אובייקטיביות, שקופות ואחידות. יודגש, כי במערכת המנ"א ישנו חיווי למקור ההמלצה (מע' מנ"מ/המלצת מרחב).

תגובה
משרד התחבורה

4.	בבחירת הפרויקטים לביצוע ריבודים יש לתת חשיבות גם לגורמי המקצוע ולא רק למערכת המנ"א, שכן, מערכת המנ"א סוקרת רק פעם בשנה את כבישי הארץ. כך, המערכת אינה לוקחת בחשבון שינוי לאחר הסקירה, דבר שיביא לאי-קידום פרויקט בשל כך שאינו מצוי בתכנית העבודה השנתית של המנ"א. יצוין כי בחירת הפרויקטים תעשה תוך נימוקים סבירים ותיעוד מסד הנתונים שהביא להחלטה.
ליקוי

5. בשנים 2016-2014 לא התקיימו דיונים בחטיבת האחזקה בחברה, כפי שנקבע בנוהל מנ"א, וכן לא הופקו דוחות מקצועיים ולא נערכו תהליכי הפקת לקחים. 
על חטיבת האחזקה לשפר את המעקב אחר ביצוע פעולות התחזוקה, לוודא שהדיווחים מתקבלים כפי שנקבע בהסכמים עם נותני השירותים, ולקיים דיונים תדירים בנושא.
על חטיבת האחזקה לשפר את המעקב אחר ביצוע פעולות התחזוקה, לוודא שהדיווחים מתקבלים כפי שנקבע בהסכמים עם נותני השירותים, ולקיים דיונים תדירים בנושא.

תגובה
חברת נתיבי ישראל

5. 	המלצת המבקר מקובלת ומיושמת בפועל החל משנת 2017 (עם הקמתו של אגף תכנון חדש).
לאור הפער שהחברה אבחנה בתהליך התכנון, הוכפפה מחלקת המנ"א לחטיבת האחזקה בתחילת שנת 2017 וזאת, ע"מ לטייב וליעל את תהלכי תכנון וביצוע עבודות אחזקת מיסעות גשרים ומבני דרך. 
בשלב תכנון ת"ע 2017 התקיימו עשרות דיונים מקצועיים בתחום האחזקה השונים, כולל בתחום אחזקת המיסעות בראשות מנהל אגף התכנון וסמנכ"ל האחזקה לגיבוש תמונת המצב ולקביעת סדר עדיפות לביצוע.
לאור השינויים שפורטו לעיל, מבוצע בימים אלו עידכון לנוהל המנ"א ויוכנסו בו, בין היתר, כל התובנות מדוח הביקורת (סיום עדכון הנוהל מתוכנן לסוף שנת 2017).

ליקוי

6. משרד התחבורה לא עסק בתחזוקת גשרים ולא נתן הנחיות לתחזוקתם. מסיבה זו החברה פועלת בתחום זה ללא ליווי מקצועי, ואת ההנחיות המקצועיות שהכינה בעניין תחזוקת גשרים לא אישר שום גורם חיצוני.

תגובה
חברת נתיבי ישראל

6. 	החברה מנהלת את תחום אחזקת הגשרים באמצעות מחלקה מקצועית המונה חמישה מהנדסי גשרים בעלי רקע וניסיון מהעשירים בארץ. זאת, בנוסף למהנדס גשרים בתפקיד מנהל תחום גשרים ומבנים באגף להבטחת איכות במטה מנכ"ל. 
המחלקה פועלת ע"פ נהלים, הנחיות והוראות שנכתבו בחברה, המבוססים על סטנדרטים מקצועיים הנדסיים. יתרה מכך, הנהלים והמסמכים המקצועיים שפותחו בחברה, אומצו ע"י רשויות דרכים אחרות (לדוג'  כביש 6, נתיבי איילון, יפה נוף). המחלקה נסמכת על מערכת המנ"ג (מערכת לניהול גשרים) שהינה מערכת מידע שתומכת בתהליכי ניהול ותכנון אחזקת גשרים. מערכת זו הינה ממערכות המידע בתחום הגשרים מהמובילות בעולם ואף הוצגה ע"י נציגי חברת נתיבי ישראל בפורומים מקצועיים בינלאומיים.

ליקוי

7. יחידת מערכת ניהול גשרים (להלן - מנ"ג) בנתיבי ישראל סקרה בשנת 2016 את מצאי המבנים הכוללים את כל מבני הגשרים שבאחריותה. היא דירגה אותם לפי מצבם בסולם בעל שש קטגוריות, מ"חמור" עד "טוב מאוד". על פי הסקירה 145 מבנים דורגו בקטגוריה "חמור"; 517 מבנים בקטגוריה "גרוע מאוד"; ו-442 מבנים בקטגוריה "גרוע". 

תגובה
חברת נתיבי ישראל

7. 	יודגש, כי לא קיים שום גשר להולכי רגל ו/או גשר לכלי רכב, הנמצא בסיכון בטיחותי כלשהו. ככל והחברה מזהה גשר בסיכון בטיחותי, הגשר מיד נסגר ומטופל אחזקתית.
הדירוג הפנימי הנערך בחברה באמצעות מערכת ניהול הגשרים, הינו לצרכי החברה, אינו מצביע בהכרח על ליקויי בטיחות כלשהם ומשמש ככלי לתכנון, תיעדוף וביצוע תוכנית עבודה.
חברת נתיבי ישראל סוקרת באופן מתודולוגי אינוונטר גשרים בהיקף גדול של למעלה מ- 6000 גשרים מסוגים שונים, שבאחריות נתיבי ישראל.
האינוונטר הרחב כולל אינוונטר ראשי ועיקרי של גשרים לרכב והולכי רגל, ואינוונטר משני של מובילי מים, קירות שונים גשרי שילוט וכד'.
הסקירות מבוצעות ע"י מהנדסי גשרים שעברו הכשרה והסמכה כסוקרים. התהליך מאפשר לבצע הערכת מצב וכבסיס לתכנית עבודה.
המדד העיקרי להערכת המצב המבני של הגשר הינו CPIavg (  Condition Performance Indicator) - פרמטר המייצג את המצב המבני (קונסטרוקטיבי) של המבנה בסקאלה בין 0 ל-100, אשר משכלל בתוכו מצב של כל הרכיבים של הגשר לפי חשיבותם.

מצ"ב תמונת מצב כשירות על פי מדד זה (CPIavg) באינוונטר העיקרי (גשרים):
54 גשרי הולכי רגל:
54 במצב טוב מאד - סביר
0 מצב גרוע
0 מצב גרוע מאד
0 מצב חמור
481 גשרי רכב:
442  במצב טוב מאד - סביר
35 מצב גרוע (8 מטופלים, 24 החלו תכנון ויבוצעו ב2018, 3 בתכנית החומש (פיתוח). יודגש, כי אין מדובר בסיכון בטיחותי כלשהו.
4 מצב גרוע מאד - החל תכנון. יודגש, כי לא מדובר על סיכון בטיחותי כלשהו המצריך השבתת הגשר.
0 מצב חמור
הביקורת בחרה להציג תמונת מצב של כלל האינוונטר הכולל אינוונטר משני כגון מובילי מים, מעברים, שונים וכד' וזאת על פי פרמטר  CPIcrit - מדד משני שמייצג ערך מינימלי של רכיב בודד במבנה ולא את תמונת המצב באינוונטר העיקרי על פי CPIavg פרמטר שמשקלל בתוכו מצב של כל הרכיבים של הגשר לפי חשיבותם. 
חברת נתיבי ישראל מבצעת פעולות שוטפות לאחזקת הגשרים ומבני הדרך. עבודות השיקום הרבות, שבוצעו במאות מבנים בשנים אחרונות, שיפרו את מצבם של הגשרים והמבנים והחברה תמשיך להשקיע משאבים להמשך שיפור המצב. 
יחד עם זאת, כחלק מתהליכי הפקת הלקחים לשיפור מתמיד, בכוונת החברה לבצע עד סוף 2017, בחינה של המתודולוגיה לבחירת המבנים לטיפול, ההמשגה והקטגוריות הקיימות היום וזאת, ע"מ להמשיך ולשמור על רמת אחזקה בטיחותית של הרשת בדגש לגשרים.

תגובה
משרד התחבורה

7. 	המשרד פעל מול משרד האוצר להגדלת התקציב. כאמור, תקציב 2017 גדל לסך של 1,675 אש"ח, והוגברה ההשקעה בתחום שיפור התשתיות.

ליקוי

8. בסקר עמידות ברעידות אדמה שערכה החברה ב-2011 נמצא כי 72 גשרים מדורגים בשתי הקטגוריות החמורות. עד מועד סיום הביקורת, מרץ 2017, שיקמה החברה רק שני גשרים מבחינת העמידות ברעידות אדמה. עליה לטפל בליקויים שנמצאו כבר לפני שנים בתחום היעדר עמידתם של גשרים ברעידות אדמה.

תגובה
חברת נתיבי ישראל

8. 	המלצת המבקר נכונה. חשוב להדגיש, כי מדובר בסקר ראשוני שממליץ על תיעדוף לביצוע בחינה פרטנית של עמידות הגשרים באירוע רעידת אדמה, ולא בתקינותם ההנדסית של הגשרים. מתוך 72 הגשרים שמופו בסקר בשתי קבוצות הדירוג הראשונות, 65 הם בקבוצת הדירוג השנייה בעוד 7 דורגו בקבוצת הדירוג הראשונה. מתוך 7 הגשרים:
	א. שניים טופלו.
	ב.  גשר אלכסנדר - מתוכנן להחלפה בתכנית החומש.
	 ג. גשר חדרה - נמצא בתכניות ארוכות טווח להחלפה במסגרת הרחבת כביש מס' 4.
	ד. בנוסף, החל ייזום פרויקט שדרוג סיסמי במקבץ שלושה גשרים נוספים (מחלף לוד). 
גשרים המדורגים בקבוצת מדד פגיעות השנייה יעברו בחינה וטיפול במהלך תכנית החומש. 
יודגש, כי כלל הגשרים שבאחריות החברה הינם במעקב וטיפול שוטף ע"מ לשמור על תקינותם ההנדסית.

ליקוי

9. בשנים 2016-2014 לא נמצא בחברה תיעוד לדיונים בנושא גשרים, לא נכתבו דוחות מקצועיים בנושא, ולא נערכו תהליכים לצורך הפקת לקחים משנים קודמות. 

תגובה
חברת נתיבי ישראל

9. 	החל משנת 2017, במסגרת תהליך התכנון והבקרה שהוטמעו בחטיבה, מתקיימים דיוני בקרה בנושא אחזקת גשרים ברמה החודשית בראשות מנהל אגף תכנון האחזקה ואחת לחציון בראשות סמנכ"ל האחזקה והתפעול.
בנוסף, מתקיימים תהליכי תכנון סדורים במסגרתם מבוצעים דיונים מקצועיים לגיבוש תוכנית עבודה לטיפול ואחזקת הגשרים ומבני הדרך.
הפקת לקחים מבוצעת במסגרת סיכום חציון המוצג לסמנכ"ל האחזקה וכחלק מדיוני גיבוש תוכנית עבודה כמרכיב חשוב המשפיע על תכנון השנה עוקבת.  
ליקוי

10. משרד התחבורה קבע ב-1996 הנחיות מחייבות בנושא התקנת אמצעי תאורה בכבישים ובצמתים. על פי נתוני החברה, הסקר האחרון בנושא נערך ב-2014, ועולה ממנו כי 580 צמתים ויותר מ-1200 קטעים עדיין אינם מוארים בהתאם להנחיות אלו.

תגובה
חברת נתיבי ישראל

10. 	המלצת המבקר מקובלת. יודגש, כי החברה מקפידה להציג לגורמים המממנים, את התקציבים הדרושים לצורך העבודות הדרושות, פועלת לפי הנחיות משרד התחבורה והחל משנת 2017, מקפידה לבצע את העבודות תוך ניצול מקסימלי של התקציב, במסגרת התקציב הנתון. 
אכן ישנה חשיבות רבה להארת צמתים. יחד עם זאת חשוב להדגיש, כי הפעילות להארת צמתים וקטעי כבישים מבוצעת ע"פ מתודולוגיה סדורה תוך ביצוע תיעדוף למול תקציב נתון ובהתאם להכוונות ולהנחיות משרד התחבורה, המתעדפות התמקדות במוקדי סיכון ולאחר מכן, ובהתאם ליכולת תקציבית, טיפול בשאר הצמתים. במסגרת זו, ביצעה חט' האחזקה פעילות כמפורט: במסגרת קליטת כבישים מרשויות, מתוך סך של 406 מוקדים בוצעו עד כה 48 ו-13 יבוצעו בשנת 2018. מתוך 832 קליטות מתקני חשמל מכבישים ללא אבא 5 יבוצעו במהלך 2017 ו12 מתוכננים לשנת 2018 ומתוך 530 מוקדי הארת צמתים 18 יתוכננו לביצוע בשנת 2018. זאת בנוסף לביצוע 25 עבודות יזומות ב-2017 ולתכנון 20 נוספות בשנת 2018. 
יודגש, כי קליטת הכבישים מרשויות וכבישים ללא אבא, הוסיפה מספר גדול של מוקדי תאורה שנדרשים לטיפול המחייבים בין היתר, תהליכי תכנון שונים וכן, ביצוע וקבלת תקציבים בהתאם.

תגובה
משרד התחבורה

10.	משרד התחבורה מוציא הנחיות שמטרתן לשפר את הבטיחות בכבישים, בין היתר על ידי מערכת תאורה. ביצוע הנחיות אלה תמיד יהיה תהליך מדורג בכפוף למגבלות התקציב. בראש ובראשונה הדבר יוטמע בפרויקטים חדשים שמתוקצבים על פי הנהלים ועל פי סדר עדיפויות. באשר לצמתים קיימים, השיקול העיקרי הוא טיפול במוקדי סיכון, ולאחר מכן טיפול בכלל הצמתים שאינם עומדים בהנחיות בהתאם למסגרת התקציב.

ליקוי

11. בנובמבר 2014 פרסם האגף לתכנון תחבורתי במשרד התחבורה הנחיות לבחירה ולהשמה של חומרים תקניים לסימון דרכים. עד מועד סיום הביקורת, מרץ 2017, לא יישמה החברה את ההנחיות ולא נערכה ליישומן, בעיקר כיוון שלא הוקצו תקציבים לפעילות זו. 
על החברה ליישם את ההנחיות המקצועיות של משרד התחבורה בתחומים השונים, כגון צביעה ותאורה.

תגובה
חברת נתיבי ישראל

11. 	אכן ישנה חשיבות רבה לסימון דרכים. החברה הציגה את הצורך בתקציב ייעודי לצביעת כבישים בחומרים העדכניים התואמים את הנחיות משרד התחבורה, ואת המורכבות הגדולה ביישום ההנחיות (עלות תקציבית עצומה, חוסר בספקים מוסמכים לפי תקן ישראלי ועוד). המשנה למנכ"ל משרד התחבורה דאז, הגב' קרן טרנר, קיבלה את התייחסות החברה והמשרד החליט לאפשר דחייה ביישום התקן עד להסדרה כוללת של תקני החומרים, הספקים והתקציב. הנושא הוצג שוב בעת הצגת תכנית החומש לגוף המוסמך. ביחד עם הצגת הצורך, הוצגה גם המשמעות התקציבית של סעיף זה, ונתבקש תקציב ייעודי. סעיף זה לא תוקצב ועל כן לא יכולה החברה לעמוד בהשלמת ויישום הנחיות אלו. יחד עם זאת חשוב לזכור כי החברה מבצעת צביעת כבישים, ע"פ הסטנדרטים המקובלים כיום, זאת לצד קידום צביעה, ככל שניתן, בצבע דו-רכיבי בפרויקטים חדשים ובפרויקטי כבישים מרשויות.

ליקוי

12. במשך כארבעה חודשים במהלך 2016 לא ביצעה החברה פעולות להבטחת האיכות של עבודות התחזוקה שמבצעים הקבלנים, אף על פי שהדבר נדרש בהתאם להחלטת ההנהלה.

תגובה
חברת נתיבי ישראל

12. 	בניגוד לאמור בדוח המבקר, החלטת ההנהלה (באמצעות ועדת המכרזים העליונה), קבעה שיש לרענן ולהפריד בין תחום הבקרות לתחום הבטחת האיכות. לצורך כך, הוקפאה פעילות החברות החיצוניות בתחום זה. בעניין זה יצוין, כי במרחב דרום נוצר פער ברצף הפעילות של החברות החיצוניות ובתקופה זו, פעלה החברה לביצוע הבטחת איכות באמצעות הגורמים הפנימיים באגף. כלומר, החלטת הנהלה הייתה להקפיא את הפעילות לצורך הסדרה ובכל מקרה, פעילות הבטחת איכות בוצעה מדגמית באמצעות העובדים בחברה.

ליקוי

13. פעילות הבקרה המשולבת היא נדבך חשוב נוסף במנגנון הבקרה של החברה על עבודת הקבלנים. נמצא כי ביולי 2016, עם סיום תוקפו של החוזה עם החברות שפעלו לביצוע הבקרה המשולבת, הפסיקה החברה פעילות זו, ובמועד סיום הביקורת הפעילות טרם חודשה.
על החברה לוודא שפעולות הבקרה על ביצוע עבודות הקבלנים ייערכו באופן שוטף.

תגובה
חברת נתיבי ישראל

13. 	ישנה חשיבות רבה לביצוע בקרות על העבודות המתבצעות ע"י ספקי שירותים. חשוב להדגיש כי פעולת חברות הבקרה הופסקה בהנחיית הנהלת החברה במאי 2016.  בתחילת 2017 גובשה בחברה תפיסת בקרה כוללת שאושרה ע"י המנכ"ל. לאור התפיסה גובשו בחטיבה תהליכים להפעלת חברת בקרה ארצית. בחודש מאי 2017, פורסם מכרז ובימים אלו החברה נמצאת בשלב בחירת ספק זוכה.

ליקוי

14. על פי החלטת ממשלה ב-2012 קיבלה החברה אחריות לתחזק 1,672 ק"מ מסלול ברשויות מקומיות. הביקורת העלתה כי החברה לא ניצלה את מלוא התקציבים שהוקצו לפרויקט זה בשנים 2016-2012. בשנים 2016-2015 החריפה התופעה - תקציבי הפרויקט עלו בצורה ניכרת, אך שיעורי הביצוע היו נמוכים מאוד (45% ו-35% בהתאמה).
על החברה לשפר את פעילותה בתחום תחזוקת הכבישים בתחומי הרשויות המקומיות ולנצל באופן יעיל את התקציבים שהוקצו לנושא.

תגובה
חברת נתיבי ישראל

14.	הנושא מטופל בתוכנית עבודה 2017. אכן בשנים שצוינו, אחוזי הניצול היו נמוכים. לקראת ת"ע 2017 בוצעה בחטיבה עבודת התאמה יסודית של התקציב בכבישים אלה לכל סעיף וסעיף. החברה מיישמת תהליכי בקרה ומעקב שוטפים באמצעות חט' הכספים וחט' האחזקה. כתוצאה מתהליכים אלו סעיפי התקציב מנוצלים עד כה ע"פ התכנון. נכון לחודש אוגוסט 2017 עומדת החברה על 100% ביצוע.

תגובה
משרד התחבורה

14. 	משרד התחבורה פועל מול חברת נתיבי ישראל לניצול תקציבי מלא של כבישים ברשויות מקומיות.

ליקוי

15. הטיפול בכבישים מרשויות מתחלק לשני נדבכים מרכזיים – "שיקום עמוק" וריבודים. החברה מינתה מינהלת פרויקט הרשויות אשר אחראית אך ורק לכבישים הנמצאים בקטגוריה "שיקום עמוק". על פי תכנית העבודה לשנת 2017 תקציב העבודות שנכללו בקטגוריה זו נאמד בכ-55 מיליון ש"ח, מתוך תקציב כולל של 185 מיליון ש"ח (כ-30%). החברה לא סיפקה למשרד מבקר המדינה הסברים בדבר תחומי אחריותה המצומצמים של המינהלה.

ליקוי

16. הפרויקט "תחזוקת PFI חדרה" קודם על ידי החברה ומשרד התחבורה בלי שנערכה בדיקת כדאיות כלכלית בהתאם לנוהל לבחינת פרויקטים תחבורתיים. לכן לא נבחנו על ידי החברה ומשרד התחבורה לפי הנוהל היתרונות של פרויקט ה-PFI לעומת אלה של מודל התחזוקה הרגיל של החברה. כמו כן, אף על פי שכבר עברו חמש שנים מתחילת ההפעלה של הפרויקט, החברה ומשרדי התחבורה והאוצר לא ביצעו ניתוח הבוחן את היתרונות ואת החסרונות של מודל ה-PFI ואת כדאיותו.

תגובה
חברת נתיבי ישראל

16. 	יודגש כי החברה, וללא קשר להמלצת המבקר, ביצעה ומבצעת תהליכי הפקת לקחים בהקשרי פרוייקט תחזוקת כבישים בשיתוף המגזר האזרחי. כך, בתחילת 2017 התקיים תהליך הפקת לקחים מפרוייקט PFI חדרה בראשות מנכ"ל החברה.



ליקוי

17. הביקורת העלתה כי מאז החל הזכיין בביצוע הפרויקט ב-2010 ועד למועד סיום הביקורת, ניהול הפרויקט והבקרה עליו נסמך על מנהל הפרויקט, עם מעורבות מועטה של החברה. עוד העלתה הביקורת כי הזכיין העביר למנהל הפרויקט דיווחים על הפרויקט, אך לא העביר לחברה את הדיווחים הרבעוניים והשנתיים שלהם היה מחויב על פי ההסכם, והחברה לא דרשה ממנו דיווחים אלה. למעט פרוטוקולים מצומצמים של ועדת היגוי, בחטיבת האחזקה בחברה לא נמצא מידע מפורט על הפרויקט, למרות עלותו השנתית הגבוהה.

תגובה
חברת נתיבי ישראל

17. 	ניהול הפרוייקט והבקרה ע"י החברה מיושם בפועל החל מחודש יוני 2016.
קיימת חשיבות רבה לביצוע תהליכי בקרה ומעקב אחר ספקי שירותים ובכללן קבלת מידע עדכני ומדויק על פעולות הזכיין. כך פועלת החטיבה ומקיימת מזה זמן תהליכי בקרה ומעקב על פעילות הזכיין כמתחייב בתנאי המכרז וע"פ הנחיות הנהלת החברה כמפורט: א. מנהל הפרוייקט מטעם החברה מקיים פגישות חודשיות עם הזכיין. ב. סמנכ"ל האחזקה עומד בראש ועדת היגוי PFI המתכנסת אחת לשבועיים ודנה בנושאים השונים. לכל דיון נכתב פרוטוקול ומבוצע תהליך בקרה על יישום ההנחיות.

ליקוי

18. על החברה, על משרד התחבורה ועל משרד האוצר לבדוק לעומק את הכדאיות הכלכלית, ואת האפקטיביות של פרויקט תחזוקה בשיתוף המגזר הפרטי.

תגובה
חברת נתיבי ישראל

18.	החברה תשתף פעולה עם משרדי התחבורה והאוצר, ככל שתתבקש בעניין בדיקה כלכלית שכזו.

תגובה
משרד התחבורה

16-18. 	משרד התחבורה מבצע בדיקת כדאיות כלכלית ע"פ רוב רק לפרויקטי פיתוח. בפרויקט אחזקה זה הוחלט לבצע "פיילוט" לטיפול שונה בנושא האחזקה. לכשיסתיים הפיילוט ינותחו תוצאותיו ומשרד התחבורה יחליט על המדיניות הרצויה.
סוגיות בניהול תאגידי מים
הגופים המבוקרים: הרשות הממשלתית למים וביוב, משרד הבריאות, מי חדרה, מי אשקלון, מי נעם, עין כרמים.
ליקוי

1. 	מי הרצליה הפיק במשך כשבע שנים כ-23% ממי השתייה שסיפק מקידוחים שלא ניתן להם רישיון עסק; רישיון העסק לקידוחים אלה ניתן במאי 2017. מי חדרה מפיק כ-35% ממי השתייה שהוא מספק מקידוחים שאין להם רישיון עסק. אי-קיום התנאים לקבלת רישיון העסק עלול לפגוע ביכולת להבטיח את איכותם התברואית של מי השתייה. על רשות המים ועל הממונה לבצע פיקוח הדוק יותר על תאגידי המים בכל הקשור בקיום ממשל תאגידי נאות. על הרשות להבטיח כי תאגידי המים יפעלו בהתאם לחוק ולנקוט נגד התאגידים שאינם פועלים בהתאם לחוק, כמתואר לעיל, את הצעדים המתאימים.

תגובה 
רשות המים 

1. 	הרשות בכלל והממונה על התאגידים בפרט מקיימים פיקוח הדוק על ממשל תאגידי בתאגידי המים בנושאי : אשראי, שכר , דוחות כספיים וכו' . יודגש כי גם העמקה נוספת ברמת הפיקוח על התאגידים לא יהיה בה בכדי להחליף או להפחית מאחריותם של נושאי המשרה בתאגידים ומשכך קיימת חשיבות עליונה למנויים של בעלי תפקידים ראויים בתאגידים על מנת לוודא את פעילותם התקינה של התאגידים כפי שיפורט בהמשך. עוד נציין כי בשנת 2016 שונה מערך הביקורות בתאגידי המים והביוב מטעם הממונה על התאגידים. הוחלפו המבקרים ומפרט הביקורות עודכן וכבר בוצעו כ- 10 בקורות לעניין הממשל התאגידי לרבות קיום מעקב שוטף על תיקון הליקויים. האמור לעיל מצטרף לאישור של כללים רבים  במגוון תחומים ע"י מועצת רשות המים לשם שיפור פעילותם של התאגידים בראש ובראשונה לטובת הצרכנים.	
 
תגובה
משרד הבריאות

1.	המשרד מבצע פיקוח שגרתי על מקורות מים בהתאם לתקנות בריאות העם (תנאים תברואיים לקידוח מי שתיה) - 1995, בהן מפורטות כל הדרישות ממקור מים הרלוונטיות לאיכות המים. כך שגם אם לקידוח לא היה רישיון עסק בתוקף, לא נפגעה היכולת להבטיח את איכותם של מי השתייה המסופקים ממנו. 
בנוסף, לאחר העברת טיוטת הדו"ח, תאגיד מי חדרה העביר למשרד הבריאות סקר תברואי שהועבר אל השירות ההידרולוגי להתייחסות. ברגע שתתקבל התייחסותם ניתן יהיה לקדם את אישור ההפעלה של הקידוח ורישיון עסק.

תגובה
מי חדרה

1. 	למעט קידוח אחד, תאגיד מי חדרה הסדיר רישיונות עסק לכל הקידוחים שבאחריותו, בחודש יוני 2017. יצוין, כי מדובר בקידוחים שהוקמו ופעלו לפני שנים רבות, טרם הקמת התאגיד, ואף אושרו על ידי רשות המים במסגרת העברת התשתיות לתאגיד בעת הקמתו.
בשנים האחרונות, התאגיד השקיע רבות בשיקום פיתוח ותחזוקת קידוחים היסטוריים אלה, מתוך כוונה לשמר את מי התהום ולהבטיח את איכות מי השתייה. בין היתר, הותקנו מערכות כיבוי אש, נערכו סיורים עם נציגי משרד הבריאות לצורך איתור ליקויים ותיקונם, הותקנו מערכות בקרת מתקנים, טיפול בקווי ביוב ברדיוסי מגן, הותקנו מערכות בקרת חיטוי כלור, הותקנו מערכות הגנה u.v, בוצעו סקרים תברואיים, ועוד. 
לגבי כל אלה התאגיד פעל בשיתוף משרד הבריאות, וקיבל את אישורו, המהווה תנאי לקבלת רישיון עסק. 
לגבי הבאר החמישית ("באר המשטרה") התאגיד השלים בחודש אפריל 2017 את כלל דרישות משרד הבריאות ורישוי עסקים, וממתין לקבל אישור משרד הבריאות, המהווה תנאי לרישיון עסק. 
השלמת דרישות משרד הבריאות התעכבה בשל פרויקט הסבת הבאר מהפקה רגילה להפקה מטוייבת. מדובר בפרויקט גדול, אשר חייב, בין היתר, הקמת מתקן טיפול בחנקות, ועבודות תשתית פנימית והיקפית סביב הקידוח, באישור ובתיאום עם משרד הבריאות.

ליקוי

2. 	מי הרצליה לא פעל למיגון צנרת הביוב באזור המגן  של קידוח מים, על אף דרישות משרד הבריאות ביולי 2011 ועל אף ממצאי סקר תברואי מאוקטובר 2015. היעדר המיגון עלול לפגוע באיכות מי הקידוח ולגרום לזיהומם. על משרד הבריאות לעקוב אחר ביצוע דרישותיו מתאגידי המים לשמירה על אזורי המגן של קידוחי המים, בפרק זמן קצר יותר, לשם הבטחת איכותם של מי השתייה המופקים מהקידוחים ובריאות הציבור.

ליקוי

3. 	מי חדרה סיפק מי שתייה מקידוח בלי שקיבל אישור להפעלתו ממשרד הבריאות. השיהוי במילוי דרישותיו של משרד הבריאות שהיו תנאי לקבלת אישור הפעלה, עלול היה לפגוע ביכולת להבטיח את איכותם של מי השתייה. על תאגידי המים לפעול בהקדם לעמידה במלוא התנאים של משרד הבריאות והרשויות המקומיות לקבלת רישיון עסק לקידוחים כנדרש בחוק, כדי להבטיח את איכותם של מי השתייה המופקים מהקידוחים ובריאות הציבור.

תגובה
רשות המים 

3. 	ככול שמשרד הבריאות פוסל אספקת מי קידוח לשתייה, רשות המים מייעדת את מי הקידוח לשימוש חלופי או משביתה את הקידוח. רשות המים לא קיבלה ממשרד הבריאות הודעה על פסילת מי קידוח חדרה משטרה מלשמש כמי שתיה ומברור שקיימה רשות המים עם משרד הבריאות לא ניתנה הנחיה כאמור. נציין שבחודשים האחרונים הותקן בקידוח מתקן להרחקת חנקות שיטייב את המים המסופקים שקיבל את אישור משרד הבריאות להפעלתו.	

תגובה
מי חדרה

3.	כפי שצוין בתגובה לסעיף 1, התאגיד השלים בחודש אפריל 2017 את כלל דרישות משרד הבריאות ורישוי עסקים. אישור משרד הבריאות טרם ניתן מסיבות שאינן תלויות בתאגיד. 

תגובה
משרד הבריאות

3.		ראה תגובה לסעיף 1.

ליקוי

4. 	מי הרצליה לא הקים מתקן לטיוב מי השתייה  המופקים מקידוח, אף שרשות המים אישרה להקימו. רשות המים לא בדקה את הסיבות לאי-הקמתו של המתקן. עקב אי הקמת המתקן אי- אפשר להפיק מהקידוח מי שתייה ובכך להגדיל את היצע מי השתייה ממקורות מים טבעיים. בהעדר המתקן אי-אפשר להפיק תועלות נוספות כמו הרחקת זיהומים ממקור המים, הגברת אמינות אספקת מי השתייה ויכולת אספקתם במצבי חירום. על רשות המים לעקוב אחר הקמת מתקני טיוב ולבדוק מהן הסיבות לאי-הקמת מתקנים שהיא אישרה לתאגידי מים להקים. כמו כן, עליה לשקול דרכי פעולה נוספות להקמת מתקני טיוב לשימור היכולת להפיק מי שתייה מקידוחים ולהגברת אמינות אספקת מי שתייה במצבי חירום, ובכלל זה ייזום הקמה של מתקני טיוב.

תגובה
רשות המים 

4. 	בהתאם לתועלות לכלל משק המים ולמערכות האספקה המקומיות בפרט, במקרים מתאימים רשות המים מעניקה לספקי מים אישור עקרוני ומותנה להקמת מתקנים לטיוב המים המופקים מקידוחים, גם בטרם הושלמה בדיקת ההתכנות  ההנדסית, כלכלית ורגולטורית להקמת המתקן. במקרה זה, ובהתאם לתועלת מחידוש ההפקה מהקידוח, רשות המים אישרה הכרה כהפקת טיוב ובתנאי שהקמת המתקן תתאפשר. לאחר מתן האישור התברר שאין היתכנות הנדסית להקמת המתקן, ולכן לא הוקם מתקן. 
החל מ 2014 רשות המים התנתה את האישור העקרוני להכרה כהפקת טיוב במסלול מתקני טיפול ומיהול בהפעלת המתקן תוך שנתיים מאישור הוועדה – ובכך שיפרה את המעקב אחר הליך הקמת המתקנים שאושרו. 
בעקבות ממצאי המבקר, החל מ 2017 רשות המים עוקבת פרטית אחר סטטוס קידוחים שאושרו בהתניות כהפקת טיוב וטרם החלו לפעול.

ליקוי

5. 	מי חדרה לא הכין דוח סקר תברואי חקירתי  בכתב כנדרש בתקנות, אף שבבדיקות מי גלם  שנעשו בקידוח להפקת מי שתייה התקבלו תוצאות חריגות. משרד הבריאות לא עמד על קבלת ממצאי הסקר בכתב. בכך נפגמה היכולת של מי חדרה להפיק לקחים מהמקרה ולמנוע את הישנותו.

תגובה
משרד הבריאות

5.	תאגיד מי חדרה ערך סקר תברואי חקירתי, אך ממצאיו נמסרו בעל פה ולא בכתב. בעקבות העברת דו"ח זה, משרד הבריאות מקפיד לדרוש לקבל את מצאי הסקר התברואי החקירתי גם בכתב.

תגובה
מי חדרה

5. 	התאגיד פעל בהתאם להנחיות משרד הבריאות, ביצע דיגום חוזר ובדיקות בשטח ומסר למשרד הבריאות דיווח בע"פ ובאמצעות הדוא"ל על ממצאי הדיגום והבדיקה בשטח. בדיגום זה לא נמצאו חריגות. עובדה זו, יחד עם ביצוע סקר מניעתי במהלך שנת 2016 אשר לא איתר גורמי זיהום משמעותיים בתחום ההשפעה של הבאר, מאששים את המסקנה כי נפל פגם בהליך הדיגום הראשוני. 
יחד עם זאת התאגיד יפעל בהתאם להמלצות הביקורת ויעביר אל משרד הבריאות דו"ח מסכם של סקר תברואי חקירתי במקרה של הימצאות חריגה.

ליקוי

6. 	לדירקטוריונים של מי אשקלון, מי נעם, ועין כרמים לא מונו דירקטורים במניין המזערי הנדרש, דבר שהביא לכך שהדירקטוריונים האמורים לא קיימו פיקוח רצוף על תפקוד התאגידים. על רשות המים להשלים בהקדם את הקמת מאגר הדירקטורים ולפעול למינוי דירקטורים בדירקטוריונים החסרים.  

תגובה
רשות המים 

6. 	הסמכות  והאחריות על מינוי דירקטורים חלה בראש ובראשונה , על פי סעיף 61 לחוק תאגידי המים והביוב, על בעלי המניות בתאגידים, הרשויות המקומיות.  בנוסף קיימת אחריות לתאגידי המים והביוב לעקוב ולוודא, כי אכן קיים הרכב דירקטוריון כנדרש בחוק ולהתריע בפני בעלי המניות הרשויות המקומיות טרם פקיעת כהונת הדירקטורים בכדי שייערכו מראש למינוי דירקטורים נוספים לדירקטוריון התאגיד. 
יצוין כי הממונה על התאגידים ברשות המים אף הנחה את תאגידי המים לפעול מול בעלי המניות לשם הגשת מועמדות לדירקטורים כחצי שנה טרם פקיעת כהונת הדירקטור המכהן. כמו כן, כנוהל הממונה נוהג להתריע בכתב בפני הרשויות המקומיות על הרכב דירקטוריון חסר לתאגיד  שבבעלותן כנדרש בחוק ודורש מהם לפעול למינוי הדירקטורים. כמו כן, הממונה אינו מאשר שחרור מענקים לרשויות מקומיות זכאיות אם נמצא כי אלה לא עמדו בחובת מינוי הדירקטורים.
ע"פ סעיף 63(ג) לחוק לאחר תיקונו בשנת 2013, במידה ופחת מספר הדירקטורים מהמינימום הדרוש, יורה הממונה לרשות המקומית להשלים את חובתה ולמנות דירקטורים. במידה ולא עשתה כן, תמנה הועדה למינוי דירקטורים חיצוניים (להלן - הועדה) דירקטורים במקומה. בהתאם לכך, ובהמלצת שרת המשפטים כמתחייב, מינתה מועצת רשות המים יו"ר ושני נציגי ציבור כחברי הועדה הציבורית שתמנה דירקטורים חיצוניים בתאגידי המים והביוב. 
פעילות הועדה התעכבה זמן רב בין היתר בשל פעולות תיאום מול משרד המשפטים לעצם איתור ומינוי יושב ראש והועדה ושני נציגי ציבור. כמו כן נדרש הממונה לתאם עם משרד המשפטים את המאגר ממנו תבחר בין היתר הועדה את הדירקטורים החיצוניים. לאור בקשת הממונה, אושר באופן חריג לוועדה למנות דח"צים, מתוך מאגר מצומצם מאוד (דירקטורים חיצוניים מכהנים בתאגידי המים והביוב) וזאת בשני תאגידים בלבד, שלדעת הממונה, מצבם הקשה חייב מינוי מידי של דירקטורים. בהתאם לאמור, מינתה הועדה בכפוף לאישור של הוועדה לבדיקת מינויים, דירקטורים בתאגיד מעיינות המשולש, שהיה חסר הרכב מינימלי חוקי למעלה משנה, ובתאגיד מעיינות זיו, שהיה חסר הרכב מינימלי חוקי כחצי שנה.
נכון להיום, מעוכבת עבודת ועדה זו עד לגיבוש מאגר רחב יותר של דירקטורים חיצוניים, כפי שהוצע על ידי משרד המשפטים. עוד הוצע על ידי משרד המשפטים כי הועדה תמנה דירקטורים ממאגר הדירקטורים של רשות החברות הממשלתיות, וזאת רק למשך שנה אחת בלבד, עד להקמת מאגר רחב יותר שיפורסם לכלל הציבור ויחשוף מועמדים פוטנציאליים נוספים, ככל הניתן. בחודש ספטמבר תואמה ישיבה עם הגורמים הרלבנטיים ברשות החברות הממשלתיות ומשרד המשפטים, על מנת לבחון אפשרות זו ולהניע את המהלך בהקדם. 

תגובה
עין כרמים

6.	עם הודעת התפטרות יו"ר התאגיד דאז, ביום 2.08.2014 , פקע הקוורום החוקי של התאגיד.
עוד קודם לכן, בתאריך 28.1.14 הועברו מטעם התאגיד חוות דעת ומסמכים של מועמדת לתפקיד דירקטורית חיצונית. בתאריך 22.6.14 התקבל מכתב הוועדה לבדיקת מנויים במסגרתו הודיעה הועדה כי אינה מאשרת את המועמדות שלה.
במסגרת הליך מינויו של ראש העיר לתפקיד דירקטור בחברה, במאי 2014 הועברו לוועדה לבדיקת מנויים חוות דעת ומסמכים לאישור מינויו של ראש העיר כדירקטור. ביולי 2014 הודיעה הוועדה שלא ניתן לאשר את מינויו כל עוד לא יהיו  3 דח"צים בדירקטוריון.  
כאמור לעיל, לאחר שהמינוי של המועמדת לתפקיד דח"צית נדחה בסוף יוני 2014, החלו בעלי המניות לקדם מינוי של דח"צ נוסף כדרישת הוועדה והוראות החוק.
בתחילת יוני 2015 הועברו חוות דעת ומסמכים בעינינו של המועמד לתפקיד דח"צ, ביום 28.07.15 חודש המינוי של הדח"צ וחודש הקוורום החוקי של התאגיד, והתקיימו ישיבות הדירקטוריון כמפורט להלן:
ביום 12.08.15 – ישיבה מספר 01/2015 .
ביום 23.08.15 – ישיבה מספר 2/2015 .
במועד בו הושלם מינוי 3 דירקטורים חיצוניים הועברה בשנית בתאריך 9.8.2015, פנייה חדשה לקדם מינויו של ראש העיר אך המינוי אושר ע"י הוועדה רק בתאריך 30.11.15 . 
בתאריך 1.4.15 אושר מינויה של דח"צית נוספת.
בתאריך 14.08.15 – פקע המינוי של אחד הדח"צים , והתאגיד נותר ללא קוורום.
בתאריך 30.11.15 – אושר מינויו של  ראש העיר. 
מאז ועד היום יש קוורום חוקי לתאגיד. בנוסף לאמור לעיל, בתאגיד מכהנים כיום 7 דירקטורים (2 מעל המינימום הנדרש, על מנת שלא להיות במצב של העדר קוורום), וכן התאגיד פונה לבעלת המניות לצורך חידושם לפחות חצי שנה בטרם פקיעתם. 

ליקוי

7. 	במרבית התאגידים שנבדקו לא מונתה ועדת ביקורת או שהיא לא התכנסה באופן סדיר. בחלק מהתאגידים מבקרי הפנים לא הגישו דוחות ביקורת משך יותר משנה. על בעלי המניות בתאגידי המים להקפיד למנות דירקטורים לדירקטוריונים של התאגידים וכן על הדירקטוריון להקפיד למנות חברים לוועדות הביקורת, במניין הנדרש על פי החוק, לשם תפקודם התקין של הדירקטוריונים וועדות הביקורת. על ועדות הביקורת לעקוב אחר עבודת מבקרי הפנים של התאגידים ולוודא כי יכינו דוחות ביקורת כנדרש.

תגובה
רשות המים

7.	ועדות הביקורת בתאגידי המים והביוב מורכבת מחברי דירקטוריון. אין ביכולת הממונה להכיר כל מקרה בכל תאגיד לגופו. עם זאת מוכרת לרשות התופעה ומבדיקה כללית שביצענו עולה כי במרבית המקרים בהם לא מונתה ו/או כונסה ועדת הביקורת, נבע הדבר בשל  אי  קיומו של הרכב דירקטוריון חוקי בתאגיד.  
מבלי לגרוע מהאמור, במסגרת תכנית ביקורות עומק שמבצע הממונה מידי שנה ב 10 תאגידים שונים, מתבצעת אף בדיקה לגבי התכנסות ועדת הביקורת וממצאיה ואופן תיקון הליקויים המתבצע על ידי התאגיד.

תגובה
עין כרמים

7.	באשר לקיום ישיבות ועדת ביקורת, מהמועד שחודש הקוורום לתאגיד, מונתה הוועדה וחודשו ישיבות וועדת הביקורת כנדרש. 

תגובה
מי אשקלון

7.	ראשית יצוין, כי לא ניתן היה למנות ועדת ביקורת עד לקיומו של קוורום חוקי לתאגיד. הנסיבות לכך שלא היה קוורום חוקי פורטו לעיל. הוכנו דוחות ביקורת ע"י מבקר הפנים של התאגיד לשנים 2010-2016. נקבעה ישיבה של וועדת הביקורת, לסוף שנת 2016, אך בסמוך לקראת הישיבה פקעה כהונתה של יו"ר הוועדה וזו לא התכנסה. נכון להיום קיימת וועדת ביקורת לתאגיד ונערכו ישיבות ביום 29/05/2017 וביום 11/06/2017. 

ליקוי

8. 	מועצת רשות המים משתהה זה כארבע שנים בהליך קביעת כללים המנחים את תאגידי המים כיצד לבצע את התקשרויותיהם עם קבלנים וספקים. עקב כך פועלים התאגידים באורח לא אחיד בעניינים שונים, למשל בכל הנוגע לסכום ההתקשרות המחייב מכרז.

תגובה
רשות המים 

8. 	כפי שצוין ע"י הרשות בהתייחסויות קודמות של רשות המים לטיוטת דו"ח מבקר המדינה לעניין ניהול התקשרויות בתאגידי מים וביוב, הרשות שבה על עמדתה ושותפה לחשיבות שראה המבקר לנכון לייחס לנושא המכרזים וההתקשרויות בקרב תאגידי המים והביוב, מבלי שיהיה בכך כדי לחוות דעה על עצם התנהלות התאגידים, לפרטיה. שכן, הרשות שבה ומציינת שאין לרשות המידע בכל התקשרות והתקשרות שמקיים או קיים תאגיד כזה או אחר .
הרשות מדגישה כי היא רואה חשיבות רבה להתנהלות תקינה ושקופה של התאגידים בכל הנוגע להתקשרויות ומכרזים, וזאת כמתחייב מהיותם גופים ציבוריים שחלים עליהם דיני המכרזים הציבוריים הנדרשים לבחור ההתקשרות הטובה ביותר עבורם תוך איזון עם הצורך לתת הזדמנות שווה לציבור המתמודדים.
הרשות מעדכנת, כי הכללים שגיבשה רשות המים לעניין מכרזים והתקשרויות של תאגידי המים והביוב אושרו ע"י מועצת רשות המים לאחר שנסתיים הליך שמיעת עמדות הציבור. הכללים יובאו לאישורה של ועדת חוקה, חוק ומשפט בכנסת, לאחר היוועצות עם שר האוצר כמתחייב בחוק חובת המכרזים. רק לאחר סיום חובת ההיוועצות עם שר האוצר ואישורם של הכללים בכנסת  יפורסמו הכללים ברשומות וייכנסו לתוקף. 
בימים אלו (ספטמבר 2017), רשות המים פועלת למיצוי הליך היוועצות עם גורמים רלבנטיים במשרד האוצר.  מיד עם סיומו תעשה פנייה לוועדה בכנסת כדי לקדם אישור הכללים.

ליקוי
9. 	נמצא כי תאגידי מים התקשרו עם קבלנים וספקים בלי לקיים הליך מכרזי לבחירתם, אף שהדבר נדרש בחוק חובת המכרזים, התשנ"ב-1992 (להלן - חוק חובת המכרזים), ובתקנות חובת המכרזים, התשנ"ג-1993 (להלן - תקנות חובת המכרזים). על תאגידי המים להקפיד על קיום הוראות חוק חובת המכרזים, תקנות חובת המכרזים ונהליהם, וכן על עיגון התקשרויותיהם בהסכם מתאים.
על הנהלות תאגידי המים להיערך בעוד מועד לסיומן של תקופות ההתקשרות עם קבלנים, וספקים, כדי שלא תידרש הארכת התקשרות עמם בלא מכרז.

תגובה
עין כרמים 

9.	אכן הייתה תקופה בה לא היה הסכם בכתב בתוקף מאחר וההסכם שנחתם לא הוארך בכתב. עם זאת, בפועל הצדדים המשיכו לפעול לפיו. במהלך ביקורת שנערכה בעבר הדבר עלה ובהתאם בוצעה הארכת ההסכם והיא הוסדרה בכתב. 
במקביל התאגיד כיום מנהל מעקב בנושא תקופות התקשרות כדי למנוע מצב כאמור לעיל.	
לעניין התקשרות עם היועץ למתן שירותי ייעוץ בתחום הגבייה וצרכנות המים (להלן "יועץ ב")- יצוין כי בהמשך להתנתקות משירות הגבייה והאכיפה שניתן על ידי העירייה, הוקמה בתאגיד מחלקת שירות הלקוחות מינואר 2013 , בהתאם לכך  נדרשו שירותים נוספים מיוחדים הקשורים בצרכנות ולוגית, יועץ ב'- הוא יועץ מומחה לתחום, נחשב היועץ הטוב ביותר בתחום ובהליך הרגיש של ההתנתקות מהעירייה והקמת מחלקה עצמאית היה צורך בהרחבת השירות ובייעוץ צמוד של מומחה כאמור.
עין כרמים מציינת שמדובר היה בתקופה שכללה שינויים רבים מאוד בנורמות להם כפוף התאגיד וקבלת יעוץ שלא ממומחה בסדר גודל כמו של יועץ ב' הייתה פוגעת הן בשירות לצרכנים, הן בהתנהלות התאגיד והן בהכנסות התאגיד, בשלב מסוים התאגיד מינה עובדת מטעמו לנושא הלוגית אך כעבור תקופת ניסיון ,התאגיד גילה כשלים משמעותיים וחזר לקבל שירות בנושא הלוגית מהיועץ ב'.
כעת ,כשהמערכת התייצבה פורסם מכרז פומבי לביצוע קריאות מדי מים וביצוע לוגית ,עפ"י תוצאות המכרז נבחרה חברת מילגם והחל מ1/2017, חדל היועץ ב' לתת את שירות הלוגית. נכון להיום, ההתקשרות הנ"ל כבר הסתיימה. 
לעניין ההתקשרות עם היועץ הנדסי –  באוקטובר 2012 סיים מהנדס, עובד מושאל מהעירייה את תפקידו כמהנדס התאגיד.
באוגוסט 2012 פורסם מכרז פומבי למהנדס ראשי בתאגיד ,לא התקבלו הצעות.
ביום 15.10.12 נחתם הסכם למתן שירות יעוץ הנדסי הכולל גם מתן שירותי תכנון .
השירות של היועץ ההנדסי בא למלא חלל ועיכוב מתמשך והוסכם כי השירות יחדל בעת קליטת מהנדס ראשי בתאגיד.
החל מ – 08/2012 נעשו מאמצים לקליטת מהנדס בתאגיד, כולל ,פניות למשרדי תכנון חברות ,אגף ההנדסה במשרד הממונה, מוסד הטכניון ועוד.
ב- 10/2015 נערכה פניה לממונה לאשר חידוש מכרז לקליטת מהנדס ,התשובה שהתקבלה הייתה שיש להמתין לקוורום חוקי בדירקטוריון, שכן רק הדירקטוריון רשאי לקבל החלטה כאמור.
התאגיד פעל לחידוש מאגר מתכננים ומפקחים, הנוסח פורסם ב- 07/2016, וכיום לתאגיד יש מאגר מפקחים ומתכננים.
ב- 08/2016 התפרסם מכרז מספר 3 לקליטת מהנדס בתאגיד אשר גם הוא לא צלח.      
כמו כן, יצוין כי לאחרונה נערך בתאגיד הליך לבחירת מנכ"ל חדש, וסמנכלית כספים, סמנכ"לית הכספים בתאגיד נבחרה להיות המנכ"לית הבאה, בעקבות בחירתה לתפקיד המנכ"ל מתפנה תקן לסמנכ"ל בתאגיד. לפיכך, בישיבת הדירקטוריון האחרונה הוחלט לאשר יציאה לפרסום מכרז נוסף לתפקיד מהנדס לתאגיד, אך הפעם בדרגת סמנכ"ל, בתקווה שהעלאת השכר לדרגה של סמנכ"ל הנדסה, תביא למועמדים ראויים ומתאימים לתפקיד מהנדס התאגיד.


תגובה
מי אשקלון 

9.	הליקויים שנמצאו בעניין זה תוקנו. התאגיד פרסם מכרזים ופועל לביצוע התקשרויות עם קבלנים כדין. חלק מהמכרזים פורסמו והוכרז זוכה וחלק נמצאים עדיין בתהליך.

ליקוי
10. 	נמצאו תאגידים שהתקשרו עם קבלנים וספקים ללא הסכם כתוב. נמצאו תאגידים שהעסיקו קבלנים וספקים ושילמו להם סכומי כסף ניכרים גם לאחר שפג תוקף ההסכם עמם, ובלי לחתום עמם על הסכם חדש.

תגובה
עין כרמים 

10. 	ראה האמור לעיל בתגובה 9 ביחס ליועץ למתן שירותי ייעוץ בתחום הגבייה וצרכנות המים וליועץ ההנדסי.

תגובה
מי אשקלון 

10. 	הליקויים שנמצאו בעניין זה תוקנו. התאגיד פרסם מכרזים ופועל לביצוע התקשרויות עם קבלנים בהתאם לדין. חלק מהמכרזים פורסו והוכרז זוכה וחלק נמצאים עדיין בתהליך. בנוסף, בכוונת התאגיד לגייס עובד שיהיה אחראי על כל נושא ההתקשרויות לרבות מעקב אחרי תוקף הסכמים, תוקף ערבויות ועוד.






הסכמים עסקיים
הגוף המבוקר: רשות שדות התעופה


ליקוי

1. בהיותה המפעילה היחידה של כל שדות התעופה במדינת ישראל - הרשות היא האחראית הבלעדית להקצאת שטחי המסחר בכל שדות התעופה ומעברי הגבול. ההיקפים הכספיים של התקשרויות הרשות להקצאת הזיכיונות הם גבוהים מאוד והגיע ב 2015 לכ-1.5 מיליארד ש"ח.

ליקוי

2. גובהם של דמי ההרשאה המינימליים שהרשות קובעת במכרזים שהיא מפרסמת בטרמינל 3 עלול להיות אחד הגורמים למיעוט המציעים במכרזים רבים, כשברוב המקרים יש מציע אחד או שניים בלבד. כתוצאה מזה כמעט שלא מתקיימת תחרות בין מציעים במכרזים, ולמעשה הרשות אינה פועלת להגברתה - בניגוד להמלצות ועדת טרכטנברג ולמדיניות הממשלה.
ההתקשרויות של הרשות למתן זיכיונות הן פעולות עסקיות, ולכן עליה לפעול בכל הקשור אליהן בהגינות עסקית ובאחריות ובהתאם לחוק ההגבלים העסקיים - כנדרש מתאגיד ממשלתי. לפי החוק אמור התאגיד הממשלתי להעמיד במרכז את האינטרס הציבורי ואת טובת הצרכן, ולא את מקסום הכנסותיו בלבד.
תגובה
רשות שדות התעופה

1,2. 	בהתייחס לטענה כי גובה דמי ההרשאה במכרזים מונע הרחבת התחרות - הליקוי תוקן באופן שבמכרזים חדשים שבהם עלולה להתעורר מגבלה כזו, מותאמים סכומי המינימום. עם זאת יובהר שמרבית המכרזים נסגרים בדמי הרשאה גבוהים יותר ממחירי המינימום, ולכן הליקוי אינו קיים או מצומצם מאוד.
בהתייחס לטענה כי על פי החוק אמור התאגיד הממשלתי להעמיד את האינטרס הציבורי וטובת הצרכן לצד מקסום ההכנסות - הרשות פועלת ברוח המלצה זו, תוך מציאת האיזון הנכון בין החובה החוקית שלה לפעול למילוי כל תפקידיה החוקיים מהכנסותיה העצמיות, לבין הצורך להעניק לציבור הנוסעים אפשרות להנות משירותים טובים ולא יקרים. 
הליקוי תוקן - הרשות משלבת במכרזיה המסחריים תחרות על אחוז ההנחה לציבור. 
כך עשתה במכרזים בתחום ההסעדה ובתחום שירותי הסעת מוניות, והיא תמשיך ותפעל באיזון ראוי גם בהמשך.

ליקוי

3. אף שמדיניות "השמיים הפתוחים" הייתה ידועה לרשות זה שנים, והיה צפוי גידול ניכר במספר הנוסעים ושינוי במאפיינים שלהם - הרשות לא נערכה לכך כיאות. היא לא כללה את תחשיב ההשפעות האפשריות של מדיניות זאת במנגנון ההצמדה של דמי ההרשאה, ולא נערכה לשנות את תמהיל החנויות כדי להתאימו להרגלי הקניה של הנוסעים לאחר הפעלת מדיניות השמיים הפתוחים. 
על הרשות לשקול מחדש את מדיניות ההקצאה של שטחי המסחר בנתב"ג ואת מבנה דמי ההרשאה ושיטת הצמדתם, כדי למנוע משברים נוספים בעתיד. בין היתר, עליה לבחון דרכים להגברת התחרות במכרזים, לחלק את הסיכונים בינה ובין הזכיינים.

ליקוי

4. הבעיות שהתעוררו עם זכייני הדיוטי פרי  בעקבות הגידול ביחס של דמי ההרשאה בהשוואה לפדיון שלהם, שהגיע במקרים מסוימים אף ליותר מ-50%, מצביע על חלוקת סיכונים לא מידתית בין הזכיינים ובין הרשות. בעקבותיהן נאלצה הרשות לבצע שינויים מהותיים בחוזים עמם ואף להקדים את סיום החוזים עם חלקם. תופעות אלה מצביעות על חוסר היציבות של החוזים עם הזכיינים בטרמינל 3.

תגובה
רשות שדות התעופה

3,4. 	לעניין התאמת מנגנוני דמי הרשאה להשפעות אקסוגניות והערות לגידול חריג במספר הנוסעים -  הגידול העצום במספר הנוסעים לאור מדיניות השמים הפתוחים הפתיע את כל הרשויות, כולל משרד התחבורה, רשות התעופה האזרחית ועוד, וכן את חברות התעופה עצמן. עם זאת, הליקוי תוקן באופן שכיום המנגנונים במכרזים גמישים יותר ומותאמים יותר לשינויים מהותיים במספרי הנוסעים, והתחזיות מעודכנות לפי המצב הידוע כיום. כך נעשה לדוגמא במכרז המסחרי המרכזי  (LTPCCD ) שהסתיים ב 8/2017.



ליקוי

5. 	מקסום רווחיה של הרשות הוא היעד העיקרי שלה במתן זיכיונות, ומתן בלעדיות לזכיינים מאפשר לה לגבות מהם דמי הרשאה גבוהים. בגביית דמי ההרשאה הגבוהים היא מתעלמת מהסיכונים הגבוהים שהיא מעבירה לזכיינים, והם "מגלגלים אותם" על הצרכנים ומעלים את המחירים שהם נדרשים לשלם בחנויות הדיוטי פרי. כמו כן, בדיוטי פרי, הנוסעים ניצבים מול זכיין בלעדי שעלול לגלם את הסכומים הגבוהים שהוא משלם לרשות במחירי המוצרים הנמכרים. אף שבדיוטי פרי אין תנאים תחרותיים, הרשות אינה קובעת דרישות או מגבלות למחירי מוצרים הנמכרים בו, למעט בשירותי הסעדה.
במכרזים העתידיים חייבת הרשות לשקול דרכי פעולה שונות שיסייעו להגברת התחרות ולהקטנת התלות שלה בזכיין בודד.

תגובה
רשות שדות התעופה

5. 	בהתייחס למקסום רווחי הרשות  - אכן, הרשות פועלת על-פי החוק הקובע בעניינה כי עליה לפעול כמשק כספי סגור, וכי עליה לממן את כל פעולותיה מהכנסותיה; זוהי מטרה חשובה ועיקרית הנובעת מן החוק. עם זאת, הרשות הגדירה במכרזים האחרונים שפרסמה, ובין השאר בתחום ההסעדה ושירותי ההסעה במוניות, קריטריונים הנוגעים למחיר הנגבה מציבור הנוסעים והצרכנים, על מנת להביא להוזלתם של אלה. לענין הגברת התחרות והקטנת התלות בזכיין בודד, הרשות שוקלת עניין זה לפני כל מכרז, והיא תמשיך ותעשה כן גם בעתיד.

ליקוי

6. 	הרשות בדקה את שאלת פיצול ההרשאה לחנות LTPCCD לשני זכיינים כאשר בראש מעייניה עמד השיקול של מקסום רווחיה. החלטת הרשות שלא לפצל את הזיכיון קיבעה למעשה את בלעדיות הזכיין בדיוטי פרי ואת התלות של הרשות בו. 
על הרשות לבדוק את תנאי הסף שהיא קובעת במכרזים כדי להגדיל את מספר המציעים במכרזים אלה. בין היתר, עליה לשקול את פיצולו של תחום ה-LTPCCD לתת-תחומים. פיצול זה עשוי להגדיל את התחרות בין המציעים ולהקטין את התלות של הרשות בזכיין אחד.

תגובה
רשות שדות התעופה

6. 	בהתייחס לסוגיית פיצול חנות LPTCCD – הליקוי תוקן.
הרשות התייחסה לעניין זה במכרזים החדשים שפרסמה, אולם חוות הדעת המקצועיות שהוצגו בפניה היו חד משמעיות שפיצול החנות לחנויות קטנות ו/או לזכיינים שונים אינו ראוי, והוא עלול לפגוע בציבור הנוסעים והצרכנים. לפי מה שהוצג לרשות, גם בעולם,  המדיניות הנוכחית היא שלא לפצל חנויות מעין אלה. עם זאת, הרשות תבחן עניין זה שוב במועד פרסום מכרז חדש בתחום זה.

ליקוי

7. 	בקביעת תנאי המכרז ב-2013 פעלה הרשות מתוך חוסר איזון בין צרכיה שלה - מקסום הרווחים ובין צורכי הנוסעים - ובכך לא מילאה את תפקידה כגוף ציבורי המחויב לפעול לא רק על פי שיקולים עסקיים אלא גם תוך התחשבות בטובת הציבור. מלבד זה - הרשות לא פעלה להתאמת מבחר המוצרים הנמכרים בחנויות הדיוטי פרי ומחיריהם לאפיונם של הנוסעים. 

ליקוי

8. 	הרשות לא עדכנה את מנגנון ההצמדה של דמי ההרשאה המינימליים לחנויות בטרמינל 3 במכרז השני שפורסם בשנת 2013. זאת - אף שבמועד זה כבר ידעה על כניסת הסכם השמיים הפתוחים לתוקף ועל הגידול בתנועת הנוסעים הצפוי בעקבותיו. 

ליקוי

9. 	תנאי הסף שקבעה הרשות למכרז ב-2013 היו גבוהים מאוד (מחזור של 600 מיליון ש"ח בשנתיים האחרונות, ודמי הרשאה מינימליים ע"ס 150 מיליון דולר היו בין שאר הסיבות לכך שהתקבלו שתי הצעות בלבד. אי-פיצול הזיכיון מחייב את הרשות לאתר מציעים שיש להם היקפי פעילות גדולים מאוד ושליטה בתחומי עיסוק רחבים מאוד, ובפועל יש בכך משום מחסום למציעים פוטנציאלים.

ליקוי

10. 	מנגנון ההצמדה שנקבע בחוזה מ-2014 גרם לכך שהיחס בין דמי ההרשאה ששילם הזכיין לרשות ובין הפדיון שלו בשנת 2015 הגיע לכ-58%, הגבוה ב-7% מזה שהיה ב-2014. בעקבות זה נקלע הזכיין להפסדים גבוהים שהביאו את הרשות לערוך שינויים מהותיים בחוזה ולהקדים את סיום ההתקשרות בארבע שנים.
תגובה
רשות שדות התעופה

7-10.	תנאי הסף שקבעה הרשות במכרז משנת 2013 לגבי מחזור המכירות עמדו על 20% מסך המכירות בחנות ה-LPTCCD ואינם גבוהים. כמו"כ דמי ההרשאה המינימליים לא היו גבוהים מדי, כי ההצעה הזוכה הציעה דמי הרשאה גבוהים יותר. מכל מקום, הליקוי תוקן כי בינתיים פורסם מכרז חדש, ונבחר בו זוכה, ותנאי ההסכם החדש מותאמים למצב הקיים, ובין השאר לאור הערות הביקורת.
לסיכום, יובהר כי, הרשות בודקת את תנאי הסף ואת הדרישות במכרזים על-פי חוות דעת מקצועיות המונחות בפניה, והיא תמשיך לעשות כן תוך התחשבות בכל ההערות שנשמעו. פיצול חנות LPTCCD נשקל בכובד ראש והמסקנה המקצועית הייתה שאין לפצל אותה. העניין יישקל שוב לפני פרסומו של מכרז חדש.

ליקוי

11. 	במכרז הראשון שקיימה הרשות ב-2011 לשני זכיינים, בנק וחברה נוספת להמרות מט"ח (להלן- חברת חלפנות), לא התקבלו הצעות להמרת מט"ח על ידי חברות חלפנות. בביצוע המכרז השני נפלו כשלים רבים וביניהם: (א) על אף שבמכרז הראשון לא היו מציעים, העלתה הרשות את דמי ההרשאה המינימליים במכרז השני ב-4 מיליון ש"ח בהשוואה לדמי הרשאה מינימליים בסך 14 מיליון ש"ח במכרז הראשון ; (ב) הרשות לא קבעה מגבלות לגובה שערי ההמרה ואף לא כללים לפיקוח עליהם, ובכך אפשרה לחברת החלפנות שזכתה במכרז להסתמך על העלאת שערי ההמרה כדי לממן את דמי ההרשאה ובכך פגעה בנוסעים; (ג) הרשות שינתה את תנאי המכרז באופן מהותי לאחר סיום הליך המכרז וקביעת הזוכה, הדבר מצביע על הכנה לקויה של המכרז שיש בה משום פגיעה בתנאי מסחרי שהמציע הסתמך עליו. 
מן הראוי שלקראת ההתקשרויות העתידיות לקבלת שירותי המרת מט"ח תבחן הרשות את תנאי הסף ואת דמי ההרשאה המינימליים במכרז, כדי להגדיל את מספר המציעים ולקיים תחרות בין הזכיינים להמרת מט"ח בנתב"ג.

ליקוי

12. 	תלונות על השירות שניתן על ידי חברת החלפנות, שנבעו בין היתר בשינוי תנאי המכרז השני, הביאו לביטול ההתקשרות של הרשות עמה. הביטול הביא לידי הפסקת התחרות שהייתה בין שתי הזכייניות להמרת מט"ח בנתב"ג ולהפחתת הכנסות הרשות.

ליקוי

13. 	אף שפורסמו שלושה מכרזים לאיתור חברת חלפנות שתספק שירות להמרת מט"ח ולא הוגשו בהם כל הצעות - לא בדקה הרשות את האפשרות לשנות את תנאי הסף של המכרז ואת גובה דמי ההרשאה המינימליים.

ליקוי

14. 	הרשות פעלה בניגוד לתקנות חובת המכרזים, התשנ"ג-1993, בכך שהעבירה לשימושו של בנק א' שטחים מנכסיה ללא קבלת האישורים המתאימים מוועדת המכרזים או מוועדת הפטור, ובלי שנחתם חוזה בין הבנק לרשות. רק כחודש לאחר שהשטחים נמסרו אישרה וועדת המכרזים את ההעברה.

תגובה
רשות שדות התעופה

11-14. 	בהתייחס לבחינת תנאי הסף וגובה דמי הרשאה המינימליים בתחום מתן שירותי מט"ח יובהר כי, הרשות תשקול את תנאי הסף וגובה דמי ההרשאה המינימליים, כמו גם את יתר התנאים במכרז למתן שירותי המרת מט"ח בשטחי נמל התעופה, טרם פרסומו של מכרז חדש בתחום.

ליקוי

15. 	הרחבת ההתקשרות הקיימת עם בנק א' לטרמינל 1, כפי שאישרה הרשות, קיבעה את הבלעדיות שלו בשני הטרמינלים. הרשות לא קיימה מכרז להכנסת מפעילים נוספים שימנע תלות בזכיין אחד. אף שהרשות תכננה שהחל ב-2011 יהיו שני מפעילים, בפועל נשאר הבנק המפעיל היחיד. בהיעדר תחרות הוא חולש על כל שוק המרת המטבע ופוטנציאל הכנסותיו גדל. 

תגובה
רשות שדות התעופה

15. 	הרחבת ההתקשרות עם נותן שירותי המט"ח לטרמינל 1 נעשתה על-פי החלטה של ועדת המכרזים, למימוש אופציה הקיימת בחוזה. עם זאת, הליקויים האמורים בסעיפים אלה יתוקנו במכרז עתידי שתפרסם הרשות בכל הנוגע למתן שירותי המרת מט"ח במתחם נמל התעופה בן גוריון, והערות הביקורת יילמדו ויילקחו בחשבון בעת פרסום המכרז החדש.

ליקוי

16. 	בחוזה שחתמה רש"ת עם חברת הפרסום נקבעה הצמדה לתנועת הנוסעים, למרות שהצמדה זו אינה תואמת את הנתונים שסיפקו חברות הייעוץ בנוגע למקובל בשדות תעופה בעולם, ועל אף שאין בכך היגיון כלכלי. בפרוטוקול וועדת המכרזים לא נמצאו נימוקים מקצועיים להצמדת דמי ההרשאה למספר הנוסעים. 

ליקוי

17. 	אף שהצעת חברת הפרסום הייתה גבוהה מאוד יחסית לפדיון בשנה האחרונה (שממנה ניתן ללמוד על סיכון גבוה להצעה הפסדית מצידה) - לא דנה הרשות בסיכונים ולא זימנה את החברה לשימוע במטרה לבדוק את הצעתה טרם הכרזתה כזוכה. בכך נחשפה הרשות לסיכונים של הפסדים כספיים ולבעיות תפעוליות אפשריות בתחום הפרסום בשדות התעופה.

ליקוי

18. 	נספח התפעול לחוזה כלל הנחיות והגבלות רבות על פעילות הזכיין. הרשות לא קבעה פרקי זמן והנחיות להחלפת פרסומות במועדים קבועים, כדי לאפשר לזכיין לתכנן את צעדיו כלפי לקוחותיו. חוסר היערכות מספקת גרמה הפסדים ונזקים כבדים לחברת הפרסום, והם שהביאו לידי הפסקת ההתקשרות לפני תום החוזה.
על הרשות לשכלל את החוזים עם הזכיינים למתן שירותי פרסום כדי לתת מענה לשינויים אפשריים, ולמזער בכך את סכנת המשבר עם הזכיינים.

תגובה
רשות שדות התעופה

16-18. 	הערות הביקורת יילמדו, ובעת פרסום מכרז חדש תהיה התייחסות מחודשת לתנאי המכרז וההסכם שייחתם עם הזוכה במכרז זה.
במכרז הקרוב לשירותי הפרסום, ובחוזה ההתקשרות שיהווה חלק ממנו, תינתן הדעת למצב הנוכחי, ולהפקת לקחים מהחוזה הקודם שבוטל ויתוקנו הליקויים בהתאם.

ליקוי

19. 	על פי תקנות חובת המכרזים על הרשות להעדיף את ביצוע ההתקשרויות בדרך של מכרז פומבי רגיל על פני הליכים לא תחרותיים הפטורים ממכרז. אף שפתיחת חנויות דיוטי פרי נוספות בשטח נתב"ג היא ההזדמנות הקרובה והקלה ביותר בעבור הרשות להביא לידי פתיחת תחרות בין הזכיינים, החליטה הרשות לאשר את הרחבת התקשרויות לטרמינל 1 עם זכיינים קיימים בטרמינל 3. הרחבות אלו נעשו כמימוש של אופציה קיימת בחוזה או כמתן פטור ממכרז במקרים שבהם לא הייתה אופציה בחוזה.
 
ליקוי

20. 	אף שעוד באוגוסט 2016 החליטה וועדת המכרזים לפרסם מכרז להפעלת חנות בענף מסחרי מרכזי, לא פעלה החטיבה למסחר כדי פרסם מכרז כנדרש למרות הדחיפות שבו. חמישה חודשים לאחר ההחלטה וחמישה חודשים לפני מועד פתיחת הטרמינל, שוב פנתה החטיבה לוועדה כדי לקבל פטור ממכרז, ולא הותירה לוועדה ברירה אלא לאשר ניהול מו"מ להרחבת ההתקשרות הקיימת. הוועדה אישרה את הבקשה לניהול מו"מ ללא מכרז.

ליקוי

21. 	למרות הירידה הצפויה במספר הנוסעים באולם שחקים בטרמינל 3 עקב הרחבת השימוש בטרמינל 1 לטיסות יוצאות - לא נערכה הרשות מראש כדי למנוע פגיעה בזכיינים באולם שחקים. הרשות החלה לטפל בטענות הזכיינים רק לאחר שטענו שבתנאים הקיימים אין באפשרותם להמשיך את ההתקשרות. בעקבות פנייתם שינתה רש"ת תנאים בחוזים. התנהלות כזו מעידה על ניהול משברי ועל חוסר היערכות מספקת לתרחיש צפוי.
על הרשות להיערך מראש לקראת שינויים צפויים ולפעול להתאמת החוזים אליהם כדי למנוע היווצרות משברים.

תגובה
רשות שדות התעופה

19-21.	הרשות נערכה באופן מזורז ביותר לפתיחת טרמינל 1, והצליחה להקדים את מועד פתיחתו כך שהוא משרת באופן הטוב ביותר את ציבור הנוסעים, וזאת החל מראשית תקופת נסיעות הקיץ. מתן השירותים בטרמינל 1 הינו נדבך מרכזי בחוויית הנוסעים. הרשות שקלה ועודנה שוקלת בכל מקרה לגופו האם לממש את האופציה הקיימת לה להרחבת שירותים על-ידי זכיין קיים גם לטרמינל 1, או לצאת במכרזים חדשים. הניסיון מלמד עד כה שהזוכה במכרז הגדול בתחום LTPCCD זכה בשני הטרמינלים, כלומר שהפיצול בין הטרמינלים אינו מוביל להצעה הטובה ביותר.
מכל מקום, הליקוי תוקן בכך שעם סיומה של כל תקופת זכיינות, ייצאו מכרזים חדשים, ובמקומות שהדבר יתאפשר ויומלץ על-ידי הגורמים המקצועיים, תהיה אפשרות לפיצול זכיינים בין הטרמינלים השונים, כפי שנעשה במכרז ה-LTPCCD.
הרשות פועלת לקבלת תחזיות מלאות לגבי התפתחויות עתידיות, ומכל מקום, החוזים החדשים כוללים מנגנונים גמישים יותר להתמודדות עם שינויים אקסוגניים.
















פרק רביעי-
מערכת הביטחון




מינוי בכירים ברפאל מערכות לחימה מתקדמות בע"מ ותנאי העסקתם
הגופים המבוקרים: רפאל, רשות החברות הממשלתיות, משרד הביטחון. 
ליקוי

1. 	אישור הנוהל למינוי עובדים בכירים על ידי הדירקטוריון ועל ידי רשות החברות - בשונה מהגדרת פקידים בכירים בחוק החברות הממשלתיות, הנהלת רפאל לא קבעה בנוהל למינוי עובדים בכירים כי מנהלי האגפים נמנים עם הפקידים הבכירים. דירקטוריון רפאל לא קיים דיון מעמיק בנוסח הנוהל ולא נתן דעתו לסוגיית מנהלי האגפים, ולמרות זאת אישר את הנוהל. רשות החברות אישרה את הנוהל אף שאינו עולה בקנה אחד עם ההגדרה האמורה שבחוק.

ליקוי

2. 	אי-התאמה בין נוהלי רפאל לחוק ולתקנות בנושא הליכי איתור ומינוי של מנהלי אגפים - בשני נוהלי רפאל העוסקים במינוי עובדים לא נדרש אישור של הדירקטוריון למינוי מנהלי אגפים. כמו כן לא נדרש לתעד בכתב את הליכי האיתור והמינוי של מנהלי האגפים, ולנמק את ההחלטות שהתקבלו בעניין זה. 

ליקוי 

3. 	ליקויים באיתור ובמינוי של מנהלי אגפים (ראשי שטחים) - נוכח עמדת הנהלת רפאל בעניין אי-הגדרת מנהלי אגפים כפקידים בכירים, היא לא הקימה ועדות איתור למינוים, ומנכ"ל רפאל לשעבר, אלוף (מיל') ידידיה יערי, לא ביקש את אישור הדירקטוריון למינויים אלו. כתוצאה מכך הדירקטוריון לא נתן דעתו לתקינות הליך האיתור ולא אישר את המינויים.

תגובה 
רשות החברות הממשלתיות

1-3. 	רשות החברות דרשה מחברת רפאל לעדכן את נוהל האיתור ומינוי פקידים בכירים כך שיעלה בקנה אחד עם דרישות החוק. הנוהל המעודכן עתיד להתקבל ברשות להתייחסות בחודשים הקרובים. רשות החברות תבחן את הנוהל בהתאם לדרישות החוק ולמקורות נורמטיביים אחרים ותאשרו במידה ויעמוד בדרישות אלה.
תגובה
רפאל

1-3.	בעקבות דו"ח מבקר המדינה, רפאל מתעתדת לעדכן נוהל מינוי הבכירים בחברה, תוך התייחסות לממצאי דוח המבקר, ובכוונתה להעביר את הנוהל, לאחר עדכונו, לאישור רשות החברות הממשלתיות. לו"ז ליישום: עד 31.12.2017.	

ליקוי

4. 	אי-הקמת ועדות איתור למינוי סמנכ"לים - משנת 2013 ועד 1.1.16 מינה מנכ"ל רפאל לשעבר 12 מתוך 16 פקידים בכירים בתפקידי סמנכ"ל ללא שהנהלת רפאל הקימה ועדות איתור. הדירקטוריון אישר תשעה מ-12 מינויים אלו בלי שדן בתקינות הליכי האיתור והמינוי ובלי שדן בהתאמת המינוי לתקן החברה. אשר לשלושת המינויים האחרים - הנהלת רפאל לא הביאה אותם לאישור הדירקטוריון, וממילא הדירקטוריון לא אישר אותם. בכך פגעו הנהלת רפאל והדירקטוריון בעקרונות שנועדו להבטיח כי הליכי האיתור ואישור מינוים של הפקידים הבכירים יבוצעו בתנאים של שוויון הזדמנויות ותחרות הוגנת, כדי להביא למינוי המועמדים המתאימים ביותר לתפקיד.

תגובה
רפאל 

4. 	12 המינויים המדוברים היו מינויים של עובדים בחברה לאותו תפקיד במעמד שונה בעקבות שינוי ארגוני שבוצע בסוף שנת 2013.  סוגיה זו תקבל התייחסות בעדכון נוהל מינוי הבכירים, כאמור בהתייחסות לליקוי 1 הנ"ל, ותסוכם מול רשות החברות הממשלתיות. לו"ז ליישום: עד 31.12.2017. לעניין 3 מינויים האחרים, מדובר בפגם טכני ורפאל לקחה לתשומת ליבה להקפיד על כך להבא.

ליקוי

5. 	ועדות לאיתור מועמדים לסמנכ"לים ומינוים - בעת אישור ארבעה מינויים של סמנכ"לים בשנים 2015-2012 לא דן הדירקטוריון במרבית הנימוקים לבחירתם הסופית של המועמדים , בהתייחס לקריטריונים שנקבעו בנוהל למינוי עובדים בכירים. זאת בניגוד לנדרש בתקנות החברות הממשלתיות (כללים בדבר אופן בחירת פקידים בכירים), התשס"ה-2005  ובנוהל.


תגובה
רפאל

5. 	הליקויים המדוברים בסעיף זה הינם פגמים טכניים בדבר תיעוד נאות של הליכי מינוי ואישור בדירקטוריון. רפאל  לקחה לתשומת ליבה להקפיד על כך להבא.

ליקוי

6. 	הוועדה לאיתור ולמינוי סמנכ"ל - א' במסמכי רפאל אין תימוכין לכך שוועדת האיתור אכן קיימה ראיונות עם חברי הנהלת רפאל ועם גורמים נוספים ברפאל לגבי המועמדים לתפקיד סמנכ"ל א'. כמו כן אין תימוכין לנימוקים להחלטת חברי הוועדה בשלב המיון הראשוני, כי חמישה מהמועמדים אינם מתאימים לתפקיד. תיעוד ההערכה שעשו חברי ועדת האיתור לשני המועמדים הסופיים לקה אף הוא בחסר. בעת אישור המינוי לא דן הדירקטוריון בנימוקים למיון הראשוני של המועמדים.

תגובה
רפאל

6.  	ראה תגובה לליקוי 5. 	

ליקוי

7. 	הוועדה לאיתור ולמינוי סמנכ"ל ב' - במסמכי רפאל אין תימוכין לאמור בדיון שקיימה ועדת האיתור שבו נדונה בחירת המועמד המתאים לתפקיד סמנכ"ל ב' ולראיונות שהיא קיימה עם שני המועמדים. לא נמצא כי הוועדה התייחסה למידע שנצבר ברפאל על תפקודם של שני המועמדים ולא נמצאו נימוקים לבחירתה באחד מהם, וזאת בניגוד לנדרש בנוהל.

תגובה
רפאל

7. 	ראה תגובה לליקוי 5. 

ליקוי

8. 	הוועדה לאיתור ולמינוי סמנכ"ל ג' - במסמכי רפאל אין פרוטוקולים של דיוני ועדת האיתור שדנה בבחירת המועמד לתפקיד סמנכ"ל ג' ואין נימוקים להחלטה שקיבלה הוועדה בדבר המועמד המתאים לתפקיד, וזאת בניגוד לנדרש בנוהל.
תגובה
רפאל

8. 	ראה תגובה לליקוי 5. 

ליקוי

9. 	אי-מתן אישור למענקי חתימה ומענקי שימור על ידי הדירקטוריון - בניגוד לקבוע בחוק החברות הממשלתיות, בשנים 2015-2013 נתנה רפאל מענקי חתימה לעובדים חדשים שהיא עמדה לקלוט או מענקי שימור לעובדים קיימים ובסך הכול לשמונה פקידים בכירים, שישה מהם מנהלי אגפים, בלי שהנהלת החברה הביאה את הנושא לדיון בדירקטוריון ולאישורו, וממילא לא ניתן אישור כאמור.

תגובה
רפאל 

9. 	תשלומים בגין מענקי חתימה ומענקי שימור לעובדים קיימים אושרו מראש ע"י רשות החברות הממשלתיות. עקב טעות, חלקם לא הובאו לאישור הדירקטוריון כנדרש. רפאל תקפיד להבא כי לא ישנו מקרים כאלה בעתיד.

ליקוי

10. 	התחייבות של רפאל לשלם שכר לפני שניתן לכך אישור של הדירקטוריון ורשות החברות - הנהלת רפאל קבעה בינואר 2015, בהסכם עבודה שנחתם עם סמנכ"ל ב', שכר שחרג  בכ-26% מהשכר שאישר הדירקטוריון לסמנכ"ל האמור, ובכך יצרה התחייבות משפטית כלפי הסמנכ"ל. בכך היא אף פעלה בניגוד להחלטה שקיבלה ועדת הסיווג של רשות החברות , ולפיה עדכון שכרם של הפקידים הבכירים בחברה ממשלתית המסווגת ברמה 10(1) יהיה כפוף לאישורם של הדירקטוריון ורשות החברות.

תגובה
רפאל 

10. 	ראה תגובה לליקוי 9. עם זאת ראוי לציין, כי לא שולמה בפועל המשכורת הגבוהה יותר לסמנכ"ל ב' לפני שהיא אושרה ע"י הדירקטוריון וע"י רשות החברות הממשלתיות.




ליקוי

11. 	מתן פיצויי פרישה מוגדלים לפקידים בכירים - הנהלת רפאל שילמה פיצויים מוגדלים לשלושה סמנכ"לים שפרשו, שהיו בעבר בדירוג מחקר וקיבלו תגמולים רבעוניים על פי חוזה העבודה האישי שלהם, בלי שפנתה לרשות החברות בבקשה להעלות את הנושא לדיון בדירקטוריון. לגבי שניים משלושת הסמנכ"לים האמורים שלעיל, לא דן הדירקטוריון במרבית השיקולים שהיה עליו לדון בהם על פי הנחיית הרשות, בבואו לאשר את הפיצויים המוגדלים. מהאמור בפרוטוקולים של ישיבות הדירקטוריון לא עלה כי הפיצויים המוגדלים שניתנו נבעו מנסיבות חריגות שהצדיקו את התשלומים.

תגובה
רפאל

11. 	הליקוי תוקן. בנוסף לאישור הדירקטוריון, רפאל פנתה וקיבלה הסכמתה של רשות החברות הממשלתיות למתן פיצויים מוגדלים המפורטים בדו"ח הביקורת.

ליקוי

12. 	דוחות יו"ר הדירקטוריון של רפאל , אשר הגשתם לשרים הממונים ולרשות החברות נקבעה בחוק החברות הממשלתיות, לשנים 2015-2012, לא כללו נתונים על מספר הפקידים הבכירים שנקלטו ברפאל בתקופת הדיווח, למעט נתונים הנוגעים לנושאי משרה מסוימים כהגדרתם בחוק החברות, התשנ"ט-1999 (להלן - חוק החברות). הדוחות לשנים 2012 ו-2015 לא כללו פירוט בדבר הנימוקים לקביעת שיעור הפיצויים שניתן לפקידים בכירים שפרשו באותן שנים, שהיה גבוה מהמתחייב מחוזה העבודה האישי שלהם. הליקויים דלעיל בדוחות יו"ר הדירקטוריון מתווספים על אלה שעלו בדוח שפרסם מבקר המדינה בנושא הבקרה על יישום החלטות הדירקטוריון וההנהלה ברפאל ב-2016

תגובה
רפאל

12. 	הליקוי תוקן. החל מינואר 2016 מקפידה לשכת הדירקטוריון לעניין דיווחים של יו"ר הדירקטוריון אל השרים הממונים, כנדרש בהמלצת הביקורת.




ליקוי

13. 	על הנהלת רפאל להקפיד על קיום הליך שוויוני ותחרותי באיתור ובמינוי של פקידים בכירים. על הגורמים בהנהלת רפאל העוסקים באיתור ובמינוי של הפקידים הבכירים ובקביעת תנאי העסקתם מוטלות החובה והאחריות להיות ערים לכל התקנות והנהלים המחייבים ולהקפיד על קיומם. על הדירקטוריון לקיים פיקוח ובקרה נאותים על פעילות ועדות האיתור ועל העמידה של רפאל בהוראות חוק החברות, חוק החברות הממשלתיות ותקנות החברות הממשלתיות, ולנקוט אמצעים סבירים לקבלת מידע הנוגע לפעולות המובאות לאישורו. על יו"ר הדירקטוריון למסור לשרים הממונים על החברה - שר הביטחון ושר האוצר - וכן לרשות החברות דיווח מלא הנוגע לפקידים הבכירים כנדרש.

תגובה 
משרד הביטחון

13.   	ככלל, החברות הממשלתיות מחוייבות ע"פ חוק החברות סעיף 25 למסור לשרים ולרשות החברות דיווחים עיתיים על פעולות החברה והדירקטוריון. לא נותר למעהב"ט אלא לוודא שהדיווחים מועברים כנדרש. אחריות לעניין זה רובצת על כתפי דירקטוריון רפאל. משרד הביטחון עודכן על ידי נציג הנהלת חב' רפאל כי החל מאמצע שנת 2016 הם מעבירים דוחות להנהלת משהב"ט כמתבקש. 

תגובה 
רפאל

13. 	המלצות המבקר מקובלות והן מיושמות, כמפורט בתגובות לליקויים 1-12.


-1-
image2.jpeg
NYWNRND YRS
PRIME MINISTER

NYWN Mwn 005w
2017 720PIN

NN (AN MO 1958-NPWNn NNTHN PN PIND (K)16 PYD MNXNNY DXNNA
DY 68 190N YTIVA NAYM T2 PNZUNNN YR INYNY IR NDION NI DY NINY 71000
PTHN PN

TN NYIYN : N ,TPNOVNNN MUY IDINNA 0PI DY 17 190N 20N 'N68 NMNT
NITON NN DINIAP MO ,DONDY-PA DWIID NPINN ,INIYID PNXRD MDN DY Ynwnn
STV, DNNIAPN OPTIYON DNIVIIN

DM ,MPHN ANV PIDNN M1 N0 1T NN DONN NOR DP9

oD NPTHN PN NYTA NN N2VRNN ORI NNTNI DXNNND PN MON DY DWaun

797 PON2Y MO NN 12D 1’ DY) NIRD MWD D0 NNTI2Y N 2IWN 0
.DMPIN PPN NPYYN MVINT IAPNN NNPAN PPN

VP 1) DMPIANN DI9NN MWK IR M YTIVNI NITHRN NNPIA 2V 9501 NPONN
N OPNY DDOTNN VI IR POV — NNPAIAN ORNNDND DMV DIPMANN NN
DN MMI NN, 0PN NN TN VPN DNIINNN

YTIVN NN JY DNPINRD DM¥AY ,DPNIIYH DIRYN 290D NYTH N7 MBdYN
DMPYY NPPPNY DID2 XN DTN MINDI NPINKN MINN NP D301 DX N/ NIUNNH
AM2 POV MK NN MYV NIWS NMYUDY

P32 DNI2VY M NPNIAA ON IWRID DXTRWY NDINN SINAN YNDINN IN1NN ST
MMN D92 DY DNRNINT DY DXWPAYNY PN 0NN NN DIWARYHN DN 12 Yy ;0%
.NNIN2D NYP2,971200 MPPN INNNIA TAPNY 179Y NION MY .1THN

MY D) L, UNNN TN NIDN IY ITIVHD OTIYY IPTHN IPANY MTIND M2
IRV OINDINN INPNAN N NNYY NNONN DNTIAY DY DMPI2NN 091N XD7IIND) NYWNNN

,2UNNN YR TIVNI NPTHN NP Y HYON NPSNRN PN TV 1IN DN
NP2 NMYUPN 952 NNIIN AR OMPY T N7 TONKPHRM INDHRD DM MDY
MINONNN DWW OMPION

o =)

Aull g AAYS7 Rl




image1.jpeg
ATWNNN WRI MIVH
N7THN PN MTY

x68

2017 11V 7IR | N”ywniwn | DYwmY




